PROSPERAS 


MEKIME 


5 


17 


L +-41- M „Ma is, =———-2* <—z. 7 

* A * 1 PLI 4 
NN S 
A 


| NN 
NS NN 
p šių a 
r SN 


t 
i . 
Nas 


1X 
Zka 


laikų kvoy? 


( 


SS J 
AA, 


4 


ad! (TA 


+ 
*, * * 
r: "J * 
“ 1 
ų 2 
r N L 4 4 . 
/ 4 , ; j N 
/ = 2 | „ + 
«r $ - p ' XT N 
k < Zr : |; g 3 
i fr: | “ 
M lp Nr k — 1 ONE 
12 asi "2 m . J | 1 
"t AT “ ' * 4 ii 
' I I 
+) 2 "+ “ + 1 A 
* 3 1 “1 . — ' 2 
į ! m. “į 4 "£ 
* * Rr . 
V Ė e Ar > ' TAN *“ 
1,,+ 0» 
4 p - * » 1 | 24 
| . Ž 
+ "A ( > +) 
V, £ s : 
* p 
š S .e . V “ Ž — T Va | - 
' Č . k A 
* , NN == 


K2yo 


» 
A 
„ + 1 
+43 + 
“M 
» “ 


NN 
N i 
MV V , Iš A 


18. 
r" 


i 
N 1 
N + 

NN 


“1 


(a 


ge 


4 


V 


AS D * 1 ra7x 2 
1-1 Ža | | 
A VV VAS 


PROSPERAS MERIMĖ 


(7 


Karolio IX 
laikų kronika 


Romanas 


LEIDYKLA „VAIGA“ 1993 


Vertė O. KATINSKAITĖ 


ANTRASIS LEIDIMAS 
(1-asis leidimas 1956 m.) 


ISBN 9986-432-04-9 


(7 


PRATARMĖ 


Ką tik perskaičiau gana daug memuarų ir pamiletų, 
liečiančių XVI amžiaus pabaigą. Panorau padaryti skai- 
tytos medžiagos santrauką. Štai ji. 

Iš istorijos man patinka tik anekdotai !', o iš anek- 
dotų labiausiai mėgstu tuos, kuriuose, mano nuomone, 
tikroviškai vaizduojami kurios nors epochos papročiai ir 
charakteriai. Sis pomėgis nėra labai kilnus, bet savo gė- 
dai turiu prisipažinti, kad už autentiškus Aspazijos Ž arba 
kokio nors Periklio vergo memuarus mielai atiduočiau 
Tukididą * — nes tik memuaruose, tuose nuoširdžiuose au- 
toriaus pašnekesiuose su skaitytoju, pateikiamas toks 
žmogaus paveikslas, kuris mane domina ir patraukia. Ne 
iš Mezrė *, o iš Monliuko, Brantomo, d'Obinjė, Tavano, La 
Nu? ir kt. memuarų mes susidarome pažiūrą į XVI am- 
žiaus prancūzus. Šių autorių stilius taip pat būdingas 
aniems laikams, kaip ir jų pasakojimas. 

Pavyzdžiui, Etualio*“ atsiminimuose skaitau tokią 
trumpą žinutę: 

„Panelė de Šatonef, viena iš karaliaus meilužių, prieš 
šiam išvykstant į Lenkiją ' iš meilės įgeidžio ištekėjusi už 
ilorentiečio Antinoti, Marselio galerų viršininko, ir ra- 
dusi šį ištvirkaujant, drąsiai jį pati nužudė savo rankomis“. 

Iš šio ir daugelio kitų anekdotų, kurių tiėk daug yra 
Brantomo raštuose, aš savo vaizduotėje atkuriu žmogaus 
charakterį, ir prieš mane kaip gyva iškyla Henriko III 
dvaro dama. 

Įdomu, man atrodo, palyginti anų laikų papročius su 
nūdieniais ir stebėti, kaip mūsų laikais sunyko stiprios 
aistros, jų išsižadėjus dėl ramybės, o gal ir laimės. 


! Paaiškinimai — knygos gale. 


Kyla klausimas, ar mes geresni už mūsų protėvius, bet jį 
ne taip lengva išspręsti, nes laikui bėgant pažiūros į tuos 
pačius veiksmus yra labai pakitusios. 

Pavyzdžiui, apie 1500 metus nužudymas arba nunuo- 
dijimas nesukeldavo tokio pasibaisėjimo, kokį sukelia 
šiandien. Koks kilmingasis išdavikiškai nužudydavo savo 
priešininką, paskui prašydavo dovanoti bausmę ir to pa- 
siekęs vėl pasirodydavo draugijoje, ir niekam nė į galvą 
neateidavo nusigręžti nuo jo. Kartais net, jei žmogžudystė 
įvykdavo teisėtai keršijant, apie žudiką būdavo kalbama 
taip, kaip šiandien kalbama apie padorų žmogų, kuris dvi- 
kovoje nužudo jį smarkiai įžeidusį akiplėšą. 

Taigi, man rodos, aiškų, kad apie XVI amžiaus žmo- 
nių poelgius nereikia spręsti XIX amžiaus požiūriu. Tai, 
kas aukštesnės civilizacijos valstybėje laikoma nusikalti- 
mu, žemesnės civilizacijos valstybėje tėra narsumo požy- 
mis, o barbarybės laikais gali būti laikoma girtinu poelgiu. 
Sprendimas apie tą patį veiksmą, suprantama, turi įvai- 
ruoti ir atsižvelgiant į kraštą, nes viena tauta taip pat 
skiriasi nuo kitos tautos, kaip vienas šimtmetis nuo kito *. 

Machmetas Ali ?*, kuriam mameliukų ? bėjai norėjo iš- 
plėšti Egipto valdžią, kartą pakviečia vyriausiuosius tų 
kariuomenės būrių vadus į puotą savo rūmuose. Jiems 
įėjus į vidinį kiemą, vartai užsidaro. Pasislėpę viršutinėse 
terasose albanai juos iššaudo, ir nuo to laiko Machmetas 
Ali vienas viešpatauja Egipte. 

Na ir ką gi! Mes sudarinėjame sutartis su Machme- 
tu Ali; jis europiečių net gerbiamas ir visuose laikraš- 
čiuose skelbiamas didžiu žmogumi: jis vadinamas Egipto 
geradariu. O tuo tarpu kas gali būti baisesnio, kaip iš 
anksto sumanytas beginklių žmonių žudymas? Tiesą sa- 
kant, tokius spąstus įteisina šalies papročiai ir negalėji- 
mas rasti kitokios išeities iš padėties. Štai kur galima 
pritaikyti Figaro sentenciją: Ma, per Dio Iutilitū! * 

Jei ministras, kurio pavardės aš neminėsiu, būtų tu- 
rėjęs albanus, pasiryžusius šaudyti jam įsakius, ir jei per 
iškilmingus pietus jis būtų nugalabijęs įžymius kairiosios 
partijos narius, tai jo pasielgimas iš esmės būtų buvęs 


* Ar negalima šios taisyklės taikyti ir atskiriems asmenims? Ar 
vagies sūnus. užsiiminėjantis vagyste, tiek pat kaltas, kiek ir išsilavinęs 
žmogus, sukėlęs piktybinį bankrotą? (Aut. past.) 

** O nauda, velniai rautų! (It.) 


toks pat, kaip Egipto pašos pasielgimas, bet moraliniu at- 
žvilgiu — šimtą kartų labiau nusikalstamas. Mūsų papro- 
čiai žmogžudystės nebepateisina. Tačiau minėtasis mMinis- 
tras išvaikė daugelį liberalinių rinkėjų, smulkių vyriau- 
sybės valdininkų, įbaugino kitus ir tokiu būdu pasiekė rin- 
kimų pagal savo norą. Jei Machmetas Ali būtų buvęs 
Prancūzijos ministru, jis būtų pasitenkinęs tuo pačiu; ir 
nėra abejonės, kad Prancūzijos ministras Egipte būtų bu- 
vęs priverstas griebtis šaudymų, nes atleidimai iš tarny- 
bos nebūtų galėję pakankamai paveikti mameliukų *. 

Šv. Baltramiejaus naktis net aniems laikams buvo di- 
delis nusikaltimas: bet, kartoju, masinės žudynės XVI am- 
žiuje nėra toks pat nusikaltimas, kaip žudynės XIX am- 
žiuje. Pridurkime dar, kad jose tiesiogiai dalyvavo arba 
joms prijautė didžioji tautos dalis: ji apsiginklavo prieš 
hugenotus, kuriuos laikė svetimšaliais ir priešais. 

Šv. Baltramiejaus naktis buvo tartum nacionalinis su- 
kilimas, panašus į 1809 metų ispanų sukilimą; ir Paryžiaus 
miestiečiai žudydami eretikus tvirtai tikėjo, jog klauso 
dangaus balso. 

Tokiam kukliam pasakotojui kaip aš netinka duoti šio- 
je knygoje 1572 metų istorinių įvykių išdėstymo; bet jei 
jau pradėjau kalbėti apie šv. Baltramiejaus naktį, negaliu 
susilaikyti nepateikęs čia keleto minčių, kurios man atė- 
jo į galvą, skaitant šį kruviną mūsų istorijos puslapį. 

Ar gerai yra suprastos priežastys, sukėlusios šias žu- 
dynes? Ar tos žudynės buvo iš anksto sumanytos, ar jos 
buvo staigaus ar net atsitiktinio nutarimo rezultatas? 

Į visus šiuos klausimus nė vienas istorikas man ne- 
duoda patenkinamo atsakymo. 

Jie kaip įrodymus naudoja mieste sklidusius gandus 
ir tariamus pasikalbėjimus, teturinčius labai menką vertę, 
kai reikia spręsti tokį svarbų istorinį klausimą. 

Vieni daro Karolį IX dviveidiškumo pabaisa; kiti jį 
vaizduoja niūrų, užgaidų ir nekantrų žmogų. Jei jis ima 
grasinti protestantams dar toli prieš rugpjūčio 24-ją. ,. tai 
yra įrodymas, kad jis jau seniai rengė jiems pražūtį; jei 
jis juos globoja. ..— tai įrodymas, kad jis veidmainiavo. 

Aš noriu priminti tik vieną istoriją, kuri pateikiama 
visur ir kuri rodo, kaip lengvai įtikima neįtikimiausiais 
gandais. 


* Ši pratarmė buvo parašyta 1829 m. (Aut. past.) 


Sakoina, kad jau maždaug metai prieš šv. Baltramie- 
jaus naktį buvęs sudarytas žudynių planas. 

Štai jis. 

Pre o Klere turėjęs būti pastatytas medinis bokštas; 
jame turėję pasodinti hercogą de Gizą su katalikų kil- 
mingaisiais ir kareiviais, o Admirolas de Kolinji su pro- 
testantais turėjęs vykdyti tariamą puolimą, tarsi suteik- 
damas karaliui tariamos apgulos vaizdą. Prasidėjus tam 
savotiškam turnyrui, katalikai pagal sutartą ženklą turėję 
užtaisyti ginklus ir išžudyti priešus, dar tiems nesuspėjus 
pasirengti gynybai. 

Tai istorijai pagražinti priduriama, kad Karolio IX fa- 
voritas, pavarde Linjerolis, nediskretiškai atskleidęs visą 
šį sąmokslą, pasakydamas karaliui, koneveikusiam protes- 
tantų didžiūnus: 

— Ak! Luktelėkite dar, jūsų didenybe. Mes turėsime 
pastatytą tokią tvirtovę, kuri atkeršys už mus visiems 
eretikams. 

Prašyčiau įsidėmėti, kad šios tvirtovės dar nebuvo pa- 
statyta nė viena lenta. 

Karalius pasirūpinęs nukirsdinti šiam plepiui galvą. 

Sakoma, šį planą sugalvojęs kancleris Biragas, kuriam 
tačiau priskiriami žodžiai, liudijantys apie visai kitokius 
kėslus: karaliui nuo jo priešų išgelbėti jam esą reikalingi 
tik keli virėjai. Pastaroji priemonė buvo kur kas leng- 
viau įvykdoma negu pirmoji, kurios ekstravagantiškumas 
darė ją beveik neįmanomą. 

Iš tikrųjų, nejaugi protestantams nebūtų kilęs įtarimas, 
matant šiuos pasirengimus karui, kuriame turėjo susidurti 
abi, neseniai dar viena kitai priešiškos, partijos? 

Pagaliau, norint pigiai atsikratyti hugenotais, neišmin- 
tinga būtų buvę sutelkti juos į būrį ir dargi apginkluoti. 

Aišku, kad susimokius juos visus išnaikinti daug pa- 
rankiau būtų buve užpulti juos išsisklaidžiusius ir be- 
ginklius. 

O aš esu tvirtai įsitikinęs, kad žudynės nebuvo iš anks- 
to sumanytos, ir negaliu suprasti, kaip autoriai, kurie vi- 
si vaizduoja Kotryną buvus, tiesa, labai piktą moterį, bet 
vieną iš įžymiausių savo amžiaus politikų, laikosi priešin- 
gos nuomonės. 

Laikinai atidėkime į šalį moralę ir išnagrinėkime šį ta- 
riamą planą jo naudingumo požiūriu. Aš tvirtinu, kad jis 

nebuvo naudingas rūmams ir, be to, buvo įvykdytas taip 
nevykusiai, jog tai verčia manyti, kad šio plano suda- 
rytojai buvo didžiausi pakvaišėliai. 

Apsvarstykime, ar karaliaus valdžia turėjo laimėti, ar 
pralaimėti iš tų skerdynių ir ar jai buvo naudinga jas 
leisti. 

Prancūzija buvo pasidalijusi į tris dideles partijas: pro- 
testantų partiją, kurios vadu po princo Kondė mirties bu- 
vo Admirolas; karaliaus partiją, silpniausią, ir Gizų, to 
meto kraštutinių rojalistų, partiją. 

Aišku, kad karalius, kuris lygiai bijojo ir Gizų, ir pro- 
testantų, būtų turėjęs stengtis išlaikyti savo valdžią, pju- 
dydamas šias dvi partijas tarpusavy. Sunaikinti vieną iš 
jų — būtų reiškę pasiduoti kitos malonei. 

Pusiausvyros sistema jau anuomet buvo gana gerai ži- 


noma ir praktikuojama. Juk Liudvikas XI yra pasakęs: 
Skaldyk, kad viešpatautum. 


Dabar pažiūrėkime, ar Karolis IX buvo pamaldus, nes 
pernelyg didelis pamaldumas būtų galėjęs jį pastūmėti į 
priešiškus jo interesams veiksmus. Bet, priešingai, visa 
rodo, kad jei jis ir nebuvo laisvamanis, tai nebuvo nė 
ianatikas. Be to, ir jo motina, kuri jam vadovavo, nie- 
kada nebūtų susvyravusi paaukot? savo religinius įsitiki- 
nimus, jei tik ji juos turėjo, nepaprastam valdžios troš- 
kimui. * 

Bet sakykime, kad Karolis ar jo motina, ar, jei norite, 
jo vyriausybė, nepaisydami visų politikos taisyklių, nu- 
tarė išnaikinti visus protestantus Prancūzijoje. Jei jie bū- 
tų taip nutarę, jie veikiausiai būtų rimtai apgalvoję prie- 
mones, galinčias užtikrinti šio žygio sėkmę. Tokiu atveju 
visų pirma ateina į galvą kaip labiausiai patikima prie- 
monė — tai, kad skerdynės būtų vykusios vienu metu vi- 
suose karalystės miestuose, ir reformatai, visur puolami 


* Kaip Karolio IX didelio dviveidiškumo bruožas buvo nurodomi 
jo žodžiai, kurie, mano nuomone priešingai, tėra šiurkštus religijos 
klausimams visai indiferentiško žmogaus sąmojis. Popiežius darė viso- 
kių kliūčių, nenorėdamas duoti dispenso Margaritos de Valua, Karolio 
IX sesers, jungtuvėms su Henriku IV, kuris tuo metu buvo protestan- 
tas. „Jei Šventasis Tėvas nesutiks,— išsitaręs karalius — aš paimsiu se- 
sutę Margoton už parankės ir apvesdinsiu ją protestantų bažnyčioje.“ 
(Aut. past.) „ , 


skaičiumi pranašesnių pajėgų *, niekur nebūtų galėję gin- 
tis. Jiems išnaikinti būtų užtekę vienos dienos. Šitokiu 
būdu Asuras kitados buvo sumanęs išžudyti žydus. 

Tuo tarpų mes skaitome, kad pirmieji karaliaus įsa- 
kymai žudyti protestantus pažymėti rugpjūčio 28 d. da- 
ta, tai yra keturioms dienoms praslinkus po šv. Baltra- 
miejaus nakties, tad žinia apie tas didžiules skerdynes tu- 
rIėjo pralenkti karaliaus raštus ir sukelti nerimą tarp to 
tikėjimo išpažinėjų. 

Ypač svarbu būtų buvę užimti protestantų tvirtoves. 
Kol jie turėjo jas savo rankose, karaliaus valdžia nebu- 
vo pakankamai stipri, Taigi, spėjant buvus katalikų są- 
mokslą, aišku, kad viena iš svarbiausių priemonių būtų 
buvusi — užimti La Rošelę rugpjūčio 24 d. ir tuo pačiu 
metu turėti kariuomenę Prancūzijos pietuose, kad būtų 
galima sukliudyti bet kokį reformatų susivienijimą. ** 

Nieko panašaus nebuvo padaryta. 

Aš negaliu sutikti, kad žmonės, sugebėję sumanyti nu- 
sikaltimą, kurio pasekmės turėjo būti tokios svarbios, 
taip blogai būtų jį vykdę. Iš tikrųjų priemonės buvo to- 
kios neveiksmingos, kad, keliems mėnesiams praslinkus 
po šv. Baltramiejaus nakties, karas vėl įsiliepsnojo, ir re- 
formatai ne tik pelnė šlovę, bet ir įsigijo naujų prana- 
šumų. 

Pagaliau argi Kolinji nužudymas, įvykęs dvi dienos 
prieš šv. Baltramiejaus naktį, galutinai nepaneigia spėji- 
mo, kad buvęs rengtas sąmokslas? Kam žudyti vadą prieš 
visuotines skerdynes? Ar tai nebuvo priemonė hugeno- 
tams įbauginti ir priversti juos suklusti? 

Aš žinau, kad kai kurie autoriai mano, jog hercogas 
de Gizas pats vienas įvykdęs pasikėsinimą prieš Admi- 
rolo asmenį, tačiau, jau nekalbant apie tai, kad viešoji 
nuomonė apkaltino šiuo nusikaltimu ** karalių ir kad ka- 
rūlius žudiką apmokėjo, aš iš šio fakto turėčiau dar vie- 


* Prancūzijoje tuo metu buvo apie dvidešimt milijonų gyventojų. 
Spėjama, kad antrojo pilietinio karo pradžioje protestantų bebuvo likę 
ne daugiau kaip pusantro milijono; bet proporcingai jie turėjo daugiau 
turtų, kareivių ir generolų. (Aut. past.) 

** Kilus antrajam pilietiniam karui, protestantai tą pačią dieną 
netikėtai užpuolę užėmė daugiau kaip pusę visų Prancūzijos tvirtovių. 
Katalikai būtų galėję padaryti tą pat. (Aut. pasi.) 

*** Morvelis buvo pramintas karaliaus žudiku. Žiūrėk Brantomą. 
(Aut. past.j 

ną argumentą prieš sąmokslo buvimą. Taigi, jei sąmoks- 
las būtų iš tikrųjų buvęs, hercogas de Gizas neabejoti- 
nai būtų jame dalyvavęs; kodėl gi tad dar dviem dienom 
neatidėti šeimos keršto, kad jis būtų tikresnis Kam taip 
statyti į pavojų viso sumanymo sėkmę, vien tik siekiant 
dviem dienom pagreitinti priešo mirtį? 

Taigi, mano nuomone, viskas rodo, kad šios masinės 
žudynės nebuvo karaliaus sąmokslo prieš vieną tautos 
dali pasekmė. Šv. Baltramiejaus naktis, man atrodo, yra 
padarinys liaudies sukilimo, kurio negalima buvo iš anks- 
to numatyti, o kuris įvyko netikėtai. 

Aš kukliai pamėginsiu šią mįslę paaiškinti savaip. 

Kolinji tris kartus vedė derybas su savo valdovu kaip 
lygus su lygiu: jau to užteko, kad tas jo nekęstų. Žanai 
d'Albrė !'? mirus, abu jaunieji princai — ir: Navaros ka- 
ralius, ir princas de Kondė — buvo pernelyg jauni, todėl 
Kolinji iš tikrųjų buvo vienintelis reformatų partijos va- 
das. Po jo mirties abu princai, atsidūrę priešo stovykloje, 
buvo tarsi kaliniai ir priklausė nuo karaliaus malonės. 
Taigi Kolinji mirtis, ir tik vieno Kolinji, buvo svarbi Ka- 
rolio valdžiai užtikrinti, kuris galbūt nebuvo užmiršęs her- 
cogo Albos!! žodžių: Viena lašišos galva verta daugiau 
negu dešimt tūkstančių varlių. 

Bet jei karalius būtų vienu smūgiu atsikratęs ir Ad- 
mirolu ir hercogu de Gizu, aišku — jis būtų tapęs abso- 
liutus valdovas. į 

Štai ką jis turėjo padaryti: pavesti hercogui de Gi- 
zui nužudyti Admirolą arba bent apkaltinti hercogą ta 
žmogžudyste, paskui pradėti persekioti tą princą kaip žu- 
diką, paskelbiant, kad karalius paliekąs jį hugenotų kerš- 
tui. Yra žinoma, kad hercogas de Gizas, kaltas ar ne dėl 
pasikėsinimo prieš Morvelį, labai skubiai paliko Paryžių, 
ir reformatai, kuriuos karalius dėl akių globojo, ėmė 
svaidyti grasinimus prieš Lotaringijos princus. 

Paryžiaus liaudis tais laikais buvo baisiai fanatiška. 
Miestiečiai, kariškai susiorganizavę, sudarė kaip ir ko- 
kią nacionalinę gvardiją, kuri galėjo griebtis ginklų, pir- 
mam varpų dūžiui nuskambėjus. Ir kiek paryžiečiai gerbė 
hercogą de Gizą dėl jo tėvo atminimo ir dėl jo paties 
nuopelnų, tiek jie nekentė hugenotų, kurie du kartus bu- 
vo juos apgulę. Tam tikras palankumas, kuriuo hugenotai 
naudojosi karaliaus rūmuose, kai viena karaliaus sesuo iš- 

tekėjo už jų tikėjimo princo, dar padidino jų akiplėšišku- 
mą ir priešų neapykantą jiems. Žodžiu tariant, pakako, jog 
koks nors vadas atsistotų tų fanatikų priešakyje ir sušuk- 
tų: Muškite!, kad jie pultų žudyti savo tautiečius eretikus. 

Išvytas iš rūmų, karaliaus ir protestantų persekiojamas, 
hercogas buvo priverstas ieškoti liaudies paramos. Jis su- 
šaukia miestiečių gvardijos viršininkus, kalba jiems apie 
eretikų sąmokslą, paragina juos sunaikinti, kol jie dar ne- 
įvykdė savo kėslų — ir tiktai tada sumanomos skerdynės. 
Konspiratyvumą, gaubusį šį suokalbį, ir tai, kad tiek daug 
žmonių taip gerai išsaugojo paslaptį, galima paaiškinti 
tuo, jog nuo sumanymo ligi jo įvykdymo tepraėjo vos ke- 
lios valandos. Esant kitokioms sąlygoms, tatai būtų atro- 
dę labai keista, nes Paryžiuje paslaptys labai greitai 
plinta. * 

Sunku nustatyti, kokį vaidmenį šiose skerdynėse vai- 
dino karalius; jei jis joms ir nepritarė, tai, šiaip ar taip, 
leido jas vykdyti. Po dviejų dienų žudynių ir smurtavimų 
jis visko išsigynė ir norėjo sustabdyti skerdynes. ** Ta- 
čiau jau buvo duota valia įniršusiai liaudžiai, kuri ne- 
nurimsta nuo trupučio kraujo. Ji pareikalavo daugiau kaip 
šešiasdešimt tūkstančių aukų. Monarchas buvo priverstas 
pasiduoti srovei, kuri jį pagavo. Jis atšaukė amnestijos 
įsakymus ir netrukus išleido kitus, kurie išplėtė žudynes 
visoje Prancūzijoje. k 

Tokia yra mano nuomonė apie šv. Baltramiejaus nak- 
tį ir pateikdamas ją skaitytojui aš pasakysiu su lordu 
Baironu: 

I only say, suppose this supposition. 
(Don Juan, cant. I, st. LXXXV ) *** 


* Napoleono žodžiai. (Aut. past.) 
** Kolinji nužudymą ir masines žudynes jis priskyrė hercogui de 
Gizui ir Lotaringijos princams. (Aut. past.) 
*+** „Aš tik sakau —šia prielaida tikėkim". („Don Žuanas“, I dai- 
na, LXXXV st.) 

REITERIAI 


Snieguos nesuklupę, 

Per Alpes plėšriai 

Priėjo Po upę 

Burbono būriai. 
Baironas. „Pasikeitęs 
išsigimėlis“ 


Netoli nuo Etampo, vykstant į Paryžiaus pusę, dar ir 
dabar galima matyti didelį keturkampį pastatą su smai- 
liais gotiškais langais, pagražintais keliomis grubaus dar- 
bo skulptūromis. Virš durų yra niša, kurioje kitados sto- 
vėjo akmeninė Madona, bet Revoliucijos metu ją ištiko 
toks pat likimas, kaip ir daugelį abiejų lyčių šventųjų: ją 
iškilmingai sudaužė Larsi revoliucinio klubo pirmininkas. 
Vėliau į jos vietą buvo pastatyta kita Dievo Motinos 
statula, kuri, tiesa, tėra gipsinė, bet, apkarstyta šilkiniais 
skudurėliais bei stikliniais karoliais, dar gana gerai atrodo 
ir teikia padorią išvaizdą Klodi Žir6 smuklei. 

Daugiau kaip prieš du šimtmečius, tai yra 1572 me- 
tais, šis pastatas, kaip ir dabar, buvo skirtas ištroškusiems 
keleiviams; bet tuomet jis visai kitaip atrodė. Ant sienų 
buvo įrašai, bylojantys apie įvairius pilietinio karo įvy- 
kius. Šalia žodžių: Tegyvuoja ponas Princas!* galima 
buvo rasti: Tegyvuoja hercogas de Gizas! Mirtis hugeno- 
tams! Šiek tiek toliau kažkoks kareivis anglimi buvo nu- 
piešes kartuves bei pakaruoklį ir, bijodamas, kad kas ne- 


* Princas de Kondė. (Aut. past.) 

suprastų klaidingai, apačioje pridėjo tokį užrašą: Gaspa- 
ras de Šatijonas 12, Tačiau, matyt, netrukus šią vietovę bu- 
vo užėmę protestantai, nes jų vado vardas buvo užbrauk- 
tas ir pakeistas hercogo de Gizo vardu. Kiti, pusiau nusi- 
trynę, sunkiai beišskaitomi ir padoriais žodžiais beveik ne- 
išverčiami įrašai liudijo, kad karalius ir jo motina buvo 
lygiai mažai gerbiami, kaip ir partijos vadai. Bet nuo pi- 
lietinių ir religinių karų baisumų, atrodė, daugiausia nu- 
kentėjo vargšė Madona. Statula, daugelyje vietų apdau- 
žyta kulkų, akivaizdžiai bylojo, kaip uoliai hugenotų ka- 
reiviai stengėsi sugriauti tai, ką jie vadino ,pagoniškais 
stabais“. Kiekvienas dievobaimingas katalikas, eidamas 
pro statulą, pagarbiai nusiimdavo kepurę, o kiekvienas 
protestantų raitelis jautė pareigą paleisti į ją šūvį iš ar- 
kebuzos; ir pataikęs jautėsi taip, tarsi būtų nudėjęs Apo- 
kalipsės !? žvėrį ir sunaikinęs stabmeldybę. 

Jau keletas mėnesių tarp besivaidijančių pusių buvo 
sudaryta taikos sutartis; bet susitaikymo žodžius teištarė 
tik lūpos, o ne širdis. Dvi partijos liko viena kitai aršiai 
priešiškos. Viskas rodė, kad karas buvo ką tik liovęsis, 
viskas skelbė, kad taika negali būti ilgalaikė. 

Auksinio Liūto užeigoje buvo pilna kareivių. Iš sve- 
timšališkos tarsenos, iš keisto jų apdaro galima buvo pa- 
žinti vokiečių raitelius, vadinamuosius „reiterius“ *, kurie 
atvykdavo pasiūlyti savo paslaugų protestantų partijai 
ypač tada, kai ši valiodavo jiems gerai sumokėti. Šių sve- 
timšalių mokėjimas valdyti arklius ir įgudimas vartoti 
šaunamuosius ginklus vertė bijoti jų mūšio metu, bet, kita 
vertus, jie galbūt dar labiau pagrįstai buvo išgarsėję esą 
nuožmūs plėšikai ir beširdžiai nugalėtojai. Būrį, įsikūrusį 
užeigoje, sudarė apie penkiasdešimt raitelių: vakar jie bu- 
vo išjoję iš Paryžiaus ir dabar vyko į Orleaną, kur turėjo 
apsistoti. 

Kol vieni valė prie sienos pririštus arklius, kiti kurstė 
ugnį, suko iešmus ir gamino valgį. Vargšas užeigos šei- 
mininkas, su kepure rankoje ir apsiašarojęs, žiūrėjo į šią“ 
netvarką savo virtuvėje. Jis matė nuniokotą kiemą, iš- 
grobstytą rūsį, matė, kaip kareiviai numušinėjo butelių 
kakliukus, nesiteikdami jų atkimšti. O blogiausia buvo 
tai, kad Jis gerai žinojo, jog, nepaisant griežtų karaliaus 


* Iš vokiško žodžio „Reiter“ — raitelis. (Aut. past.) 

įsakymų dėl karių drausmės, jam nėra ko tikėtis nuosto- 
lių atlyginimo iš tų, kurie jį laikė priešu. Anais nelemtais 
laikais taip jau buvo įprasta, kad kariuomenė taikos ar 
karo metu, kur tik būdama, visada gyvendavo vietos 
žmonių ištekliais. 

Prie ąžuolinio stalo, pajuodusio nuo riebalų ir dūmų, 
sėdėjo reiterių kapitonas, gana aukštas ir stambus vyras, 
apie penkiasdešimt metų amžiaus, erelio nosimi, smarkiai 
įraudusiu veidu, retais, žilstelėjusiais plaukais, menkai te- 
pridengiančiais didelį randą, prasidedantį ties kairiąja au- 
simi ir besibaigiantį dideliuose jo ūsuose. Jis buvo nusi- 
ėmęs šarvus bei šalmą ir likęs vien su vengriškos odos 
liemene, juodai nutrinta šarvų ir daugelyje vietų rūpes- 
tingai užlopyta. Kardas ir pistoletai gulėjo čia pat ant 
suolo; prie savęs jis teturėjo platų durklą — ginklą, kurį 
atsargus Žmogus pasideda tik guldamas į lovą. 

Kapitono kairėje sėdėjo raudonskruostis, aukštas ir ga- 
na dailiai sudėtas jaunas vyras. Jo liemenė buvo išsiuvi- 
nėta, ir apskritai visas apdaras atrodė šiek tiek rafinuotes- 
nis negu jo draugo. Tačiau jis buvo tik kapitonui pri- 
skirtas kornetas !*, 

Jiems draugiją sudarė dvi jaunos, dvidešimties, gal 
dvidešimt penkerių metų amžiaus, moterys, sėdinčios prie 
to paties stalo. Jos vilkėjo mišriai, skurdo ir prabangos 
drabužiais, aiškiai siūtais ne joms ir patekusiais į jų ran- 
kas kaip karo grobis. Viena buvo su lamstuoto, standaus, 
auksu atausto šilko liemene, bet visai nublukusia, ir pa- 
prasta drobine suknele. Antroji — su violetinio aksomo 
suknele ir vyriška pilko fetro skrybėle, kurią puošė gai- 
džio plunksna. Abi moterys atrodė gražios; bet iš jų drą- 
sių žvilgsnių ir laisvų kalbų matėsi, kad jos įpratusios 
gyventi tarp kareivių. Jos išvyko iš Vokietijos, neturė- 
damos aiškaus užsiėmimo. Moteris aksomine suknele buvo 
čigonė; ji mokėjo burti kortomis ir skambinti mandolina. 
Antroji šiek tiek nusimanė apie chirurgiją, ir ją, matyt, 
itin gerbė kornetas. 

Prieš kiekvieną iš šių keturių asmenų stovėjo po di- 
delį butelį ir po stiklinę; jie šnekučiavo ir gurkšnojo vy- 
ną, laukdami pietų. 

Kalba nesimezgė, nes visi buvo išalkę. Staiga prie 
užeigos durų sustabdė gražų sartą žirgą aukštas, gana ele- 
gantiškai apsirengęs jaunas vyriškis. Reiterių trimitinin- 

kas pakilo nuo suolo, ant kurio sėdėjo, ir priėjęs prie ne- 
pažįstamojo paėmė jo arklį už apynasrio. Nepažįstamasis 
palaikė tai mandagumu ir jau rengėsi padėkoti, tačiau 
veikiai suprato apsirikęs, nes trimitininkas  pražiodino 
arklio nasrus ir žinovo akimi ėmė apžiūrinėti dantis. Pas- 
kui, pasitraukęs keletą žingsnių ir apžvelgęs puikaus gy- 
vulio kojas bei strėnas, patenkintas palingavo galvą. 

— Jūs, pone, atjojote geru arkliu! — tarė jis savo 
žargonu ir pridūrė dar keletą žodžių vokiškai, kurie pra- 
įjuokino jo draugus; po to jis grįžo ir atsisėdo prie jų. 
Šis nesivaržantis apžiūrinėjimas labai nepatiko keleiviui; 
tačiau jis tepasitenkino metęs niekinantį žvilgsnį į trimi- 
tininką ir niekieno nepadedamas nušoko nuo balno. 

Tuo tarpu iš vidaus išėjo užeigininkas. Jis pagarbiai 
paėmė iš rankų keleiviui pavadžius ir pašnibždėjo jam į 
ausį, kad negalėtų išgirsti reiteriai: 

— Tesaugo jus Dievas, kilmingasis pone, bet jūs at- 
vykote nelemtu laiku. Šių bambizų šutvė (te šventasis 
Krištupas jiems nusuka sprandus!) visai nepalanki do- 
riems krikščionims, tokiems kaip jūs ir aš. 

Jaunasis vyriškis karčiai nusišypsojo. 

— Tie ponai — protestantų raiteliai? — paklausė jis. 

— Jie, be to, dar reiteriai! — paaiškino užeigininkas.— 
Tegu šventoji Dievo Motina juos sutramdo! Dar nepra- 
slinko nė valandos, kai jie čia, o jau spėjo sulaužyti pu- 
sę mano baldų. Visi jie žiaurūs plėšikai, kaip ir jų vadas 
de Šatijonas, tas šėtono admirolas. 

— Nors žilos barzdos sulaukei,— atsakė jaunas vy- 
ras, — tačiau į protą dar neatėjai. Jei atsitiktinai kalbėtum 
su protestantu, jis tau galėtų vožti gerą antausį. 

Sakydamas tuos žodžius, jis pliauškino vytiniu savo 
baltas pušnis. 

— Kaip!.. Ką!.. Jūs — hugenotas! .. Protestantas, no- 
rėjau pasakyti, — sušuko apstulbęs užeigininkas. 

Jis pasitraukė žingsnį atgal ir apžiūrėjo nepažįstamąjį 
nuo galvos ligi kojų, tarsi ieškodamas jo drabužiuose ko- 
kio nors ženklo, pagal kurį galėtų įspėti, kokį tikėjimą 
tasai išpažįsta. Apžvelgus jį, atviras, besišypsąs jaunuolio 
veidas pamažu jį nuramino, ir jis vėl prašneko, tiktai 
tyliau: 

— Protestantas žalio aksomo drabužiais! Hugenotas su 
ispaniška mezginių apykakle! Ne, tai negalimas daiktas! 

Ak, mano jaunasis pone, tokios prabangos nemėgsta ere- 
tikai. Panele Švenčiausia! Puikaus aksomo liemenė — tai 
per daug prašmatnu tiems suskretėliams. 

Tą pačią akimirką pliaukštelėjęs vytinis sušėrė varg- 
šui užeigininkui per žandą; tuo gestu jo pašnekovas tarsi 
išpažino savo tikėjimą. 

— Įžūlus plepy! Gal išmoksi laikyti liežuvį už dantų! 
Na, vesk arklį į tvartą ir žiūrėk, kad jam ten nieko ne- 
stigtų! 

Užeigininkas, liūdnai panarinęs galvą, nuvedė arklį į 
kažkokią pastogę, tyliai niurnėdamas tūkstantį prakeikimų 
vokiečių ir prancūzų eretikams. Ir jei jaunasis vyriškis 
nebūtų nuėjęs jam iš paskos patikrinti, kaip bus prižiū- 
rimas jo arklys, tai vargšas gyvulys, kaip eretikas, tik- 
riausiai būtų likęs be vakarienės. 

Atvykėlis įėjo į virtuvę ir pasveikino visus ten susi- 
rinkusius, grakščiai kilstelėdamas didelę, plačiakraštę 
skrybėlę, papuoštą geltona ir juoda plunksna. Kapitonas 
atsakė jam į pasveikinimą, ir kurį laiką abu tylėdami 
žiūrėjo vienas į kitą. 

— Kapitone,— prašneko jaunasis atvykėlis — aš esu 
protestantas kilmingasis, ir man malonu susitikti čia sa- 
vo tikėjimo brolius. Jei sutinkate, pavakarieniausime 
kartu. 

Mandagi atvykėlio kalba ir elegantiškas apdaras pa- 
lankiai nuteikė kapitoną, ir šis atsakė, kad jaunuolis da- 
rąs jam garbę. Panelė Mila, jaunoji čigonė, apie kurią 
mes kalbėjome, tuojau pasitraukė, padarydama jam vie- 
tos ant suolo, šalia savęs; iš prigimties būdama paslau- 
gi, ji net padavė jam savo taurę, kurią kapitonas tuojau 
pripylė. 

— Aš esu Ditrichas Hornšteinas,— tarė kapitonas, su- 
sidauždamas taurėmis su jaunuoju vyriškiu— Jūs, be 
abejo, būsite girdėjęs apie kapitoną Ditrichą Hornšteiną? 
Tai aš vedžiau „sūnus palaidūnus“ '* į mūšį prie Drė !9, 
o paskui prie Arnė le Diuko !'. 

Nepažįstamasis suprato, kad kapitonas tokiu aplinki- 
niu būdu klausia jo vardo, ir atsakė: 

— Deja, aš negaliu pasakyti tokio garsaus vardo, 
kaip jūsiškis, kapitone; aš turiu galvoje save, nes mano 
tėvo vardas gana plačiai išgarsėjo mūsų pilietinių karų 
metu. Aš vadinuosi Bernaras de Merži. 

— Ką jūs sakote! — sušuko kapitonas, pripildamas 
sklidiną taurę.— Juk aš pažinojau jūsų tėvą, ponas Ber- 
narai de Merži! Susipažinau su juo dar pirmajame ka- 
re !Š. ir mudu buvome artimi draugai. Į jo sveikatą, po- 
nas Bernarai! 

Kapitonas iškėlė taurę ir pasakė savo kariams keletą 
žodžių vokiškai. Vos tik jis pridėjo taurę prie lūpų, visi 
raiteliai šūktelėję išmetė aukštyn kepures. Užeigininkas 
pamanė, kad tai ženklas pradėti skerdynes, ir puolė ant 
kelių. Tokia nepaprasta pagarba šiek tiek nustebino net 
patį Bernarą, tačiau jis tarėsi privaląs atsakyti į tą vo- 
kišką mandagumą ir išgerti į kapitono sveikatą. 

Naujam tostui negalėjo užtekti butelių, kuriuos buvo 
imta smarkiai tuštinti dar prieš jam atvykstant. 

— Kelkis, davatkiau! — tarė kapitonas, atsisukdamas 
į užeigininką, kuris vis dar tebeklūpojo.— Kelkis ir at- 
nešk mums vyno. Ar nematai, kad buteliai tušti? 

O kometas, norėdamas, kad tasai greičiau atitoktų, 
sviedė jam į galvą butelį. Užeigininkas nubėgo į rūsį. 

— Tas žmogus — įžūlus akiplėša,— tarė Merži,— bet 
jei butelis būtų pataikęs, jūs galėjote jį užgauti daugiau, 
negu norėjote. 

— Et! Didelis čia daiktas! — tarė kornetas, šiurkščiai 
nusijuokdamas. 

— Papisto galva kietesnė už šį butelį, nors ir tuštes- 
nė, — pastebėjo Mila. 

Kornetas dar smarkiau nusikvatojo; juo pasekė visi 
susirinkusieji, net Merži, nors jis labiau šypsojosi žiūrė- 
damas į dailutes čigonės lūpas, negu išgirdęs jos žiau- 
rią pastabą. 

Buvo atnešta vyno, paskui paduota vakarienė, ir po 
valandėlės tylos kapitonas prabilo su pilna burna: 

— Ar aš pažinojau poną de Merži? Jis buvo pėsti- 
ninkų pulkininkas, princui Kondė atliekant pirmąjį žy- 
gį P. Orleano apgulos metu mes ištisus du mėnesius gy- 
venome tame pačiame bute. O kaip jis dabar jaučiasi? 

— Ačiū Dievui, neblogai pagal savo amžių! Jis man 
dažnai yra pasakojęs apie reiterius ir apie jų šaunias 
atakas Drė kautynėse. 

— Aš pažinojau ir jo vyresnįjį sūnų... jūsų brolį, 
kapitoną Žoržą. Aš noriu pasakyti, prieš. .. 

Merži, atrodė, sutriko. 

— Jis buvo bebaimis narsuolis— tęsė kapitonas, — 
bet, velniai griebtų, karštakošis! Man gaila jūsų tėvo: 
sūnui atsimetus, jis, be abejo, patyrė didžią širdgėlą. 

Merži paraudo ligi ausų. Jis burbtelėjo keletą žodžių 
broliui pateisinti, bet buvo nesunku pastebėti, kad jis 
teisia jį dar griežčiau negu reiterių kapitonas. 

— Ak, matau, jums nemalonu, — tarė kapitonas— 
Gerai, nekalbėsime apie jį. Jam atsimetus, mūsų religi- 
ja“? daug ko neteko, o karalius gavo puikų laimikį ir, 
kaip girdėti, didžiai jį gerbia. 

— Jūs iš Paryžiaus? — pertraukė jį Merži, stengdama- 
sis nukreipti kalbą kitur.— Ar ponas Admirolas jau grį- 
žo? Jūs jį, be abejo, matėte? Kaip jo sveikata dabar? 

— Jis atkeliavo iš Bliua drauge su karaliaus dvariš- 
kiais, kai mes buvome beišvykstą. Jaučiasi kuo puikiau- 
siai, sveikas ir linksmas. Tam šauniam vyrui dar užteks 
sveikatos dvidešimčiai pilietinių karų! Jo didenybė rodo 
jam tiek pagarbos, kad visi papistai siunta iš pykčio. 

— Tikrai! Karalius niekados neįstengs įvertinti jo nuo- 
pelnų. 

— Klausykite, vakar mačiau karalių ant Luvro laip- 
tų spaudžiant Admirolui ranką. Ponas de Gizas, ėjęs už- 
pakaly, buvo panašus į išplaktą šunytį; žinote, kas man 
atėjo į galvą? Man pasirodė, kad matau žmogų, kuris 
demonstruoja mugėje liūtą; jis priverčia jį nelyginant šu- 
nytį atkišti leteną; bet nors Žilis 2! laikosi ramiai ir pui- 
kiai apsimeta, tačiau nė valandėlės neužmiršta, kad le- 
tena, kurią jis laiko, turi baisius nagus. Taip, prisiekiu 
savo žila barzda, atrodė, kad karalius jaučia Admirolo 
nagus. 

— Admirolo rankos toli siekia, — pasakė kornetas sa- 
votišką patarlę, įprastą protestantų kariuomenėje. 

— Pagal savo amžių jis gana gražus vyras, — įsiterpė 
panelė Mila. 

— Aš mieliau pasirinkčiau meilužiu jį, o ne kokį jau- 
ną papistą,— pareiškė korneto draugė, panelė Trudchen. 

— Jis mūsų tikėjimo ramstis, — tarė Merži, norėdamas 
taip pat prisidėti prie pagyrimų. 

— Taip, bet jis velniškai griežtas drausmės atžvilgiu — 
pasakė kapitonas, linguodamas galvą. 

Komnetas labai reikšmingai mirktelėjo, ir jo riebus 
veidas padarė grimasą, kuri turėjo reikšti šypseną. 

— Aš nesitikėjau, — tarė Merži,— iš tokio seno karei- 
vio, kaip jūs, kapitone, išgirsti priekaištą ponui Admiro- 
lui dėl griežtos drausmės, kurios jis verčia laikytis savo 
kariuomenėje. 

— Na, žinoma, drausmė reikalinga; bet pagaliau rei- 
kia atsižvelgti ir į tai, kiek kareiviui tenka patirti var- 
gų, ir nedrausti jam pasilinksminti, jei atsitiktinai susida- 
ro proga. Ką gi! Kiekvienas žmogus turi savo ydų; ir 
nors jis įsakė Mane pakarti, išgerkime į pono Admirolo 
sveikatą! 

— Admirolas įsakė jus pakarti! — sušuko Merži.— Bū- 
damas pakaruokliu, jūs atrodote žvaliai. 

— Taip, po velnių! Jis įsakė mane pakarti, bet aš 
greitai užmirštu skriaudas, tad išgerkime į jo sveikatą. 

Prieš spėjant Merži paklausti, kapitonas pripylė visas 
taures, nusiėmė skrybėlę ir paliepė savo kareiviams su- 
šukti tris kartus „valio“. Kai stiklai ištuštėjo ir triukš- 
mas šiek tiek aprimo, Merži vėl prašneko: 

— Už ką gi jūs buvote pakartas, kapitone? 

— Už menkniekį! Buvo apiplėštas senas Sentonžo vie- 
nuolynas, o paskui jis atsitiktinai sudegė. 

— Taip, bet ne visi vienuoliai buvo iš ten išėję, — 
pertraukė jį kornetas, visa gerkle kvatodamas iš savo 
sąmojo. 

— Et! Didelis čia daiktas, kad tie niekšai sudegė tru- 
putį anksčiau ar kiek vėliau? Tuo tarpu Admirolas, ar 
patikėsite, pone de Merži, Admirolas rimtai supyko, jis 
įsakė mane suimti, ir didysis prevo *Ž uždėjo ant manęs 
ranką be jokių ceremonijų. Tada visi Admirolo svitos 
kilmingieji ir didikai, neišskiriant nė pono de La Nu 23, 
kuris, kaip yra žinoma, nepasižymi dideliu švelnumu su 
kareiviais (La Nu, kaip jie sako, visada užmezga kilpą, 
bet jos nebeatmezga '), visi kapitonai maldavo man at- 
leisti, tačiau jis griežtai atsisakė. Velniai jį griebtų, kaip 
jis buvo įdūkęs! Tik kramtė dantų krapštiklį iš įtūžimo, 
o jūs žinote patarlę: Viešpatie, išgelbėk mus nuo pono 
de Monmoransi?*' poterių ir nuo pono Admirolo 
krapštiklio! „Tegu dievas man atleidžia! — pasakė 
jis.— Plėšikavimui reikia padaryti galą pačioje 
užuomazgoje; jeigu mes leisime jam išsikeroti, pa- 


* Žodžių žaismas: prancūziškai „noue“ („nu“ — suriša mazgą) ra- 
šcma ir tariama taip pat, kaip La Nu (Noue) pavardė. 

tys nuo jo žūsime.“ Tada pasirodė pastorius su knyga 
po pažastimi, ir Mudu abu nuvedė po ąžuolu... man at- 
rodo, ir dabar jį tebematau — šaka tokia atsikišusi, lyg 
tyčia tam išaugusi; man užmetė virvę ant kaklo... Kas 
kartą, kai prisimenu tą virvę, gerklė išdžiūsta kaip pintis. 

— Štai, suvilgyk,— tarė Mila ir pripylė pasakotojui 
sklidiną taurę. 

Kapitonas vienu mauku ją ištuštino ir toliau šitaip 
pasakojo: 

— Kai aš jau save laikiau tik kabančia ąžuolo gile, 
staiga man atėjo į galvą pasakyti Admirolui: 

„Ak! Monsinjore, argi taip kariamas žmogus, kuris 
prie Drė vadovavo „sūnums palaidūnams“?“ Ir štai ma- 
tau — jis išspjovė krapštiklį ir čiupo kitą. „Puiku, — ta- 
rIiau sau.— Tai geras ženklas!" 

Jis pasišaukė kapitoną Kormjė ir kažką jam pašnibž- 
dėjo; paskui kreipėsi į prevė: 

— Girdite, pakarkite tą žmogų! 

Ištaręs tuos žodžius, jis pasisuko ir nuėjo. Mane iš 
tikrųjų pakorė, bet šaunusis Kormjė išsitraukė špagą ir 
tučtuojau perkirto virvę. Aš nukritau nuo šakos raudo- 
nas kaip virtas vėžys. 

— Sveikinu, — tarė Merži,— kad taip laimingai išsisu- 
kote. 

Jis ėmė atidžiai stebėti kapitoną ir, atrodė, jautėsi 
šiek tiek nejaukiai, būdamas drauge su tuo žmogumi, 
kuris iš tiesų buvo nusipelnęs kartuvių. Bet anais ne- 
lemtais laikais nusikaltimai įvykdavo taip dažnai, kad 
nebuvo galima į juos žiūrėti taip griežtai, kaip tai būtų 
daroma šiandien. Vienos partijos žiaurumai tam tikra 
prasme pateisindavo represijas, o religinė neapykanta 
nuslopindavo beveik bet kokį tautinės simpatijos jausmą. 
Be to, reikia pasakyti tiesą, aplinkiniams nepastebint ko- 
ketuojanti panelė Mila, kuri Merži atrodė labai graži, 
ir svaiginantis vynas daug smarkiau veikė jaunas sme- 
genis negu kietas reiterių galvas. Dėl viso to Bernaras 
buvo nepaprastai atlaidus išgertuvių dalyviams. 

— Aš ilgiau kaip savaitę slapsčiau kapitoną deng- 
tame vežime, — tarė Mila, — ir leisdavau jam išeiti tik nak- 
timis. 

— O aš, — pridūrė Trudchen,— atnešdavau jam val- 
gyti ir gerti; jis pats gali tai patvirtinti. 

— Admirolas dėjosi labai supykęs ant Kormjė, ta- 
čiau Visa tai buvo jųdviejų sutarta komedija. O aš ilgai 
vilkausi ariergarde, nedrįsdamas pasirodyti Admirolui į 
akis. Pagaliau Lonjako apgulos metu jis užtiko mane 
apkase ir tarė: „Ditrichai, drauguži, kadangi išsisukai 
nuo kilpos, pasistenk, kad tave sušaudytų.“ Ir jis paro- 
dė man spragą. Aš supratau, ką jis nori pasakyti, narsiai 
leidausi į ataką, o rytojaus dieną prisistačiau jam Didžio- 
joje gatvėje, laikydamas rankoje peršautą savo skrybė- 
lę. „„Monsinjore,— tariau jam,— aš sušaudytas taip pat, 
kaip ir pakartas“. Jis nusišypsojo ir davė man savo pi- 
niginę sakydamas: „Štai tau naujai skrybėlei." Nuo to 
laiko mudu visada buvome geri draugai. Ak! Tai bent 
prisiplėšėme mes tame Lonjake! Vien tik prisiminęs 
Jį — seilę nuryju! 

— Ak, kokios puikios šilkinės suknelės! — sušuko 
Mila. 

— Kiek puikių baltinių! — sušuko Trudchen. 

— Tai bent pasirodėme didžiojo vienuolyno vienuo- 
lėms! — pasakė kornetas.— Du šimtai raitų šaulių apsis- 
tojo pas šimtą seselių vienuolių! .. 

— Daugiau kaip dvidešimt iš jų išsižadėjo Popie- 
žiaus,— pridūrė Mila,— taip joms patiko hugenotai. 

— Ak, koks tai puikus buvo reginys, — sušuko kapi- 
tonas, — kai mūsų arguletai* vedėsi arklius girdyti, apsi- 
rengę kunigų arnotais, arkliai ėdė avižas ant altorių, o 
mes gėrėme puikų bažnytinį vyną iš sidabrinių Komuni- 
jos taurių! 

Jis pasuko galvą, norėdamas dar pareikalauti vyno, 
ir pamatė, kad užeigininkas stovi lyg melstis sudėtomis 
rankomis ir į dangų pakeltomis akimis, su neapsakomo 
siaubo išraiška veide. 

— Mulkis! — tarė šaunusis Ditrichas Hornšteinas, truk- 
telėjęs pečius.— Stebiuosi, iš kur dar atsiranda tokių 
paikų žmonių, kurie tiki visomis papistų kunigų sklei- 
džiamomis nesąmonėmis! Klausykite, ponas de Mierži, 
Monkonturo mūšyje aš pistoleto šūviu nudėjau kažkokį 
hercogo Anžujiečio ?? kilmingąjį; nuvilkau nuo jo lieme- 
nę ir, žinote, ką radau ant jo pilvo? Didelį šilko gabalą, 
visą išrašytą šventųjų vardais. Jis manėsi tuo apsisau- 


* Žvalgai, lengvieji būriai. (Aut. past.) 


20 


gosiąs nuo kulkų. Velniai jį griebtų! Aš jam įrodžiau, 
kad nėra tokio škaplieriaus, kurio nepramuštų protes- 
tanto kulka. 

— Taip, škaplieriai! — įsiterpė kornetas: — bet mano 
krašte pardavinėjami tokie pergamento gabalėliai, kurie 
apsaugo nuo švino ir geležies. 

— Aš rinkčiausi gerai nukaltus tvirto plieno šar- 
vus,— pareiškė Merži,— tokius, kokius Nyderlanduose 
gamina Jokūbas Lešo. 

— Klausykite,— vėl pradėjo kapitonas, — nereikia neig- 
ti, kad negalima pasidaryti nesužeidžiamam. Kaip mane 
čia gyvą regite, aš pats Drė mieste mačiau vieną kil- 
mingąjį, kuriam kulka pataikė tiesiai į krūtinę. Jis Ži- 
nojo receptą pasigaminti tepalą, apsaugantį nuo žaiz- 
dų, ir išsitrynė juo po odiniu antkrūtiniu. Na ir ką! Ant 
jo krūtinės nebuvo matyti net juodos ir raudonos žymės, 
kuri lieka po sutrenkimo. 

— O ar jūs nemanote, kad apsisaugoti nuo kulkos 
veikiau užteko to odinio antkrūtinio, apie kurį jūs kal- 
bate? 

— Ak! Jau tie prancūzai nenori niekuo tikėti! Įdo- 
mu, ką jūs pasakytumėte, jei kaip aš būtumėte matęs, 
kaip vienas silezietis raitininkas padėjo ranką ant stalo 
ir, kad ir kaip ją visi badė peiliu, niekas negalėjo net 
įdrėksti? Jūs juokiatės ir manote, kad tai neįmanoma? 
Paklauskite Mila. Jūs matote šią merginą? Ji kilusi iš 
šalies, kur burtininkai sutinkami taip dažnai, kaip čia 
vienuoliai. Ji jums gali papasakoti šiurpių istorijų. Kar- 
tais, ilgais rudens vakarais, kai susėdame prie laužo po 
plynu dangumi, ji mums tokių nuotykių pripasakoja, 
kad plaukai ant galvos šiaušiasi. 

— Aš labai norėčiau pasiklausyti nors vienos tokios 
istorijos, — tarė Merži— Gražioji Mila, suteikite man tą 
malonumą. 

— Iš tiesų, Mila,— pritarė kapitonas — papasakok 
mums kokią nors istoriją, o mes baigsime tuštinti tuos 
butelius. 

— Na, tai klausykitės! — tarė Mila— O jūs, kilmin- 
gasis jaunuoli, kuris niekuo netikite, malonėkite pasilik- 
ti savo abejones sau. 

— Kaip jūs galite sakyti, kad aš niekuo netikiu? — 
tyliai atsake jai Merži.— Dievaži, aš tikiu, kad jūs mane 
užbūrėte, nes jau iki ausų jus įsimylėjau. 

Mila jį švelniai atstūmė, nes Merži lūpos beveik lie- 
tė jos skruostą, ir metusi žvilgsnį į dešinę ir į kairę, no- 
rėdama įsitikinti, kad visi jos klausosi, pradėjo šitaip: 

— Kapitone, jūs, be abejo, esate buvęs Hamelneė 

— Niekados. 

— O jūs, kornete? 

— Taip pat ne. 

— Kaip! Nejaugi čia neatsiras nė vieno, kuris būtų 
buvęs Hamelne? 

— Aš ten išgyvenau metus,— tarė prisiartinęs kaž- 
koks raitininkas. 

— Na, FriCai, ar esi matęs Hamelno bažnyčią? 

— Ne mažiau kaip šimtą kartų. 

— Ir jos spalvotus vitražus? 

— Žinoma. 

— O tu matei, ką vaizduoja tie vitražai? 

— Tie vitražai?č.. Lange iš kairės, man rodosi, pa- 
vaizduotas aukštas juodas žmogus, jis groja fleita, o 
paskui jį bėga maži vaikai. 

— Teisingai! Tai va, aš jums papasakosiu istoriją 
apie tą juodą žmogų ir tuos vaikus. 

„Prieš daugelį metų Hamelno gyventojus prikama- 
vo nesuskaitoma daugybė žiurkių. Jos ėjo iš šiaurės to- 
kiais dideliais būriais, kad žemė nuo jų juodavo, ir nė 
vienas vežėjas nedrįsdavo važiuoti tuo keliu, kuriuo ke- 
liavo tos žiurkės. Per vieną akimirką viskas būdavo su- 
ryta, ir suėsti svirne aruodą grūdų toms žiurkėms buvo 
toks pat niekis, kaip man išgerti taurę šio puikaus 
vyno." 

Ji išgėrė vyną, nusišluostė lūpas ir tęsė toliau: 

„Jokie žiurkėkautai, jokie spąstai ir nuodai nieko ne- 
padėjo. Iš Bremeno buvo iškviestas laivas su vienuolika 
šimtų kačių, tačiau viskas buvo veltui. Jos išgaudo 
tūkstantį, 0 į jų vietą atsiranda dešimt tūkstančių, dar 
labiau išbadėjusių negu pirmosios. Žodžiu, neradus, kaip 
išsigelbėti nuo šios Dievo rykštės, Hamelne nebūtų likę 
nė vieno grūdelio, ir visi gyventojai būtų išmirę badu. 

Ir štai vieną penktadienį pas miesto burmistrą ateina 
aukštas, tamsiaveidis, liesas žmogus, didelėmis akimis, 
plačia burna ligi pat ausų, apsirengęs raudona liemene, 
smailia skrybėle, plačiomis kelnėmis, papuoštomis kas- 
pinais, pilkomis kojinėmis ir batais su ugninės spalvos 

kaspinėliais. Prie šono jam kabojo odinis maišelis. 
Aš, rodos, ir dabar jį kaip gyvą tebematau.“ 

Visų akys nejučiomis nukrypo į sieną, kur akis įs- 
meigus žiūrėjo Mila. 

— Vadinas, jūs jį esate mačiusi? — paklausė Merži. 

— Ne, aš nemačiau, bet mano senelė matė; ji taip 
gerai atsiminė jo išorę, kad būtų galėjusi nupiešti jo 
portretą. 

— Ir ką gi jis pasakė burmistrui? 

— Jis pasisiūlė už šimtą dukatų išgelbėti miestą nuo 
ištikusios nelaimės. Savaime suprantama, burmistras ir 
miestiečiai tuojau pat sutiko. Tada nepažįstamasis išsi- 
traukė iš savo maišelio bronzine fleitą ir, atsistojęs tur- 
gaus aikštėje, priešais bažnyčią — bet įsidėmėkite: at- 
sisukęs į ją nugara — pradėjo groti tokią keistą melodiją, 
kokios niekad nebuvo grojęs nė vienas vokiečių fleiti- 
ninkas. Ir štai išgirdusios tą melodiją iš visų svirnų, iš visų 
urvų,iš sienų plyšių, iš visų pastogių ir palėpių išlindo žiur- 
kės bei pelės ir šimtais, tūkstančiais atgužėjo pas jį. Nepa- 
žįstamasis, vis tebegrodamas, patraukė prie Vėzerio; ten 
jis pasiraitė kelnes ir įbrido į upę, o paskui jį nėrė į 
vandenį ir visos Hamelno žiurkės, kurios bematant ir nu- 
skendo. Visame mieste teliko viena vienintelė žiurkė, ir 
jūs tuoj pamatysite kodėl. Burtininkas — nes juk tas 
tleitininkas buvo burtininkas — paklausė vieną atsilikėlę, 
kuri dar nebuvo panirusi į Vėzerį: „Kodėl dar neatėjo 
Klaus, žiloji žiurkė?“ —,,Pone,— atsakė užklaustoji— ji 
jau tokia sena, kad nebegali vaikščioti,  —,,Tai eik ir 
pati ją atvesk“, — tarė burtininkas. Toji žiurkė nuėjo at- 
gal į miestą ir netrukus grįžo su sena žila žiurke. Ji 
buvo tokia sena, kad vos bepasivilko. Jaunesnioji žiurkė 
tempė senąją už uodegos, abi įėjo į Vėzerį ir prigėrė, 
kaip ir jų draugės. Tokiu būdu miestas buvo išvalytas 
nuo žiurkių. Bet kai nepažįstamasis atėjo į miesto ro- 
tušę atsiimti atlyginimo, burmistras ir miestiečiai pagal- 
vojo, kad žiurkių jiems nebesą ko bijoti, ir, manydami, 
kad žmogumi be užtarėjų galima ir pigiau atsikratyti, 
nepasidrovėjo pasiūlyti jam dešimt dukatų vietoj žadė- 
tojo šimto. Nepažįstamasis primygtinai reikalavo, ir jie 
pasiuntė jį velniop. Tada jis prigrasino priversiąs juos 
brangiau sumokėti, jei jie nesilaikysią susitarimo. Mies- 
tiečiai tik nusikvatojo iš to grasinimo ir išvarė jį lauk iš 

rotušės, pravardžiuodami šauniuojų žiurkiautoju! Tą pra- 
vardę kartojo visi miesto vaikiščiai, bėgdami paskui jį 
gatvėmis ligi miesto Naujųjų vartų. Kitą penktadienį, vi- 
dudienį, nepažįstamasis vėl pasirodė turgaus aikštėje, bet 
šį kartą su purpurine skrybėle, labai keistai atsmaukta 
į viršų. Iš savo maišelio jis išsitraukė visai kitokią fleitą 
negu pirmą kartą, ir vos tik ja užgriežė — visi miesto ber- 
niukai, nuo šešerių ligi penkiolikos metų, nusekė pas- 
kui žiurkiautoją ir išėjo su juo iš miesto. 

— Ir Hamelno gyventojai taip ir leido juos išsives- 
ti? — paklausė kartu Merži ir kapitonas. | 

— Jie juos lydėjo ligi Kopenbergo kalno, iki urvo, 
kuris dabar jau užverstas. Fleitininkas įėjo į urvą, ir vi- 
si vaikai paskui jį. Kurį laiką buvo girdėti fleitos garsai, 
pamažu jie tilo, ir pagaliau viskas nurimo. Vaikai dingo, 
ir nuo to laiko nieko apie juos nebegirdėta. 

Čigonė stabtelėjo, norėdama išskaityti klausytojų vei- 
duose, kokį įspūdį padarė jos pasakojimas. 

Pirmasis prašneko reiteris, lankęsis FHamelne: 

— Ši istorija yra neabejotinai tikra, nes, kai Hamel- 
ne kalbama apie kokį nors nepaprastą įvykį, visada sa- 
koma: „Tai atsitiko dvidešimt metų, dešimt metų po mūu- 
sų vaikų išėjimo... Ponas Falkenšteinas apiplėšė mūsų 
miestą praslinkus šešioms dešimtims metų nuo mūsų vai- 
kų išėjimo.“ 

— Bet įdomiausia tai, — tarė Mila,— kad tuo pačiu 
metu toli nuo Hamelno, Transilvanijoje, atsirado kažko- 
kie vaikai, gerai kalbą vokiškai, tačiau negalį paaiškinti, 
iš kur atvykę. Jie ten vedė pačias ir išmokė savo vai- 
kus gimtosios kalbos, todėl Transilvanijoje ir ligi šian- 
dien kalbama vokiškai. 

— Tai jie ir yra tie Hamelno vaikai, kuriuos velnias 
tenai nugabeno? — paklausė Merži šypsodamasis. 

— Prisiekiu dangum, kad tai tiesa! — sušuko kapito- 
nas.— Juk aš esu buvęs Transilvanijoje ir gerai žinau, 
kad ten kalbama vokiškai, nors visi aplinkui murma 
kažkokiu pragarišku žargonu. 

Kapitono žodžiai buvo svaresni už bet kokius įrody- 
mus. 

— Norite, aš jums išbursiu ateitį? — paklausė Mila 
Merži. 


24 


— Mielai, — atsakė Merži, kairiąja ranka apkabinda- 
mas čigonės liemenį, o dešiniosios delną tiesdamas jai. 

Mila kokias penkias minutes žiūrėjo į delną, netarda- 
ma nė žodžio, tik kartkartėmis susimąsčiusi lingavo gal- 
vą. 

— Na, ką gi, gražioji mergyte, ar moterį, kurią aš 
myliu, galėsiu kada pavadinti savąja? 

Mila sprigtelėjo jam per ranką: 

— Laimė ir nelaimė,— tarė ji.— Mėlynos akys teikia 
laimę ir nelaimę. Blogiausia, kad tu praliesi savo paties 
kraują. 

Kapitonas ir kornetas tylėjo, matyt, irgi paveikti ne- 
laimę lemiančios pranašystės. 

Užeigininkas savo kampe žegnojosi plačiais mostais. 

— Aš tikėčiau, kad tu tikra burtininkė, — tarė Mer- 
Ži — jei galėtum man pasakyti, ką aš tuojau padarysiu. 

— Tu mane pabučiuosi — pakuždėjo čigonė jam į 
ausį. 

— Ji burtininkė! — sušuko Merži, bučiuodamas Mila. 
Jis įsileido tyliai šnekučiuotis su gražiąja burtininke, ir 
atrodė, kad jie kaskart vis labiau sutarė. 

Trudchen paėmė savotišką mandoliną, kuri turėjo be- 
veik visas stygas, ir ėmė skambinti vokišką maršą. Pas- 
kui, matydama, kad ją ratu apstojo kareiviai, padainavo 
gimtąja kalba karišką dainelę, kurios refreną reiteriai 
pritardami šaukė visa gerkle. Kapitonas, paskatintas jos 
pavyzdžio, irgi užtraukė tokiu balsu, kad net stiklai su- 
žvangėjo, seną hugenotų dainą, kurios melodija buvo to- 
kia pat barbariška kaip ir žodžiai: 

Šaunus, drąsus Kondė 
Nūnai šaltam kape, 
Bet Admirolas mūs 
Dar gyvas ir žvitrus— 
Su Larošfuko jisai 
Sunaikins ištisai 

Tuos papistus visus! 

Įkaitę nuo vyno, visi reiteriai ėmė rėkauti kas sau. Lėkš- 
čių ir butelių šukės mėtėsi ant grindų; virtuvė skambėjo 
nuo keiksmų, kvatojimų ir girtų dainų. Tačiau netrukus 
miegas, orleaniškojo vyno padedamas, įveikė daugumą 
šios puotos dalyvių. 

Kareiviai sugulė ant suolų; kornetas, pastatęs prie du- 
rų du sargybinius, svyruodamas nusivilko į lovą; kapito- 

nas, kurio kojos dar nesipynė, nė kiek nesvirduliuoda- 
mas pakilo laiptais į užeigininko kambarį, kurį jis buvo 
išsirinkęs kaip patį geriausią visoje užeigoje. 

O Merži su čigone? Jie abu kažkur dingo dar prieš 
kapitonui pradedant dainą. 


I] 


RYTĄ PO IŠGERTUVIŲ 


NEŠĖJAS 
Sakau jums, kad tuoj pat man reikia 
gauti pinigų. 
Moljeras, „Juokingosios pamaivos“ 


Saulė jau švietė aukštai, kai Merži nubudo. Jo galva 
dar tebebuvo sunki nuo vakarykščių įspūdžių. Po kam- 
barį netvarkingai mėtėsi drabužiai, atidarytas lagaminas 
gulėjo ant grindų. Atsisėdęs lovoje, Merži kurį laiką žiū- 
rėjo į šią netvarką, trindamas kaktą ir tartum norėdamas 
sutelkti savo mintis. Jo veide atsispindėjo kartu ir nuo- 
vargis, ir nustebimas, ir nerimas. 

Ant akmeninių laiptų į jo kambarį pasigirdo sunkūs 
žingsniai. Durys atsidarė, nors niekas nesiteikė pasibelsti, 
ir į vidų įėjo užeigininkas, dar labiau paniurusiu veidu 
negu vakar, bet iš jo akių buvo lengva išskaityti įžu- 
lumą vietoj ankstesnės baimės. 

Jis apžvelgė kambarį ir persižegnojo, tarsi pasibaisė- 
jęs čia viešpatavusia netvarka. 

— Ak, ak, jaunasai ponaiti! — sušuko jis — jūs dar 
lovoje? Na, metas keltis: mudu turime sutvarkyti savo 
sąskaitas. 

Merži, baisiai žiovaudamas, iškišo vieną koją. 

— Kodėl čia tokia netvarka? Kodėl mano lagaminas 
atidarytas? — paklausė jis ne mažiau nepatenkintu tonu 
kaip ir šeimininkas. 

— Kodėl, kodėl? — atsakė šis— O ką aš žinau? Bai- 
siai man čia rūpi jūsų lagaminas! Jūs mano namuose pri- 
darėte kur kas daugiau netvarkos. Bet prisiekiu savo glo- 
bėju, šventuoju Estašu, jūs man už tai užmokėsite! 

Jam bekalbant, Merži ėmė mautis raudonas kelnes, ir 
staiga iš jų neužsegtos kišenės iškrito piniginė. Matyt, 
ji sužvangėjo kitaip, negu tikėtasi, nes Merži tučtuojau su- 
nerimęs ją pakėlė ir atidarė, 

— Aš apvogtas! — sušuko jis, atsisukęs į šeimininką. 

Vietoj dvidešimties auksinių ekiu, buvusių jo kapšiu- 
ke, pasirodė likę du. 

Dėdė Estašas gūžtelėjo pečiais ir paniekinamai nusi- 
šypsojo. 

— Aš apvogtas! — pakartojo Merži, skubiai susijuos- 
damas diržą.— Šioje piniginėje buvo dvidešimt auksinių 
ekiu, ir aš reikalauju, kad jie būtų man grąžinti: jie man 
buvo pavogti jūsų namuose. 

— Kaip mane gyvą matote, aš tuo labai džiaugiuosi! — 
įžūliai sušuko užeigininkas: — tai jums bus pamoka — 
daugiau nebesičiupinėsite su raganomis ir vagišėmis. 
Bet,— pridūrė jis patylomis,— toks tokį pažino! Visus jus 
tik į kartuves: eretikai, burtininkai ir vagys visada sėb- 
raujasi ir kartu valkiojasi. 

— Ką tu paistai, niekše? — suriko Merži dar labiau 
įsiutęs, nes širdies gilumoje jautė, jog priekaištas tei- 
singas; ir kaip kiekvienas žmogus, kada esti neteisus, tuč- 
tuojau griebėsi šios dingsties — ginčytis. 

— Aš sakau,— atsakė užeigininkas, pakeldamas balsą 
ir rankomis įsispręsdamas į šonus,— aš sakau, kad jūs 
viską sudaužėte mano namuose, ir reikalauju, kad man 
užmokėtumėte ligi paskutinio sū. 

— Aš apmokėsiu už save ir nė varioko daugiau. Kur 
kapitonas Korn... Hornšteinas? 

— Jūs išgėrėt,— ėmė vis garsiau šaukti dėdė Esta- 
šas,— jūs išgėrėt daugiau kaip du šimtus butelių puikaus 
seno vyno ir turėsite man už tai atsilyginti. 

Merži baigė rengtis. 

— Kur kapitonas? — sušuko jis griausmingu balsu. 

— Išsidangino daugiau kaip prieš dvi valandas ir te- 
gu nešdinasi po velnių su visais hugenotais, kol mes juos 
visus sudeginsim! 

Stiprus antausis buvo vienintelis atsakymas, kurį Mer- 
ži šiuo tarpu pajėgė sugalvoti. Nuo netikėto ir smarkaus 
smūgio užeigininkas atšoko porą žingsnių į šalį. Iš jo 
kelnių kišenės styrojo raginė didelio peilio rankena; jis 
stvėrėsi jos. Tikriausiai būtų įvykusi didelė nelaimė, jei 

jis būtų pasidavęs pirmam pykčio siūbtelėjimui. Bet jis 
apsigalvojo ir susilaikė, pastebėjęs, kad Merži tiesia ran- 
ką į lovos galvūgalį, kur kabojo ilga špaga. Smuklinin- 
kas tučtuojau atsisakė nelygios kovos ir galvotrūkčiais 
nulėkė laiptais žemyn, šaukdamas visa gerkle: 

— Gelbėkite! gelbėkite! 

Jausdamasis esąs mūšio lauko šeimininkas, bet labai 
susirūpinęs savo pergalės pasekmėmis, Merži susisegė 
diržą, užsikišo už jo pistoletus, uždarė lagaminą ir pa- 
siėmęs jį į ranką buvo beketinąs eiti pas artimiausią tei- 
sėją ir pateikti jam skundą. Bet vos pravėrus duris ir 
žengiant laiptais žemyn staiga priešais jį išdygo visas 
priešų būrys. 

Pirma visų ėjo užeigininkas, rankoje laikydamas seną 
alebardą, paskui jį — trys vaikėzai su iešmais ir lazdo- 
mis; kažkoks kaimynas, apsiginklavęs surūdijusia arke- 
buza, ėjo ariergarde. Nei viena, nei antra pusė nesitikėjo 
tokio greito susidūrimo. Priešus teskyrė kokios penkios 
ar šešios pakopos. 

Merži paleido iš rankų lagaminą ir griebėsi pistoleto. 
Išvydę šitą priešo judesį, dėdė Estašas ir jo sėbrai su- 
prato, kad jų rikiuotės tvarka šitokiam mūšiui visai ne- 
tikusi. Kaip persai Salamino mūšyje, jie nepagalvojo pa- 
sirinkti tokios pozicijos, kuri leistų jiems veiksmingai iš- 
naudoti kiekybinį savo pranašumą. Vienintelis jų būrio 
žmogus, turėjęs šaunamąjį ginklą, negalėjo juo pasinaudo- 
ti nesužeisdamas priešais einančių draugų, tuo tarpu 
hugenoto pistoletai, atrodė, galėjo išguldyti juos visus vie- 
nu šūviu išilgai laiptų. Gaiduko spragtelėjimas, Merži už- 
taisant pistoletą, nuaidėjo jų ausyse ir taip juos nugąsdi- 
no, tarsi ginklas būtų jau iššovęs. 

Priešų kolona galvotrūkčiais pasuko atgal ir leidosi į 
virtuvę, manydama susirasti ten erdvesnį ir patogesni mū- 
šio lauką. Skubiai ir sumišai visiems traukiantis, šeimi- 
ninkas, norėdamas apgręžti savo alebardą, užkliuvo už 
jos ir pargriuvo. Merži, būdamas didžiadvasis priešas, nu- 
sprendė nebevartoti savo ginklų ir pasitenkino sviedęs į 
sprunkančiuosius lagaminą, kuris, krisdamas ant jų kaip 
uolos nuolauža ir su kiekviena pakopa vis greičiau dar- 
dėdamas žemyn, išvijo paskutinį priešą. Ant laiptų nebe- 
liko nieko, tik trofėjus — sulūžusi alebarda. 

Merži skubiai nusileido į virtuvę, kur priešas jau bu- 
vo persirikiavęs į vieną liniją. Kaimynas, turėjęs arke- 
buzą, laikė ginklą parengtą ir stengėsi įpūsti smilkstan- 
čią dagtį. Užeigininkas visas kruvinas, nes puldamas 
smarkiai nusibalnojo nosį, stovėjo už savo draugų tarsi 
sužeistas Menelajas užpakalinėse graikų kariuomenės gre- 
tose. Vietoj Machaono ar Podaliro ?*, jo žmona, išsidrai- 
kiusiais plaukais ir atsikišusiu kyku, šluostė jam veidą ne- 
švaria skarele. 

Merži nesvyruodamas ėmė veikti. Jis priėjo tiesiai 
prie arkebuzą laikančio Žmogaus ir įrėmė pistoleto vamz- 
dį jam į krūtinę. 

— Mesk dagtį, jei nenori mirti! — sušuko jis. 

Dagtis nukrito ant žemės, ir Merži, primynęs batu 
rūkstančios virvės galą, ją užgesino. Visi jo sėbrai be- 
matant nuleido ginklus. 

— O jus, — tarė Merži, kreipdamasis į šeimininką, — 
maža mano skirtoji bausmė, tikiuosi, išmokys mandagiau 
elgtis su svečiais. Jei norėčiau, tai vietos teisėjas nuimtų 
jūsų iškabą, bet aš nesu kerštingas. Na, kiek jums pri- 
klauso iš manęs? 

Dėdė Estašas, pastebėjęs, kad Merži nuleido baisaus 
pistoleto gaiduką ir kalbėdamas net užsikišo ginklą už 
diržo, pasijuto šiek tiek drąsesnis ir šluostydamasis veidą 
liūdnai sumurmėjo: 

— Daužyti indus, mušti žmones, kruvinti dorų krikš- 
čionių nosis... kelti pragarišką triukšmą... nežinau, kaip 
už visa tai galima atlyginti padoriam žmogui. 

— Na, liaukitės,— pertraukė jį Merži šypsodamasis.— 
Už jūsų nubalnotą nosį sumokėsiu tiek, kiek ji, mano 
nuomone, verta. Dėl sudaužytų indų — kreipkitės į rei- 
terius, tai jų reikalas. Belieka išsiaiškinti, kiek aš jums 
skolingas už vakarienę? 

Šeimininkas pažvelgė į žmoną, savo parankinius ir 
kaimyną, tarsi tikėdamasis susilaukti jų patarimo ir pa- 
galbos. 

— Reiteriai, reiteriai! — sumurmėjo jis— Tiek ir te- 
matysi iš jų pinigus. Kapitonas man davė tris livrus, o 
kornetas įspyrė koja. 

Merži išsitraukė vieną jam likusį auksinį ekiu. 

— Na,— tarė jis, — išsiskirkime geruoju. 

Ir jis metė dėdei Estašui pinigą, bet tas, užuot ištiesęs 
ranką, leido jam nukristi ant grindų. 

— Vieną ekiu! — sušuko jis — Vieną ekiu už šimtą 
sudaužytų butelių! Vieną ekiu už mano nusiaubtus na- 
mus! Vieną ekiu už sumuštus žmones! 

— Vieną ekiu, tik vieną ekiu! — aimanavo ir žmo- 
na.— Užvažiuoja čionai ir kilmingų katalikų; jie kartais 
irgi truputį patriukšmauja, tačiau bent žino daiktų vertę. 

Merži, turėdamas daugiau pinigų, be abejo, būtų pa- 
sistengęs įrodyti, kad jo religijos Žmonės ne mažiau 
dosnūs. 

— Tebūnie taip! — atsakė jis šaltai. — Tačiau tų kil- 
mingų katalikų niekas neapvaginėja. Na, kaip sau nori- 
te,— pridūrė jis, — pasiimkite tą ekiu arba nieko negau- 
site. 

Ir jis žengė žingsnį, tarsi norėdamas pakelti pinigą. 
Šeimininkė tučtuojau pati jį pagriebė. 

— Na, atveskite mano arklį! O tu mesk tą gelžgalį ir 
išnešk mano lagaminą,— kreipėsi jis į vieną dėdės Esta- 
šo tarną. 

— Jūsų arklį? — perklausė tasai vaipydamasis. 

Šeimininkas, pamiršęs savo širdgėlą, pakėlė galvą, ir 
jo akyse akimirką blykstelėjo klastingas džiaugsmas. 

— Aš jį pats jums tuojau atvesiu, mielasis pone; aš 
tuojau atvesiu jūsų puikųjį arkliuką! 

Ir jis išskubėjo, vis tebelaikydamas skarelę prie no- 
sies. Merži nuėjo paskui jį. 

Kaipgi jis nustebo, kai vietoj dailaus sarto žirgo, ku- 
riuo buvo atjojęs, pamatė seną, keršą, nusmurgusį kui- 
ną, ir dar su didžiuliu randu galvoje! Vietoj puikaus 
flandriško aksominio balno jis pamatė odinį, apkaustytą 
geležimi — vienu žodžiu, paprastą, kareivišką balną. 

— Ką tai reiškia? Kur mano arklys? 

— Malonėkite, jūsų kilnybe, paklausti ponus protes- 
tantų reiterius,— atsakė šeimininkas, apsimesdamas nusi- 
žeminęs; — tie gerbiami svetimšaliai išsivedė jį su savim: 
matyt, jie bus apsirikę, nes arkliai juk panašūs. 

— Puikus arklys! — tarė vienas tarnas.— Einu lažybų, 
kad jam ne daugiau kaip dvidešimt metų. 

— Niekas negalės paneigti, kad tai karo žirgas, — tarė 
kitas, — pažiūrėkite, kokį kardo smūgį jis yra gavęs į 
kaktą. 

— Koks puošnus plaukas! — pridūrė trečiasis; — tar- 
tum puošni pastoriaus toga: koks juodos ir baltos spal- 
vos derinys! 

Merži įėjo į arklidę; ji buvo tuščia. 

— Kaipgi jūs leidote išvesti mano arklį? — sušuko jis 
įtūžęs. 

— To betrūko, ponuli,— tarė tarnas, kuriam buvo pa- 
vesta prižiūrėti arklidę,— jį išsivedė trimitininkas ir sa- 
kėsi, kad tie mainai buvę judviejų sutarti. 

Merži duso iš įtūžimo, nežinodamas, ant ko išlieti sa- 
vo pyktį dėl nesėkmės. 

— Aš surasiu kapitoną, — iškošė jis pro dantis, — ir pa- 
reikalausiu griežtai nubausti tą niekšą, kuris mane ap- 
vogė. 

— Žinoma, — tarė užeigininkas,— jūsų kilnybė gerai 
padarysite, nes tas kapitonas. .« kaip jo pavardė? .. šiaip 
aI taip, atrodė esąs doras žmogus. 

Merži jau buvo šventai įsitikinęs, kad vagystė įvyko 
kapitonui pritariant, o gal net jam įsakius. 

— Ta pačia proga jūs galėtumėte,— pridūrė užeiginin- 
kas, — jūs galėtumėte atsiimti ir savo auksinius ekiu iš 
tos jaunos demuazelės *'; ji tikriausiai apsiriko, apyauš- 
rIiu dėdamasi daiktus. 

— Ar įsakysite pririšti jūsų kilnybės lagaminą prie 
arklio? — paklausė arklininkas kuo pagarbiausiu ir nevil- 
tį keliančiu tonu. 

Merži suprato, kad, kuo ilgiau jis čia paliks, tuo il- 
giau jam teks kęsti šių niekšų patyčias. Kai lagaminas 
buvo pririštas, jis užšoko ant prastojo balno, bet kumel- 
šė, pajutusi naują šeimininką, įsigeidė išbandyti jo joji- 
mo meno sugebėjimus. Tačiau tuojau pastebėjo, kad turi 
reikalą su puikiu raiteliu, kuo mažiausiai linkusiu kęsti 
jos išdaigas. Todėl, keletą kartų pasispardžiusi užpaka- 
linėmis kojomis ir gavusi už tai gana aštriais pentinais 
į šonus, ji supratingai nutarė paklusti ir bėgti stambia 
risčia. Bet dalį savo jėgų ji jau buvo išeikvojusi, kovo- 
dama su raiteliu, ir jai atsitiko tai, kas panašiais atvejais 
atsitinka visoms kumelpalaikėms. Ji suklupo, kaip sako- 
ma, visomis keturiomis kojomis. Mūsų didvyris tučtuo- 
jau pasikėlė šiek tiek apsilamdęs šonus, bet labiausiai 
įsiutęs dėl patyčių, kurios tuoj pasigirdo jo adresu. Va- 
landėlę jis net susvyravo; gal jam nueiti ir nubausti tuos 

pašaipuolius stipriais špagos smūgiais, tačiau apsigalvo- 
jęs pasitenkino apsimetęs negirdįs jam iš paskos skam- 
bėjusių įžeidimų ir, sulėtinęs žingsnį, vėl pasuko Orleano 
link, lydimas viso būrio vaikigalių; vyresnieji traukė dai- 
ną apie Žūną Petakeną*, o mažėliai šaukė iš visų jėgų: 
Mušk hugenotus! Mušk hugenotus! Ant laužo juos! 

Gana liūdnai parisnojęs kokią pusę 1jė, jis pagalvojo, 
kad reiterius šiandien jau vargiai bepavysiąs; jo arklys 
tikriausiai jau parduotas, ir pagaliau labai abejotina, ar 
tie ponai sutiktų jį grąžinti. Pamažu jis susigyveno su 
mintimi, kad jo žirgas žuvo nesugrąžinamai, ir kadangi 
šitaip susiklosčius aplinkybėms jam nebebuvo ko joti į 
Orleaną, jis vėl pasuko į Paryžiaus kelią, arba, tikriau 
sakant, į šunkelį, nes nebenorėjo matyti tos nelemtos 
smuklės, kur jį ištiko tokia nesėkmė. Kadangi iš mažų 
dienų buvo įpratęs visuose gyvenimo įvykiuose ieškoti 
gerųjų pusių, tai pamažu padarė išvadą, jog galų gale 
viskas labai laimingai ir pigiai pasibaigė. Juk jį būtų ga- 
lėję visiškai apvogti, gal net nužudyti, o tuo tarpu jam 
dar buvo likęs vienas auksinis ekiu, beveik visa manta 
ir arklys, tiesa, bjaurus, bet, šiaip ar taip, juo buvo ga- 
lima joti. Atvirai kalbant, prisiminęs gražiąją Mila, jis 
ne kartą nusišypsojo. Žodžiu, po keleto valandų kelionės 
ir gerų pusryčių jį beveik sugraudino toji sąžininga, kuk- 
li mergina, tepasiėmusi iš piniginės, kurioje buvo dvide- 
šimt ekiu, tik aštuoniolika. Sunkiau jam buvo susitaikyti 
su mintimi, kad prarado puikųjį savo sartį, tačiau jis tu- 
rėjo pripažinti, kad įžūlesnis vagis, negu koks pasirodė 
besąs trimitininkas, būtų išsivedęs jo arklį, nepalikdamas 
mainais jokio pakaitalo. 

Vakarop, prieš uždarant miesto vartus, jis pasiekė Pa- 
ryžių ir apsistojo viename viešbutyje Sen Žako gatvėje. 


* Senos liaudies dainos komiškas personažas. (Aut. past.) 


III 
JAUNIEJI DV ARIŠKIAI 


JACHIMAS 
„..Žiedą jau laimėjau. 

POSTHUMUS 
Sunkoka brangakmenį gauti. 


JACHIMAS 


„..Nė kiek, 
Žmona tavoji juk sukalbama. 


Šekspyras, „Cimbelinas“ 


Vykdamas į Paryžių, Merži tikėjosi būsiąs rekomen- 
duotas admirolui Kolinji ir gausiąs tarnybą kariuomenėje, 
kuri, kaip buvo kalbama, šio didžio karvedžio vadovau- 
jama, turėjo traukti į karo žygį Flandrijon. Jis puoselėjo 
viltį, kad tėvo draugai, kuriems gabeno laiškus, parems 
jo pastangas ir padės patekti į Karolio rūmus bei pas Ad- 
mirolą, kuris taip pat turėjo lyg ir savo dvarą. Merži 
žinojo, kad brolis turi tam tikrą įtaką, bet dar nebuvo 
apsisprendęs, ar verta jo ieškoti, ar ne. Žoržo de Merži 
atsimetimas nuo protestantizmo beveik visiškai atskyrė 
jį nuo šeimos, kuriai jis dabar tapo visai svetimas. Tai 
buvo ne vienintelis atvejis, kai šeima suskildavo dėl 
skirtingų religinių pažiūrų. Žoržo tėvas jau seniai buvo 
uždraudęs jam girdint ištarti aiskalūno vardą. Savo griež- 
tumą jis grindė Evangelijos posakiu: Jei tavo dešinioji 
akis piktina tave, išplėšk ją. Nors jaunasis Bernaras toli 
gražu nepritarė tokiam nepalenkiamam nusistatymui, ta- 
čiau brolio atsimetimas ir jam atrodė gėdinga dėmė jų 
šeimos garbei, o šitaip galvojant broliškos meilės jaus- 
mai neišvengiamai turėjo atšalti. 

Prieš apsispręsdamas, kaip elgtis brolio atžvilgiu, net 
prieš išnešiodamas rekomendacinius laiškus, jis pagal- 
vojo, kad reiktų pasirūpinti, kaip papildyti tuščią savo 
piniginę. Tuo tikslu išėjo iš viešbučio, ketindamas nu- 
vykti pas auksakalį ant Sen Mišelio tilto. Tas auksakalys 
buvo skolingas jo šeimai tam tikrą sumą pinigų, kuriuos 
išreikalauti Bernaras turėjo įgaliojimus. 

Prie tilto jis sutiko keletą labai elegantiškai apsitai- 
siusių jaunų vyrų, kurie, susikabinę už rankų, beveik vi- 
siškai užtvėrė siaurą perėjimą ant tilto, kuriuo kaip 
sienos iš dviejų pusių driekėsi daugybė krautuvėlių ir 
būdelių, beveik visiškai užstodamos nuo praeivių akių 
vaizdą į upę. Už tų ponaičių ėjo jų tarnai; kiekvienas 
jų nešėsi rankoje ilgą, „dueliu“ vadinamą dviašmenę 
špagą, įkištą į makštį, ir durklą su tokiu plačiu rankenos 
skydeliu, kad šis prireikus galėjo atstoti tikrą skydą. 
Tikriausiai šie ginklai atrodė per sunkūs tiems kilmin- 
giesiems, o galbūt jie džiaugėsi, galėdami visiems pa- 
rodyti turį turtingai aprengtus tarnus. 

Matyt, jie buvo puikiai nusiteikę, nes visą laiką gar- 
siai kvatojo. Jei pro juos eidavo dailiai apsitaisiusi mo- 
teris, jie sveikindavo ją pusiau mandagiai, pusiau įžūliai; 
tuo tarpų dauguma šių vėjavaikių pramogavo šiurkščiai 
stumdydami rimtus miestiečius juodais apsiaustais; šie 
traukėsi į šalį, pusbalsiu keikdami dvariškių įžūlumą. Tik 
vienas iš to būrio ėjo nuleidęs galvą ir, atrodė, nė kiek 
nesilinksmino kartu su kitais. 

— Velniai rautų, Žoržai! — sušuko vienas tų jauni- 
kaičių, paplekšnojęs jam per petį — tu daraisi nepaken- 
čiamas surūgėlis! Štai jau gerą ketvirtį valandos tu nė 
burnos nepračiaupei. Bene ketini stoti į kartūzų ** vie- 
nuolyną. 

Išgirdęs Žoržo vardą, Merži krūptelėjo, tačiau jis ne- 
girdėjo, ką atsakė žmogus, pašauktas tuo vardu. 

— Kertu lažybų iš šimto pistolių — tęsė pirmasis, — 
kad jis vėl yra įsimylėjęs kokį nors dorybės bokštą. 
Vargšas mano drauge, gaila man tavęs! Tikra nelaimė 
Paryžiuje sutikti neprieinamą gražuolę! 

— Nueik pas burtininką Riudbeką,— įsiterpė kitas, — 
jis tau duos meilės žolelių. 

— O galbūt, — prašneko trečias, — galbūt mūsų drau- 
gas kapitonas įsimylėjo vienuolę. Tie velniai hugenotai, 
atsivertę ar neatsivertę, kėsinasi į Kristaus sužadėtines. 

Balsas, kurį Merži tučtuojau pažino, liūdnai atsakė: 

— Po perkūnų, dėl meilės aš taip nesikrimsčiau. 
Bet,— pridūrė jis tyliau— de Ponas, per kurį siunčiau 
laišką tėvui, sugrįžo ir pranešė man, kad tėvas tebėra 
toks pat atkaklus ir nė girdėti nenori apie mane. 

— Tavo tėvas — kietas titnagas, — tarė kažkas iš bu- 
rio,— tai vienas iš tų senųjų hugenotų, kurie norėjo pa- 
imti Ambuazą. 

Šią akimirką kapitonas Žoržas netyčia pasuko galvą 
ir pastebėjo Merži. Jis sušuko iš nustebimo ir išskėtęs 
rankas puolė prie brolio. Merži nė valandėlės nesvyruo- 
damas ištiesė broliui rankas ir priglaudė jį prie krūtinės. 
Tam susitikimui nesant tokiam netikėtam, Merži gal bū- 
tų mėginęs apsiginkluoti abejingumu, bet dėl netikėtumo 
broliški jausmai išsiveržė savaime. Ir todėl jie susitiko 
kaip draugai, nesimatę po ilgos kelionės, 

Po pasibučiavimų ir pirmųjų klausimų kapitonas Žor- 
žas atsigręžė į savo draugus, kurių dalis sustojo ir ste- 
bėjo šią sceną. 

— Ponai,— tarė jis — Matote, koks netikėtas susitiki- 
mas! Atleiskite man, jei aš jus paliksiu, nes noriu pasi- 
kalbėti su broliu, kurio nemačiau daugiau kaip septy- 
nerius metus. 

— Po perkūnų! Mes nė girdėti nenorim, kad tu mus 
šiandien paliktum. Pietūs užsakyti, ir tu būtinai privalai 
juose dalyvauti. 

Taip kalbėdamas, tasai pačiupo jį už apsiausto. 

— Bevilis teisus, — tarė kitas — ir mes tavęs nepalei- 
sime. 

— Nė velnio! — vėl pradėjo Bevilis— tegu ir tavo 
brolis eina su mumis pietauti. Vietoj vieno malonaus 
draugo mes turėsime du. 

— Atleiskite,— pasakė tada Merži,— bet aš šiandien 
dar turiu atlikti daug svarbių reikalų. Reikia įteikti ke- 
letą laiškų... 

— Tai suspėsite padaryti rytoj. 

— Ne, juos reikia įduoti šiandien... Be to...— pri- 
dūrė Merži šyptelėjęs ir šiek tiek susigėdęs,— prisipa- 
žinsiu, likau be pinigų ir turiu eiti jų susirasti. 

— A, dievaži, puikus atsikalbinėjimas! — sušuko visi 
vienu balsu.— Mes nepakęsime, kad jūs atsisakytumėte 
pietauti su tokiais dorais krikščionimis, kaip mes, ir eitu- 
mėte skolintis pinigų pas žydus. 

— Klausykite, mano mielas drauge, — tarė Bevilis, pa- 
brėžtinai žvangindamas ilgą šilkinį kapšiuką, užkištą už 
diržo, — laikykite mane savo iždininku. Pastarąsias dvi sa- 
vaites man pasiutusiai sekėsi kauliukais. 

— Na, eime! Nestoviniuokime čia ir eikime pietauti 
pas Maurą,— pritarė ir kiti. 

Kapitonas pažvelgė į brolį, kuris vis dar svyravo. 

— Niekai! Laiškai nepabėgs. Pinigų aš turiu pakanka- 
mai. Tai eime su mumis! Susipažinsi su Paryžiaus gyve- 
nimu. 

Merži pasidavė įkalbinėjamas. Brolis pristatė jį iš ei- 
lės visiems savo draugams: baronui de Vodrej, ševaljė 
de Rensi, vikontui de Beviliui ir kt. Jie lipšniai sutiko 
atvykėlį, kuriam teko su visais iš eilės pasibučiuoti. Pas- 
kutinis jį pabučiavo Bevilis. 

— Oho! — sušuko jis, — tegu Viešpats Dievas mane nu- 
baudžia! Drauguži, aš užuodžiu eretiko kvapą. Einu la- 
žybų iš auksinės grandinėlės prieš vieną pistolį, kad jūs — 
protestantas. 

— Neklystate, pone, tik, deja, nesu toks geras pro- 
testantas, koks turėčiau būti. 

— Na, matote, ar aš nemoku išskirti hugenoto iš 
tūkstančio! Velniai griebtų! Kaip tie ponai bambizai su- 
rimtėja, kai tik ima kalbėti apie savo tikėjimą. 

— Man rodos, apie tokius dalykus niekada nederėtų 
juokaujamai kalbėti. 

— Ponas de Merži teisus, — tarė baronas de Vodrej,— 
o jus, Bevili, būtinai ištiks kokia nors nelaimė, kad jūs 
nešvankiai juokaujate iš šventų dalykų. 

— Tik pažvelkite į tą šventojo veidą! — tarė Bevilis 
Bernarui.— Jis pats didžiausias ištvirkėlis iš mūsų visų, o 
vis dėlto kartkartėmis įsidrąsina mus mokyti tikėjimo. 

— Palik mane tokį, koks esu, Bevili — atsakė Vod- 
rej.— Aš ištvirkėlis dėl to, kad negaliu nugalėti savo kū- 
no, bet aš bent gerbiu tai, kas yra gerbtina. 

— O aš labai gerbiu... savo motiną. Tai vienintelė 
dora moteriškė iš visų, kurias man yra tekę pažinti. Be 
to, mano mielas, man vis viena: katalikai, hugenotai, pa- 
pistai, žydai ar turkai. Jų ginčai man tiek terūpi, kiek 
sulūžęs pentinas. 

— Bedievis! — sumurmėjo Vodrej ir peržegnojo savo 
lūpas, vis dėlto stengdamasis kuo daugiau prisidengti 
nosine. 

— Turiu tau pasakyti, Bernarai, —tarė kapitonas Žor- 
žas,— kad mūsų tarpe tu vargiai rasi tokių disputo meist- 
rų, kaip mūsų mokytojas Teobaldas Volfšteinijus. Mes ne- 

teikiame didelės reikšmės teologiniams pašnekesiams ir, 
ačiū Dievui, linksmiau sunaudojame savo laiką! 

— Galbūt — atsakė Merži su kartėliu— galbūt tau 
būtų į naudą išėję, jei būtum atidžiai klausęsis, kaip moks- 
lingai samprotauja garbingasis pastorius, kurį tu ką tik 
paminėjai. 

— Nebekalbėkime apie tai, broleli; vėliau gal aš dar 
grįšiu prie to pokalbio. Žinau, kad tavo nuomonė apie 
mane... Na, tiek to... Juk mes čionai susirinkome ne 
kalbėti apie tokius dalykus... Aš manau esąs doras žmo- 
gus, ir tu, žinoma, ilgainiui tai pamatysi... Na, gana apie 
tai, dabar pagalvokime tik, kaip linksmiau praleisti 
laiką. 

Jis perbraukė kaktą ranka, tarsi norėdamas nuvyti 
kankinančias mintis. 

— Brangus brolau! — tylutėliai ištarė Merži, spustelė- 
damas brolio ranką. 

Žoržas atsakė į paspaudimą, ir broliai pasiskubino 
pasivyti draugus, kurie jau buvo paėjėję keletą žingsnių 
pirmyn. 

Praeidami pro Luvrą, iš kurio pasipylė daug prašmat- 
niai apsitaisiusių žmonių, kapitonas ir jo bičiuliai svei- 
kinosi arba glėbesčiavosi beveik su visais sutiktais dva- 
riškiais. Tuo pat metu jie pristatinėjo jaunąjį Merži, ku- 
Tis tokiu būdu per akimirką susipažino su daugybe to 
meto įžymių žmonių. Kartu jis sužinojo jų pravardes 
(anais laikais kiekvienas bent kiek Žžymesnis žmogus tu- 
rėjo pravardę), taip pat apie juos pasakojamas skanda- 
lingas istorijas. 

— Ar mMatote,— kalbėjo jam draugai,— tą tokį išbalu- 
sį ir pageltusį tarėją? Tai ponas Petrus de finibus *?, pran- 
cūziškai Pjeras Segjė. Jis visus reikalus, kurių imasi, mo- 
ka taip apsukriai tvarkyti, kad visada pasiekia tikslą. 
Štai jaunėlis kapitonas Nerimaila, Torė de Monmoransi, 
štai Butelių *? arkivyskupas *, kuris gana tiesiai sėdi ant 
savo mulo, kadangi dar nėra pietavęs. Štai vienas iš jū- 
sų partijos didvyrių, narsusis grafas de Laroštuko, pra- 
mintas Kopūstų naikintoju. Paskutiniajame kare jis iš aI- 
kebuzų apšaudė nelaimingą kopūstų daržą, per savo žli- 
bumą palaikęs kopūstus landsknechtais. 


* Arkivyskupas de Gizas. (Aut. past.) 

Nepraėjo nė ketvirtis valandos, o Merži jau žinojo, 
kaip vadinosi beveik visų dvaro damų meilužiai ir kiek 
dėl tų damų grožio įvyko dvikovų. Jis pamatė, kad da- 
mos reputacija priklausė nuo to, kiek vyriškių dėl jos 
buvo paguldę galvas. Pavyzdžiui, ponia de Kurtavel, ku- 
rios dabartinis meilužis nudėjo du savo varžovus, buvo 
daug garsesnė už vargšę grafienę de Pomrand, dėl ku- 
rios teįvyko vienintelė dvikova, pasibaigusi lengvu su- 
žeidimu. 

Merži dėmesį patraukė gražaus stoto moteris, su dvie- 
jų tarnų palyda jojanti ant balto mulo, kurį vedė žirgi- 
ninkas. Jos drabužiai buvo naujausios mados ir stovėjo 
pasipūtę dėl daugybės išsiuvinėjimų. Kiek galima buvo 
spėti, ji turėjo būti graži, Yra žinoma, kad anais laikais 
damos viešai pasirodydavo tik uždengtais veidais; jos 
kaukė buvo juodo aksomo: sprendžiant iš to, kas matėsi 
pro skylutes, paliktas akims, galima buvo numanyti, kad 
jos oda — akinamo baltumo, o akys — tamsiai mėlynos. 

Jodama pro jaunus vyrus, dama sulėtino mulo žings- 
nius ir, atrodė, net su tam tikru dėmesiu pažvelgė į Mer- 
ži, kurio veidas jai buvo nepažįstamas. Jai jojant pro 
šalį, visos skrybėlių plunksnos lietė žemę, o dama grakš- 
čiai linkčiojo galvą, atsakinėdama į gausius išsirikiavusių 
garbintojų pasveikinimus. Jai tolstant, lengvas vėjelio 
dvelktelėjimas kilstelėjo ilgo šilkinio sijono kraštą, ir 
kaip žaibas blykstelėjo maža balto aksomo kurpaitė ir 
rausvos šilkinės kojinės ruoželis. 

— Kas toji dama, kurią visi sveikina? — smalsiai pa- 
klausė Merži. 

— Jau įsimylėjo! — sušuko Bevilis— Beje, kitaip nė 
būti negali: hugenotai ir papistai — visi įsimylėję grafie- 
nę Dianą de Tiurži. 

— Tai viena rūmų gražuolė,— pridūrė Žoržas, — vie- 
na iš pavojingiausių Kirkių*! mūsų jauniesiems kavalie- 
riams. Bet velniai griebtų! Šią tvirtovę nelengva paimti. 

— O kiek gi dvikovų ji priskaičiuoja? — paklausė 
juokdamasis Merži. 

— O! Ji kitaip neskaičiuoja kaip dešimtimis, — atsakė 
baronas de Vodrej; — bet įdomiausia tai, kad ji pati įsi- 

dvaro damai, kuri buvo atsistojusi jai skersai kelio. 
— Kokios pasakos! — sušuko Merži. 

— Mūsų laikais ji ne pirmoji dalyvauja dvikovoje,— 
tarė Žoržas.— Ji pasiuntė iššūkį pagal visas taisykles po- 
niai Sent Fua, iškviesdama ją į mirtiną dvikovą špagomis 
ir durklais, apsivilkus vien marškiniais, kaip daro rafi- 
nuoti * dvikovininkai. 

— Mielai sutikčiau būti kurios nors šitų damų sekun- 
dantu — norėčiau pamatyti jas vienmarškines,— tarė še- 
valjė de Rensi. 

— Tr toji dvikova įvyko? — paklausė Merži. 

— Ne,— atsakė Žoržas; — jos buvo sutaikytos. 

— Jis pats jas ir sutaikė, — tarė Vodrej; — jis tada bu- 
vo Sent Fua meilužis. 

— Fui! Ne daugiau kaip tu! — labai kukliai atsakė 
Žoržas. 

— Tiurži labai panaši į Vodrej,— tarė Bevilis: — iš re- 
ligijos ir nūdienių papročių ji daro šiupinį: nori kautis 
dvikovoje, nors tai, kiek man žinoma, yra mirtina nuo- 
dėmė, ir kiekvieną dieną išklauso dvejas mišias. 

— Palik mane ramybėje su mano mišiomis! — sušuko 
Vodrej. 

— Taip, mišių ji klauso,— įsikišo Rensi,— norėdama 
pasirodyti be kaukės, 

— Aš manau, kad tik dėl to tiek daug moterų ir klau- 
so Mišių, — pastebėjo Merži, nudžiugęs, kad rado progą 
pasišaipyti iš tikėjimo, kurio pats neišpažino. 

— Ir vaikščioja į protestantų pamokslus, — tarė Bevi- 
lis.— Pamokslui pasibaigus, užgesinamos šviesos, ir tada 
ten dedasi įdomūs dalykai. Dievaži, tai sukelia man pa- 
siutusį norą tapti liuteronu! 

— Ir jūs tikite tokiomis nesąmonėmis? — paklausė 
niekinamai Merži. 

— Kaipgi netikėsi! Jaunėlis Feranas, kurį mes visi pa- 
žįstame, eidavo Orleane į protestantų bažnyčią, norėda- 
mas susitikti su notaro žmona. Dievaži, tai buvo puiki 
moteris! Man seilės varvėdavo vien tik išgirdus kalbant 
apie ją. Tik tenai jis tegalėjo ją Matyti. Laimei, vienas 
draugas, hugenotas, pranešė jam parolį: jis įeidavo į baž- 
nyčią — o paskui, tamsoje, mūsų bičiulis, reikia manyti, 
nesnaudė. 


* Šis epitetas buvo vartojames profesionalams dvikovinirkams api- 
būdinti. (Aut. past.) 

— Negali būti! — šaltai pasakė Merži. 

— Negali būti! Kodėl gi? 

— Todėl, kad protestantas niekad nebus taip žemai 
puolęs, jog atsivestų papistą į savo bažnyčią. 

Šį atsakymą palydėjo skambus juokas. 

— Cha cha! — nusijuokė baronas de Vodrej,— jūs ma- 
note, kad jei žmogus — hugenotas, tai jis negali būti nei 
vagis, nei išdavikas, nei sąvadautojas meilės reikaluose? 

— Jis nukrito iš mėnulio! — sušuko Rensi. 

— O aš, — pastebėjo Bevilis— jei man reikėtų įduoti 
meilės laiškelį kokiai nors hugenotei, kreipčiausi į jos 
pastorių. 

— Tikriausiai dėl to, — atkirto Merži, — kad esate įpra- 
tęs davinėti panašius pavedimus savo kunigams? 

— Savo kunigams! ..— tarė Vodrej, rausdamas iš įtū- 
žimo. 

— Baikite tuos nuobodžius ginčus,— pertraukė juos 
Žoržas, pastebėjęs, kad „kiekvienas atsakymas įžeidžia- 
mai kandus“.— Palikime visų sektų šventeivas. Aš siūlau, 
kad kiekvienas, ištaręs žodį „„,hugenotas“, ,„papistas“, 
„protestantas“, „katalikas“ — mokėtų baudą! 

— Sutinkam! — sušuko Bevilis— Jis turės mus per 
pietus viešbutyje pavaišinti geru kahoru. 

Valandėlę visi tylėjo. 

— Po vargšo Lanua mirties, kuris buvo nukautas prie 
Orleano, ponia de Tiurži neturėjo viešai žinomo meilu- 
žio,— tarė Žoržas, norėdamas atitraukti draugus nuo teo- 
loginių kalbų. 

— Kas drįs tvirtinti, kad paryžietė neturi meilužio? — 
sušuko Bevilis.— Tikra yra tai, kad Komenžas neatsitrau- 
kia nuo jos nė per žingsnį. 

— Kaip tik dėl to jaunėlis Navaretas atsisakė toles- 
nių mėginimų, — tarė Vodrej; — jis pabūgo tokio baisaus 
varžovo. 

— Vadinas, Komenžas pavyduliauja? — paklausė ka- 
pitonas. 

— Jis pavydus kaip tigras, — atsakė Bevilis— ir pa- 
siryžęs nužudyti kiekvieną, kas tik drįs pamilti gražiąją 
grafienę; bijant nelikti visai be meilužio, jai teks pasiimti 
Komenžą. 

— Kas gi tas baisusis žmogus? — paklausė Merži, ku- 
ris, pats to nepastebėdamas, labai gyvai domėjosi viskuo, 
kas vienaip ar kitaip siejosi su grafiene de Tiurži. 

— Tai vienas iš geriausių rafinuotų mūsų dvikovinin- 
kų,— atsakė Rensi.— Kadangi jūs atvykstate iš provinci- 
jos, aš mielai jums paaiškinsiu šio žodžio reikšmę. Ra- 
finuotas dvikovininkas — tai labai tobulas diduomenės 
žmogus, kuris kaujasi, jei kas nors prisiliečia jo apsiaus- 
to, jei kas nors nusispjauna per keturis žingsnius nuo jo, 
arba dėl kiekvienos tokios pat teisėtos priežasties. 

— Komenžas,— tarė Vodrej,— kartą nusitempė vieną 
žmogų į Pre o Klerą"*. Jiedu nusimetė liemenes ir išsi- 
traukė špagas. 

„Juk tu esi Berni iš Overnio?“ — klausia Komenžas. 

„Visai ne,— atsako tas; — aš vadinuosi Vilkjė ir esu 
iš Normandijos.“ 

„Juo blogiau,— atsiliepė Komenžas,— aš tave palai- 
kiau kitu, bet, jei jau iššaukiau, reikia kautis.“ 

Ir jis drąsiai jį nužudė. 

Kiekvienas minėjo kokį nors Komenžo miklumo arba 
jo vaidingo būdo bruožą. Šia tema buvo apie ką kalbėti, 
ir taip šnekučiuodami jie išėjo už miesto ir pasiekė 
Mauro viešbutį. Jis stovėjo sode, netoli tos vietos, kur 
vyko Tiuilri rūmų statyba, pradėta 1564 metais. Ten su- 
sirinko daugelis Žoržo bei jo draugų kilmingųjų pažįsta- 
mų, ir už stalo susibūrė gausi draugija. 

Merži, atsidūręs šalia barono de Vodrej, pastebėjo, 
kad šis sėsdamas prie stalo persižegnojo ir užsimerkęs 
tyliai sukalbėjo tokią keistą maldą: Laus Deo, pax vivis, 
salutem defunctis, et beata viscera virginis Mariae, guae 
poriaverunt Aeterni Patris Filium! ** 


— Jūs mokate lotyniškai, ponas barone? — paklausė 
Merži. 

— Jūs girdėjote mano maldą? 

— Taip, bet, turiu prisipažinti, aš jos nesupratau. 

— Tiesą sakant, lotyniškai aš nemoku ir nelabai te- 
suprantu, ką toji maldelė reiškia; bet išmokau ją iš vie- 


* Anais laikais įprastinė dvikovų vieta. Pre o Kleras driekėsi 
priešais Luvrą ir buvo užėmęs plotą tarp Pti Ogiusten ir Bako gatvių. 
(Aut. past.) 

** Garbė Dievui, taika gyviesiems, išganymas mirusiesiems ir pa- 
laimintos Panelės Marijos įsčios, išnešiojusios amžinojo Tėvo Sūnų. 

nos savo tetulės, kuriai ta malda visada padėdavo, ir nuo 
to laiko, kai pradėjau ją kalbėti, tesu susilaukęs vien ge- 
Ių vaisių. 

— Tai, matyt, katalikiška lotynų kalba, ir todėl mes, 
hugenotai, jos nesuprantame! 

— Bauda! Bauda! — sušuko kartu Bevilis ir kapitonas 
Žoržas. 

Merži nesiginčydamas sutiko, ir ant stalo atsirado nau- 
ji buteliai, nuo kurių visa draugija netrukus pralinksmėjo. 

Pašnekesys darėsi vis triukšmingesnis, ir Merži, pasi- 
naudojęs klegesiu, ėmė kalbėtis su broliu, nekreipdamas 
dėmesio į tai, kas dėjosi aplinkui. 

Padavus antrąjį patiekalą, jųdviejų intymų pokalbį nu- 
traukė smarkus ginčas, įsiliepsnojęs tarp dviejų ūžautojų. 

— Tai — melas! — šaukė ševaljė de Rensi. 

— Melas? — pakartojo Vodrej, ir jo visada blyškus 
veidas mirtinai išbalo. 

— Jį — doriausia, skaisčiausia moteris, — tęsė ševaljė. 

Vodrej karčiai nusišypsojo ir gūžtelėjo pečiais. Visų 
akys buvo įsmeigtos į šios scenos veikėjus — kiekvienas, 
laikydamasis tylaus neutralumo, tarytum laukė, kuo baig- 
sis ginčas. 

— Kas atsitiko, ponai? Kam toks triukšmas? — paklau- 
sė kapitonas, pasiruošęs, kaip paprastai, pasipriešinti bet 
kokiam taikos pažeidimui. 

— Reikalas toks,— ramiai atsakė Bevilis— štai mūsų 
bičiulis ševaljė teigia, kad Sileri, jo meilužė, esanti dora 
moteris, o mūsų draugas de Vodrej su tuo nesutinka ir 
sakosi šį tą apie ją žinąs. 

Po šių žodžių visi prapliupo juokais. Tai dar labiau 
įsiutino Rensi. Pykčiu liepsnojančiomis akimis jis žvilg- 
čiojo čia į Vodrej, čia į Bevilį. 

— Galėčiau parodyti vieną kitą jos laiškutį,— tarė 
Vodrej. 

— Nedrįsk! — sušuko ševaljė. 

— Na, ką gi, — tarė Vodrej, piktai nusijuokęs, — pas- 
kaitysiu vieną jų gerbiamiems ponams. Jūs galbūt 
pažįstate jos rašyseną ne blogiau už mane, nes aš anaip- 
tol nemanau esąs vienintelis vyriškis, kurį ji teikiasi pa- 
gerbti savo rašteliais ir palankumu. Štai, pavyzdžiui, laiš- 
kutis, kurį iš jos gavau šiandien. 

Ir jis pradėjo raustis kišenėje, tarsi norėdamas rasti 
laišką. 

— Užsikišk gerklę, melagi! 

Stalas buvo gana platus, ir baronas negalėjo pasiekti 
ranka priešininko, sėdinčio priešais jį. 

— Aš sukimšiu tavo žodžius tau atgal į gerklę, kad 
tu jais paspringtum! — suriko jis ir patvirtindamas savo 
grasinimą paleido priešininkui į galvą butelį. 

Rensi pasilenkęs išvengė smūgio ir paskubomis par- 
vertęs kėdę pribėgo prie sienos pasičiupti špagos, kurią 
ten buvo pasikabinęs. 

Visi pašoko iš savo vietų: vieni — sukliudyti peštynių. 
kiti — vengdami painiotis po kojų. 

— Liaukitės! Ar jūs proto petekot! — suriko Žoržas, 
atsistodamas priešais baroną, kuris buvo arčiausiai nuo 
jo.— Argi dera dviem geriems draugams peštis dėl kaž- 
kokios mergšės? 

— Mesti į galvą butelį — tas pat, kas rėžti antau- 
S; — šaltai įsiterpė Bevilis.— Na, drauguži ševaljė, išsi- 
trauk špagą! 

— Nekliudykit! Nekliudykit! Pasitraukite į šalį! — su- 
šuko beveik visi pokyliautojai. 

— Ei, Žano, uždaryk duris, — abejingai ištarė Mauro 
šeimininkas, pripratęs prie tokių scenų.— Ko gero, pro 
šalį einanti sargyba gali sutrukdyti kilniesiems ponams 
ir pakenkti mano viešbučiui. 

— Nejaugi jūs ketinate kautis valgomojoje salėje 
kaip kokie girti landsknechtai? — bandė perkalbėti Žor- 
žas, stengdamasis laimėti laiko.— Palaukite bent ligi ry- 
tojaus. 

— Gerai, tebūnie ligi rytojaus! — sutiko Rensi ir bu- 
vo bekišąs špagą į makštį. 

— Aha! Mūsų mažasis ševaljė baiminasi, — tarė Vodrej. 

Tą pat akimirką Rensi puolė priešą, atstūmęs tuos, 
kurie buvo jam pastoję kelią. Abu ėmė įnirtingai kau- 
tis; bet Vodrej, spėjęs skepetaite apsivynioti kairiąją ran- 
ką aukščiau riešo, mikliai atrėminėjo kertamus smūgius, 
o tuo tarpu Rensi, nesiėmęs tokios atsargumo priemonės, 
pačiais pirmaisiais kirčiais buvo sužeistas į kairiąją ran- 
ką. Tačiau jis ir toliau narsiai kovėsi, šaukdamas savo 
tarną paduoti jam durklą. Bevilis sustabdė tarną, pareikš- 
damas, kad Rensi neturįs teisės naudotis durklu, jei jo 

nevartojąs Vodrej. Kai kurie ševaljė draugai ėmė pro- 
testuoti; buvo persimesta gana kandžiais žodžiais, ir dvi- 
kova tikriausiai būtų virtusi susirėmimu, jei Vodrej ne- 
būtų jos užbaigęs, sunkiai sužeisdamas savo priešininką 
į krūtinę ir parblokšdamas jį ant žemės. Jis paskubomis 
primynė Rensi špagą, kad tas negalėtų jos pasiimti, ir jau 
pakėlė savąją, norėdamas pribaigti priešą. Dvikovos tai- 
syklės leido tokią žiaurybę. 

— Kaip?! Beginklį priešą?! — sušuko Žoržas ir išplė- 
šė jam iš rankų špagą. 

Ševaljė žaizda nebuvo mirtina, tačiau jis neteko daug 
kraujo. Draugai kaip mokėdami aptvarstė ją skepetaitė- 
mis, o Rensi, priverstinai nusijuokdamas, iškošė pro dan- 
tis, jog reikalas dar nesąs baigtas. 

Netrukus atsirado vienuolis ir chirurgas. Jie kurį lai- 
ką varžėsi dėl teisės į sužeistąjį. Tačiau pirmenybė teko 
chirurgui, ir jis, liepęs nugabenti ligonį prie Senos, nu- 
lydėjo jį laivu ligi namų. 

Tuo tarpu, kai vieni smuklės tarnai, išnešę kruvinas 
skepetaites, plovė krauju apšlakstytas grindis, kiti statė 
ant stalo naujus butelius. Vodrej, rūpestingai nusišluostęs 
špagą, įsikišo ją į makštį, persižegnojo, paskui ramiai ir 
šaltakraujiškai išsitraukė iš kišenės laišką ir pareikalavęs 
tylos perskaitė pirmąją eilutę, kuri sukėlė skambų juoką: 

„Mylimasis, tas nuobodus ševaljė, kuris mane įkyriai 
persekioja..." 

— Eikime iš čia, — pasišlykštėjęs tarė Merži savo bro- 
liui. 

Kapitonas išėjo paskui jį. Laiškas buvo taip patraukęs 
visų dėmesį, kad niekas nė nepastebėjo juos pasišalinant. 


IV 
ATSIVERTĖLIS 


DON ŽUANAS 
Ką? Tu imi už gryną pinigą mano 
žodžius ir manai, kad mano lūpos pri- 
taria širdžiai? 
Moljeras, „Akmeninis svečias“ 


Kapitonas Žoržas grįžo su broliu į miestą ir nusivedė 
jį į savo butą. Eidami jie beveik nesikalbėjo; scena, ku- 
rią jiems ką tik teko regėti, paliko slegiamą įspūdį ir ne- 
norom vertė juos tylėti. 

Ginčas ir po jo sekusi su taisyklėmis prasilenkianti 
dvikova anais laikais buvo įprastas dalykas. Visoje Pran- 
cūzijoje, skersai ir išilgai, dėl perdėto diduomenės jaut- 
rumo įvykdavo tiek pražūtingų susidūrimų, kad, apytiks- 
liai apskaičiavus, viešpataujant Henrikui III ir Henri- 
kui IV, dvikovų manija nuvarė į kapus kur kas daugiau 
kilmingųjų negu jų būtų žuvę per dešimt pilietinio karo 
metų, 

Kapitono butas buvo skoningai apstatytas. Visų pir- 
ma Merži akis, pripratusias prie didesnio paprastumo, pa- 
traukė gėlėto šilko užuolaidos ir ryškių spalvų kilimai. 
Jis įėjo į kambarį, kurį jo brolis vadino oratuaru *2, nes 
žodis „„buduaras“ ** dar nebuvo išgalvotas. Puikiai išdroži- 
nėtas ąžuolinis klauptas, italų dailininko tapyta Madona, in- 
das šventintam vandeniui, papuoštas didele buksmedžio ša- 
ka, atrodė, pateisino to kambario dievobaimingą paskirtį, 
o juodu lamstuotu šilku aptraukta sofa, veneciškas veid- 
rodis, moters portretas, įvairūs ginklai ir muzikos instru- 
mentai bylojo, jog šio kambario šeimininko esama ir ga- 
na pasaulietiško žmogaus. 

Merži metė paniekinamą žvilgsnį į indą su šventintu 
vandeniu ir į buksmedžio šaką, kurie jam liūdnai primi- 
nė brolio atsimetimą. Mažutis tarnas atnešė uogienės, 
saldainių ir balto vyno: arbata ir kava tuomet dar nebu- 
vo vartojama, ir visus tuos įmantrius gėrimus mūsų prc- 
tėviams atstodavo vynas. 

Merži, laikydamas rankoje taurę, visą laiką dėbčiojo 
čia į Madoną, čia į indą su šventintu vandeniu, čia į 
klauptą. Jis giliai atsiduso ir pažvelgęs į brolį, nerūpes- 
tingai išsitiesusį ant sofos, prabilo: 

— Štai, vadinas, tu — tikras papistas! Ką pasakytų 
mūsų motina, jei ji būtų čia? 

Tie žodžiai, matyt, skaudžiai užgavo kapitoną. Jis su- 
raukė tankius antakius ir mostelėjo ranka, lyg prašyda- 
mas brolį neliesti tos temos. Tačiau šis negailestingai tę- 
sė toliau: 

— Nejaugi mūsų šeimos tikėjimo tu atsižadėjai širdi- 
mi, kaip tu jo atsižadėjai lūpomis? 

— Mūsų šeimos tikėjimo!.. Jis niekad nebuvo ma- 
no tikėjimas... Ką? Aš... turėčiau tikėti veidmainiškais 
jūsų sniaukrojančių pastorių pamokslais! Ašl.. 

— Aišku! Verčiau tikėti skaistykla, išpažintimi, popie- 
žiaus neklaidingumu! Verčiau klūpčioti prieš dulkėtus ka- 
pucino sandalus! Ateis laikas, kai ir tau atrodys neįma- 
noma pietauti, neatkalbėjus barono de Vodrej maldos. 

— Klausyk, Bernarai! Aš nekenčiu ginčų, ypač tokių, 
kurie liečia tikėjimą; bet ne šiandien, tai rytoj turėsiu 
su tavimi išsiaiškinti. Jeigu jau pradėjome šį pokalbį, 
tai baikime jį: kalbėsiu su tavim visiškai atvirai. 

— Vadinas, tu netiki visais tais kvailais papistų pra- 
simanymais? 

Kapitonas gūžtelėjo pečiais ir staiga nuleidęs koją 
nuo sofos sutrenkė kulnim į grindis, sužvangino plačiu 
pentinu ir sušuko: 

— Papistai! Hugenotai! Prietarai ir čia, ir ten! Aš ne- 
galiu tikėti tuo, kas mano protui atrodo absurdas. Mū- 
sų litanijos ir jūsų psalmės — visos šios nesąmonės ver- 
tos viena kitos. Tik,— pridūrė jis šypsodamasis — mūsų 
bažnyčiose kartais gali išgirsti gražios muzikos, tuo tar- 
pu jūsiškėse — tikra kankynė švelnioms ausims. 

— Puikus tavo tikėjimo pranašumas! Dėl to iš tikrųjų 
verta atsiversti! 

— Nevadink to tikėjimo mano tikėjimu, nes aš juo 
tikiu ne daugiau, kaip ir tavuoju. Nuo to laiko, kai iš- 
mokau savarankiškai mąstyti, nuo to laiko, kai pradėjau 
gyventi savo protu... 

— Bet... 

— Ak! Gana pamokslų! Aš atmintinai žinau viską, ką 
tu man pasakysi. Aš taip pat gyvenau ir viltimis, ir bai- 
me. Argi tu manai, kad aš nesistengiau visomis jėgomis 
išsaugoti savyje palaimintus vaikystės prietarusė Aš per- 
skaičiau visus mūsiškius teologijos daktarus, norėdamas 
rasti juose paguodą prieš abejones, kurios mane gąsdi- 
no, tačiau priešingai — jų tik pagausėjo. Žodžiu, aš nega- 
lėjau ir nebegaliu tikėti. Tikėjimas — brangi dovana, ku- 
ri man atimta, tačiau aš nieku gyvu nesistengsiu jos atim- 
ti iš kitų. 

— Man gaila tavęs. 

— Tebūnie taip, ir tu teisus. Kol buvau protestantas, 
netikėjau pamokslais; tapęs kataliku, netikiu mišiomis. 
Et! Po velnių! Argi vien tik pilietinių karų žiaurybių ne- 
pakanka tvirčiausiam tikėjimui išplėšti? 

— Tas žiaurybes sukelia patys žmonės, ir tai tie žŽmo- 
nės, kurie iškraipė Dievo žodį. 

— Kartoji ne savo žodžius, brolau, bet sutik, kad ma- 
nęs tai dar neįtikina. Jūsų Dievo aš nesuprantu ir nega- 
liu suprasti... O jei aš tikėčiau, tai — kaip sako mūsų 
draugas Žodelis ?* — „tik tada, kai tai būtų naudinga“. 

— Jei tu lygiai abejingas abiems tikėjimams, tai kam 
reikėjo atsisakyti savo tėvų tikėjimo ir sukelti tokį siel- 
vartą šeimai bei draugams? 

— Aš bent dvidešimt kartų rašiau tėvui, norėdamas 
paaiškinti savo motyvus ir pasiteisinti; tačiau visus ma- 
no laiškus jis įmesdavo į ugnį, jų nė neatplėšęs, ir pasi- 
elgė su manimi blogiau, negu kad būčiau padaręs di- 
džiausią nusikaltimą. 

— Motina ir aš nepritarėme tam perdėtam griežtumui; 
ir jei ne įsakymai... 

— Nežinau, ką kiti galvojo apie mane. Man tai ne- 
rūpi! Štai kas mane privertė pasiryžti tam neapgalvotam 
žingsniui, kurio aš, žinoma, nebekartočiau, jei vėl pasi- 
taikytų proga... 

— Ak! Aš visada galvojau, kad tu gailiesi taip pasi- 
elgęs. 

— Gailiuosi? Nė kiek; ir tai dėl to, kad, mano nuo- 
mone, aš nepadariau nieko blogo. Kai tu dar buvai ko- 
leže ir mokeisi lotynų bei graikų kalbų, aš jau užsivil- 
kau šarvus, apsijuosiau baltą* juostą ir dalyvavau pir- 


* Reformatai buvo pasirinkę šitą spalvą. (Aut. past.) 

muosiuose pilietiniuose karuose. Jūsų princaitis Kondė, 
dėl kurio jūsų partija padarė tiek daug klaidų, — tas jū- 
sų princas Kondė partijos reikalams skyrė tik tiek laiko, 
kiek jam jo likdavo nuo meilės nuotykių. Tuo metu ma- 
ne mylėjo viena dama — princas pareikalavo, kad aš ją 
perleisčiau jam; aš atsisakiau, ir jis tapo mirtinas mano 
priešas. Nuo to laiko jis visokiais būdais stengdavosi ma- 
ne įžeidinėti. 

Ir tas mergišius princas, 

Kurs moka tik bučiuotis, 


vadindavo mane, girdint partijos fanatikams, paleistuvy- 
bės ir bedievybės pabaisa. Aš turėjau tik vieną meilužę 
ir kitų neieškojau. Dėl bedievybės. .. aš kitus palikdavau 
ramybėj: kam gi reikėjo pradėti karą prieš mane? 

— Niekad nebūčiau tikėjęs, kad princas gali taip 
niekšiškai pasielgti. 

— Jis mirė, ir jūs iš jo padarėte didvyrį. Taip jau 
esti šiame pasaulyje. Tiesa, turėjo jis ir teigiamybių: jis 
mirė narsuolio mirtimi, ir už tai aš jam atleidau. Bet 
anuomet jis buvo galingas, ir toks nežymus kilmingasis 
kaip aš, išdrįses jam pasipriešinti, turėjau atrodyti di- 
džiausias nusikaltėlis. 

Kapitonas perėjo porą sykių per kambarį, paskui kal- 
bėjo toliau, o jo balse buvo girdėti vis didėjantis susi- 
jaudinimas. 

— Beregint mane užsipuolė visi armijos pastoriai, 
visi šventeivos. Aš tiek pat maža dėmesio tekreipiau į jų 
lojimą, kaip ir į jų pamokslus. Vienas princui artimas 
dvariškis, norėdamas jam įsiteikti, visiems mūsų kapito- 
nams girdint, pavadino mane ištvirkėliu. Už tai aš skė- 
liau jam antausį, o paskui jį užmušiau. Mūsų armijoje 
kasdien įvykdavo po dvylika dvikovų, ir generolai dėjo- 
si jų nepastebį. Bet man buvo padaryta išimtis, ir prin- 
cas nutarė, kad aš turiu būti pavyzdžiu visai armijai. Vi- 
siems didžiūnams ir, turiu pripažinti, taip pat Admirolui 
prašant, bausmė man buvo dovanota. Tačiau princo nea- 
pykanta dar nebuvo patenkinta. Mūšyje ties Žaznej aš 
vadovavau pistoletininkų kuopai; vienas iš pirmųjų daly- 
vavau susirėmime: mano šarvai, įlinkę dviejose vietose nuo 
arkebuzos šūvių, ir kairioji ranka, persmeigta ietimi, ro- 
dė, kad aš nesislapsčiau už kareivių nugarų. Su manim 
nebuvo likę ne daugiau kaip dvidešimt žmonių, o prieš 

mus žygiavo karaliaus šveicarų batalionas “?. Princas 
Kondė įsakė man atakuoti... Aš paprašiau iš jo dviejų 
reiterių būrių, ir... jis mane pavadino bailiu! 

Merži atsistojo ir paėmė brolį už rankos. Kapitonas 
kalbėjo toliau, vis vaikščiodamas po kambarį. Jo akys 
žibėjo pykčiu, 

— Jis pavadino mane bailiu girdint visiems tiems 
didikams, pasipuošusiems paauksuotais šarvais, o vos ke- 
liems mėnesiams praslinkus, jie išsižadėjo savo vado prie 
Žarnako3“ ir paliko priešams nužudyti. Aš pagalvojau, 
kad man belieka mirti; puoliau šveicarus, prisiekęs, jei 
kartais liksiu gyvas, niekad nebeištraukti špagos už tokį 
neteisingą princą. Sunkiai sužeistas, nukritau nuo arklio 
ir jau būčiau nukautas, bet vienas hercogo Anžujiečio 
kilmingasis, Bevilis, tas beprotis, su kuriuo mes pietavome, 
išgelbėjo man gyvybę ir pristatė hercogui. Su manimi jie 
elgėsi gerai. Aš troškau keršto. Mane jie meiliai priėmė 
ir prišnekino stoti tarnauti pas mano geradarį, hercogą 
Anžujietį; jie man pacitavo šią poezijos eilutę: 

Omne solum forti patria est, ut piscibus aeguor“ *. 


Aš piktinausi matydamas, kaip protestantai kviečiasi 
svetimšalius į mūsų tėvynę... Bet kodėl gi tau nepasa- 
kyti vienintelės priežasties, paskatinusios mane galutinai 
apsispręsti? Aš norėjau atkeršyti — ir tapau kataliku, ti- 
kėdamasis susitikti su princu de Kondė mūšio lauke ir jį 
nudėti. Bet mano skolą pasiskubino sumokėti vienas 
niekšas... Aplinkybės, kuriomis princas buvo nužudytas, 
privertė mane beveik užmiršti senąją mano neapykan- 
tą... Aš mačiau jį kruviną, numestą kareivių išniekini- 
mui; aš išplėšiau lavoną iš jų rankų ir apdengiau jį sa- 
vo apsiaustu. Tuo metu buvau jau tvirtai sutapęs su ka- 
talikais; vadovavau jų kavalerijos eskadronui, nebega- 
lėjau jų palikti. Laimei, tariuosi šiek tiek pasitarnavęs 
savo buvusiajai partijai; kiek įmanydamas stengiausi 
švelninti religinio karo žiaurumus ir turėjau laimės iš- 
gelbėti gyvybę daugeliui senųjų savo draugų. 

— Olivjė de Basvilis visur skelbia, kad jis tau esąs 
dėkingas už gyvybę. 

— Ir štai aš katalikas — tarė Žoržas jau ramesniu 
balsu.— Šis tikėjimas ne blogesnis už bet kurį kitą; su 


* Karžygiui žemė plati — tėvynė, kaip vandenys žuviai. 

jų šventuoliais nesunku sugyventi geruoju, Pažvelk į šią 
gražiąją Madoną: tai italų kurtizanės portretas. Šventei- 
vos žavisi mano pamaldumu ir žegnojasi prieš šią taria- 
mąją Švenčiausią Panelę. Tikėk manim, su jais daug 
lengviau susiderėti negu su mūsų pastoriais. Aš galiu gy- 
venti kaip noriu, man užtenka padaryti labai nereikšmin- 
gas nuolaidas minios nuomonei. Na, ką gil Reikia eiti 
mišių išklausyti? Aš kartkarčiais tenai nueinu — pasižiū- 
rėti gražių moterų. Reikia turėti nuodėmklausįė Po vel- 
nių! Turiu šaunų vienuolį pranciškoną, buvusį raitąjį šau- 
lį, kuris už vieną ekiu man išduoda nuodėmių atleidimo 
raštelį, o mMagaryčių apsiima perdavinėti mano meilės 
laiškelius gražiosioms savo atgailautojoms. Tetrenkia ma- 
ne perkūnas! Tegyvuoja mišios! 

Merži negalėjo susilaikyti nenusišypsojęs. 

— Stai, — tęsė kapitonas, — mano maldaknygė. 

Ir jis numetė broliui puošniai įrištą knygelę, su akso- 
mo įmova, papuoštą sidabro sąsagomis. 

— Ši maldaknygė vertesnė už jūsų psalmynus. 

Merži perskaitė ant nugarėlės: „Rūmų maldaknygė“. 

— Puikus aptaisas! — tarė jis niekinamai, grąžindamas 
knygutę Žoržui. 

Kapitonas atskleidė ją ir vėl padavė broliui šypsoda- 
masis. 

Tada Bernaras pirmame puslapyje perskaitė: Baisingas 
Didžiojo Gargantiua, Pantagriuelio tėvo, gyvenimas, iš- 
guldytas p. Alkofribo, esmės ieškotojo 3'. 

— Tai bent knyga! — sušuko kapitonas juokdama- 
sis.— Aš ją vertinu labiau už visus teologinius Ženevos 
bibliotekos tomus. 

— Šios knygos autorius, sako, pasižymėjęs dideliu 
mokslingumu, bet nemokėjęs juo tinkamai pasinaudoti. 

Žoržas gūžtelėjo pečiais. 

— Perskaityk šį tomą, Bernarai, ir vėliau pasakysi man 
savo Nuomonę. 

Merži paėmė knygą ir valandėlę patylėjęs prašneko: 

— Man labai gaila, kad neabejotinai pagrįstas apmau- 
das tave pastūmėjo į tokį poelgį, kurį tu ilgainiui tik- 
Iiausiai apgailestausi. 

Kapitonas panarino galvą, ir jo akys, įsmeigtos į pa- 
tiestą po kojomis kilimą, atrodė, atidžiai stebėjo audinio 
raštą. 

— Kas padaryta — padaryta, — tarė jis pagaliau tyliai 
atsidusęs. 

— Gal kada nors aš ir vėl grįšiu į protestantizmą, — 
pridūrė jis linksmiau.— Bet gana jau apie tai, ir duok 
man žodį daugiau nebekalbėti apie tokius nuobodžius da- 
lykus. 

— Tikiuosi, kad tavo paties svarstymai padarys dau- 
giau negu mano išvedžiojimai ar patarimai. 

— Tebūnie taip! Dabar pakalbėkime apie tavo reika- 
lus. Ką tu ketini veikti rūmuose? 

— Tikiuosi turįs pakankamai geras rekomendacijas 
ponui Admirolui ir manau, kad jis teiksis mane priimti į 
savo kilmingųjų tarpą, ruošdamas žygį į Nyderlandus. 

— Ne koks sumanymas. Kilmingasis, pasižymintis nar- 
sa ir nešiojantis špagą prie šono, neturėtų lengva širdimi 
prisiimti tarno vaidmens. Stok savanoriu į karaliaus gvar- 
diją; jei nori, į mano lengvosios kavalerijos eskadroną. 
Dalyvausi žygyje, kaip ir mes visi, Admirolo vadovauja- 
mas, tačiau nebūsi kieno nors tarnas. 

— Neturiu nė mažiausio noro stoti į karaliaus gvaI- 
diją: aš ja net šiek tiek šlykščiuosi. Mielai stočiau į tavo 
eskadroną, bet tėvas nori, kad pirmą savo žygį atlikčiau 
tiesiogiai Admirolo vadovaujamas. 

— Štai kur aš jus pažįstu, ponai hugenotai! Jūs skel- 
biate vienybę, o patys labiau negu mes negalite užmiršti 
senų sąskaitų. 

— Kaip gi? 

— Na taip. Karalius jūsų akyse vis dar tebėra tiro- 
nas, Achabas **, kaip jį vadina jūsų pastoriai. Ką čia kal- 
bėti! Jis net ne karalius: jis — uzurpatorius, o po Liudvi- 
ko XIII * mirties Prancūzijos karalius yra Gasparas I. 

— Kokie nevykę juokai! 

— Pagaliau vis tiek, ar tu tarnausi pas senį Gasparą, 
ar pas hercogą de Gizą. Ponas de Šatijonas — didis kar- 
vedys, ir jo vadovaujamas tu išmoksi karo meno. 


— Jį gerbia net jo priešai. 

— Tačiau vienas pistoleto šūvis Gasparui šiek tiek 
pakenkė, 

* Princą Luji de Kondė, nužudytą prie Žarnako, katalikai kaltino 


kėsinusis į karaliaus karūną. Admirolas de Kolinji vadinosi Gasparu. 
(Aut. past.) 

— Jis įrodė savo nekaltumą, ir, be to, visas jo gyvė- 
nimas paneigia jį dalyvavus niekšiškai nužudant Poltro. 

— Ar tu žinai lotynišką posakį: Fecit cui profuit? * Jei 
ne tas pistoleto šūvis, Orleanas būtų buvęs paimtas. 

— Galų gale katalikų armija neteko tik vieno žmo- 
gaus. 

— Taip, bet kokio žmogaus! Argi tu niekados nesi 
girdėjęs tų dviejų gana prastų poezijos eilučių, kurios 
vertos jūsų psalmių: 


Kol Gizo sėbrų gaujos tebėra, 
Jų kiekvienam dar rasis po Merė“, 


— Vaikiški grasinimai, ir nieko daugiau. Jei aš imčiau 
skaičiuoti visus Gizo sėbrų nusikaltimus, susidarytų ilga 
litanija. Beje, jei aš būčiau karalius, tai atstatyti taikai 
Prancūzijoje štai ką padaryčiau. Liepčiau sukimšti visus 
paskui liepčiau įmesti į vandenį, prikabinus šimto tūkstan- 
čių svarų akmenį, kad nė vienas negalėtų ištrūkti. Dar 
vra keletas žmonių, kuriuos mielai sukiščiau į tą maišą. 

— Laimė, kad tu nesi Prancūzijos karalius. 

Pašnekesys tapo linksmesnis: broliai liovėsi kalbėti 
apie politiką ir teologiją, ėmė pasakotis visus nuotykius, 
nutikusius, kada jie buvo išsiskyrę. Merži nieko neslėp- 
damas pasipasakojo broliui savo nuotykį Auksinio Liūto 
užeigos namuose. Jo brolis iš širdies kvatojo ir juokėsi, 
kad jis neteko aštuoniolikos auksinių ekiu ir puikaus sarto 
ŽirgO. 

Netoliese suskambo bažnyčios varpai. 

— Po galais! — sušuko kapitonas.— Eikime šįvakar 
pamokslo pasiklausyti. Esu tikras, kad tau tai bus pra- 
moga. 

— Dėkoju, bet aš dar neturiu noro atsiversti į kata- 
likybę. 

— Eikime, mielasis, šiandien pamokslą sakys brolis 
Liubenas. Tas vienuolis pranciškonas taip juokingai kal- 
ba apie tikėjimo dalykus, kad jo pasiklausyti visada su- 


* Įvykdė tas, kuriam naudinga buvo. 

** Poltro de Merė nužudė didįjį Fransua, hercogą de Gizą, per 
Orleano apgulą, kai miestas jau buvo pasiruošęs pasiduoti. Kolinji gana 
silpnai tepasiteisino dėl jam mesto kaltinimo, kad jis įsakęs šią žmog- 
žudystę ar bent jos nesutrukdęs. (Aut. past.) 

sirenka minios žmonių. Be to, šiandien Sen Žako bažny- 
čioje bus visas karaliaus dvaras — verta pamatyti. 

— O ar ponia grafienė de Tiurži ateis ir nusiims kaukę? 

— Žinoma, būtinai ateis. Jei nori patekti į jos garbin- 
tojų eiles, nepamiršk išeidamas iš bažnyčios atsistoti prie 
durų ir paduoti jai šventinto vandens. Štai dar viena la- 
bai maloni katalikų Bažnyčios apeiga. Viešpatie! Kiek 
dailių rankelių man yra tekę spustelėti, kiek meilės laiš- 
kelių įbrukti, paduodant šventinto vandens! 

— Galas žino, tas šventintas vanduo man toks koktus, 
jog, rodos, jokiu būdu neįmerkčiau į jį savo pirštų. 

Kapitonas balsiai nusijuokė. Broliai užsimetė apsiaus- 
tus ir nuėjo į Sen Žako bažnyčią, kur jau buvo susirin- 
kusi gausi ir kilminga draugija. 


V 
PAMOKSLAS 


„Plačiagerklis — puikiai išvarąs 
rytmetinius poterius, puikiai atpiląs mi- 
šias, puikiai išdrožiąs mišparus; apla- 
mai jį apibūdinant: tikras vienuolis, 
koks kada nors yra buvęs nuo to lai- 
ko, kai vienuoleiviškas pasaulis ėmė 
vienuoliauti vienuoleiviškumu.“ 

Rablė 


Kai kapitonas Žoržas su broliu ėjo per bažnyčią, ieš- 
kodami patogios vietos arčiau sakyklos, jų dėmesį pa- 
traukė skambus juokas, pasigirdęs zakristijoje. Jiedu įėjo 
tenai ir pamatė linksmą raudonveidį storulį, apsirengusį 
pranciškono drabužiais, gyvai besikalbantį su pustuziniu 
prašmatniai apsitaisiusių jaunų vyrų. 

— Na, mano vaikai,— kalbėjo jis, — paskubėkite; da- 
mos nekantrauja; duokite man temą. 

— Papasakokite mums, kokius pokštus šios damos kre- 
čia savo vyrams,— pasiūlė vienas vyriškis, kurį Žoržas 
tuoj pažino esant Bevilį. 

— Tema labai dėkinga, sutinku, mano sūnau; bet ką 
gi aš čia galėčiau pasakyti po pamokslininko Pontuazo, 
kuris sušuko iš sakyklos: „Aš tuoj paleisiu savo kepurai- 
tę į galvą tai, kuri savo vyrui yra pastačiusi daugiausia 

ragų!“ *? Tai išgirdusios, visos moterys bažnyčioje užsi- 
dengė galvas ranka arba skraiste, laukdamos smūgio. 

— O, tėve Liubenai,— tarė kitas, — aš atėjau į bažny- 
čią tik dėl jūsų pamokslo: papasakokite mums šiandien 
ką nors linksmo. Pakalbėkite truputį apie meilės nuodė- 
mę, kuri nūdien tokia madinga. 

— Madinga! Taip, jums, ponai, kurie teturite dvide- 
šimt penkerius metus, ji madinga. Bet man jau penkias- 
dešimt su kaupu. Mano amžiaus vyrui nebedera kalbėti 
apie meilę. Aš net užmiršau, kas tai per nuodėmė. 

— Nesivaržykite, tėve Liubenai; jūs ir dabar, kaip ir 
kitados, galėtumėte pašnekėti šia tema; juk mes jus pa- 
žįstame. 

— Taip, pasakykite pamokslą apie gašlumo nuodė- 
mę,— pridūrė Bevilis,— visos damos pasakys, kad ši te- 
ma trykšte trykšta iš jūsų. 

Vienuolis, atsakydamas į tą juoką, gudriai mirktelėjo 
akimis, kuriose švytėjo pasididžiavimas ir pasitenkinimas, 
kad jam prikišama jaunuoliams būdinga nuodėmė. 

— Ne, apie tai aš per pamokslą nekalbėsiu, nes, jei 
šiuo klausimu pasirodysiu per daug griežtas, mūsų rūmų 
gražuolės nebenorės eiti pas mane išpažinties; tiesą sa- 
kant, jei apie tai ir kalbėčiau, tai tik norėdamas paro- 
dyti, kaip žmonės save pasmerkia amžinoms kančioms. .. 
ir dėl ko? .. dėl minutės malonumo. 

— Na, tai kaip!.. O, štai ir kapitonas! Na, Žoržai, 
duok šen temą pamokslui! Tėvas Liubenas sutiko sakyti 
pamokslą bet kuria mūsų pasiūlytąja tema. 

— Tai tiesa, — atsiliepė vienuolis,— bet paskubėkite, 
velniai jus griebtų, nes jau seniai turiu būti sakykloje. 

— Po šimts plynių, tėve Liubenai, jūs velniuojatės ne 
blogiau už patį karalių! — sušuko kapitonas. 

— Kertu lažybų, kad per pamokslą jis nesikeiks,— ta- 
rė Bevilis. 

— O kodėl gi ne? Jei panorėsiu, tai ir nusikeiksiu! — 
drąsiai atsakė tėvas Liubenas. 

— Einu lažybų iš dešimties pistolių, kad jūs neišdrįsit. 

— Iš dešimties pistolių? Sutinku! 

— Bevili, — tarė kapitonas, — dėkime per pusę. 

— Ne, ne,— atsakė šis — aš noriu vienas pats išlošti 
visus pinigus iš mielojo tėvelio; ir jei jis nusikeiks, die- 


54 


važi, nesigailėsiu savo dešimties pistolių: pamokslininko 
keiksmai verti tokių pinigų. 

— Galiu jums iš anksto pasakyti, kad aš jau išlošiau,— 
pareiškė tėvas Liubenas.— Savo pamokslą pradėsiu trimis 
keiksmais. Ak, kilmingieji ponai, jūs manote, jei nešioja- 
te rapyrą prie šono ir plunksną prie skrybėlės, tai tik 
vieni temokate keiktis? Mes dar pamatysime! 

Taip kalbėdamas, jis išėjo iš zakristijos ir akies mirks- 
niu atsidūrė sakykloje. Bažnyčioje tuoj įsiviešpatavo vi- 
siška tyla. 

Pamokslininkas akimis apžvelgė minią, besispraudžian- 
čią arčiau sakyklos, tarsi ieškodamas savo lažybininko. 
Pamatęs jį atsirėmusį į piliorių, tiesiai priešais sakyklą, 
tėvas Liubenas suraukė antakius, įsisprendė į šonus ir 
įširdusio žmogaus balsu pradėjo šitaip: 

— Brangūs mano broliai!.. 

„„.„Velnių kaimenė, šėtono veislė, pragaro padugnės. .. 

Bažnyčioje kilo nusistebėjimo ir pasipiktinimo kužde- 
sys, pertraukęs pamokslininką, arba, tiksliau pasakius, už- 
pildęs tą minutę, kada jis tyčia stabtelėjo. 

— „..„buvo sutrempti mūsų viešpaties,— sniaukrojan- 
čiu, labai pamaldžiu balsu toliau kalbėjo pranciškonas, — 
kuris per savo kančią, per savo mirtį, per savo kraują 
išganė ir išgelbėjo mus nuo pragaro. 

Visuotinis juokas pertraukė jį antrąsyk. Bevilis išsi- 
traukė savo kapšą ir demonstratyviai pažvangino juo 
priešais pamokslininką, šitaip pripažindamas savo pralai- 
mėjimą. 

— Na, ką gi, mano broliai, — nesutrikęs tęsė brolis 
Liubenas,— štai jūs dabar labai patenkinti, ar ne tiesa? 
Mūsų Viešpats išganė ir išgelbėjo mus nuo pragaro. Pui- 
kūs žodžiai! — Jūs manote, dabar mums belieka tik ran- 
kas sudėti ir džiaugtis. Mes atsikratėme ta bjauria pra- 
garo ugnim. Na, o skaistyklos ugnis — tai tik nusidegini- 
mas žvake, kurį lengva išgydyti dvylikos mišių tepalu. 
Vadinas, valgykime, gerkime, eikime pas mergas! 

Ak, jūs užkietėję nusidėjėliai! Štai ko jūs tikitės! Na, 
tai va, brolis Liubenas jums sako, kad jūs norite suvesti 
sąskaitą be šeimininko. 

Vadinas, jūs manote, ponai eretikai, hugenotizuojan- 
tieji hugenotai, vadinas, jūs manote, kad mūsų Išgany- 
tojas leidosi nukryžiuojamas, kad jus išgelbėtų nuo pra- 

garo? Tai bent kvailys! Cha cha, iš tikrųjų! Kad dėl ši- 
tokių šunsnukių jis būtų liejęs savo brangųjį kraują! Tai 
būtų reiškę, atleiskite už posakį, mėtyti perlus paršams. 
Priešingai, mūsų Išganytojas mėtė paršus perlams: nes 
perlai yra jūroje, o mūsų Viešpats suvarė į jūrą du tūks- 
tančius paršų. Et ecce impetu abiit totus grex praeceps 
in mare.* Laimingos kelionės, ponai paršai, ir tegu visi 
eretikai keliauja tuo pačiu keliu! 

Čia kalbėtojas kostelėjo ir valandėlę nutilo, norėda- 
mas apžvelgti susirinkusią minią ir pasimėgauti įspūdžiu, 
kurį jo gražbylystė darė tikintiesiems. Paskui tęsė toliau: 

— Taigi, ponai hugenotai, paskubėkite atsiversti į 
į tikrąjį tikėjimą; kitaip... kad jūs prasmegtumėt! Jūs 
nebūsite išganyti ir išgelbėti nuo pragaro. Taigi atgręžkite 
nugaras protestantų pamokslams, ir tegyvuoja mišios! 

O jūs, mano brangūs broliai katalikai, jūs jau trinate 
rankas ir laižote pirštelius, tardamiesi jau esą rojaus prie- 
angyje. Atvirai kalbant, mano broliai, iki rojaus nuo ka- 
raliaus dvaro, kuriame jūs gyvenate kaip rojuj (net ei- 
nant tiesiausiu taku) — toliau negu nuo Sen Lazaro iki 
Sen Deni vartų. 

MŪSŲ VIEŠPATS PER SAVO KANČIĄ, PER SAVO 
MIRTĮ IR PER SAVO KRAUJĄ jus išganė ir išgelbėjo 
nuo pragaro... Taip, sutinku, išgelbėjo jus nuo gimtosios 
nuodėmės. Bet saugokitės, kad vėl nepatektumėt į šė- 
tono rankas! Ir aš sakau jums: Circuit guarens guem de- 
vorelt. ** 

O mano brangūs broliai! Šėtonas — nuostabus fechtuo- 
tojas, jis pranašesnis už Gran Žaną, Pti Žaną ir Anglą **; 
ir iš tikrųjų sakau jums, jo antpuoliai prieš mus smarkūs! 

Ir štai vos tik mes vaikiškus drabužėlius pakeičiame 
kelnėmis, aš noriu pasakyti, vos tik mes pasiekiame am- 
džių, kada galime padaryti mirtiną nuodėmę, ponas šėto- 
nas mus šaukia į gyvenimo Pre o Klerą. Ginklai, kuriuos 
mes atsinešame, yra šventieji sakramentai; o jis nešasi 
visą arsenalą: tai — mūsų nuodėmės, puolamieji ir tuo 
pačiu metu gynybiniai ginklai. 

Aš, rodos, matau jį įžengiant į dvikovos vietą. Ant 
pilvo Apsirijimas — tai jo šarvai; Tingėjimas — jo pen- 


* Ir štai staiga visa kaimenė kūliavirsčia puola į jūrą. (Lot.) 
** Aplinkui slankioja, tykodamas ką nors praryti. (Lot.) 

tinai, prie juostos yra Paleistuvavimas — tai pavojingas 
estokas *; Pavydas — jo durklas; kaip karys plieninį šal- 
mą, jis ant galvos dėvi Puikybę; kišenėj laiko Godumą, 
kad prireikus galėtų juo pasinaudoti; o Rūstybę su visais 
keiksmais ir jo padariniais — burnoje. Taigi, matote, jis 
apsiginklavęs ligi dantų. 

Kai tik Dievas duoda ženklą pradėti, šėtonas jums ne- 
pasako, kaip mandagus dvikovininkas: „Kilmingas pone, 
ar jūs pasirengęs?“ Ne, jis puola krikščionį strimagalviais 
ir neįspėjęs! Krikščionis, pastebėjęs, kad jam gresia smū- 
gis i pilvą Apsirijimu, atmuša jį Pasninku. 

Čia pamokslininkas nukabino nuo sienos kryžių ir, 
kad būtų suprantamiau, ėmė juo fechtuotis, puldamas ir 
atremdamas smūgius, tarsi fechtavimosi mokytojas, ku- 
Iis rapyra Norėtų pademonstruoti pavojingus smūgius. 

— Šėtonas atsitraukdamas jam pasiunčia didelį Rūs- 
tybės smūgį; paskui, nukreipęs jūsų dėmesį apsimestiniu 
Veidmainystės puolimu, jis smogia jums ketvirtoje pozi- 
cijoje Puikybe. Krikščionis iš pradžių prisidengia Kant- 
rybe, paskui į Puikybę atsako Nuolankumo smūgiu. Įpy- 
kęs šėtonas iš pradžių smeigia jį Paleistuvavimo estoku; 
bet matydamas, kad tas jo smūgis atremtas Kūno mari- 
nimais, kaip patrakęs puola savo priešą, pakišdamas jam 
koją Tingėjimu bei smeigdamas Pavydo durklu ir kartu 
mėgindamas suvaryti jam į širdį Godumą. Tada reikia tu- 
Tėti tvirtas kojas ir įžvalgias akis. Darbu galima išsiva- 
duoti nuo Tingėjimo spyrio, o nuo Pavydo durklo galima 
apsiginti Artimo meile (labai sunki gynyba, mano bro- 
liai); o dėl Godumo smūgių, tai tik Gailestingumas gali 
juos nukreipti. 

Bet, mano broliai, ar daug tarp jūsų yra tokiu, kurie, 
taip puolami visomis priemonėmis ir pagal visas taisyk- 
les, būtų visada pasirengę atremti tuos priešo smūgius? 
Aš esu mates ne vieną kovotoją, parblokštą ant žemės, 
ir jei jis skubiai neatliks Atgailos, jis žuvęs, o pastarąja 
priemone reikia verčiau pasinaudoti anksčiau negu per 
vėlai. Jūs, rūmų žmonės, manote, kad ištarti peccavi““ 
neužims daug laiko! Deja, mano broliai, kiek vargšų mirš- 
tančiųjų nori sukalbėti peccavi, o tepajėgia ištarti pec. ..— 


* Didelė dviašmenė špaga. (Aut. past.) 


** nusidėjau (Iot.) 

ir šmMakšt! — štai velnias jau ir nusinešęs sielą; ieškok ir 
pašvilpk! 

Brolis Liubenas dar kurį laiką rodė savo gražbylystę. 
Ir kai jis nulipo nuo sakyklos, kažkoks iškalbingumo mė- 
gėjas pažymėjo, kad jo pamoksle, tetrukusiame vieną 
valandą, jis suskaitė trisdešimt septynis sąmojus ir dau- 
gybę kandžių posakių, panašių į tuos, kuriuos aš čia ką 
tik minėjau. Katalikai ir protestantai vienodai gyrė pa- 
mokslininką. Jis dar ilgai stovėjo prie sakyklos, apsuptas 
meilikaujančios minios, kuri iš visų bažnyčios kampų 
grūdosi jo pasveikinti, 

Pamokslo metu Merži keletą kartų teiravosi brolį, kur 
grafienė de Tiurži. Brolis veltui jos ieškojo akimis. Arba 
gražiosios grafienės visai nebuvo bažnyčioje, arba ji slė- 
pėsi nuo savo garbintojų kokiame nors tamsiame kampe. 

— Norėčiau,— kalbėjo Merži, išeidamas iš bažny- 
čios, — norėčiau, kad visi tie žmonės, kurie čia ką tik 
klausėsi šito absurdiško pamokslo, tuojau pat išgirstų pa- 
prastus kurio nors mūsų pastoriaus pamokymus... 

— Štai grafienė de Tiurži — tylomis sušnibždėjo kapi- 
tonas, spustelėdamas brolio ranką. 

Merži atsisuko. Po tamsiu portalu kaip žaibas šmėste- 
lėjo labai ištaigiai pasipuošusi moteris. Ją už parankės 
vedėsi laibas, gležnas, lepios išvaizdos, šviesiaplaukis jau- 
nas vyriškis, kurio apdaras rodė galbūt sąmoningą ne- 
rūpestingumą. Minia, juos išvydusi, skubiai ir baimingai 
prasiskyrė. Šis kavalierius ir buvo siaubingasis Komenžas. 

Merži vos tespėjo žvilgtelėti į grafienę. Jis nesuskubo 
gerai įsidėmėti jos veido bruožų, tačiau jie padarė jam 
didelį įspūdį; o Komenžas jam baisiai nepatiko, nors jis 
nebūtų galėjęs pasakyti kodėl. 

Jis piktinosi matydamas, kad iš pažiūros toks silpnas 
žmogus jau yra taip pagarsėjęs įvairiose srityse. 

— Jei kartais grafienė pamiltų kurį nors iš šios mi- 
nios, — pagalvojo jis,— tas bjaurusis Komenžas jį nužu- 
dytų! Jis yra prisiekęs nužudyti kiekvieną, kurį ji pa- 
miltų. 

Merži nejučiomis suspaudė špagos rankeną, bet tuo- 
jau pat susigėdo tokio ūmaus nesusivaldymo. 

— Pagaliau kas man rūpi? Aš jam nepavydžiu laimi- 
kio, kurį, be to, aš vos tesu matęs. 

Tačiau tos mintys paliko jam slogų įspūdį, ir visą ke- 
lią nuo bažnyčios ligi kapitono namų jis tylėjo. 

Vakarienę jiedu rado jau paruoštą. Merži mažai te- 
valgė ir tik nuėmus nuo stalo patiekalus pareiškė norą 
grįžti į viešbutį. Kapitonas sutiko jį išleisti tik gavęs pa- 
žadą, kad rytoj brolis galutinai persikels gyventi pas jį. 

Nėra reikalo minėti, kad Merži gavo iš brolio pinigų, 
arklį ir visa kita. Be to, kapitonas Bernarui nurodė ka- 
raliaus dvaro siuvėją ir vienintelį pirklį, pas kurį kiek- 
vienas kilmingasis, norįs patikti damoms, galėjo nusipirk- 
ti pirštines, puošnią nėrinių apykaklę, vadinamąjį kontū- 
zą, ir aukštakulnius batus, vadinamuosius domkratus ar- 
ba pakeliamuosius tiltus. 

Pagaliau, kai jau visiškai sutemo, Merži grįžo į vieš- 
butį, lydimas dviejų brolio liokajų, apsiginklavusių pis- 
toletais ir špagomis, nes tais laikais vaikščioti Paryžiaus 
gatvėmis po aštuntos valandos vakaro buvo pavojingiau 
negu mūsų laikais keliauti iš Sevilijos į Grenadą. 


VI 
PARTIJOS VADAS 


Norfolkai, laikas tau grįžti į protą: 
Ričardo tavo — giesmė sugiedota. 


Šekspyras, „Karalius Ričardas III“ 


Grįžęs į savo kuklų viešbutį, Bernaras de Merži liūd- 
nai apžvelgė apsitrynusius ir nublukusius baldus. Kai jis 
mintyse palygino kitados nubaltintas, dabar surūkusias ir 
pajuodavusias šio kambario sienas su blizgančiais, šilki- 
niais ką tik palikto prabangaus buto apmušalais, kai jis 
prisiminė tą gražiąją tapytą Madoną, o čia ant sienos 
prieš save pamatė tik seną kažkokio šventojo paveikslą, 
tada į jo sielą įsiskverbė gana žema mintis. 

Tą prabangą, puošnumą, moterų palankumą, karaliaus 
malonę, žodžiu, tiek geistinų dalykų Žoržas gavo už vie- 
ną žodį, kurį taip lengva ištarti, nes užteko, kad jį pasa- 
kytų lūpos, o niekam nerūpėjo, kas yra širdyje. Jis čia 

pat prisiminė daugelį protestantų, kurie, išsižadėję savo 
tikėjimo, įsigijo aukštus titulus; o kadangi velnias naudo- 
jasi bet kuriuo ginklu, jam atėjo į galvą prilyginimas 
apie sūnų palaidūną, bet jis pasidarė keistą išvadą: at- 
sivertusiu hugenotu bus džiaugiamasi labiau negu tvirto 
tikėjimo kataliku. 

Šitokios mintys įvairiomis formomis įkyriai smelkėsi 
jam į galvą ir persekiojo jį, keldamos tuo pat metu 
šlykštėjimąsi jomis. Jis pasiėmė Ženevoje išleistą Bibli- 
ją*!, kurią kitados buvo gavęs iš motinos, ir ėmė skaity- 
ti. Kiek nurimęs, padėjo knygą į šalį ir prieš užmigdamas 
prisiekė pats sau gyventi ir mirti tėvų tikėjime. 

Nei šis skaitymas, nei priesaika nepadėjo Merži nusi- 
kratyti dienos nuotykiais, kurie jį persekiojo ir miegant. 
Jis sapnavo purpurinio šilko užuolaidas, auksinius indus; 
paskui stalai buvo apversti, sušvytravo špagos ir pasru- 
vo kraujas, sumišęs su vynu. Po to nupieštoji Madona 
atgijo: ji išėjo iš rėmų ir ėmė šokti priešais jį. Merži 
stengėsi įsiminti jos veidą ir tik tada pastebėjo, kad ji 
dėvi juodą kaukę. Bet pro kaukės skylutes švytėjo tam- 
siai mėlynos akys ir du baltutėlės odos lopeliai!.. Pas- 
kiau kaukės raišteliai atsipalaidavo ir pasirodė dangiškas 
veidas, bet jo kontūrai buvo neaiškūs — tarsi nimtos at- 
vaizdas sudrumstame vandenyje. Merži nejučiom nulei- 
do akis, o kai jas vėl pakėlė, regėjimas buvo dingęs: 
prieš jį stovėjo tik siaubingasis  Komenžas su kruvina 
špaga rankoje. 

Bernaras atsikėlė anksti, liepė nunešti pas brolį savo 
nesunkų bagažą ir atsisakęs eiti su juo apžiūrėti miesto 
įdomybių pats vienas nuvyko į Šatijono rūmus įteikti 
Admirolui laiško, kurį jam buvo įdavęs tėvas. 

Rūmų kieme buvo pilna tarnų ir arklių, ir jis sunkiai 
prasiskynė sau kelią į erdvų prieangį, kuriame būriavosi 
ginklanešiai ir pažai. Ginkluota tik špagomis, Admirolo 
sargyba vis dėlto buvo įspūdinga. Juodai apsirengęs du- 
rininkas, metęs žvilgsnį į Merži megztinę apykaklę ir į 
auksinę grandinėlę, kurią Bernarui buvo paskolinęs bro- 
lis, nedarė jokių kliūčių ir tučtuojau įvedė jį į galeriją, 
kurioje priiminėjo jo ponas. 

Didikai, kilmingieji, evangelikų pastoriai, daugiau kaip 
keturiasdešimt asmenų, visi nusiėmę skrybėles, su didžia 
pagarba stovėjo aplink Admirolą. Kolinji vilkėjo labai 

kukliais juodais drabužiais. Jis atrodė aukšto ūgio, bet 
šiek tiek palinkęs, ir sunkūs karų vargai, labiau negu 
metai, buvo išvagoję jo praplikusią kaktą raukšlėmis. II- 
ga balta barzda dengė krūtinę. Iš prigimties įdubę skruos- 
tai atrodė dar labiau įdube dėl žaizdos, kurios gilų ran- 
dą vos tegalėjo paslėpti ilgi ūsai; Monkonturo mūšyje 
pistoleto kulka jam buvo pervėrusi skruostą ir išmušusi 
keletą dantų. Jo veido išraiška atrodė greičiau liūdna 
negu rūsti, ir ėjo kalbos, kad po šauniojo Dandelo * mir- 
ties * niekas nematė Admirolo šypsantis. Jis stovėjo ran- 
ka atsirėmęs stalo, užversto žemėlapiais ir planais, iš ku- 
rių kyšojo didžiulė Biblija in guarto. Tarp popierių ir že- 
mėlapių besimėtą dantų krapštikliai priminė Admirolo įp- 
rotį, iš kurio dažnai būdavo šaipomasi. Galustalėje sėdėjo 
sekretorius ir, matyt, labai užsiėmęs rašė laiškus, kuriuos 
paskui davė Admirolui pasirašyti. 

Išvydus tą didįjį žmogų, kuris jo bendratikiams buvo 
daugiau negu karalius — Admirolas jiems atrodė ir did- 
vyris, ir šventasis — Merži apėmė toks pagarbos jausmas, 
kad jis pats nepajuto, kaip priėjęs prie jo priklaupė. Ad- 
mirolas, nustebęs ir nepatenkintas tokiu neįprastu pa- 
garbos pareiškimų, davė ženklą keltis ir truputį susierzi- 
nęs paėmė laišką, kurį jam įteikė jaunasis entuziastas. 
Kolinji pažvelgė į antspaudo herbą ir tarė: 

— Tai laiškas nuo seno mano bičiulio, barono de Mer- 
ži, — tarė jis,— o jūs, jaunuoli, toks panašus į jį, kad tik- 
Iiausiai būsite jo sūnus. 

— Pone, mano tėvas būtų labai norėjęs pats atvykti 
išreikšti jums savo pagarbą, tačiau jo amžius neleidžia 
jam to padaryti. 

— Ponai, — tarė Kolinji, perskaitęs laišką ir kreipda- 
masis į visus susirinkusiuosius,— aš jums pristatau baro- 
no de Merži sūnų, kuris atkeliavo daugiau kaip du šim- 
tus ljė stoti į mūsų gretas. Atrodo, kad Flandrijos žygiui 
mums savanorių netruks. Ponai, aš jus prašau — būkite 
draugiški šiam kilmingam jaunuoliui; juk jūs visi didžiai 
gerbiate jo tėvą. 

Tuojau kokia dvidešimt vyrų ėmė glėbesčiuoti Merži 
ir siūlyti savo paslaugas. 


* Jo brolio. (Aut. past.) 

— Ar tu jau esi buvęs kare, Bernarai, mano drauge? — 
paklausė Admirolas.— Ar esi kada nors girdėjęs arkebu- 
zų poškėjimą? 

Merži rausdamas atsakė, kad dar neturėjęs laimės ko- 
voti už tikėjimą. 

— Geriau dėkok likimui, jaunasis žmogau, kad tau ne- 
teko lieti savo tautiečių kraujo,— tarė Kolinji rimtai; — 
ačiū Dievui, — pridūrė jis atsidusęs, — pilietinis karas bai- 
gėsi! Tikėjimas laisviau atsikvėpė, ir tu būsi laimingesnis 
už mus, nes tau teks išsitraukti špagą tik prieš karaliaus 
ir tėvynės priešus. 

Paskui, padėjęs ranką Merži ant peties, pridūrė: 

— Aš esu įsitikinęs, kad tu neišsižadėsi sentėvių krau- 
jo. Pagal tavo tėvo norą, tu iš pradžių tarnausi su mano 
kilmingaisiais. O kai mes susidursime su ispanais ir tu 
atimsi iš jų bent vieną vėliavą — gausi korneto laipsnį 
mano pulke. 

— Prisiekiu jums,— ryžtingai sušuko Merži,— kad ar- 
ba aš tapsiu kornetu po pirmo mūšio, arba mano tėvas 
neteks sūnaus! 

— Gerai, šaunusis jaunikaiti, tu kalbi kaip kalbėdavo 
tavo tėvas. 

Paskui jis pasišaukė intendantą. 

— Štai mano intendantas, ponas Samiuelis. Jei tau rei- 
kės pinigų aprangai, kreipkis į jį. 

Intendantas nusilenkė Merži. Šis pasiskubino padėko- 
ti, tačiau nuo pasiūlymo atsisakė. 

— Mano tėvas ir brolis, — tarė jis, — dosniai aprūpina 
mane. 

— Jūsų brolis?.. Kapitonas Žoržas Merži, kuris dar 
pirmojo karo metu išsižadėjo savo tikėjimo? 

Merži liūdnai nuleido galvą; jo lūpos sujudėjo, bet 
žodžių nepasigirdo. 

— Jis narsus karys, — tęsė Admirolas, — tačiau ką reiš- 
kia drąsa be Dievo baimės? Tu, jaunuoli, savo šeimoje 
turi vieną pavyzdį, kuriuo privalai sekti, ir kitą, kurio 
turi vengti. 

— Stengsiuos sekti garbingais brolio žygiais... o ne 
jo nuklydimu. 

— Na, Bernarai, lankyk mane dažniau ir laikyk ma- 
ne savo draugu. Geriems papročiams šičia nelabai palan- 

ki vieta, bet aš turiu viltį netrukus tave išvesti iš čia į 
kelią, kuriuo galėsi pelnyti šlovę. 

Merži pagarbiai nusilenkė ir pasitraukė į didikų būrį 
aplink Admirolą. 

— Ponai,— tarė Kolinji, grįždamas prie pasikalbėjimo, 
kurį buvo nutraukęs pasirodęs Merži— iš visų pusių ei- 
na geros žinios. Ruano žudikai nubausti. .. 

— O Tulūzos * ne! ..— tarė senas pastorius niūriu fa- 
natiko veidu. 

— Klystate, pone. Žinią gavau ką tik. Be to, Tulūzoje 
jau įsteigta mišri komisija *. Jo didenybė kiekvieną dieną 
mums įrodo, kad jo įstatymai visiems tie patys. 

Senasis pastorius su nepasitikėjimu palingavo galvą. 

Kažkoks žilabarzdis senis, apsirengęs juodo aksomo 
drabužiais, sušuko: 

— Jo įstatymai visiems tie patys! Taip! Karolis ir jo 
garbinga motina, jei tik galėtų, sunaikintų juos visus! Ša- 
tijonus, Monmoransi, Gizus, visus drauge! 

— Apie karalių pagarbiau kalbėkite, ponas de Boni- 
sanai,— griežtai pasakė Kolinji— Užmirškime, užmirški- 
me pagaliau senąją pagiežą. Te niekas nepasakys, kad 
dieviškąjį prisakymą — užmiršti skriaudas — katalikai 
vykdo geriau negu mes. 

— Prisiekiu savo tėvo kaulais, jiems tai lengviau ne- 
gu mums! — sumurmėjo Bonisanas.— Ne taip jau leng- 
va pamiršti tris nukankintus giminaičius. 

Taip jam apmaudaujant, į galeriją įėjo iškaršęs, gra- 
saus veido senis, apsisiautęs pilku, visai sudėvėtu ap- 
siaustu; jis prasiskverbė pro didžiūnus ir padavė Admiro- 
lui antspauduotą laišką. 

— Kas jūs toks? — paklausė Kolinji, neatplėšdamas 
laiško. 

— Vienas iš jūsų bičiulių — atsakė senis kimiu balsu 
ir tučtuojau išėjo. 

— Aš mačiau šį žmogų šįryt išeinantį iš Gizų rūmų,— 
pasakė kažkoks kilmingasis. 

— Jis burtininkas, — tarė kitas. 

— Nuodytojas,— pridūrė trečias. 


* Pagal taikos sutartį, kuria pasibaigė trečiasis pilietinis karas, 
daugelyje teismų buvo įsteigtos teisingumo komisijos, kuriose pusė 
narių buvo kalvinistai. Tos komisijos turėjo nagrinėti katalikų ir pro- 
testantų tarpusavio bylas. (Aut. past.) 

— Hercogas de Gizas pasiuntė jį pono Admirolo nu- 
nuodyti. 

— Manęs nunuodyti? — nusistebėjo Admirolas, gūžte- 
lėdamas pečiais.— Nunuodyti laišku? 

— Prisiminkite Navaros karalienės pirštines *! — sušu- 
ko Bonisanas. 

— Aš netikiu nei užnuodytomis pirštinėmis, nei už- 
nuodytais laiškais; bet tikiu, kad hercogas de Gizas ne- 
gali padaryti tokios niekšybės! 

Kolinji atplėšiant laišką, Bonisanas staiga pripuolė prie 
jo ir stvėrė jį už rankos šaukdamas: 

— Neplėškite, jūs įkvėpsite į save mirtinų nuodų! 

Visi susispietė aplink Admirolą, besistengiantį išsiva- 
duoti iš Bonisano rankų. 

— Aš matau, kaip iš to laiško kyla juodi garai, — su- 
šuko kažkas. 

— Meskit jį! Meskit! — šaukė visi. 

— Paleiskite mane, bepročiai! — kalbėjo Admirolas 
gindamasis. 

Jiems taip grumiantis, laiškas nukrito ant grindų. 

— Samiueli, drauguži! — sušuko Bonisanas,— pasiro- 
dyk, kad esi atsidavęs tarnas! Atplėšk tą laišką ir atiduok 
savo ponui tik įsitikinęs, kad jame nėra nieko įtartino. 

Šis pavedimas visai nepatiko intendantui. Tada Merži 
nesvyruodamas pakėlė laišką ir perlaužė antspaudą. Ap- 
link jį bematant pasidarė tuščia; visi pasitraukė, tarsi 
kambario vidury tuojau būtų turėjusi sprogti mina: ta- 
čiau jokie nuodingi garai nepakilo, niekas net nenusi- 
čiaudėjo. Voke, visiems įvariusiame tiek baimės, buvo 
tik gana nešvarus popieriaus lapelis su keliomis eilu- 
tėmis — štai ir viskas. 

Tie patys žmonės, kurie pirmieji pasitraukė į šalį, da- 
bar pirmieji juokdamiesi prisiartino prie Merži, kai tik 
bet koks pavojus buvo dingęs. 

— Ką reiškia tas akiplėšiškumas? — rūsčiai sušuko Ko- 
linji, pagaliau ištrūkęs iš Bonisano glėbio.— Atplėšti man 
adresuotą laišką! 

* „Jos mirtį sukėlė — rašo d'Obinjė (Visuot. ist, I t, II kn.)— 
nuodai, kurie per kvapnias pirštines prasiskverbė į smegenis. Pagamin- 


ti jie buvo pagal pono Renė, florentiečio, receptą. Nuo to laiko jo 
ėmė nekęsti net tos karalienės priešai.“ (Aut. past.) 

— Ponas Admirole, jei atsitiktinai tas popierius būtų 
buvęs užnuodytas tokiais lakiais nuodais, kad vien tik jų 
įkvėpęs jūs būtumėte miręs, geriau nuo jų buvo žūti man, 
nežymiam jaunuoliui, negu jums — juk jūsų gyvybė to- 
kia brangi mūsų tikėjimui. 

Aplink visi susižavėję ėmė kuždėtis. Kolinji susigrau- 
dinęs paspaudė Merži ranką ir valandėlę patylėjęs šve'- 
niai tarė: 

— Jei jau atplėšei tą laišką, tai ir paskaityk mums, 
kas jame rašoma. 

Štai ką perskaitė Merži: 

„Vakaruose dangus žėruoja kruvinom pašvaistėm. Žvaig- 
ždės išnyko iš dangaus skliauto, ir ore pasirodė liepsno- 
jantys kalavijai. Tik aklas gali nesuprasti, ką lemia tie 
ženklai. Gasparai, prisijuosk kardą, prisisek pentinus, ar- 
ba nepraeis nė kelios dienos, ir kėkštai kapos tavo kūną.“ 

— Tais kėkšiais* jisai vadina Gizus,— tarė Bonisanas. 

Admirolas paniekinamai gūžtelėjo pečiais. Visi tylė- 
jo, bet buvo aiškiai matyti, kad pranašystė visiems pa- 
darė tam tikrą įspūdį. 

— Kiek daug žmonių Paryžiuje užsiiminėja kvailys- 
tėmis! — šaltai tarė Kolinji— Juk kalbama, kad Paryžiu- 
je yra apie dešimt tūkstančių sukčių, kurie verčiasi vien 
ateities pranašavimu. 

— Kad ir koks būtų patarimas, jo nereikia niekinti, — 
atsiliepė kažkoks pėstininkų kapitonas.— Hercogas de Gi- 
zas yra bemaž viešai pareiškęs, kad jis tik tada galėsiąs 
ramiai miegoti, kai įsmeigsiąs jums špagą į pilvą. 

— Žudikui taip lengva prieiti prie jūsų! — pridūrė Bo- 
nisanas.— Jumis dėtas, aš į Luvrą eičiau tik apsišarva- 
vęs. 

— Na ką jūs, mielas drauge,— atsakė Admirolas,— 
žmogžudžiai nepuola tokių senų kareivių, kaip mes su ju- 
mis. Jie mūsų bijo labiau negu mes jų. 

Po to jis dar kurį laiką kalbėjosi apie Flandrijos žygį 
ir apie tikėjimo reikalus. Daugelis asmenų įteikinėjo jam 
prašymus, kad jis juos perduotų karaliui. Admirolas juos 
visus Maloningai priiminėjo, kiekvienam prašytojui ras- 
damas švelnų žodį. 


* Neišverčiamas žodžių žaismas: geai (že) — kėkštas ir ge (že) — 
raidė G, kuria prasideda Gizų pavardė — Guise. 

Išmušus dešimtą valandą, Admirolas paprašė paduoti 
jam skrybėlę ir pirštines, rengdamasis eiti į Luvrą. Kai 
kurie iš susirinkusiųjų atsisveikino su juo, o dauguma nu- 
lydėjo jį, sudarydami kartu ir palydą, ir apsaugą. 


VII 


PARTIJOS VADAS 


(Tęsinys) 


Pamatęs brolį, kapitonas dar iš tolo sušuko: 

— Na, kaip, ar matei Gasparą Pirmąjį? Kaip jis tave 
priėmė? 

— Taip maloningai, kad aš to niekados neužmiršiu. 

— Labai džiaugiuosi. 

— Ak, ZŽoržai, koks jisai žmogus! .. 

— Koks jisai žmogus? Maždaug toks pat, kaip ir vi- 
si: kiek didesnis garbėtroška ir šiek tiek kantresnis negu 
mano tarnas, nekalbant apie kilmės skirtumą. Pono de Sa- 
tijono aukšta kilmė jam daug pasitarnavo. 

— Juk ne aukšta kilmė išmokė jį karo meno ir pa- 
darė pirmuoju mūsų laikų karvedžiu? 

— Žinoma, ne, tačiau, kad ir su nuopelnais, jis neiš- 
vengė nuolatinių pralaimėjimų. Na, tiek to! Nekalbėkime 
apie tai. Puiku, šiandien tu pasimatei su Admirolu; rei- 
kia nusilenkti kiekvienam viešpačiui. Tau kaip tik ir de- 
rėjo pradėti pagarbos pareiškimu ponui de Šatijonui. O 
dabar štai... Gal nori rytoj dalyvauti medžioklėje? Ten 
aš tave pristatysiu asmeniui, kurį irgi verta pamatyti. Aš 
kalbu apie Karolį, Prancūzijos karalių. 

— Man dalyvauti karaliaus medžioklėje?! 

— Žinoma; tu ten pamatysi gražiausias karaliaus dva- 
ro moteris ir puikiausius jo arklius. Renkamasi Madrido 
rūmuose **. Mes privalome ten būti rytoj anksti rytą. 
Imk mano obuolmušį širmį, ir užtikrinu -— tau neteks jo 
raginti: jis ir taip neatsiliks nuo šunų. 

Priėjęs liokajus padavė Merži laišką, ką tik atneštą 
karaliaus pažo. Merži atplėšė jį, ir kaip nustebo abu bro- 

liai, radę jame raštą, kuriuo Bernaras pakeliamas kor- 
netu. 

Prie dokumento, labai dailiai surašyto, buvo prispaus- 
tas karaliaus antspaudas. 

— Po plynių! — sušuko Žoržas.— Kokia netikėta ma- 
lonė! Bet, velniai rautų, kaipgi Karolis IX, net nežino- 
damas, kad tu esi pasaulyje, siunčia tau korneto laipsnįė 

— Manau, kad už tai turiu būti dėkingas ponui Ad- 
mirolui,— tarė Merži. 

Ir jis papasakojo broliui atsitikimą su paslaptinguoju 
laišku, kurį jis taip drąsiai atplėšė. Kapitonas gardžiai 
juokėsi iš to nuotykio pabaigos ir negailestingai šaipėsi iš 
savo brolio. 


VIII 


SKAITYTOJO PASIKALBĖJIMAS 
SU AUTORIUMI 


— Ak, ponas autoriau, kokia puiki jums proga nu- 
piešti daugybę portretų! Ir kokių portretų! Jūs tuojau 
mus nuvesite į Madrido rūmus, į karaliaus dvaro aplin- 
ką. Ir kokio dvaro! Tiesa? Juk jūs rengiatės parodyti 
mums tą prancūzišką itališką dvarą? Supažindinkite mus 
iš eilės su visomis įžymiausiomis jo asmenybėmis. Kiek 
daug dalykų mes sužinosime! Ir kokia įdomi turi būti die- 
na, praleista su tokiais garsiais žmonėmis! 

— Bet dovanokite, ponas skaitytojau, aš nesuprantu, 
ko jūs iš manęs reikalaujate? Aš iš tikrųjų norėčiau tu- 
rėti talentą, reikalingą parašyti Prancūzijos istorijai; ta- 
da aš neberašyčiau pasakaičių. Bet sakykit, meldžiamasis, 
kodėl jūs būtinai norite, kad aš jus supažindinčiau su 
žmonėmis, kuriems neskirta vaidinti jokio vaidmens ma- 
no romane? 

— Jūs darote didelę klaidą, neduodamas jiems vaid- 
mens. Kaip tai gali būti! Jūs nukeliate mane į 1572 me- 
tus ir ketinate apsieiti nenupiešęs tiekos įžymių Žmonių 
portretų? Na ką jūs! Nėra ko dvejoti. Pradėkite; aš jums 
pakišu pirmąjį sakinį: Salono durys atsivėrė, ir jose pa- 
sirodė. . 49 " 

— Bet, ponas skaitytojau, Madrido rūmuose nebuvo 
salono; salonai... 

— Na, gerai! Tada: Didžiojoje salėje buvo pilna žmo- 
nių... ir t. t.,, čia buvo galima įžiūrėti ir t. t. 

— Ką gi jūs norite ten įžiūrėti? 

— Po perkūnų! primo, Karolį IX!.. 

— Secundo? 

— Palaukite. Iš pradžių aprašykite jo rūbus, paskui 
nupieškite jo išorę ir pagaliau apibūdinkite jo vidų. To- 
kiu keliu šiandien eina visi romanų kūrėjai. 

— Jo rūbus? Jis vilkėjo medžioklės drabužiais su di- 
deliu medžiokliniu ragu per petį. 

— Jūs pernelyg glaustai pasakojate. 

— O jo išorė... luktelėkite... Dievaži, geriausia nu- 
eiti pasižiūrėti jo biusto į Angulemo muziejų. Jis yra an- 
troje salėje Nr. 98. 

— Bet, ponas autoriau, aš gyvenu provincijoje. Nejau- 
gi priversite mane vykti į Paryžių specialiai tik tam, kad 
pamatyčiau Karolio IX biustą? 

— Na ką gi, įsivaizduokite gana gražiai nuaugusiį 
jaunuolį, šiek tiek įsitraukusia į pečius galva; jis tiesia 
kaklą ir nevikriai atstato kaktą pirmyn; jo nosis storoka, 
lūpos siauros, burna plati, viršutinė lūpa labai atsivėpusi, 
veido spalva pilksvai išblyškusi, o didelės žalsvos akys 
niekada nežiūri į žmogų, su kuriuo jis kalbasi. Beje, jo 
akyse neišskaitysi nei šv. Baltramiejaus nakties, nei ko 
nors panašaus. Visiškai ne. Jo akių išraiška greičiau kvai- 
la ir sumišusi negu griežta ar žiauri. Jūs ją gana tiks- 
liai suvoksite, įsivaizdavęs jauną anglą, įeinantį į erdvų 
saloną, kuriame visi svečiai jau susėdę. Jis praeina pro 
išsipusčiusių damų eilę, kurios jam einant pro šalį nu- 
tyla. Užkabinęs vienos suknelę, užkliudęs kitos kėdę, var- 
gais negalais jis susiranda rūmų šeimininkę; ir tik tada 
apsižiūri, kad išlipant iš karietos jo apdaro rankovė su- 
sitepė purvu, prisilietus ratų. Nejaugi mums nėra teke 
matyti tokios sumišusios veido išraiškos? Jūs gal net pats 
ne sykį žiūrėjote į veidrodį, prieš įsidrąsindamas pasiro- 
dyti aukštoje draugijoje. .. 

— O Kotryna Mediči? 

— Kotryna Mediči? Po velnių! Aš apie ją nė nepa- 
galvojau. Reikia manyti, kad jos vardą miniu paskutinį 
kartą: tai — stambi, dar skaistaus veido moteris ir, kaip 

sakoma, pagal savo amžių gerai išsilaikiusi, stora nosimi 
ir sučiauptomis lūpomis, tarsi žmogus, kurį ištinka pir- 
mieji jūros ligos priepuoliai. Jos akys pusiau primerktos, 
ji nuolat žiovauja; balsas monotoniškas, ir ji sako vie- 
nodu tonu: „Ak! Kas mane išvaduos nuo tos nepakenčia- 
mos bearnietės *92“ ir: ,,Madlene, duokite saldinto pieno 
mano neapolietiškam šuneliui.“ 


— Gerai! Bet įdėkite į jos lūpas kokius nors labiau 
įsidėmėtinus žodžius. Juk ji ką tik įsakė nunuodyti Žaną 
d'Albrė, bent tokios kalbos sklido — ir tai turi kaip nors 
joje atsispindėti. 

— Nė kiek! Jei tai atsispindėtų, kurgi dėtųsi tas gar- 
susis mokėjimas apsimesti? O be to, tą dieną — aš turiu 
tikslių Žinių — ji kalbėjo tik apie orą. 

— O Henrikas IV? O Margarita Navarietė? Parodyki- 
te mums Henriką, narsųjį, galantiškąjį, o ypač gerąjį Hen- 
riką. Parodykite Margaritą, slapčia įbrukančią pažui į ran- 
ką meilės laiškelį, ir Henriką savo ruožtu — spaudžiantį 
ranką kuriai nors Kotrynos palydovei. 

— Henrikas IV? Kas gi būtų galėjęs įspėti, kad tas 
vėjavaikiškas berniukas — tai būsimasis didvyris ir būsi- 
masis Prancūzijos karalius?! Jis jau užmiršo savo motiną, 
kuri Mirė vos prieš dvi savaites. Šiuo metu jis kalbasi tik 
su šunininku, įsitraukęs į nesibaigiantį disputą apie el- 
nio pėdsakus, kuriais jis bus tuojau susektas ir iškeltas 
iš guolio. Aš jūsų nevarginsiu tomis kalbomis, ypač jei, 
kaip aš tikiuosi, jūs nesate medžiotojas. 

— (O Margarita? 

— Tą dieną ji truputį negalavo ir neišėjo iš savo 
kambario. 

— Geras būdas ja atsikratyti! O hercogas Anžujietis? 
O princas de Kondė? O hercogas de Gizas, o Tavanas, 
Recas, Larošfuko, Telinji? O Torė, o Meriu, ir dar dau- 
gelis kitų? 

— Dievaži, jūs juos pažįstate geriau negu aš. Aš 
jums papasakosiu apie savo draugą Merži. 

— Ak, matau, kad jūsų romane nerasiu to, ko ieško- 
jau. 

— Bijau, kad taip. 


IX 


PIRŠTINAITĖ 


Nuo rankos dešinės nukrist paleidžia 
Šilkinę pirštinaitę donja Blanka, 

Ir šit Amūras, tuoj įtempęs lanką, 
Iškart hidalgus du strėle sužeidžia. 


Lopė de Vega, „Donjos Blankos pirštinaitė“ 


Karaliaus dvariškiai susirinko Madrido pilyje. Kara- 
lienė motina, damų apsupta, laukė sūnaus savo kambary- 
je, kur jis prieš sėsdamas ant žirgo turėjo su ja pus- 
ryčiauti. Karalius, princų lydimas, neskubėdamas ėjo per 
galeriją, kurioje buvo susirinkę vyrai, pasirengę lydėti 
jį medžioklėje. Jis išsiblaškęs klausėsi, ką jam kalbėjo 
dvariškiai, ir neretai jiems stačiokiškai atsakinėjo. Kai 
karalius ėjo pas brolius Merži, kapitonas priklaupė ant 
vieno kelio ir pristatė jam naująjį kornetą. Merži žemai 
nusilenkė ir padėkojo jo didenybei už jam, dar niekuo 
nepasižymėjusiam jaunuoliui, suteiktą garbę. 

— A, tai apie jus man pasakojo tėvelis Admirolas! 
Jūs — kapitono Žoržo brolis? 

— Taip, jūsų didenybe. 

— Jūs katalikas ar hugenotas? 

— Aš protestantas, jūsų didenybe. 

— Aš klausiu tik iš smalsumo, nes, dievaži, man nė 
kiek nerūpi, kokį tikėjimą išpažįsta žmonės, kurie man 
šauniai tarnauja. 

Taręs šiuos įsidėmėtinus žodžius, karalius įėjo pas ka- 
ralienę. 

Netrukus į galeriją kaip bičių spiečius pasipylė dau- 
gybė moterų. Jos, atrodė, buvo pasiųstos tam, kad ka- 
valieriai nepradėtų nekantrauti. Aš kalbėsiu tik apie 
vieną šio dvaro gražuolę — o gražuolių jam netrūko — 
būtent, apie grafienę de Tiurži, kuri vaidina svarbų vaid- 
menį šioje istorijoje. Ji vilkėjo lengvais ir elegantiškais 
amazonės rūbais ir dar nebuvo užsidėjusi kaukės. Juodi 
it anglis plaukai atrodė dar juodesni dėl jos skaisčios, 
bet vienodai blyškios odos akinamo baltumo. Dailiai iš- 
lenkti, beveik susisiekią, antakiai teikė veidui rūsčią, o 

gal veikiau išdidžią išraišką, nė kiek nemažindami jos ža- 
vių bruožų. Pirmą žvilgsnį metus, atrodė, kad jos dide- 
lėse mėlynose akyse tespindi išdidi puikybė; bet su kuo 
nors gyvai šnekučiuojantis, jos akių vyzdžiai kaip katės 
didėjo, plėtėsi, žvilgsnis imdavo svaidyti žaibus, ir net 
didžiausias gražeiva negalėjo ilgesnį laiką atsispirti jų 
magiškai galiai. 

— Grafienė de Tiurži! Kaip puikiai ji šiandien atro- 
do! — šnibždėjosi dvariškiai; ir kiekvienas spraudėsi į 
priekį, norėdamas ją geriau pamatyti. Merži, atsidūrusį 
priešais grafienę, taip apstulbino jos grožis, kad jis su- 
stojo sustingęs ir tesusiprato pasitraukti ir leisti jai pra- 
eiti tik tada, kai ilgos šilkinės grafienės rankovės palietė 
jo liemenę. 

Ji, atrodo, su pasitenkinimu pastebėjo jo susijaudini- 
mą ir teikėsi savo puikų akių žvilgsnį valandėlę sulaikyti 
ties Merži, bet šis tuoj nuleido akis, o jo skruostus nu- 
tvieskė skaistus raudonis. Grafienė nusišypsojo ir pra- 
eidama leido nukristi pirštinaitei tiesiog prieš mūsų he- 
rojų, kuris, vis dar apstulbęs ir neatitokęs, nesumojo jos 
pakelti. Tuojau pat jaunas šviesiaplaukis (tai buvo ne 
kas kitas, kaip Komenžas), stovėjęs už Merži, šiurkščiai 
atstūmė jį į šalį, užėjo į priekį, pakėlė pirštinaitę ir, pa- 
garbiai ją pabučiavęs, padavė poniai de Tiurži. Net ne- 
padėkojusi, ji atsigręžė į Merži ir pažvelgė į jį su triuš- 
kinančia panieka. Paskui, pastebėjusi šalia jo kapitoną 
Žoržą, tarė labai garsiai: 

— Sakykite, kapitone, iš kur atsirado tas drimba? 
Sprendžiant iš jo mandagumo, jis tikriausiai koks nors 
hugenotas. 

Visi prapliupo juoktis, o nelaimingasis šių patyčių ob- 
jektas visiškai suglumo. 

— Jis mano brolis, ponia,— negarsiai atsakė Žoržas.— 
Jaunuolis tik trečia diena Paryžiuje, ir, prisiekiu savo 
garbe, jis ne didesnis keverza negu buvo Lanua, prieš 
jums pradedant jį prusinti. 

Grafienė truputį nuraudo. 

— Nevykę juokai, kapitone. Nekalbėkite blogai apie 
mirusiuosius. Na, o dabar duokite man ranką, aš turiu 
su jumis pasikalbėti prašoma vienos damos, kuri jumis 
nelabai patenkinta. 

Kapitonas pagarbiai padavė jai ranką ir nuvedė ją 
atokiau prie lango. Eidama ji dar kartą atsigręžė ir pa- 
žvelgė į Merži. 

Apkerėtas grafienės grožio, Merži vis tebestovėjo it 
apstulbęs. Jį kankino deginantis noras pažvelgti į ją, bet 
jis nedrįso pakelti akių. Staiga kažkas jam švelniai pa- 
tapšnojo per petį. Jis atsigręžė ir pamatė baroną 
de Vodrej, kuris paėmė jį po ranka ir nusivedė į šalį, 
norėdamas, kaip jis sakėsi, su juo niekieno netrukdomas 
pasikalbėti. 

— Mano mielas drauge,— tarė baronas,— jūs pas mus 
dar visiškas naujokas ir, galimas dalykas, nežinote, kaip 
reikia elgtis? 

Merži pažvelgė į jį nustebęs. 

— Jūsų brolis užimtas ir negali jums suteikti reika- 
lingų patarimų; jei leisite, aš jį pavaduosiu. 

— Aš nežinau, pone, kas... 

— Jūs šiandien buvote skaudžiai įžeistas, ir, matyda- 
mas jus tokį susimąsčiusį, aš neabejoju, kad galvojate, 
kaip atkeršyti. 

— Atkeršyti? Bet kam? — paklausė Merži, rausdamas 
ligi ausų. 

— Argi jūsų ką tik šiurkščiai nepastūmė tas mažiu- 
kas Komenžas? Visi dvariškiai matė, kas įvyko, ir visi 
tikisi, kad širdis neleis jums užmiršti šios nuoskaudos. 

— Bet juk nieko nuostabaus, — prieštaravo Merži — 
kad salėje, kur tiek daug žmonių, kas nors mane galėjo 
netyčiomis pastūmėti. 

— Ponas de Merži, neturiu garbės būti jūsų artimes- 
niu pažįstamu, bet jūsų brolis — mano geras bičiulis. Jis 
gali jums pasakyti, kad aš, kiek galima, laikausi dieviš- 
kojo prisakymo užmiršti įžeidimus. Nenorėčiau jūsų įvel- 
ti į nemalonų kivirčą, bet kartu laikau savo pareiga pa- 
sakyti jums, kad Komenžas jus tyčiomis pastūmė. Jis pas- 
tūmė jus norėdamas įžeisti, ir net jei jis nebūtų jūsų pas- 
tūmęs, tai jis jus vis tiek įžeidė, nes, pakeldamas grafie- 
nės de Tiurži pirštinę, pasisavino teisę, kuri priklausė 
jums. Pirštinė gulėjo prie jūsų kojų, ergo tik jūs vienas 
turėjote teisę ją pakelti ir grąžinti savininkei. .. Štai, at- 
sisukite: ar matote galerijos gale Komenžą — jis rodo į 
jus pirštu ir šaiposi iš jūsų. 

Merži atsisuko ir pamatė Komenžą, apsuptą penkių ar 
šešių jaunų vyrų, kuriems jis juokdamasis kažką pasako- 
jo, o tie, atrodė, smalsiai jo klausėsi. Iš nieko negalima 
buvo numanyti, ar tas būrelis kalbėjo apie jį, bet savo 
maloningo patarėjo žodžių paveiktas, Merži pajuto, kaip 
į jo širdį smelkiasi baisus įtūžis. 

— Po medžioklės, — tarė jis, — aš pasistengsiu su juo 
susitikti ir mokėsiu... 

— O ne! Niekada nereikia atidėlioti tokio gero nu- 
tarimo. Be to, iššaukdamas savo priešininką čia pat po 
įžeidimo, jūs mažiau teužrūstinsite Dievą, negu darydamas 
tai po to, kai būsite įvykį apgalvojęs. Jūs iššaukiate į dvi- 
kovą susierzinimo momentu — tai atleistina nuodėmė; o 
jei paskui kaunatės, tai tik siekdamas išvengti sunkes- 
nės nuodėmės — netesėti duotojo žodžio. Bet aš užmirš- 
tu, kad kalbu su protestantu. Šiaip ar taip, jūs privalo- 
te tučtuojau su juo pasikalbėti. Aš prieisiu prie jo ir 
tuojau judu suvesiu. 

— Tikiuosi, jis neatsisakys manęs atsiprašyti. 

— Mielas drauge, to nesitikėkite. Komenžas dar nie- 
kada nėra pasakęs: „Aš buvau neteisus.“ Tačiau jis la- 
bai mandagus žmogus ir suteiks jums satisfakciją. 

Merži pasistengė suvaldyti savo susijaudinimą ir pa- 
sirodyti esąs abejingas. 

— Jei aš buvau įžeistas, — tarė jis, tad turiu gauti sa- 
tisftakciją. Kokia ji bebūtų, aš jos reikalausiu. 

— Puiku, mielasis! Man malonu matyti jūsų drąsą, nes 
jūs juk žinote, kad Komenžas — vienas geriausiųjų mūsų 
fechtuotojų! Dievaži! Šis kilmingasis puikiai moka var- 
toti ginklą. Jis treniravosi Romoje pas Brambilą, ir Pti 
Žanas jau nebenori su juo kautis. 

Taip kalbėdamas, jis atidžiai stebėjo šiek tiek išbalusį 
pašnekovo veidą, tačiau Merži, atrodė, daugiau jaudinosi 
dėl įžeidimo, negu baiminosi dėl jo pasekmių. 

— Aš mielai sutikčiau šioje dvikovoje būti jūsų se- 
kundantu. Bet, deja, rytoj einu Komunijos ir, be to, esu 
susitaręs su ponu de Rensi, todėl negaliu dalyvauti kitoje 
dvikovoje *. 

— Dėkoju jums, pone. Jei bus reikalas, mano sekun- 
dantu bus mano brolis. 


* Dvikovininkai laikėsi taisyklės — neįsipainioti į jokį naują ki- 
virčą, kol nebuvo užbaigtas koks nors ankstyvesnis. 

— O, kapitonas puikiai išmano tokius reikalus. Tuo 
tarpu aš einu ir atvesiu čionai Komenžą: galėsite su juo 
išsiaiškinti. 

Merži nusilenkė ir nusisukes į sieną ėmė galvoti, ko- 
kiais žodžiais sviesti Komenžui iššūkį ir kokia veido iš- 
raiška jį pasitikti. 

Iššaukti į dvikovą reikia tam tikro grakštumo, kuris, 
kaip ir daugelis kitų dalykų, įsigyjamas įgūdžiu. Mūsų 
herojus pirmą kartą atsidūrė tokiose aplinkybėse, todėl 
buvo šiek tiek sumišęs. Tačiau šią valandą jis labiau bi- 
jojo ištarti neprideramą kilmingajam žodį negu gauti 
špagos smūgį. Vos jam spėjus sugalvoti griežtą, bet man- 
dagų sakinį, baronas de Vodrej palietė jį už rankos. Mer- 
ži bematant užmiršo viską, ką buvo pasirengęs sakyti. 

Komenžas, laikydamas skrybėlę rankoje, mandagiai, 
bet drauge ir įžūliai nusilenkė ir pratarė saldutėlaičiu 
balsu: 

— Jūs norėjote su manimi pasikalbėti, pone? 

Kraujo banga plūstelėjo Merži į veidą. Jis tučtuojau 
atsakė, ir jo balsas skambėjo tvirčiau, negu jis pats ti- 
kėjosi: 

— Jūs su manim įžūliai pasielgėte, ir aš reikalauju sa- 
tistakcijos. 

Vodrej pritariamai linktelėjo galvą. Komenžas išsi- 
tiesė ir rankas į šonus įsisprendęs — ši poza anuomet bu- 
vo laikoma būtina panašiais atvejais — tarė labai oriai: 

— Jūs esate ieškovas, pone, ir aš kaip aisakovas, tu- 
riu teisę pasirinkti ginklą. 

— Sutinku, skirkitės kokį tinkamas. 

Komenžas, atrodo, valandėlę pagalvojo. 

— Estokas,— tarė jis,— geras ginklas, bet žaizdos ga- 
li subjaurioti veidą, o mūsų amžiuje,— pridūrė jis šyp- 
sodamasis,— nelabai malonu rodyti meilužei randą pačia- 
me veido viduryje. Rapyra padaro tik mažą skylutę, bet 
ir jos visai užtenka (jis vėl nusišypsojo). Taigi aš pasi- 
renku rapyrą ir durklą. 

— Gerai, — atsiliepė Merži ir jau buvo beeinąs į šalį. 

— Palaukite! — sušuko Vodrej.— Jūs užmiršote susi- 
tarti dėl vietos ir laiko. 

— Visi dvariškiai paprastai kaunasi Pre o Klere,— pa- 
sakė Komenžas.— Gal ponas de Mierži pageidautų kokios 
kitos vietos? .. 

— Pre o Klere, gerai! 

— Dėl laiko... yra priežasčių, dėl kurių aš neatsikel- 
siu anksčiau kaip aštuntą valandą. .. Suprantate. .. Aš šią- 
nakt nenakvosiu namie ir Pre o Klere galėsiu būti tik 
apie devintą ryto. 

— Tad devintą ryto! 

Žvilgtelėjęs į šalį, Merži netoli savęs pastebėjo grafienę 
de Tiurži, kuri tik ką buvo palikusi kapitoną, besikal- 
bantį su kita dama. Suprantama, kad išvydęs gražiąją šios 
pavojingos istorijos kaltininkę, mūsų herojus pasistengė 
suteikti savo veidui dar rimtesnę ir tariamai nerūpestingą 
išraišką. 

— Jau kuris laikas, — pastebėjo Vodrej,— įėjo į madą 
kautis raudonomis kelnėmis. Jei jūs jų neturite, aš jums 
atsiųsiu porą šįvakar. Ant jų nežymu kraujas, ir tai pa- 
doriau. 

— Mano nuomone, tai kvailybė,— atsakė Komenžas. 

Merži nenorom nusišypsojo. 

— Taigi, mano bičiuliai, — tarė baronas de Vodrej, ku- 
ris, Matyt, jautėsi savo stichijoje,— dabar belieka susi- 
tarti dėl jūsų dvikovos sekundantų ir jų pagalbininkų *. 

— Ponas Merži tebėra naujokas karaliaus dvare,— ta- 
rė Komenžas,— ir galbūt jam bus sunku rasti sekundantą 
ir jo pagalbininką, todėl, būdamas maloningai jam pa- 
lankus, aš pasitenkinsiu vienu sekundantu. 

Merži pasistengė sudėti lūpas tariamam šypsniui. 

— Mandagesnį vyrą sunku rasti. — tarė baronas.— Iš 
tiesų, malonu turėti reikalą su tokiu sukalbamu žmogumi, 
kaip ponas de Komenžas. 

— Kadangi jums reikalinga rapyra tokio pat ilgio, 
kaip manoji, — kalbėjo toliau Komenžas,— aš jums pata- 
riu kreiptis į Loraną, „Aukso Saulės“ krautuvėje, Feronri 
gatvėje. Tai geriausias miesto ginklakalys. Pasakysite, kad 
atėjote mano siustas, ir jis jums viską puikiai sutvarkys. 

Ištaręs tuos žodžius, jis apsisuko ant vienos kojos ir 
labai ramiai vėl grįžo prie jaunuolių, kuriuos ką tik bu- 
vo palikęs. 


* Sekundantai dažnai nebūdavo tiktai žiūrovai — jie kaudavosi tarp 
savęs. (Aut. past.) 

— Sveikinu, ponas Bernarai,— tarė Vodrej.— Jūs pui- 
kiai. Komenžas nepratęs, kad su juo kas taip šnekėtų. Vi- 
si jo bijo, kaip ugnies, ypač nuo to laiko, kai jis nukovė 
garsųjį Kanijaką; prieš du mėnesius jis nukovė Sen Mi- 
šelį, bet tai nesuteikė jam didelės garbės, nes Sen Miše- 
lis nebuvo labai miklus priešininkas. Tuo tarpu Kanija- 
kas, pats nė trupučio neįdrėkstas, jau buvo nukovęs pen- 
kis ar šešis kilminguosius. Jis buvo mokęsis Neapolyje 
pas Borelį, ir pasakojama, Lansakas mirdamas jam pasa- 
kęs paslaptį smūgio, kuriuo jis tiek daug bloga padaręs. 
Tiesą sakant, — tęsė jis, tarsi kalbėdamasis su savimi, — 
Kanijakas apiplėšė Osero bažnyčią ir išmėtė ant žemės 
pašventintas Ostijas; todėl nenuostabu, kad jį ištiko 
bausmė. 

Nors šios smulkmenos Merži visai nedomino, jis tarė- 
si privaląs tęsti pokalbį, būgštaudamas, kad Vodrej ne- 
kiltų bet koks jo drąsą įžeidžiantis įtarimas. 

— Laimei,— tarė jis — aš nesu apiplėšęs jokios bažny- 
čios ir niekada nesu palietęs nė vienos pašventintos Os- 
tijos, tai gal man tegresia mažesnis pavojus. 

— Aš privalau jums duoti dar vieną patarimą. Kai su- 
kryžiuosite su Komenžu ginklus, saugokitės vienos jo 
gudrybės, kuri kaštavo gyvybę kapitonui Tomazė. Ko- 
menžas sušuko, kad jo špagos galas nulūžęs. Tuomet To- 
mazo iškėlė savo špagą aukštyn, pasirengęs sutikti ker- 
tamą smūgį, bet Komenžo špaga buvo sveikutėlė, ir jis 
suvarė ją iki pat rankenos Tomazo į krūtinę, kurios šis 
nebuvo pridengęs, nesitikėdamas dūrio... Bet jūs kausi- 
tės rapyromis, su jomis mažiau pavojaus. 

— Pasistengsiu padaryti viską, ką galiu. 

— A, štai dar kas... Išsirinkite durklą su plačiu ran- 
kenos skydeliu; tai labai naudinga smūgiams atmušinėti. 
Matote šitą randą ant mano kairiosios rankos? Aš gavau 
jį dėl to, kad kartą išėjau be durklo. Susikovėme mudu 
su jaunuoju Talaru, ir neturėdamas durklo vos vos nete- 
kau kairiosios rankos. 

— O jūsų priešas buvo sužeistas? — paklausė Merži 
išsiblaškęs. 

— Aš jį užmušiau, nes buvau padaręs apžadus šven- 
tajam Mauricijui, savo globėjui. Taip pat ne pro šalį tu- 
rėti su savimi tvarsčių ir raiščių. Ne visada esi užmuša- 

mas negyvai. Būtų gerai, kad jūs per mišias padėtumėte 
savo špagą ant altoriaus!.. Bet juk jūs protestantas. .. 
Dar vienas žodis. Nemanykite, kad keisti vietą kaunantis 
nėra garbinga. Priešingai, varinėkite jį kiek įmanydamas: 
jis greitai uždūsta; nualsinkite jį, o nutaikęs tinkamą mo- 
mentą šmaukštelėkite gerą smūgį smaigaliu į krūtinę ir — 
galas jam. 

Jis dar ilgai būtų davinėjęs Merži savo geruosius pa- 
tarimus, jei skambus daugybės ragų balsas nebūtų pa- 
skelbęs, kad karalius tuojau sės ant žirgo. Karalienės 
kambario durys atsivėrė, ir jų didenybės, karalius ir ka- 
ralienė motina, medžioklės apdarais, įžengė į terasą. 

Palikęs savo damą, kapitonas Žoržas grįžo prie brolio 
ir patapšnojęs jam per petį linksmai tarė: 

— Dievaži, ir laimingas gi tu, nenaudėli! Pažvelki tik 
į šį vyruką katino ūseliais! Nespėjo jis pasirodyti, o jau 
visos moterys galvos dėl jo neteko. Ar tu žinai, kad gra- 
žioji grafienė štai ką tik ketvirtį valandos su manimi 
apie tave kalbėjo? Na, drąsiau, brolau! Medžioklėje sten- 
kis visą laiką joti greta jos ir būk kiek galint mandages- 
nis. Bet, po velnių, kas tau? Sakyčiau, kad tu nesveikuoji: 
veidas ištįso labiau negu pastoriaus, vedamo ant laužo. 
Na, liaukis, velniai tave griebtų, būk linksmesnis! 


— Aš nelabai noriu vykti į medžioklę — verčiau... 


— Jei nedalyvausi medžioklėje,— visai tyliai tarė ba- 
ronas de Vodrej, — Komenžas pamanys, kad bijai su juo 
susitikti. 

— Na, eime! — tarė Merži, perbraukdamas ranka įkai- 
tusią savo kaktą. 

Jis nusprendė, kad geriau palaukti, kol baigsis me- 
džioklė, ir tada papasakoti savo nuotykį broliui. „Iš tik- 
rųjų, kokia gėda būtų! — pagalvojo jis — jei ponia de 
Tiurži pamanytų, kad aš bijau... jei ji pamanytų, kad 
dėl būsimos dvikovos aš negaliu linksmintis medžioklėje!" 

MEDŽIOKLĖ 


Tai didžiausias šilkinių sagų naikin- 
tojas, pirmasis dvikovininkas, šauniau- 
sias riteris, visų dvikoviniu kabliukų 
žinovas. Ak, tie jo nemirtingieji pa- 
ssado, punto riverso, ha!.. 


Šekspyras, „Romeo ir Džiuljeta“ 


Daugybė prašmatniai pasipuošusių raitelių ir amazo- 
nių ant puikių arklių spietėsi pilies kieme. Ragų garsai, 
šunų lojimas, linksmas raitelių klegesys — visa tai susi- 
liejo į vieną didžiulį triukšmą, malonų medžiotojo ausiai, 
bet nepakenčiamą nė vienam kitam žmogui. 

Merži nesąmoningai nusekė paskui brolį į kiema ir 
pats to nepastebėjęs atsidūrė prie gražiosios grafienės. Ji 
jau buvo užsidėjusi kaukę ir sėdėjo ant karšto andalū- 
ziško žirgo, kuris kasė žemę ir nekantraudamas kramtė 
žąslus. Bet ir ant tokio žirgo, į kurį eilinis raitelis būtų 
sutelkęs visą savo dėmesį, grafienė sėdėjo ramiai, lyg 
namie savo fotelyje. 

Kapitonas priėjo prie jos, tarsi norėdamas pataisyti 
andalūziškam arkliui žąslus. 

— Štai mano brolis, — tarė jis amazonei pusbalsiu, bet 
vis dėlto tiek garsiai, kad jį galėtų išgirsti Merži.— Pra- 
šau jus, neskriauskite vargšo jaunikaičio, jo širdis su- 
žeista dar nuo tos dienos, kai pamatė jus Luvre. 

— Aš jau užmiršau jo vardą, — atsakė ji gana šiurkš- 
čiai.— Kuo jis vardu? 

— Bernaras. Ar pastebite, ponia, kad jo perpetinis 
raištis tokios pat spalvos, kaip jūsų kaspinai? 

— Ar jis gerai jodinėja? 

— Turėsite progos pati tuo įsitikinti. 

Žoržas nusilenkė ir nuskubėjo pas vieną karalienės 
damą, kuriai jis jau kurį laiką asistavo. Pusiau persi- 
svėręs balne, ranka prilaikydamas damos arklį už pava- 
džio, jis veikiai užmiršo ir brolį, ir jo gražiąją, išdidžią- 
ją draugę. 

— Vadinas, jūs pažįstate Komenža, ponas Merži? — 
paklausė ponia de Tiurži. 

— Ar aš, ponia?.. Labai mažai, — sumurmėjo jis už- 
sikirsdamas. 

— Bet jūs ką tik su juo kalbėjotės! 

— Pirmą kartą. 

— Aš, rodos, numanau, apie ką jūs kalbėjotės. 

Ir jos akys po kauke tarsi norėjo išskaityti pačias 
slapčiausias Merži mintis. 

Kažkokia dama, prijojusi prie grafienės, nutraukė jų- 
dviejų pokalbi, ir Merži buvo labai patenkintas, nes jį 
tas pokalbis baisiai varžė. Tačiau, pats nežinodamas ko- 
dėl, jis jojo paskui grafienę; galbūt tikėjosi tuo šiek 
tiek paerzinti Komenžą, kuris jį iš tolo stebėjo. 

Medžiokliai išjojo iš pilies kiemo. Buvo išbaidytas el- 
nias — jis nubėgo į miško tankumyną. Visi leidosi vytis, 
ir Merži negalėjo atsistebėti, kaip mikliai ponia de Tiur- 
ži valdo arklį ir kaip drąsiai priverčia jį nugalėti visas 
kelyje pasitaikančias kliūtis. Merži, jodamas puikiu ber- 
berų arkliu, neatsiliko nuo savo damos. Bet, jo dideliam 
apmaudui, grafas de Komenžas, kurio arklys buvo nė 
kiek ne blogesnis, taip pat šuoliavo greta grafienės, ir 
nors buvo jojama sparčia zovada ir nors Komenžas gy- 
vai sekė medžioklę, jis nuolat kalbėjosi su amazone. 
Merži tylėdamas pavydėjo jam to lengvumo, nerūpes- 
tingumo ir ypač mokėjimo kalbėti malonius niekus, ku- 
rie, sprendžiant iš apmaudo, kankinančio Merži, atrodo, 
patiko grafienei. Žodžiu, kilnaus varžybų jausmo įkvėp- 
tiems konkurentams nebuvo tokių aukštų aptvarų, tokių 
plačių griovių, kurie būtų galėję juos sustabdyti, ir dvi- 
dešimt kartų jie vos nenusisuko sau sprando. 

Staiga grafienė, atsiskyrusi nuo pagrindinio medžio- 
tojų būrio, pasuko į miško kelią, kita kryptimi, negu jo- 
jo karalius ir jo palyda. 

— Ką jūs darote? — sušuko Komenžas.— Jūs išklysi- 
te iš kelio! Argi ne anoje pusėje girdite rago balsą ir 
šunų lojimą? | 

— Na, tai kas! Jokite kitu keliu. Kas jums drau- 
džia? 

Komenžas nieko neatsakė ir nušuoliavo paskui ją. 
Merži taip pat, ir kai jie prajojo tuo taku kokį šimtą 
žingsnių, grafienė sulėtino arklį. Komenžas, jojęs iš de- 
šinės, ir Merži — iš kairės, pasekė jos pavyzdžiu. 

— Jūs turite gerą žygio žirgą, ponas de Merži,— ta- 
rė Komenžas.— Ant jo nematyti nė lašo prakaito. 

— Tai berberas. Brolis pirko jį iš vieno ispano. Štai 
žymė špagos smūgio, kurį jis gavo prie Monkontūro. 
— Jūs dalyvavote kare? — paklausė grafienė Merži. 

— Ne, ponia. 

— Vadinas, jūs niekada nebuvote sužeistas šūviu iš 
arkebuzos? 

— Ne, ponia. 

— Nei špagos smūgiu? 

— Ne. 

Merži pasirodė, kad ji šypsosi. Komenžas pašaipiai 
užrietė ūsą. 

— Niekas taip nepuošia jauno kilmingojo,— tarė jis — 
kaip kilni žaizda.— Ar ne tiesa, ponia? 

— Žinoma, jei ji gauta garbingai. 

— Ką reiškia šie žodžiai: gauta garbingai? 

— Žaizda teikia garbe, jei ji gauta mūšio lauke; dvi- 
kovoje — kitas dalykas; neįsivaizduoju, kas gali būti la- 
biau verta paniekos. 

— Manau, kad ponas de Merži su jumis kalbėjo prieš 
sėsdamas ant arklio? 

— Ne,— šaltai atsakė grafienė. 

Merži prijojo prie Komenžo ir tarė jam patylomis: 

— Pone, kai tik prisijungsime prie medžiotojų, mes 
galėsime įjoti į aukštą atžalyną, ir aš tikiuosi ten tams- 
tai įrodyti, kad nesiėmiau jokių žygių susitikimui su ju- 
mis išvengti. 

Komenžas pažvelgė į jį pasigailėjimo ir pasitenkini- 
mo žvilgsniu. 

— Puiku, aš linkęs patikėti jumis, — atsakė jis.— Ta- 
čiau jūsų pasiūlymo negaliu priimti. Mes ne kokie nors 
nepraustaburniai, kad kautumėmės be liudininkų, ir mū- 
sų draugai, kurie turi dalyvauti dvikovoje, niekad neat- 
leistų, jei mes jų nepalauksime. 

— Kaip sau norite, pone,— tarė Merži ir vėl susily- 
gino su ponia de Tiurži, kurios arklys buvo nujojes ke- 
letą žingsnių į priekį. Grafienė jojo nuleidusi galvą ant 
krūtinės ir atrodė visiškai paskendusi savo mintyse. Visi 
trys tylėdami prijojo kryžkelę, kuria baigėsi jų takas. 

— Girdite? Ar tei ne rago balsas? — paklausė Ko- 
menžas. 

— Man atrodo, garsas sklinda iš atžalyno mūsų kai- 
rėje,— pasakė Merži. 

— Taip, tai — ragas, dabar aš esu tikras ir net galiu 
pasakyti, kad tai — Bolonijos ragas. Trauk mane velniai, 
jei tai ne mano bičiulio Pompinjano ragas. Jūs, ponas 
de Merži, negalite įsivaizduoti, koks didelis skirtumas 
tarp Bolonijos rago ir tų, kuriuos gamina mūsų niekam 
tikę Paryžiaus amatininkai. 

— Šitas girdėti iš tolo. 

— Ir koks garsas! Koks skambus tonas! Jį išgirdę 
šunys užmiršta, kad jau yra nubėgę dešimt 1jė. Tiesą 
sakant, geri daiktai gaminami tik Italijoje ir Flandrijoje. 
Kaip jums patinka šita valoniška apykaklė? Ji labai de- 
Ia prie medžioklinio apdaro. Baliams aš turiu madingų 
megztinių apykaklių, vadinamų „konfūzais“, bet ar ši- 
tokią, visai paprastą, apykaklę, jūs manote, galėtų kas 
nors išsiuvinėti Paryžiuje? Ne. Aš ją esu gavęs iš Bre- 
dos. Jei norite, aš jums parūpinsiu tokių pat per vieną 
savo draugą, gyvenantį Flandrijoje... Bet... (jis liovėsi 
kalbėjęs ir garsiai nusikvatojo). Koks aš išsiblaškęs! Die- 
ve mano! Aš visai užsimiršau! 

Grafienė sustabdė arklį. 

— Komenžai, jūsų laukia medžioklė, ir, sprendžiant 
iš rago, elnią jau imta pjudyti. 

— Manau, kad jūs neapsirinkate, gražicii ponia. 

— O ar jūs nenorite dalyvauti aliojime? 

— Būtinai, kitaip mūsiškoji medžiotojų ir raitininkų 
garbė žuvusi. 

— Na, tai reikia paskubėti. 

— Taip, arkliai jau atsipūtė. Tad duokite mums pa- 
vyzdį. 

— Aš pavargau ir lieku čia. Ponas de Merži sudarys 
man draugiją. Na, pasiskubinkite! 

— Bet... 

— Ką, ar reikės dusyk kartoti? Kirskit pentinais! 

Komenžas nesijudino iš vietos. Jo veidą nutvieskė 
raudonis, ir įsiutęs jis žvilgčiojo čia į Merži, čia į gra- 
iiene. 

— Ponia de Tiurži pageidauja likti dviese? — paklau- 
sė jis, karčiai šyptelėjęs. 

Grafienė ištiesė ranką į atžalyno pusę, iš kur aidėjo 
rago garsai, ir labai iškalbingai mostelėjo pirštų galiu- 
kais. Bet Komenžas, matyt, dar nebuvo linkęs užleisti 
mūšio lauką savo varžovui. 

— Atrodo, jūs laukiate, kad būtų dar aiškiau pasa- 
Kyta. Palikite mus, ponas Komenžai, jūs man įgrisote. 
Dabar supratote mane? 

— Puikiai, ponia,— atsakė jis įsiutęs ir tylomis pri- 
dūrė: 

— O dėl šio buduarinio gražuolėlio... jis neilgai jus 
telinksmins. .. Likite sveikas, ponas de Merži... iki pa- 
simaiy mo! 

Pastaruosius žodžius jis ištarė itin pabrėždamas, pas- 
kui suspaudė arklį pentinais ir nušuoliavo. 

Grafienė sustabdė žirgą, kuris norėjo pasekti savo 
bendro pavyzdžiu, paleido jį žingine ir iš pradžių jojo 
tylėdama, kartkartėmis pakeldama galvą ir žvilgčiodama 
į Merži, tarsi norėdama jį prakalbinti, paskui nukreipė 
akis, sutrikusi, kad neranda tinkamų žodžių šnekai pra- 
dėti. 

Merži laikė savo pareiga prabilti pirmas. 

— Aš labai džiaugiuos, ponia, man parodytu palan- 
kumu. 

— Ponas Bernarai... ar jūs mokate fechtuotis? 

— Taip, ponia, — atsakė jis nustebęs. 

— Bet aš klausiu, ar mokate gerai... labai gerai 
iechtuotis? 

— Pakankamai gerai, kaip dera kilmingajam, tačiau, 
žinoma, prastai, kaip fechtavimo mokytojui. 

— Bet šalyje, kurioje mes gyvename, kilmingieji val- 
do špagą geriau negu fechtavimo mokytojai. 

— Iš tikrųjų, aš esu girdėjęs, kad daugelis jų pra- 
leidžia fechtavimo salėse laiką, kurį galėtų kur kas ge- 
riau sunaudoti. 

— Geriau? 

— Žinoma. Ar ne geriau šnekučiuotis su damomis, — 
pridūrė jis šypsodamasis — negu prakaituoti fechtavimo 
salėje? 

— Sakykit, ar dažnai jums yra tekę kautis dvikovoje? 

— Ačiū Dievui, ponia, nė karto! -Bet kodėl jūs ma- 
nes to klausiate? 

— Įsidėmėkite ateičiai, kad niekados nereikia teirau- 
tis moterį, kodėl ji elgiasi vienaip ar kitaip; bent taip 
yra įprasta tarp gerai išauklėtų kilmingųjų. 

— Aš laikysiuosi tos taisyklės, — atsakė Merži, šyp- 
telėdamas ir lenkdamasis virš arklio karčių. 

— Na... tai kaip jūs manote elgtis rytoj? 

— Rytoj? 

— Taip. Neapsimeskite nustebęs. 

— Ponia... 

— Atsakykite man į klausimą. Aš viską žinau. Atsa- 
kykite! — sušuko ji, ištiesdama į jį ranką karališku mos- 
tu. 

Jos pirštų galiukai palietė Merži rankovę, ir jis su- 
virpėjo. 

— Padarysiu visa, ką galiu, — pagaliau atsakė jis. 

— Jūsų atsakymas man patinka. Taip neatsakys nei 
bailys, nei priekabiautojas. Bet ar žinote, kad žengda- 
mas pirmuosius žingsnius jūs susidursite su labai pavo- 
jingu žmogumi? 

— Ką gi padarysi! Aš, žinoma, jausiuosi labai nejau- 
kiai, taip, kaip jaučiuosi dabar,— pridūrė jis šypsodama- 
sis.— Iki šiol man tėra tekę matyti tik kaimietes, ir štai, 
žengdamas pirmuosius žingsnius karaliaus dvare, atsidu- 
riu vienui vienas su gražiausia Prancūzijos karaliaus dva- 
Io dama. 

— Kalbėkime rimtai. Komenžas — geriausia šio dva- 
IO špaga, o juk pas mus galvažudžių netrūksta. Jis — ra- 
tinuotų dvikovininkų karalius. 

— Taip kalbama. 

— Na! Ar tai jūsų nebaugina? 

— Kartoju, stengsiuosi daryti viską, ką galiu. Nieka- 
dos nereikia nustoti vilties turint rankoje gerą špagą ir 
vpač jaučiant Dievo pagalbą! .. 

— Dievo pagalbą!..— paniekinamai nutraukė jį gra- 
fienė.— Ar kartais jūs ne hugenotas, ponas 'de Merži? 

— Taip, ponia, — atsakė jis rimtai, kaip visada į to- 
kius klausimus. 

— Vadinas, jums gresia dar didesnis pavojus negu 
kitiems jūsų vietoje. 

— Kodėl? 

— Statyti į pavojų gyvybę — tai dar nieko; bet jūs 
statote į pavojų daugiau negu gyvybę — savo sielą. 

— Ponia, jūs samprotaujate savo tikėjimo požiūriu, 
manasis tikėjimas ne taip gąsdina... 

— Jūs lošiate pavojingą žaidimą. Vienas kauliuko 

nuodėme. 

— Tai dar sunku pasakyti, ir skirtumas labai dide- 
lis! — sušuko ji įsižeidusi, kad Merži priešpriešiais jai 
pateikė argumentą, paimtą iš jos pačios tikėjimo.— Mū- 
sų teologijos daktarai jums išaiškintų. .. 

— O, be abejo, ponia. Juk jie viską pasirengę išaiš- 
kinti. Jie nė kiek nesivaržo kraipyti Evangeliją, kaip 
jiems ateina į galvą. Pavyzdžiui. .. 

— Palikime tai. Su hugenotu negalima nė valandė- 
lės pakalbėti, nes jis tuoj kiekviena proga pradeda ci- 
tuoti Šventąjį Raštą. 

— Todėl, kad mes jį skaitome, o jūsų net patys ku- 
nigai jo neišmano. Bet pakeiskime pokalbio temą. Kaip 
jūs manote, ar elnias jau sučiuptas? 

— Vadinas, jūs labai tvirtai laikotės savo tikėjimo? 

— Jūs pirma pradedate, ponia. 

— Jūs laikote jį geru? 

— Maža to: aš laikau jį geriausiu, vieninteliu tei- 
singu, kitaip būčiau jo išsižadėjęs. 

— Juk jūsų brolis jo išsižadėjo. 

— Jis turėjo savo priežasčių tapti katalikų; 0 aš tu- 
riu savo — likti protestantu. 

— Jie visi tokie užsispyrę ir nenori klausyti proto 
balso! — sušuko ji supykusi. 

— Rytoj bus lietaus, — tarė Merži, žvelgdamas į dan- 
gų. 

— Ponas Merži, draugiškumas, kurį jaučiu jūsų bro- 
liui, ir pavojus, į kurį pateksite, kelia mano užuojautą 
jums... 

Jis pagarbiai nusilenkė. 

— Jūs, eretikai, žinoma, netikite relikvijomis? 

Jis šyptelėjo. 

— Ir jūs tartumėtės susitepęs, jas palietęs? ..— tęsė 
ji — Ar jūs atsisakytumėte nešioti jas, kaip mes, Romos 
katalikai, esame įpratę daryti? 

— Tas paprotys mums, protestantams, mažių mažiau- 
siai atrodo tuščias. 

— Paklausykite. Kartą vienas mano pusbrolis užka- 
bino medžiokliniam šuniui ant kaklo relikviją; paskui iš 
dvylikos žingsnių nuotolio jis šovė į jį iš arkebuzos, už- 
taisytos stambiais šratais. 

— Ir nušovė šunį? 

— Nė vienas šratelis jo nepalietė. 

— Nuostabu! Ir aš norėčiau turėti tokią relikviją. 

— Tikrai? .. Ir jūs ją nešiotumėte? 

— Žinoma; jei relikvija išgelbėjo šunį, tai tuo la- 
biau... Bet palaukite, aš nesu visai tikras, ar eretikas 
yra vertas šunies. .. kataliko šunies, suprantama? 

Nebeklausydama jo, ponia de Tiurži mikliai atsegė 
viršutines siauro savo korsažo sagas, išsitraukė iš anties 
mažą, plokštitėlaitę auksinę dėžutę ant juodo kaspinėlio. 

— Stai,— tarė ji. — jūs man pažadėjote ją nešioti. Ka- 
da nors grąžinsite. 

— Jei tik galėsiu tai padaryti, žinoma. 

— Bet klausykit, jūs ją saugosite?.. Be šventvagys- 
čių? Saugokite ją kiek galėdamas rūpestingiau. 

— Juk aš ją gavau iš jūsų, ponia! 

Ji padavė jam dėžutę, kurią jis paėmė ir užsikabino 
ant kaklo. 

— Katalikas būtų padėkojęs rankai, įteikusiai tą šven- 
tą talismaną. 

Merži pastvėrė jos rankutę ir norėjo paliesti ją lū- 
pomis. 

— Ne, ne, dabar jau per vėlu. 

— Pagalvokite — galbūt aš niekada daugiau nebetu- 
Iėsiu tos laimės! 

— Numaukite man pirštinaitę— tarė ji ištiesdama 
Ianką. 

Maunant pirštinę, jam pasirodė, kad grafienė spus- 
telėjo jam pirštus. Jis karštai pabučiavo tą dailią, bal- 
tą rankutę. 

— Ponas Bernarai,— tarė grafienė susijaudinusiu bal- 
su, — ar jūs visada būsite taip baisiai užsispyręs, ir ne- 
jaugi nėra jokios priemonės jums palenkti? Pagaliau — 
ar dėl manęs jūs atsižadėtumėte savo tikėjimo? 

— Nežinau,— atsakė jis juokdamasis.— Prašykite ma- 
nęs labai stipriai ir labai ilgai. Viena yra tikra, kad nie- 
kas kitas, išskyrus jus, manęs neatvers. 

— Pasakykite atvirai... jei moteris. .. kuri mokėtų... 

Ji nutilo. 

— Kuri mokėtų?.. 

— Taip. Ar... meilė, pavyzdžiui?.. Bet būkite atvi- 
ras, kalbėkite rimtai. 

— Rimtai? — Jis norėjo vėl paimti jos ranką. 

— Taip. Jei jūs pamiltumėte kito tikėjimo mo- 
terį... ar toji meilė negalėtų jūsų atversti?.. Dievas 
naudojasi visokiomis priemonėmis. 

— Jūs norite, kad atsakyčiau atvirai ir rimtaiė 

— Aš reikalauju. 

Merži nuleido galvą ir delsė atsakyti. Iš tikrųjų jis 
ieškojo būdo, kaip atsakyti, netiesiogiai. Ponia de Tiur- 
ži pirmoji padarė jam pasiūlymą, kurio jis neketino at- 
mesti. Antra vertus, rūmuose jis tepraleido vos keletą 
valandų, ir jo, provincialo, sąžinė dar tebebuvo baisiai 
skrupulinga. 

— Girdžiu rago balsą! — staiga sušuko grafienė, ne- 
sulaukusi šio tokio keblaus atsakymo. 

Ji sudrožė žirgui vytiniu ir leidosi šuoliais. Merži nu- 
sekė paskui ją, tačiau grafienė jo nebeapdovanojo nei 
žvilgsniu, nei žodžiu. 

Po valandėlės jie pavijo medžiotojus. 

Elnias iš pradžių buvo įšokęs į kūdrą, iš kur jį var- 
gais negalais pavyko išvaryti. Daugelis dvariškių nulipo 
nuo arklių ir apsiginklavę ilgomis kartimis privertė varg- 
šą gyvulį vėl bėgti. Tačiau nuo šalto vandens galutinai 
išseko jo jėgos. Jis išlindo iš kūdros uždusęs, iškišęs lie- 
žuvį ir nubėgo nelygiais šuoliais. O šunys — priešingai: 
puolė dvigubu įniršiu. Elnias, jausdamas, kad bėgant jam 
jau nebepavyks išsigelbėti, atrodė, paskutinėmis pastan- 
gomis atsirėmė į storą ąžuolą ir narsiai atstatė šunims 
ragus. Pirmieji jį puolę skalikai išlėkė į orą su perver- 
tais viduriais. Vienas arklys su raiteliu buvo parblokštas 
žemėn. Žmonės, arkliai ir šunys, pasidarę atsargesni, ap- 
spito elnią dideliu ratu, tačiau nebedrįso prieiti tiek ar- 
ti, kad juos galėtų pasiekti jo grėsmingi šakoti ragai. 

Karalius vikriai nušoko nuo arklio, su medžiokliniu 
peiliu rankoje mikliai apėjo ąžuolą ir iš užpakalio vienu 
smūgiu perpjovė elniui pakinklius. Elnias skaudžiai su- 
šniokštė ir čia pat susmuko. Tuojau jį apipuolė koks dvi- 
dešimt skalikų. Jie čiupo jį už gerklės, už snukio, už 
liežuvio, nebeleisdami jam nė pajudėti. Iš jo akių riedė- 
jo didelės ašaros. 

— Pakvieskite damas! — sušuko karalius. 

Damos prisiartino; beveik visos buvo nušokusios nuo 
arklių. 

— Se tau, bambize! — tarė karalius, suvarydamas pei- 
lį elniui į šoną, ir pasukiojo ašmenis žaizdoje, norėda- 
mas ją išplėsti. Kraujas smarkiai pliūptelėjo ir aptaškė 
karaliui veidą, rankas ir drabužius. 

Bambizais katalikai dažnai paniekinamai vadindavo 
kalvinistus. Tas žodis ir tas tonas, kuriuo jis buvo pasa- 
kytas, daugeliui nepatiko, o kiti jį sutiko triukšmingai 
pritardami. 

— Karalius panašus į mėsininką,— gana garsiai ir 
šlykštėdamasis pasakė Admirolo žentas, jaunasis Telinji. 

Gailestingos širdys, kurių yra itin daug karalių rū- 
muose, pasiskubino pranešti tą pastabą karaliui, 0 šis 
jos neužmiršo. 

Prisižiūrėjusi malonaus reginio — kaip šunys drasko 
elnio vidurius — karaliaus palyda pasuko atgal į Pary- 
žių. Pakeliui Merži papasakojo broliui apie patirtą įžei- 
dimą ir apie iššūkį į dvikovą. Patarimai ir priekaištai jau 
nieko nebegalėjo padėti, ir kapitonas pažadėjo rytoj ly- 
dėti brolį į dvikovos vietą. 


XI 


RAFINUOTASIS DVIKOVININKAS 
IR PRE O KLERAS 


Pirm nei pabėgsime kuris, 
Čia vienas mūs negyvas kris. 
(„Stiuarto ir Uortono dvikova“) 


Nors ir nuvargęes po medžioklės, Merži naktį ilgokai 
negalėjo užmigti. Drugio krečiamas, jis blaškėsi lovoje, 
o jo jaudrinta vaizduotė buvo įtempta iki aukščiausio 
laipsnio. Tūkstantis pašalinių ar net nieko bendro su bū- 
simu įvykiu neturinčių minčių apniko jį ir drumstė jam 
protą. Jis net jau įsivaizdavo, kad stiprėjąs karštis reiš- 
kiąs ne ką kita, o prasidėjus kokią rimtą ligą, kuri ne- 
trukus apims jį ir pririš prie lovos. Kas tada bus su jo 
garbe? Ką pasakys žmonės, ypač ponia de Tiurži ir Ko- 
menžas? Jis tiesiog trokšte troško, kad dvikovai paskirta 
valanda ateitų kuo greičiausiai. 

Laimė, saulei patekėjus Merži pajuto, kad jo krau- 
jas rimsta, ir jau mažiau jaudindamasis jis ėmė gal- 
voti apie būsimą susidūrimą. Jis apsirengė ramiai ir net 
rūpestingiau negu paprastai. Jam vaidenosi, kad į dvi- 

kovos vietą atbėga gražioji grafienė ir, radusi jį lengvai 
sužeistą, savo rankomis apriša jo žaizdas, nebeslėpdama 
savo meilės... Luvro laikrodis, išmušęs aštuntą valandą, 
pabudino jį iš svajų. Beveik tą pačią minutę į kambarį 
įėjo brolis. 

Jo veide atsispindėjo didis liūdesys, ir jis, matyt, ne 
geriau tebuvo praleidęs naktį. Tačiau spausdamas Merži 
ranką, stengėsi pasirodyti gerai nusiteikęs ir šypsotis. 

— Štai rapyra,— tarė jis— ir durklas su plačiu ran- 
kenos skydeliu. Abu pirkti pas Liunė Tolede. Pamėgink, 
ar ne per sunki šitoji špaga? Ir jis numetė ant Merži 
lovos ilgą špagą ir durklą. 

Merži ištraukė špagą iš makšties, palankstė, apžiūrė- 
jo smaigalį ir atrodė esąs visai patenkintas. Paskui jo 
dėmesį patraukė durklas: rankenos skydelyje buvo iš- 
badyta daugybė mažų skylučių, kurios turėjo sulaikyti 
priešo špagos smaigalį — kad jis įstrigtų ir paskui sunku 
būtų jį ištraukti. 

— Su tokiais puikiais ginklais — tarė jis — manau, 
bus galima apsiginti. 

Paskui parodė relikvijų dėžutę, kurią jam buvo da- 
vusi ponia de Tiurži ir kurią jis nešiojo paslėpęs ant krū- 
tinės. 

— Štai dar talismanas, saugąs nuo špagos smūgių ge- 
riau negu šarviniai marškiniai — pridūrė jis šypsoda- 
masis. 

— Iš kur gavai tą žaislą? 

— Atspėk! 

Ir norėdamas tuščiagarbiškai pasididžiuoti esąs damų 
numylėtinis, jis šią akimirką užmiršo ir Komenžą, ir kovi- 
nę špagą, kuri nuoga blizgėjo priešais jį. 

— Kertu lažybų, kad tau ją padovanojo toji beprotė 
grafienė! Velniai rautų ją ir jos dėžutę! 

— Ar žinai, kad tą talismaną ji man davė specialiai 
tam, kad šiandien juo pasinaudočiau? 

— Geriau ji būtų tau pasirodžiusi pirštinėta, užuot 
stengusis kiekviena proga demonstruoti savo dailią bal- 
tą ranką! 

— Dieve gink,— tarė Merži, smarkiai nukaisdamas,— 
negi tu Manai, kad aš tikiu tomis papistų relikvijomis! 
Bet, jei man šiandien lemta žūti, težino ji, jog mirdamas 
nešiojau tą dovaną prie širdies. 

— Kokia tuštybė! — sušuko kapitonas, gūžtelėjęs pe- 
čiais. 

— Štai laiškas motinai, — tarė Merži truputį virpančiu 
balsu. 

Žoržas nieko nesakydamas paėmė laišką, paskui pri- 
ėjo prie stalo, atskleidė mažą Bibliją ir ėmė skaityti, no- 
rėdamas nuslėpti savo jaudinimąsi. Brolis tuo tarpu ėmė 
rengtis — jis raišiojo daugybę kaspinėlių, kuriuos anais 
laikais nešiota prie drabužių. 

Pirmame, atsitiktinai atskleistame, puslapyje Žoržas 
perskaitė šiuos jų motinos ranka parašytus žodžius: 
„1547 m. gegužės 1 d. gimė mano sūnus Bernaras. Vieš- 
patie, apsaugok jį nuo viso pikto!“ Jis smarkiai prikan- 
do lūpą ir sviedė knygą ant stalo. Merži pamatęs šį ju- 
desį pagalvojo, kad broliui atėjo į galvą kokia nors be- 
dieviška mintis. Jis paėmė Bibliją rimtu veidu, įdėjo ją 
atgal į išsiuvinėtą įmovą ir labai pagarbiai užrakino spin- 
toje. 

— Tai motinos Biblija, — tarė jis. 

Kapitonas vaikščiojo po kambarį ir nieko neatsakė. 

— Ar ne laikas eiti? — paklausė Merži, segdamasis 
kardasaitį. 

— Ne, mes dar spėsime papusryčiauti. 

Jie susėdo už stalo, ant kurio buvo pridėta įvairių 
pyragų, o vidury pastatytas didelis sidabrinis ąsotis Vy- 
no. Valgė jie ilgai ir neva labai susidomėję svarstė šio 
vyno kokybę, lygindami jį su kitomis vyno rūšimis ka- 
pitono rūsyje. Kiekvienas stengėsi tokiomis tuščiomis 
kalbomis nuslėpti nuo pašnekovo tikruosius savo jaus- 
mus. 

Kapitonas pakilo pirmasis. 

— Eikime,— tarė jis kimiu balsu. 

— Jis užsismaukė skrybėlę ir skubiai nulipo laiptais 
žemyn. 

Broliai sėdo į laivą ir persikėlė per Seną. Valtininkas, 
iš jų veidų atspėjęs, ko jie vyksta į Pre o Klerą, labai 
stengėsi jiems įtikti ir smarkiai irdamasis su visomis 
smulkmenomis papasakojo, kaip praeitą mėnesį du kil- 
mingieji, kurių vienas vadinosi grafas de Komenžas, tei- 
kęsi pasamdyti jo valtį, norėdami joje laisvai ir niekie- 
no nekliudomi kautis. Pono Komenžo priešininkas, kurio 
pavardės jis, deja, nežinąs, buvęs kiaurai pervertas ir, 

be to, nustumtas į upę, iš kur jis, valtininkas, taip ir ne- 
galėjęs jo ištraukti. 

Pasiekę krantą, jie pamatė kitą laivelį su dviem vy- 
rIais keliantis per upę kokį šimtą žingsnių žemiau. 

— Štai ir jie! — tarė kapitonas.— Pasilik čia. 

Ir jis nubėgo prie laivo, kuriame buvo Komenžas ir 
vikontas de Bevilis. 

— Ak, tai tu! — sušuko pastarasis.— Tai katrą gi da- 
bar Komenžas paklos: tave ar tavo brolį? 

Taip kalbėdamas jis apkabino Žoržą juokdamasis. 

Kapitonas ir Komenžas oriai vienas kitam nusilenkė. 

— Pone,— kreipėsi kapitonas į Komenžą, kai tik iš- 
sivadavo iš Bevilio glėbio,— aš laikau savo pareiga dar 
kartą pamėginti sutrukdyti nelemtas pasekmes to kiviI- 
čo, kurio priežastis neturi nieko bendro su garbės įžei- 
dimu; aš esu tikras, kad mano draugas (jis parodė į Be- 
vilį) prisidės prie mano pastangų. 

Bevilis susiraukė ir papurtė galvą. 

— Mano brolis labai jaunas,— tęsė Žoržas.— Jis dar 
nespėjo įsigyti nei garsaus vardo, nei kovinio patyrimo, 
todėl suprantama, kad jis priverstas jautriau reaguoti 
negu bet kas kitas. Jūs, pone, priešingai, esate plačiai 
pragarsėjęs, ir jūsų garbė nė kiek nenukentės, jei jūs 
pono Bevilio ir mano akivaizdoje teiksitės pripažinti, kad 
tik netyčia... 

Komenžas jį nutraukė, smarkiai nusikvatodamas. 

— Jūs turbūt juokaujate, brangusis kapitone! Nejau- 
gi jūs manote, kad aš taip anksti palikau savo meilužės 
lovą... ir persikėliau per Seną vien tik atsiprašyti kaž- 
kokio pienburnio? 

— Jūs užmirštate, pone, kad asmuo, apie kurį kalba- 
te, yra mano brolis, ir tai įžeidžia. .. 

— Tebūnie jis nors jūsų tėvas, kas man? Ne mano 
reikalas rūpintis visa jūsų gimine! 

— Tokiu atveju, pone, jei jau jūs teikėtės, jums teks 
turėti reikalą su visa mūsų gimine. Ir kadangi aš esu 
vyresnis, prašau pradėti nuo manęs. 

— Atleiskite, ponas kapitone, pagal visas dvikovos 
taisykles aš esu priverstas kautis su tuo asmeniu, kuris 
iššaukė mane anksčiau. Jūsų brolis turi neginčijamą pir- 
menybės teisę, kaip sakoma teisingumo rūmuose: baigęs 
su juo, aš būsiu jūsų paslaugoms. 

— Visiškai teisinga! — sušuko Bevilis.— Ir aš savo 
ruožtu nepakęsiu taisyklių pažeidimo. 

Nustebęs, kad pokalbis taip ilgai užsitęsė, Merži pa- 
mažu priėjo prie jų. Jis prisiartino kaip tik tą akimirką, 
kai jo brolis apibėrė Komenžą visokiausiais įžeidimais, 
pavadindamas jį net bailiu, tuo tarpu Komenžas atsa- 
kinėjo ramiai ir šaltai. 

— Pabaigęs su jūsų broliu, aš užsiimsiu jumis. 

Merži paėmė brolį už rankos: 

— Žoržai,— tarė jis, — tai tu man šitaip padedi? Argi 
tu norėtum, kad aš tau padaryčiau tai, ką tu ketinai man 
padaryti? — Pone,— tarė jis, atsisukdamas į Komenžą— 
aš esu jūsų paslaugoms. Mes galime pradėti, kada jums 
patinka. 

— Tuojau pat,— atsakė tasai. 

— Puiku, mielasis,— tarė Bevilis, spausdamas Merži 
ranką.— Jei man šiandien, didžiai apgailestaujant, neteks 
tavęs čia palaidoti, tu toli nueisi, vaike. 

Komenžas nusiėmė liemenę ir atsirišo batų kaspinus, 
tuo duodamas suprasti, kad neketina nė vieno žingsnio 
pasitraukti. Toks jau buvo profesionalų dvikovininkų pa- 
protys. Merži ir Bevilis pasekė jo pavyzdžiu. Tik kapi- 
tonas net nenusimetė apsiausto. 

— Ką gi tu, Žoržai, drauguži? — paklausė Bevilis.— 
Nejaugi tu nežinai, kad tau teks su manim susikibti? 
Mes ne iš tų sekundantų, kurie sudėję rankas žiūri, kaip 
kaunasi jų draugai, — mes laikomės andalūziško papro- 
čio“. 

Kapitonas gūžtelėjo pečiais. 

— Tu manai, aš juokauju? Prisiekiu savo garbe, tau 
teks kautis su manim. Velniai mane griebtų, jei tu nesi- 
kausi! 

— Tu kvailys ir beprotis, — šaltai atsakė kapitonas. 

— Po velnių, tu man atsakysi už tuos abu žodelius, 
arba priversi mane... 

Jis iškėlė špagą, dar neištrauktą iš makščių, tarsi no- 
rėdamas suduoti ja Žoržui. 

— Nori? — tarė kapitonas.— Gerai! 

Vienu akies mirksniu jis nusimetė liemenę. 

Komenžas kažkaip nuostabiai grakščiai mostelėjo 
špaga OIe, ir Makštis švystelėjusi nulėkė už dvidešimt 
žingsnių. Bevilis norėjo padaryti taip pat, bet makštis 
nusinėrė tik iki pusės — tai buvo laikoma nemiklumu ir 

drauge blogu ženklu. Broliai išsitraukė savo špagas ne 
taip pompastiškai, bet irgi nusimetė makštis, kad jos ne- 
kliudytų. Kiekvienas atsistojo priešais savo priešininką 
su apnuoginta špaga dešiniojoje rankoje ir su durklu — 
kairiojoje. Keturios špagos susikryžiavo vienu metu. 

Pasinaudojęs būdu, kurį italų fechtuotojai tuomet va- 
dino liscio di spada ė cavare alla vita* — tai yra smai- 
galio kirtį reparuoti špagos pašakniu, nukreipiant ir 1Š- 
metant priešininko ginklą, Žoržas pirmu smūgiu išmušė 
špagą Beviliui iš rankų ir prikišo jam savo špagos smai- 
galį prie krūtinės, bet, užuot jį persmeigęs, šaltai nulei- 
do ginklą. 

— Mudviejų jėgos nelygios,— tarė jis, — liaukimės. 
Saugokis, kad nesupykčiau. 

Bevilis nubalo, išvydęs Žoržo špagą prie savo krūti- 
nės. Truputį sumišęs, jis ištiesė jam ranką, ir abu įsmei- 
ge špagas į žemę ėmė žiūrėti į pagrindinius šios scenos 
veikėjus. 

Merži laikėsi narsiai ir šaltakraujiškai. Fechtavosi jis 
gana gerai ir fiziškai buvo pranašesnis už Komenžą. ku- 
ris, be to, matyt, dar nebuvo atsigavęs po nakties nuo- 
vargio. Kurį laiką Merži tenkinosi tuo, kad labai atsar- 
giai atmušinėjo smūgius, traukdamasis, kai Komenžas per 
daug prisiartindavo; savo rapyros smaigalį jis laikė at- 
kišęs priešininkui į veidą, o durklu dengė savo krūtinę. 
Tas netikėtas pasipriešinimas suerzino Komenžą. Jis smar- 
kiai pabalo. Tasai išbalimas rodė, kad narsuolis nepapras- 
tai įtūžo. Įnirtęs jis ėmė pulti dar smarkiau. Vieno su- 
sikirtimo metu Komenžas labai mikliai atmetė į viršų 
Merži špagą ir veržliai puldamas tikriausiai būtų jį kiau- 
Iai pervėręs, jei ne viena aplinkybė, beveik stebuklas, 
kuri nukreipė smūgį: rapyros smaigalys atsimušė į auk- 
sinę dėžutę ir nuslydęs nuo jos pakrypo kiek įžambiai. 
Užuot įsmigusi į krūtinę, špaga tik pradūrė odą ir pra- 
slinkusi lygiagrečiai su penktuoju šonkauliu išlindo per 
du pirštus nuo pirmosios žaizdos. Komenžui dar nespėjus 
ištraukti savo špagos, Merži smogė jam durklu į galvą 
taip smarkiai, kad net pats neteko pusiausvyros ir par- 
griuvo. Komenžas tuo pačiu metu susmuko ant jo, ir se- 
kundantai nutarė juos abu esant negyvus. 


* „Kirsti per špagą, atremiant gyvybei pavojingą smūgį.“ Visi 


fechtavimosi terminai tuomet buvo skolinami iš italų kalbos. (Aut. 
past.) 

Merži greitai pašoko ant kojų, ir pirmas jo judesys 
buvo — pakelti špagą, kuri begriūvant išslydo jam iš ran- 
kų. Komenžas nejudėjo. Bevilis pakėlė jį. Jo veidas bu- 
vo aptekęs krauju; nušluostęs jį nosine, sekundantas pa- 
matė, kad durklas buvo pataikęs į akį ir kad jo drau- 
gas nukautas negyvai, nes geležtė, matyt, pasiekė sme- 
genis. 

Merži žiūrėjo į lavoną paklaikusiu žvilgsniu. 

— Tu sužeistas, Bernarai? — tarė pribėgdamas prie jo 
kapitonas. 

— Sužeistas! — atsakė Merži ir tik dabar pastebėjo, 
kad jo marškiniai kruvini. 

— Tai niekai, — tarė kapitonas, — smūgis nuslydo. 

Jis sustabdė kraują savo nosine ir paprašė Bevilį ki- 
tos aprišti Žaizdai. Bevilis paguldė ant žolės draugo la- 
voną ir tučtuojau padavė savo ir Komenžo nosinę, kurią 
ištraukė užmuštajam iš liemenės. 

— Po šimts pypkių, drauguži, tai bent smūgis! Baisi 
ranka! Velniai griebtų! Ką pasakys ponai Paryžiaus dvi- 
kovininkai, jei iš provincijos ims rastis tokių šaunuolių, 
kaip jūs? Sakykite, meldžiamasis, kiek dvikovų esate tu- 
Iėjęs? 

— Deja! — atsakė Merži.— tai pirmoji mano dvikova. 
Bet, dėl Dievo, padėkite savo draugui. 

— Po perkūnų! Jūs jį taip sutvarkėte, kad jam nebe- 
reikia jokios pagalbos; durklas įsmigo į smegenis, ir smū- 
gis buvo toks puikus ir toks smarkus, kad... Pažvelkite 
į jo antakį ir skruostą — durklo rankenos skydelis įsi- 
spaudė jame tarsi antspaudas vaške. 

Merži pradėjo drebėti visu kūnu, ir stambios ašaros 
pabiro jo skruostais. 

Bevilis pakėlė durklą ir ėmė įdėmiai apžiūrinėti krau- 
ją, užsilikusį ginklo grioveliuose. 

— Štai įrankis, kuriam atsidėkodamas jaunesnysis Ko- 
menžo brolis turi uždegti storą žvakę. Šis puikus durklas 
jį padarė didelių turtų įpėdiniu. 

— Eikime iš čia... Vesk mane iš čia, — paprašė Mer- 
ži silpnu balsu, imdamas brolį už rankos. 

— Nesikrimsk,— tarė Žoržas, padėdamas broliui ap- 
sivilkti liemenę.— Šiaip ar taip, žmogus, kurį tu nudūrei, 
nelabai tevertas gailesčio. 

— Vargšas Komenžas! — sušuko Bevilis.— Kai pagal- 
voji, kad tave paklojo jaunuolis, pirmą kartą kovęsis dvi- 

kovoj... tave, dalyvavusį jose bent šimtą kartų! Varg- 
šas Komenžas! 

Taip jis užbaigė gedulingą savo oraciją. 

Paskutinį kartą pažvelgęs į savo draugą, Bevilis pa- 
stebėjo laikrodį, kabantį, pagal anų laikų paprotį, velio- 
niui ant kaklo. 

— Po perkūnų! — sušuko jis,— tau jau nebesvarbu, 
kelinta dabar valanda. 

Jis nusegė laikrodį ir įsikišo į kišenę, sakydamas, kad 
Komenžo brolis ir taip būsiąs pakankamai turtingas, o 
jis norįs turėti ką nors draugo atminimui. 

Kadangi broliai jau ketino eiti, jis jiems sušuko, sku- 
biai vilkdamasis liemene: 

— Palaukite! Ei, ponas Merži, jūs užmiršote savo 
durklą! Žiūrėkit, nepameskit jo. 

Jis nušluostė jo ašmenis į negyvėlio marškinius ir pa- 
sivijo jaunąjį dvikovininką. 

— Nusiramink, brangusis drauge,— tarė jis lipdamas 
į laivą.— Nerodyk tokio liūdno veido! Paklausyk manęs: 
užuot sielvartavęs, verčiau šiandien pat nueik pas savo 
meilužę ir pasidarbuok kaip reikiant, kad po devynių 
mėnesių galėtum valstybei sugrąžinti pilietį vietoj to, 
kurio ji per tave neteko. Tuo metu žmonija dėl tavo 
kaltės nieko nebus nustojusi. Na, valtininke, irkis gy- 
viau, jei nori uždirbti pistolę. Prie mūsų artėja žmonės 
su alebardomis. Tai ponai seržantai grįžta iš Neslio bokš- 
to*8, ir mes dabar neturime jokio noro su jais susitikti. 


XII 


BALTOJI MAGIJA 


Šiąnakt sapnavau negyvą žuvį ir 
sukultus kiaušinius ir iš senojo Anak- 
sarko sužinojau, kad sukulti kiaušiniai 
ir negyva žuvis reiškia nesėkmę. 

Moljeras, „Prašmatnūs meilužiai 

Tie žmonės, apsiginklavę alebardomis, buvo sargvbi- 
niai, kurių būrys nuolat stovėdavo netoli Pre o Klero, 
kad galėtų įsikišti į kivirčus, kurie paprastai būdavo 

sprendžiami šioje klasiškoje dvikovų vietoje. Jie kaip 
visada ėjo neskubėdami, nes norėjo ateiti tada, kai jau 
viskas bus baigta. Iš tikrųjų, jų mėginimai atstatyti tai- 
ką dažnai būdavo labai nepalankiai sutinkami. 

Ne kartą atsitikdavo, kad aršūs priešai laikinai per- 
traukdavo mirtiną kovą ir kartu puldavo kareivius, mė- 
ginančius juos išskirti. Todėl šių sargybinių pareigos daž- 
niausiai apsiribodavo tuo, kad jie suteikdavo pagalbą 
sužeistiesiems arba išnešdavo nukautuosius. Šį kartą šau- 
liai teturėjo atlikti šį pastarąjį uždavinį, ir jie jį atliko 
kaip buvo įpratę, tai yra rūpestingai ištuštino vargšo 
Komenžo kišenes ir pasidalijo jo drabužius. 

— Mielasis drauge, — tarė Bevilis, kreipdamasis į Mer- 
ži, — štai ką aš jums patarsiu: pasistenkite, kad jūs kuo 
slapčiausiai būtumėte nugabentas pas poną Ambruazą 
Parė **. Jis nuostabus žmogus, kai reikia užsiūti žaizdą 
ar atitiesti sulaužytą galūnę. Nors jis ne mažesnis ere- 
tikas už patį Kalviną, bet yra taip išgarsėjęs esąs di- 
delis žinovas, kad į jį kreipiasi karščiausi katalikai. Iki 
šiol tik markizė de Buasjer verčiau ryžosi drąsiai nu- 
mirti, negu būti skolinga už savo gyvybę hugenotui. To- 
dėl kertu lažybų iš dešimties pistolių, kad jai buvo at- 
verti rojaus vartai. 

— Žaizda tai niekis, — tarė Žoržas, — per tris dienas 
ji užgis. Bet Komenžas turi giminių Paryžiuje, ir aš bi- 
jau, kad jie per daug neimtų į širdį jo mirties. 

— O taip! Jis turi motiną, kuri laikys savo pareiga 
persekioti mūsų draugą pagal įstatymus. Bet nieko! Kreip- 
kis į poną de Šatijoną, kad jis prašytų karalių dovanoti 
bausmę. Karalius tuojau pat sutiks: jis kaip vaškas Ad- 
mirolo rankose. 

— Aš norėčiau, jei galima, — tarė Merži silpnu bal- 
su, — aš norėčiau, kad Admirolas nieko nesužinotų apie 
tai, kas įvyko. 

— Kodėl? Jūs manote, tasai senas žilabarzdis supyks, 
sužinojęs, kaip šauniai protestantas nudobė kataliką? 

Merži nieko neatsakė, tik giliai atsiduso. 

— Komenžas buvo gana plačiai žinomas karaliaus rū- 
muose, ir jo mirtis gali sukelti šnekų,— tarė kapitonas.— 
Bet tu atlikai savo pareigą kaip tikras kilmingasis ir vi- 
sa šia istorija tik nusipelnei garbę. Aš jau seniai besi- 
lankiau pas senį Šatijoną, ir štai proga atnaujinti su juo 
pažintį. 

— O kadangi praleisti kad ir keletą valandų už ka- 
lėjimo grotų nėra, šiaip ar taip, labai malonu, — vėl pra- 
dėjo Bevilis,— tai aš nuvešiu tavo brolį į tokį namą, kur 
niekam nė į galvą neateis jo ieškoti. Ten jam bus vi- 
siškai ramu, iki jo reikalas susitvarkys. Juk jį, kaip ere- 
tiką, vargiai kas galės priimti į vienuolyną. 

— Dėkoju, pone, už jūsų pasiūlymą, — tarė Merži— 
bet aš negaliu jo priimti. Sutikdamas galėčiau jus su- 
kompromituoti. 

— Nė kiek, nė kiek, mano mielas. O be to, argi ne- 
reikia pasitarnauti draugams? Namai, kuriuose aš ren- 
giuosi jus apgyvendinti, priklauso vienam mano pusbro- 
liui, kurio šiuo metu nėra Paryžiuje. Taigi aš esu jų 
šeimininkas. Ten net yra žmogus, kuriam aš leidau juo- 
se gyventi ir kuris jus slaugys: tai viena senutė, visiškai 
man atsidavusi ir pravarti jaunimui. Ji išmano medici- 
ną, magiją, astronomiją. Kuo tik ji nesiverčia! Bet ge- 
Iiausiai ji sugeba sąvadauti. Tenutrenkia mane perku- 
nas, jei ji mano paprašyta neapsiimtų perduoti meilės 
laiškelio pačiai karalienei! 

— Na ką gi,— tarė kapitonas,— kai tik ponas Amb- 
ruazas baigs tvarstymą, mes jį nugabensime į tuos na- 
mus. 

Taip šnekučiuodamiesi, jie pasiekė dešinįjį krantą. 
Vargais negalais užsodinę Merži ant arklio, jie nugabe- 
no jį pas garsųjį chirurgą, paskui iš ten — į nuošalų na- 
melį Sent Antuano priemiestyje, ir išsiskyrė su juo tik 
vakare, paguldę į gerą lovą ir pavedę jį senės prie- 
žiūrai. 

Jei jūs užmušate žmogų, ir tai įvyksta pirmą kartą 
jūsų gyvenime, tai kurį laiką, ypač artėjant nakčiai, jus 
kankina prisiminimas ir šio žmogaus paskutinių prieš- 
mirtinių konvulsijų vaizdas. Protą taip apninka juodos 
mintys, kad jūs neįstengiate dalyvauti pačiame papras- 
čiausiame pokalbyje; jis jus vargina ir įkyri jums; bet, 
antra vertus, jus gąsdina vienatvė, nes ji dar labiau su- 
stiprina kankinančias mintis. Nepaisant dažnų Bevilio ir 
brolio apsilankymų, pirmąsias dienas po dvikovos Mer- 
ži buvo apėmęs baisus liūdesys. Gana smarkiai karš- 
čiuodamas nuo žaizdos, naktimis jis negalėdavo užmigti, 
ir tokiais momentais jautėsi nepaprastai nelaimingas. Jį 
šiek tiek guodė tiktai mintis, kad ponia de Tiurži gal- 

voja apie jį ir žavisi jo narsumu, tačiau jam vis tiek bu- 
vo neramu. 

Kartą naktį, tvankios kaitros slopinamas — buvo lie- 
pos mėnuo — jis panoro išeiti pasivaikščioti ir pakvė- 
puoti grynu oru po medžiais sodelyje, kuriame ir stovė- 
jo namelis. Užsimetė ant pečių apsiaustą ir buvo beiš- 
einąs, bet savo kambario duris rado užrakintas iš lauko 
pusės. Merži pagalvojo, kad duris apsirikusi užrakino jį 
slauganti senė. Kadangi slaugės miegamasis buvo toli 
nuo jo ir šiuo metu ji turbūt jau kietai miegojo, Berna- 
ras nusprendė, kad neverta jos šauktis. Jo kambario 
langas buvo neaukštai, žemė po juo minkšta, šviežiai su- 
kasta. Viena akimirka jis atsidūrė sode. Dangus buvo 
apsiniaukęs, nė viena žvaigždelė nemirksėjo, tik retkar- 
čiais vangiai pūstelėdavo vėjelis, sklaidydamas karštą ir 
slogų orą. Buvo maždaug antra valanda ryto, ir aplinkui 
viešpatavo visiška tyla. 

Merži kurį laiką vaikštinėjo paskendęs mintyse. Jas 
nutraukė bilstelėjimas į duris iš gatvės. Kažkas silpnai ir 
kažkaip paslaptingai pasibeldė plaktuku į jas, matyt, ti- 
kėdamasis, jog už durų kas nors jo laukia ir atidarys. 
Apsilankymas tokią valandą tokiuose nuošaliuose namuo- 
se visiškai pagrįstai galėjo sukelti nuostabą. Merži sto- 
vėjo nejudėdamas tamsiame sodo kampe, iš kur jis, pats 
nematomas, galėjo viską stebėti. Iš namų bematant iš- 
ėjo moteriškė su pridengtu žibintu rankoje; tai galėjo 
būti ne kas kitas, o tik senė; ji atidarė vartelius, pro 
kuriuos įėjo tamsi figūra apsigaubusi ilgu juodu apsiaus- 
tu su kapišonu. 

Bernarą apėmė didžiausias smalsumas. Ką tik įėjusio 
asmens ūgis ir, kiek jis galėjo spręsti, drabužiai rodė, 
jog tai — moteris. Senė ją sutiko labai pagarbiai, o mo- 
teris juodu apsiaustu vos linktelėjo jai galvą. Užtat ji 
kažką įbruko senei į ranką, o toji, atrodo, priėmė tą kaž- 
ką didžiai patenkinta. Pasigirdo skambus metalo žvang- 
telėjimas, ir senė skubiai pasilenkusi puolė kažko ieško- 
ti žemėje. Merži padarė išvadą, kad ji gavo pinigų. Abi 
moterys nuėjo į sodą, senei žengiant pirma, su pridengtu 
žibintu. Sodo gilumoje buvo savotiška žalia pavėnė, su- 
daryta iš ratu augančių liepų, kurias jungė tankios gy- 
vatvorės, galinčios atstoti sieną. Į tą pavėnę buvo du 
įėjimai, arba dvi angos. Pavėnės vidury stovėjo akme- 
ninis stalelis. Tai čionai ir įėjo senė su apsigaubusia 

moterimi. Merži sulaikęs kvėpavimą, tylutėliai nusekė 
paskui jas ir atsistojo už gyvatvorės, kad galėtų gerai 
girdėti ir matyti, kiek leido menka šviesa, nušviečianti 
šią sceną. 

Senė pirmiausia kažką uždegė žarijinėje, pastatytoje 
ant stalo. Tuojau pasirodė liepsna, skleisdama blyškią, 
melsvą šviesą, kokia esti degant spiritui, sumaišytam su 
druska. Paskui ji užgesino ar uždengė žibintą, todėl vir- 
pančioje krosnelės šviesoje Merži būtų negalėjęs įž- 
velgti viešnios veido, net jei ji ir nebūtų jo slėpusi po 
šydu ir kapišonu. Senės figūrą ir laikyseną jis tuojau pa- 
žino; tik pastebėjo, kad jos veidas buvo išteptas kaž- 
kokiais tamsiais dažais, ir dėl to ji su savo baltu kyku 
atrodė tarsi bronzos statula. Ant stalo buvo išdėliota 
keistų daiktų, kuriuos jis vos tegalėjo įžiūrėti. Jie atrodė 
išdėstyti kažkokia keista tvarka, ir Merži pasivaideno, 
kad ant stalo jis mato vaisius, kaulus ir kruvinų bal- 
tinių skiautes. Ant tų bjaurių skarmalų stovėjo maža, ne 
didesnė kaip pėdos aukščio, žmogaus figūrėlė, nulipdyta, 
kaip atrodė, iš vaško. 

— Na, Kamile, — patylomis paklausė šydu užsidengu- 
si ponia,— sakai, jam geriau? 

Išgirdęs tą balsą, Merži suvirpėjo. 

— Šiek tiek geriau, ponia,— atsakė senė, — mūsų gy- 
dymo dėka. Tačiau man buvo sunku ką nors padaryti 
turint tik šiuos skudurus ir šitiek maža kraujo ant kom- 
pIresų. 

— O ką sako Ambruazas Parė? 

— Tas nemokša! Argi svarbu, ką jis sako? Aš jus už- 
tikrinu, kad žaizda gili, pavojinga, baisi ir gali užgyti 
tik naudojant magiškąją simpatiją *?. Bet žemės ir oro 
dvasioms reikia dažnai atnašauti aukas... o aukoms... 

Ponia tuojau suprato. 

— Jei jis pasveiks, — tarė ji —tu gausi dukart tiek, 
kiek dabar gavai. 

— Tvirtai tikėkite ir pasikliaukite manimi. 

— Ak, Kamile, o jei jis mirs! 

— Nusiraminkite — dvasios  maloningos, žvaigždės 
mus globoja, o paskutinė juodo avino auka palankiai 
nuteikė Ang“?!. 

— Aš tau atnešiau tai, kas man taip sunkiai pavyko 
gauti. Liepiau nupirkti pas vieną iš sargybinių, kurie 
apiplėšė lavoną. 

Ji išsitraukė kažką iš po apsiausto, ir Merži pamatė, 
kaip sublizgėjo špagos geležtė. Senė paėmė ją, prikišo 
prie ugnies ir ėmė atidžiai apžiūrinėti. 

— Ačiū Dievui, geležtė kruvina ir surūdijusi! Taip, 
jo kraujas, kaip Kinijos bazilisko, palieka ant plieno žy- 
mes, kurių niekuo negalima ištrinti. 

Ji žiūrėjo į geležtę, ir buvo aiškiai matyti, kad šydu 
apsigaubusi dama nepaprastai jaudinasi. 

— Žiūrėk, Kamile, kraujas prie pat rankenos! Galbūt 
tas smūgis mirštamas? 

— Tas kraujas ne iš širdies. Jis pasveiks. 

— Pasveiks? 

— Taip, bet ji ištiks nepagydoma liga. 

— Kokia liga? 

— Meilės. 

— Ak, Kamile, ar tu tiesą sakai? 

— Argi aš kada nors esu sakiusi netiesą? Argi mano 
pranašystės kada nors neišsipildė? Argi aš jums neiš- 
pranašavau, kad jis dvikovoje taps nugalėtoju? Argi aš 
jums neišpranašavau, kad dvasios kovos už jį?.. Argi 
aš neužkasiau toje vietoje, kur jis turėjo kautis, juodos 
vištos ir kunigo pašventintos špagos? 

— Tai tiesa. 

— O jūs pati —argi nepersmeigėte paveiksle jo 
priešo širdies, tokiu būdu pakreipdama smūgius tam 
žmogui, kurio labui aš panaudojau savo meną? 

— Tai tiesa, Kamile, aš pervėriau Komenžo širdį jo 
atvaizde; bet, sako, jis Miręs nuo smūgio į galvą. 

— Žinoma, ginklas smogė į galvą, bet, jei jis mirė, 
tai argi ne nuo to, kad sukrešėjo kraujas jo širdyje? 

Toks svarus argumentas, atrodo, sugniuždė šydu už- 
sidengusią damą. Ji nutilo. Senė apšlakstė špagos ge- 
ležtę aliejumi bei balzamu ir labai rūpestingai apraišio- 
jo ją tvarsčiais. 

— Matote, ponia, šitie skorpionų taukai, kuriais aš 
tepu špagą, simpatine jėga įsisunkia į jaunuolio žaizdą. 
Jis jaučia to afrikietiško balzamo veikimą, tarsi aš pil- 
čiau jį ant pačios žaizdos. O jei aš imčiau kaitinti špagą 
ugnyje, vargšas ligonis jaustų tokį skausmą, lyg jis būtų 
gyvas deginamas. 

— O, nedaryk to, susimildama! 

— Kartą vakare sėdėjau prie židinio ir tryniau bal- 
zamu špagą, norėdama išgydyti vieną jauną didiką, ku- 

riam su ja buvo padarytos dvi baisios Žaizdos į galvą. 
Dirbdama užsnūdau. Staiga į mano duris pasibeldžia li- 
gonio tarnas ir sako, kad jo ponas raitąsis, apimtas ne- 
paprastų kančių, kad tą minutę, kai jis jį palikęs, ligonis 
jautesis tarsi ant liepsnojančio laužo. O žinote, kas bu- 
vo atsitikę? Aš nepastebėjau, kaip špaga man snaudžiant 
nuslydo, ir jos geležtė tuo metu gulėjo ant žarijų. Aš 
ją tučtuojau ištraukiau iš ugnies ir pasakiau tarnui, kad 
jam grįžus jo ponas jausis visiškai gerai. Ir iš tikrųjų: 
aš tuojau panardinau špagą į labai šaltą vandenį, sumai- 
šytą su tam tikrais apdavais, ir nuėjau aplankyti ligonio. 
Įeinu, o jis man sako: „Ak, mano geroji Kamile, kaip 
man dabar gera! Jaučiuosi tarsi gaivioje vonioje, o ką 
tik kentėjau kaip šventasis Laurynas ant įkaitusios kep- 
tuvės ??", 

Ji baigė tvarstyti špagą ir patenkinta tarė: 

— Štai dabar visai gerai. Esu tikra, kad jis pasveiks, 
ir nūnai jūs galite atlikti paskutinę ceremoniją. 

Ji įmetė į ugnį keletą žiupsnių kažkokių kvepiančių 
miltelių, murmėdama nesuprantamus žodžius ir be palio- 
vos žegnodamasi. 

Tada dama virpančia ranka paėmė vaškinę statulėlę 
ir, laikydama ją virš krosnelės, susijaudinusiu balsu iš- 
tarė šiuos žodžius: 

— Kaip šis vaškas tirpsta ir dega šios krosnelės lieps- 
noje, taip, o Bernarai Merži, tegu ištirpsta tavo širdis ir 
teužsidega meile man! 

— Gerai... Štai jums žalia žvakė, nulieta vidurnaktį 
pagal mūsų meno taisykles... Rytoj uždekite ją prie Pa- 
nelės Švenčiausios altoriaus. 

— Viską padarysiu; tačiau, nepaisant visų tavo paža- 
dų, aš baisiai nerimauju. Vakar sapnavau, kad jis mirė. 

— Ant kurio šono miegojote: ant dešiniojo ar ant 
kairiojo? 

— Ant... ant kurio šono sapnuojami pranašiški sap- 
nai? 

— Jūs man pirma pasakykite, ant kurio šono jūs mie- 
gate. Matau, jūs norėtumėte pati save apgauti ir susi- 
daryti iliuziją. 

— Aš visada miegu ant dešiniojo šono. 

— Nusiraminkite, jūsų sapnas pranašauja tik laime. 

— Dieve duok!.. Bet aš jį mačiau labai išblyškusį, 
kruviną, susuptą į numirėlio drobulę. 

Tai sakydama, ji pasuko galvą ir pamatė Merži, sto- 
vintį viename pavėnės tarpangyje. Iš netikėtumo ji taip 
veriamai suspigo, kad net pats Merži nustebo. Tyčia ar 
netyčia senė apvertė krosnelę, ir tuoj iki pat liepų vir- 
šūnių pakilo plieskianti liepsna, akimirką apakinusi Mer- 
ži. Abi moterys bematant išbėgo iš pavėnės per kitą an- 
gą. Vos tik Merži įžiūrėjo šią angą gyvatvorėje, puolė 
jų vytis, bet žengęs pirmą žingsnį, vos nepargriuvo, ko- 
ja užkliuvęs už kažkokio daikto. Jis pažino špagą, kuriai 
turėjo būti dėkingas už savo pasveikimą. Kol pašalino 
ją iš po kojų ir susirado taką, jis kiek sugaišo. Ir kai 
pagaliau išbėgęs į plačią ir tiesą alėją manė, kad dabar 
jau niekas jam nebesukliudysiąs pasivyti bėgles, jis iš- 
girdo, kaip varteliai į gatvę užsitrenkė. Nebuvo jokios 
vilties jas pagauti. 

Truputį nuliūdęs, kad išleido iš rankų tokį puikų gro- 
bį, Merži apčiuopomis sugrįžo į savo kambarį ir krito į 
lovą. Visos niūrios mintys dingo jam iš galvos, visi sąži- 
nės priekaištai, jei jis jų turėjo, bei nerimas, kurį galė- 
jo sukelti jo padėtis, išnyko tarsi burtų lazdelės moste- 
lėjimu. Jis galvojo tik apie tai, kokia laimė mylėti gra- 
žiausią moterį Paryžiuje ir būti jos mylimam, nes neabe- 
jojo, kad šydu užsidengusi dama buvo ponia de Tiurži. 
Užmigo jisai saulei patekėjus ir nubudo, kai jau buvo 
gerokai įdienoję. Ant priegalvio rado užantspauduotą 
laiškelį, nežinia kaip čia atsiradusį. Jis atplėšė ir per- 
skaitė šiuos žodžius: „Kilnus riteri, vienos damos garbė 
priklauso nuo jūsų diskretiškumo.“ 

Netrukus įėjo senė ir atnešė jam sultinio. Šįryt ji tu- 
rėjo prie juostos prisikabinusi didelį rožančių, kurio pa- 
prastai nesinešiodavo. Jos veido oda, rūpestingai išpraus- 
ta, buvo panaši ne į bronzą, o į aprūkusį pergamentą. Ji 
vaikščiojo lėtais žingsniais, panarinusi akis, kaip žmo- 
gus, bijąs, kad žemiški dalykai nesudrumstų religinių jo 
apmąstymų. 

Merži pagalvojo, kad, norėdamas tinkamai laikytis 
tos dorybės, kurią jam patarė paslaptingasis laiškelis, jis 
turi visų pirma kaip reikiant sužinoti, apie ką privalo ty- 
lėti. Laikydamas rankoje sultinį ir neleidęs dar senejai 
Martai prieiti prie durų, jis prabilo: 

— O jūs man nesakėte, kad vadinatės Kamile? .. 


— Kamile?.. Aš vadinuosi Marta, mielas pone... 
Marta Mišli — tarė senė, dėdamasi labai nustebusi dėl 
„o klausimo. 

— Na, tiek to! Žmonėms jūs sakotės esanti Marta, 
bet dvasios jus pažįsta Kamilės vardu. 

— Dvasios! .. O Jėzau! Ką jūs norite pasakyti? 

Ir ji persižegnojo plačiu kryžiaus ženklu. 

— Na, užteks apsimetinėti. Aš niekam nesakysiu nė 
žodžio, ir visa tai liks tarp mūsų. Kas toji dama, kuri 
taip rūpinasi mano sveikata? 

— Dama, kuri?.. 

— Na, liaukitės, nekartokit mano žodžių, o sakykit 
atvirai. Kilmingojo garbės žodis, aš jūsų neišduosiu. 

— Bet iš tiesų, gerasis pone, aš nežinau, ką jūs nori- 
te pasakyti. 

Merži negalėjo susilaikyti nesijuokęs, matydamas kaip 
ji apsimeta nustebusi ir deda ranką prie širdies. Jis iš- 
siėmė auksinį pinigą iš kapšiuko, kabojusio lovūgalyje, 
ir padavė senei. 

— Štai imkite, geroji Kamile. Jūs taip rūpinatės ma- 
nimi bei taip uoliai trinate špagas skorpionų balzamu, ir 
visa tai tik tam, kad aš greičiau pagyčiau, jog, tiesą sa- 
kant, aš jau seniai turėjau jums ką nors padovanoti. 

— Deja, pone, aš iš tiesų nieko nesuprantu, ką jūs 
čia kalbate. 

— Po velnių! Marta ar Kamile, nevesk manes iš kan- 
trybės ir atsakyk! Kas toji dama, kuriai jūs šiąnakt da- 
rėte visus tuos burtus? 

— Ak, Išganytojau mieliausias! Jis pradeda pykti... 
Argi jis būtų pradėjęs kliedėti? 

Merži, išvestas iš kantrybės, čiupo priegalvį ir sviedė 
senei į galvą. Toji nuolankiai padėjo jį atgal ant lovos, 
pakėlė auksinį ekiu, nukritusį ant grindų, bet... tą aki- 
mirką įėjo kapitonas, ir ji išvengė tolesnio klausinėjimo, 
kuris būtų galėięs baigtis jai gana nemaloniai. 

ŠMEIŽT AS 


HENRIKAS IV 
Juk tu šmeiži jį, Persi, juk šmeiži! 
Šekspyras, „Henrikas IV“ 


Tą patį rytą Žoržas nuėjo pas Admirolą pasikalbėti 
dėl brolio. 

Jis jam trumpai papasakojo, kaip viskas įvyko. 

Admirolas, jo klausydamasis, kramtė dantų krapštik- 
lį: tai reiškė, jog jis nekantrauja. 

— Aš jau žinau šią istoriją, — tarė jis,— ir stebiuosi, 
kad jūs man ją pasakojate, kai ji jau gana plačiai Ži- 
noma. 

— Ponas Admirole, aš jus trukdau tik dėl to, kad ži- 
nau, kokį dėmesį jūs teikiatės skirti mūsų šeimai, ir drįs- 
tu tikėtis, kad jūs neatsisakysite užtarti mano brolį kara- 
liui. Jūsų įtaka jo didenybei. . . 

— Mano įtaka, jei aš ją turiu— gyvai pertraukė jį 
Admirolas, — mano įtaka yra pagrįsta tuo, kad aš į jo 
didenybę tesikreipiu su teisėtais prašymais. 

Tardamas žodžius „jo didenybė“, jis pagarbiai nusi- 
ėmė skrybėlę. 

— Aplinkybės, kurios verčia mano brolį prašyti jūsų 
malonės, deja, šiais laikais yra labai įprastos. Praeitais 
metais karalius pasirašė daugiau kaip pusantro tūkstan- 
čio malonės prašymų, ir pats Bernaro priešininkas ne sykį 
yra naudojęsis ta lengvata. 

— Visa tai prasidėjo dėl jūsų brolio. Galbūt — ir aš 
norėčiau, kad tai būtų tiesa — jis tik paklausė kieno 
nors niekingų patarimų? 

Tai sakydamas, jis įdėmiai pažvelgė į kapitoną. 

— Aš mėginau sutrukdyti nelemtas kivirčo pasek- 
mes; bet, kaip jums yra žinoma, ponas de Komenžas nie- 
kada nebūdavo linkęs duoti kitokią satisfakciją, kaip tik 
tą, kuri duodama špagos smaigaliu. Kilmingojo garbė ir 
damų nuomonė... 

— Štai šitaip jūs ir kalbėjote tam jaunuoliui! Žino- 
ma, jūs svajojate padaryti iš jo rafinuotą dvikovininką? 

O, kaip sielvartautų jo tėvas, sužinojęs, kad jojo sūnus 
niekina jo patarimus! Dieve maloningas, dar nepraėjo 
dveji metai, kai nurimo pilietiniai karai, o jie jau užmir- 
šo pralieto kraujo upes! Jiems dar negana: jiems reikia, 
kad kiekvieną dieną prancūzai skerstų prancūzus! 

— Jei aš būčiau žinojęs, pone, kad mano prašymas 
jums bus nemalonus... 

— Klausykite, ponas de Merži, aš galėčiau kaip 
krikščionis nuslopinti savo jausmus ir atleisti jūsų bro- 
liui iššūkį, bet jo laikymasis dvikovos metu, kaip girdė- 
ti, nebuvo... 

— Ką jūs norite tuo pasakyti, ponas Admirole! 

— Kad dvikova vyko ne pagal taisykles ir ne taip, 
kaip priimta Prancūzijos kilmingųjų tarpe. 

— Kas drįso skleisti tokį niekšišką šmeižtą? — sušu- 
ko Žoržas, ir jo akys sužibo pykčiu. 

— Nusiraminkite. Iššūkio jums neteks siųsti, nes su 
moterimis kol kas dar nesikaunama... Komenžo motina 
suteikė karaliui apie dvikovą smulkių žinių, kurios ne- 
daro garbės jūsų broliui. Jos galėtų paaiškinti, kaip toks 
pavojingas varžovas taip lengvai krito nugalėtas vaiko, 
vos baigusio pažo amžių. 

— Motinos sielvartas — didis ir teisėtas jausmas! Ar- 
gi reikia stebėtis, kad ji negali matyti tiesos, kol jos 
akys plūsta ašaromis? Aš tikiuosi, ponas Admirole, kad 
mano brolio elgesio jūs neteisite, remdamasis ponios 
de Komenž pasakojimu. 

Kolinji, atrodė, susvyravo, ir jo balse jau nebesigir- 
dėjo tiek karčios ironijos. 

— Tačiau jūs negalite neigti, kad Bevilis, Komenžo 
sekundantas — jūsų artimas draugas? 

— Pažįstu jį seniai, ir jis yra man daug gero pada- 
ręs. Bet Komenžas taip pat buvo artimas jo bičiulis. Be 
to, juk Komenžas pats jį pasirinko sekundantu. Pagaliau 
Bevilio drąsa ir garbė, rodos, neduoda jokio pagrindo 
įtarti jį nesąžiningumu. 

Admirolas labai niekinamai sučiaupė lūpas. 

— Bevilio garbė! — pakartojo jis, gūžčiodamas pe- 
čiais.— Bedievis! Paleistuvis! 

— Taip, Bevilis — garbingas žmogus! — smarkiai su- 
šuko kapitonas.— Bet kam tiek daug kalbų? Argi aš pats 
nedalyvavau šioje dvikovoje? Ar jūs, ponas Admirole, 

turite teisę abejoti mūsų garbingumu ir kaltinti mus 
žmogžudyste? 

Jo balsas skambėjo kažkaip grasinamai. Kolinji arba 
nesuprato, arba nesiteikė paisyti užuominos į hercogo 
Fransua de Gizo nužudymą, kurį katalikų neapykanta pri- 
skyrė jam. Maža to — jo veidas pasidarė visiškai ramus 
ir bejausmis. 

— Ponas de Merži,— tarė jis šaltai ir niekinamai,— 
žmogus, išsižadėjęs savo tikėjimo, nebeturi teisės kal- 
bėti apie savo garbę, nes niekas juo netikės. 

Kapitono veidas išraudo, paskui staiga mirtinai išba- 
lo. Jis pasitraukė porą žingsnių atgal, tarsi bijodamas pa- 
siduoti pagundai smogti seniui į veidą. 

— Pone! — sušuko jis,— jūsų amžius ir jūsų padėtis 
leidžia jums nebaudžiamai įžeidinėti vargšą kilmingąjį 
tuo, kas jam brangiau už viską. Bet, aš jus maldauju, 
paliepkite kuriam nors vienam ar keletui savo artimųjų 
kilmingųjų pakartoti jūsų ką tik ištartus žodžius. Prisie- 
kiu Dievu, aš jiems taip užkišiu tais žodžiais gerklę, kad 
jie pasprings. 

— Žinoma, taip įpratę elgtis ponai rafinuoti dvikovi- 
ninkai. Bet aš nepripažįstu tų papročių ir varau lauk kil- 
minguosius, kurie jų laikosi. 

Tai pasakęs, jis atsisuko į Žoržą nugara. Kapitonas, 
širdyje niršdamas, išėjo iš Šatijono rūmų, užšoko ant ar- 
klio ir, liedamas savo įtūžį, paleido vargšą gyvulį patra- 
kusiais šuoliais, badydamas jo šonus pentinais. Taip pa- 
šėlusiai lėkdamas, jis vos nesumindė daugelio ramių pra- 
eivių, ir jo laimė, kad pakeliui jam nepasitaikė nė vie- 
no dvikovininko, nes, būdamas taip nusiteikęs, jis tik- 
kriausiai būtų pasinaudojęs bet kuria proga išsitraukti 
špagą. 

Prijojus Venseną, jo įkaitęs kraujas kiek aprimo, ir 
jis pasuko savo kruviną ir suprakaitavusį arklį atgal i 
Paryžių. 

— Vargšas drauge,— tarė jis, karčiai nusišypsojęs,— 
tai ant taves aš išgiežiau savo apmaudą dėl man pada- 
ryto įžeidimo! 

Ir, tapšnodamas savo nekaltos aukos kaklą, kapitonas 
jau žingine sugrįžo pas brolį. Jis jam tepasakė tik tiek, 
kad Admirolas atsisakęs jį užtarti, ir nutylėjo pokalbio 
smulkmenas. 

Bet netrukus įėjo Bevilis. Jis iš karto puolė Merži ant 
kaklo sakydamas: 

— Sveikinu, mielasis: bausmė jums dovanota. Šią ma- 
lonę gavote užtarus karalienei. 


Merži nustebo mažiau negu jo brolis. Sielos gilumoje 
jis šią malonę priskyrė damai su šydu, tai yra grafienei 
de Tiurži. 


XIV 


PASIMATYMAS 


Tuojau vizna dama įeis į salę šitą 
Su tamsta pašnekesio trumpo paprašyti. 


Moljeras, „Tartiufas“ 


Merži grįžo gyventi pas brolį; nuėjo padėkoti kara- 
liaus motinai ir vėl pasirodė karaliaus rūmuose. Atėjęs 
į Luvrą, jis pastebėjo tam tikra prasme esąs paveldėjęs 
Komenžo šlovę. Žmonės, kuriuos jis tepažinojo iš ma- 
tymo, sveikino jį pagarbiai ir ieškojo jo draugystės. Vy- 
rai, kalbėdamiesi su juo, dėjosi paslaugūs ir mandagūs, 
bet vargiai tegalėjo paslėpti pavydą, o moterys svaidė 
į jį žvilgsnius ir koketavo, nes dvikovininko reputacija 
anais laikais buvo pati patikimiausia priemonė jų šiI- 
dims palenkti. Trys keturi dvikovoje nudėti Žmonės ga- 
lėjo atstoti grožį, turtą ir protą. Žodžiu tariant, kai mūsų 
didvyris pasirodydavo Luvro galerijoje, jis išgirsdavo, 
kaip aplinkui kildavo šnibždesys: „Stai jaunasis Merži, 
nukovęs Komenžą. Koks jis jaunas! Koks grakštus! Ko- 
kios jo manieros! Kaip šauniai užraityti jo ūsai! Kas jo 
mvlimoji?" 

Bet Merži veltui minioje ieškojo mėlynų ponios de 
Tiurži akių ir juodų antakių. Jis net buvo pas ją užėjęs, 
bet išgirdo, kad netrukus po Komenžo mirties ji išvykusi 
į vieną savo dvarą, dvidešimt ljė nuo Paryžiaus. Pikti 
liežuviai kalbėjo, kad skausmas, kurį sukėlusi jai asi- 
stavusio vyriškio mirtis, privertęs ją ieškoti nuošalios vie- 
tos, kur ji niekieno nekliudoma galėtų pasinerti į savo 
liūdnas mintis. 

Vieną rytą, kai kapitonas, laukdamas pusryčių išsi- 
tieses ant sofos skaitė Baisingąjį Pantagriuelio gyvenimą, 
o jo brolis, sinjoro Uberto Vinibelos instruktuojamas, 
mokėsi skambinti gitara, tarnas pranešė Bernarmui, kad 
žemutinėje salėje jo laukianti kažkokia dailiai apsiren- 
gusi senutė, kuri paslaptingu balsu pareiškusi norinti su 
juo pasikalbėti. Jis tuojau nusileido žemyn ir iš kaulėtų 
senutės rankų, kuri nebuvo nei Marta, nei Kamilė, gavo 
laiškelį, iš kurio sklido malonus kvepalų aromatas. Laiš- 
kelis buvo perrištas auksiniu siūlu ir užantspauduotas di- 
deliu žalio vaško antspaudu, kuriame vietoj herbo buvo 
amūras, pridėjęs pirštą prie lūpų, ir apačioje kastiliečių 
devizas: CALLAD *. Atplėšęs voką, Merži išvydo tik vie- 
ną eilutę, parašytą ispaniškai, kurią vargais negalais su- 
prato: Esta noche, una dama espera d V. M.** 

— Kas jums įdavė šį laiškelį? — paklausė jis senutę. 

— Viena dama. 

— Jos vardas? 

— Nežinau: ji sakosi esanti ispanė. 

— Iš kur ji mane pažįsta? 

Senutė gūžtelėjo pečiais. 

— Jūsų šlovė ir jūsų galantiškumas su damomis įpy- 
nė jus į šią istoriją — tarė ji šaipiai, — bet atsakykite, ar 
ateisite? 

— Kur reikia ateiti? 

— Būkite šivakar pusę devynių Sen Žermen I'Oserua 
bažnyčioje, kairiojoje navoje. 

— Vadinas, su šia dama pasimatysiu bažnyčioj? 

— Ne. Vienas asmuo ateis jūsų pasiimti ir nuves 
pas ją. Bet niekam apie tai nė žodžio ir ateikite vienas. 

— Gerai. 

— Prižadate? 

— Duodu žodį. 

— Tad sudie. Svarbiausia, nesekite manęs. 

Ji žemai nusilenkė ir tuojau išėjo. 

— Na, ko norėjo iš tavęs ta garbingoji sąvadauto- 
ja? — paklausė kapitonas, kai brolis sugrįžo į viršų, o mu- 
zikos mokytojas išėjo. 

— O, nieko! — atsakė Merži abejinga veido išraiška 
ir labai įdėmiai ėmė žiūrėti į Madonos paveiksla, kuris 
anksčiau šičia buvo aprašytas. 


* Tylėk. (Aut. past.) 
** Šįvakar jūsų lauks viena dama. (Aut. past.) 

— Na liaukis, neslapukauk nuo manęs! Gal reikia ta- 
ve palydėti į pasimatymą, pasaugoti gatvėje ir pasitikti 
pavyduolius, apvanojant juos plokščiais špagos smūgiais? 

— Sakau tau — nieko. 

— Kaip sau nori. Jei patinka, pasilaikyk savo paslaptį, 
bet einu lažybų, kad tau ne mažiau knieti ją papasakoti, 
kaip man sužinoti. 

Merži išsiblaškęs užgavo keletą gitaros stygų. 

— Beje, Žoržai, šįvakar negalėsiu vakarieniauti pas 
poną de Vodrej. 

— Ak! Vadinas, paskirta šįvakar? Ar ji graži? Kas 
ji — rūmų dama? Miestietė? Pirklių luomo? 

— Iš tikrųjų nežinau. Aš turiu būti pristatytas da- 
mai... ne čionykštei... Bet kas ji... Aš ir pats nežinau. 

— Bet visgi tu žinai, kur turi su ja susitikti? 

Bernaras parodė laiškelį ir pakartojo tai, ką jam ką 
tik buvo sakiusi senutė: 

— Rašysena padirbta,— tarė kapitonas,—ir aš neži- 
nau, ką galvoti apie visas šias atsargumo priemones. 
— Tai turbūt kokia nors kilminga dama, Žoržai. 

— Štai koks mūsų jaunimas: dėl menkiausios priežas- 
ties jau įsivaizduoja, kad pačios kilmingiausios damos 
pasirengusios kartis jiems ant kaklo. 

— Pauostyk, kaip kvepia šis laiškelis! 

— Na, ir kas iš to? 

Kapitono kakta staiga apsiniaukė, ir jam dingtelėjo į 
galvą kraupi mintis. 

— Komenžai skriaudos neužmiršta, — tarė jis.— Gali 
būti, kad šis laiškas tėra jų sugalvotas nuvilioti tave į 
kokį nors nuošalų užkampį, o ten tu būsi priverstas 
brangiai sumokėti už durklo smūgį, kuris juos padarė 
paveldėtojus. 

— Štai tau! Tai bent sugalvota! 

— Ne pirmą sykį meile pasinaudojama kerštui. Tu 
skaitei Bibliją, prisimink, kaip Dalila išdavė Samsoną “š. 

— Aš turėčiau būti didelis bailys, kad taip neįtikimai 
įtarinėdamas nenueičiau į pasimatymą, kuris galbūt bus 
žavingas! Ispanė!.. 

— Tai bent eik gerai apsiginklavęs. Jei nori, zš pa- 
siųsiu su tavim du savo tarnus. 

— Ką tu? Kam reikia, kad visas miestas žinotų apie 
mano meilės nuotykius? 

— Dabar tai labai įprasta. Kiek kartų aš esu matęs 
d'Ardelė, gerą savo bičiulį, einantį pas meilužę su šarvi- 
niais marškiniais, su dviem pistoletais už diržo! .. O pas- 
kui jį žygiuodavo keturi jo kuopos kareiviai, kiekvie- 
nas su užtaisytu dideliu pistoletu. Tu, drauguži, dar ne- 
pažįsti Paryžiaus, ir tikėk manim, atsargumas niekada 
nepakenks. Šarvus visada galima nusimesti, kai jie ne- 
bereikalingi. 

— Aš visiškai ramus. Jei Komenžo giminaičiai kerš- 
tautų, jie galėtų daug paprasčiau užpulti mane naktį gat- 
vėje. 

— Žodžiu tariant, aš neišleisiu tavęs, jei nepasiimsi 
pistoletų. 

— Na, gerai! Bet juk žmonės juoksis iš manęs. 

— Tai dar ne viskas. Reikia dar gerai papietauti, su- 
valgyti porą kurapkų ir gerą porciją gaidžio skiauterių 
pašteto, kad šįvakar nepadarytum gėdos Merži giminei. 

Bernaras nuėjo į savo kambarį, kur jis bent keturias 
valandas šukavosi, garbanavosi, kvėpinosi, pagaliau mo- 
kėsi gražbyliškų posakių, kuriais ketino kreiptis į gra- 
žiąją nepažįstamąją. 

Nesunku atspėti, kad į pasimatymą jis atėjo punk- 
tualiai. Daugiau kaip pusvalandį pravaikščiojo po baž- 
nyčią. Kai jis buvo net tris kartus suskaičiavęs visas Žva- 
kes, kolonas ir votumus, prie jo priėjo kažkokia sena 
moteriškė, rūpestingai apsigaubusi tamsia skraiste, pa- 
ėmė jį už rankos ir netarusi nė žodžio išsivedė į gatvę. 
Visą laiką tylėdama, ji padarė keletą vingių ir pagaliau 
įvedė jį į siaurą ir, Matyt, negyvenamą gatvelę. Paskui 
sustojo pačiame gale priešais mažas, žemas, skliautuo- 
tas dureles, išsitraukė iš kišenės raktą ir atrakino jas. 
Moteriškė įėjo pirma, o Merži — jai iš paskos, laikyda- 
masis už jos skraistės, kadangi buvo tamsu. Vos tik jis 
įėjo, už jo nugaros užsišovė milžiniškos sklendės. Paly- 
dovė tyliu balsu įspėjo, kad jie stovi laiptų apačioje ir 
kad reikės pasikelti dvidešimt septynias pakopas. Laip- 
tai buvo labai siauri, pakopos nudilusios bei nelygios, ir 
keletą kartų jis vos nesuklupo. Pagaliau, užlipus dvide- 
šimt septintąją pakopą, kuri baigėsi maža aikštele, se- 
nutė atidarė duris, ir ryški šviesa akimirką apakino Mer- 
ži. Jis tuojau įėjo į kambarį, daug puikiau apstatytą, 
negu būtų buvę galima spėti iš namo išorės. 

Sienos buvo išmuštos gėlėtais apmušalais; jie, tiesa, 
buvo truputį išblukę, bet dar labai švarūs. Kambario vi- 
duryje stovėjo stalas, apšviestas dviem rausvo vaško 
žvakėmis ir apstatytas įvairiais vaisiais bei pyragaičiais; 
krištolinės taurės ir grafinai, atrodo, buvo pripilti įvai- 
rių rūšių vyno. Du dideli foteliai, pastatyti abiejuose 
stalo galuose, tarsi laukė svečių. Šilkinėmis užuolaidomis 
iki pusės užleistoje nišoje stovėjo lova, puikiai išpuoš- 
ta ir uždengta tamsiai raudonu atlasu. Daugybė smilkyk- 
lių skleidė kambaryje goslų kvapą. 

Senutė nusiėmė savo skraistę, o Merži savo apsiaustą. 
Jis tuoj pažino, kad pasiuntinė yra toji pati moteriškė, 
kuri buvo atnešusi jam laišką. 

— Švenčiausioji Panele! — sušuko senutė, pastebėju- 
si Merži pistoletus ir špagą.— Nejaugi jūs manote, kad 
jums teks čia kapoti milžinus? Gražusis mano riteri, drą- 
sių špagos smūgių šičia neprireiks. 

— Norėčiau tuo tikėti, bet gali atsitikti, kad damos 
broliams arba paniūrėliui jos vyrui ateis į galvą sutruk- 
dyti mudviejų pokalbį, tai šitais daikteliais bus galima 
atvėsinti jų įkarštį. 

— Nieko panašaus nebus — nebijokite. Bet sakykite, 
kaip jums patinka šis kambarys? 

— Žinoma, jis labai puikus, tačiau jame bus nuobo- 
du, jei teiks pasilikti vienam. 

— Vienas asmuo ateis sudaryti jums draugijos. Bet 
prieš tai pažadėkite man. 

— Ką? 

— Jei jūs — katalikas, ištieskite ranką ant šio kry- 
žiaus (ji išėmė iš spintos kryžių); jei — hugenotas, pri- 
siekite Kalvinu. .. Liuteriu, vienu žodžiu, visais savo die- 
vais... 

— O ką aš turiu prisiekti? — pertraukė ją Merži 
juokdamasis. 

— Prisiekite, kad niekados nesistengsite sužinoti, kas 
toji dama, kuri tuojau čionai ateis. 

— Sąlygos labai žiaurios. 

— Na, prisiekite, arba aš jus išvesiu atgal į gatvę. 

— Gerai, duodu jums savo žodį. Jis vertas ne ma- 
žiau už tas juokingas priesaikas, kurių iš manęs reika- 
laujate. 

— Na, tai gerai. Laukite kantriai; valgykite, gerkite, 
jei turite noro; tuojau ateis toji dama ispanė. 

Ji pasiėmė savo skraistę ir išėjo, du kartus pasukusi 
raktą duryse. 

Merži krito į fotelį. Jo širdis smarkiai plakė, jis bu- 
vo labai smarkiai susijaudinęs, panašiai kaip prieš keletą 
dienų Pre o Klere, kai turėjo susiremti su priešu. 

Namuose buvo nepaprastai tylu; praėjo kankinamas 
ketvirtis valandos. Per tą laiką Merži vaidenosi čia Ve- 
nera, išeinanti iš apmušalų ir puolanti jam į glėbį, čia 
grafienė de Tiurži medžioklės drabužiais, čia karališko 
kraujo princesė, čia žudikų gauja, čia pagaliau — ir tai 
buvo baisiausia mintis — kokia nors įsimylėjusi senė. 

Staiga be mažiausio triukšmo spynoje pasisuko rak- 
tas, durys atsivėrė ir tuoj vėl tartum pačios užsidarė. Į 
kambarį įėjo moteris su kauke. 

Ji buvo aukšta ir liekna. Labai siaura per liemenį suk- 
nia pabrėžė grakščią jos figūrą, bet nei mažutė kojytė, 
apauta storapadžiu balto aksomo bateliu, nei maža ran- 
kelė, deja, apmauta išsiuvinėta pirštine, neleido tiksliai 
nustatyti nepažįstamosios amžiaus. Nežinau kas — gal 
magnetinė jėga, arba, jei norite, nujautimas — vertė ma- 
nyti, kad jai ne daugiau, kaip dvidešimt penkeri metai. 
Jos rūbai buvo puošnūs, elegantiški ir kartu paprasti. 

Merži tuojau pakilo ir priklaupė prieš ją ant kelio. 
Dama žengė žingsnį į jį ir tarė švelniu balsu: 

— Dios Os guarde, caballero. Sea V. M. el bien ve- 
nido" 

Merži sujudėjo nustebęs. 

— Habla V. M. esparnol? * 

Merži ispaniškai nekalbėjo ir net menkai šią kalbą 
tesuprato. 

Damai, matyt, tai nepatiko. Ji leidosi nuvedama prie 
fotelio ir atsisėdo, ženklu parodžiusi Merži sėsti į kitą. 
Tada ji pradėjo kalbėti prancūziškai, bet su svetimšališ- 
ku akcentu, kuris kartais atrodė labai stiprus ir tartum 
dirbtinis, o kartais ir visai išnykdavo. 

— Pone, jūsų didelė narsa mane privertė užmiršti 
mūsų lyčiai įprastinį santūrumą; aš norėjau pamatyti to- 
bulą riterį ir įsitikinau, kad jis yra toks, kaip apie jį 
kalbama. 

Merži nuraudo ir nusilenkė. 


* Tegu Dievas jus saugo, pone. Sveikas atvykęs. (Aut. past.) 
** Ar jūs kalbate ispaniškai? (Aut. past.) 

— Argi jūs, ponia, būsite tokia žiauri ir nenusiimsite 
tos kaukės, kuri tartum pavydus debesis slepia nuo ma- 
nęs skaisčius saulės spindulius. (Šią frazę jis buvo išskai- 
tęs kažkokioje knygoje, verstoje iš ispanų kalbos.) 

— Ponas riteri, jei aš būsiu patenkinta jūsų diskre- 
tiškumu, jūs mane ne sykį pamatysite be kaukės, bet 
šiandien pasitenkinkite malonumu kalbėtis su manimi. 

— Ak, ponia, nors tai nepaprastai didelis malonu- 
mas, bet jis verčia mane dar karščiau trokšti jus ma- 
tyti! 

Jis vis dar klūpojo ir, atrodė, rengėsi pakelti jos 
kaukę. 

— Poco a poco* senjore prancūze, jūs per daug grei- 
tas. Sėskite į savo vietą, arba aš tučtuojau išeisiu. Jei 
jūs žinotumėte, kas aš esu ir kuo rizikuoju, norėdama 
jus pamatyti, būtumėte patenkintas vien ta garbe, kurią 
jums suteikiau čionai atėjusi. 

— Iš tikrųjų, jūsų balsas man atrodo pažįstamas. 

— Tačiau girdite jį pirmą kartą. Sakykite, ar jūs ga- 
lėtumėte ištikimai mylėti moterį, kuri jus pamiltų? 

— Šalia jūsų aš jaučiu... 

— Jūs manęs niekada nesate matęs, vadinas, nega- 
lite manęs mylėti. Jūs gi nežinote, ar aš graži, ar bjauri? 

— Esu tikras, kad jūs žavinga. 

Nepažįstamoji atitraukė ranką, kurią jis buvo paėmęs, 
ir palietė kaukę, tarsi norėdama ją nusiimti. 

— Ką jūs darytumėte, jei prieš save pamatytumėte 
siaubingai bjaurią penkiasdešimties metų moterį? 

— To negali būti. 

— Ir penkiasdešimties metų širdis dar gali mylėti. (Ji 
atsiduso, o jaunas vyras suvirpėjo.) 

— Ši graži talija, ši daili rankutė, kurią jūs veltui 
stengiatės ištraukti iš mano rankų — viskas rodo, kad 
jūs jauna. 

Šiuose žodžiuose buvo daugiau galantiškumo negu 
tvirto įsitikinimo. 

— Deja! 

Merži jau ėmė šiek tiek nerimauti. 

— Jums, vyrams, meilės neužtenka. Jums dar reikia 
grožio. (Ir ji vėl atsiduso.) 

— Leiskite man, maldauju jus, nuimti šią kauke... 


* Neskubėkit! Neskubėkit! (Aut. past.) 

— Ne, ne! — ir nepažįstamoji gyvai jį atstūmė.— Pri- 
siminkite savo pažadą! 

Paskui jau linksmesniu balsu pridūrė: 

— Nusiėmusi kaukę, aš per daug rizikuočiau. Man 
malonu matyti jūs prie savo kojų, o jei kartais — bent 
jūsų skoniui. ..— nepasirodyčiau nei jauna, nei graži... 
jūs galbūt paliktumėte čia mane vieną. 

— Parodykite man nors šią mažą rankutę. 

Ji nusimovė iškvėpintą pirštinaitę ir ištiesė jam bal- 
tą kaip sniegas Ianką. 

— Aš pažįstu šią ranką! — sušuko Merži— Visame 
Paryžiuje tėra viena tokia daili rankutė! 

— Tikrai? O kieno gi toji ranka? 

— Vienos... grafienės. 

— Kokios grafienės? 

— Grafienės de Tiurži. 

— Ak!.. Žinau, ką jūs norite pasakyti. Taip, de Tiur- 
ži labai dailios rankos, nes jos parfiumerininkas moka 
gaminti puikų migdolų tepalą... Bet aš galiu pasigirti — 
mano rankos švelnesnės už josios. 

Visa tai buvo pasakyta labai natūraliu tonu, ir Merži, 
kuris tarėsi pažinęs gražiosios grafienės balsą, suabejo- 
jo ir jau buvo beatsisakąs šios minties. 

„Ne viena, bet dvi,— pagalvojo jis,— vadinas, mane 
globoja fėjos?“ Jis stengėsi surasti, ar nėra ant šios dai- 
lios rankutės palikęs ženklo žiedas, kurį buvo pastebė- 
jęs Mmūvint ponią de Tiurži, bet ant dailių, apvalių pirš- 
telių nebuvo matyti nė mažiausios įspaustos žymės. 

— Tiurži! — sušuko nepažįstamoji juokdamasi.— Iš 
tikrųjų, aš jums labai dėkinga už tai, kad palaikėte mane 
ponia de Tiurži! Ačiū Dievui, aš, rodos, šiek tiek dau- 
giau verta! 

— Prisiekiu savo garbe, grafienė — gražiausia mote- 
Iris, kurią ligi šiol esu matęs! 

— Vadinas, jūs ją įsimylėjęs? ..— paklausė ji gyvai. 

— Galbūt, bet, meldžiu, nusiimkite kaukę ir leiskite 
man pamatyti moterį, gražesnę už de Tiurži. 

— Kai įsitikinsiu, kad mylite mane... tada pasiro- 
dysiu jums be kaukės. 

— Jus mylėti!.. Bet, po perkūnų! Kaipgi aš galiu 
jus mylėti nepažvelgęs į jus? 

— Ši ranka graži; įsivaizduokite, kad ir mano vei- 
das taip pat ne mažiau gražus. 

— Dabar aš esu tikras, kad jūs žavinga: jūs ką tik 
pati išsidavėte, užsimiršusi pakeisti balsą. Esu tikras, kad 
pažinau jį. 

— Ir tai de Tiurži balsas? — paklausė ji juokdamasi, 
ištardama šiuos žodžius su labai pabrėžtu ispanišku ak- 
centu. 

— Tikriausiai. 

— Klystate, klystate, ponas Bernardo; aš vadinuosi 
donja Marija... donja Marija de... Savo pavardę aš 
jums pasisakysiu vėliau. Aš esu dama iš Barselonos. Ma- 
no tėvas laiko mane labai griežtoje priežiūroje, bet jis 
jau kuris laikas yra išvykęs į kelionę. Naudodamasi jo 
nebuvimu, noriu pasilinksminti ir pamatyti dvarą Pary- 
žiuje. O dėl ponios de Tiurži — prašau liautis man kal- 
bėjus apie tą moterį. Aš nekenčiu jos vardo. Tai pik- 
čiausia rūmų dama. Beje, ar jūs žinote, kaip ji tapo 
našle? 

— Taip, aš šiek tiek apie tai esu girdėjęs. 

— Na... ir ką gi jūs girdėjote, sakykite! 

— Kad, užklupusi savo vyrą pernelyg meiliai besi- 
šnekučiuojantį su kambarine, ji pastvėrusi durklą ir ga- 
na smarkiai juo smogusi. Vargšelis nuo to po mėnesio 
pasimiręs. 

— Šis poelgis jums atrodo... pasibaisėtinas? 

— Prisipažinsiu, kad aš ją pateisinu. Sako, ji mylė- 
jusi savo vyrą, o pavydą aš gerbiu. 

— Jūs kalbate taip todėl, kad manote, jog prieš jus 
Tiurži, o širdies gilumoje jūs ją niekinate, aš tai žinau. 

Jos balsas skambėjo liūdnai ir melancholiškai, bet tai 
nebuvo de Tiurži balsas. 

Merži nežinojo, ką ir begalvoti. 

— Ką! — tarė jis, — jūs — ispanė ir nepripažįstate pa- 
vyduliavimo? 

— Palikime tai!.. Kokį čia juodą kaspiną nešiojate 
ant kaklo? 

— Tai relikvija. 

— Aš maniau, kad jūs protestantas! 

— Tai tiesa. Bet šią relikviją man padovanojo viena 
dzma, ir aš ją nešioju jos atminimui. 

— Klausykit! Jei norite man patikti, pamirškite tas 
damas. Aš noriu jums atstoti visas damas! Kas jums da- 
vė šią relikviją? Vėl toji Tiurži? 

— Ne, ne ji. 

— Vadinas, jūs ir esate ponia de Tiurži? 

— Jūs išsidavėte, senjore Bernardo! 

— Kokiu būdu? 

— Susitikusi de Tiurži, aš paklausiu ją, kaip ji drįs- 
ta daryti tokią šventvagystę, duodama šventus daiktus 
eretikui. 

Kas kartą Merži darėsi vis netikresnis ir netikresnis. 

— Aš noriu tos relikvijos! Duokite ją čionai. 

— Ne, negaliu jos atiduoti. 

— Bet aš to noriu! Jūs drįstate man atsakyti? 

— Aš pažadėjau ją grąžinti. 

— Kvailybės! Koks vaikiškumas — tokie pažadai! Pa- 
žadai, duoti klastingai moteriškei, neįpareigoja. Be to, 
saugokitės — galbūt jūs nešiojate kokį nors burtą ar pa- 
vojingą talismaną. Sakoma, Tiurži esanti didelė burti- 
ninkė. 

— Aš netikiu burtais. 

— Nei burtininkais? 

— Ne, tik šiek tiek burtininkėmis. 

Jis pabrėžė pastarąjį žodį. 

— Klausykite, duokite man tą relikviją, ir aš galbūt 
nusiimsiu kauke. 

— Šį kartą aš tikrai girdžiu ponios de Tiurži balsą! 

— Paskutinį kartą klausiu: ar duosite man relikviją? 

— Aš jums ją grąžinsiu, jei jūs nusiimsite kaukę. 

— Ak! Jūs vedate mane iš kantrybės su savo Tiurži! 
Mylėkite ją, kiek jums patinka. Man vis tiek! 

Ji pasisuko fotelyje, tarsi supykusi. Atlasas, dengęs 
jos krūtinę, pradėjo smarkiai kilnotis. 

Keletą minučių ji tylėjo, paskui staiga atsigręžusi ta- 
Iė pašaipiu balsu: 

— Vala me Dios! V. M. no es caballero, es un mon- 
je!* 

Ranka ji apvertė abi žvakes, degančias ant stalo, ir 
pusę visų butelių bei indų. Žvakės tuojau užgeso. Tą 
pačią minutę ji nusiėmė kaukę. Visiškoje tamsoje Merži 
pajuto, kaip kažkieno karštos lūpos ieško jo lūpų, ir dvi 
rankos stipriai spaudžia jį prie savęs. 

* Tegu Dievas man atleidžia! Jūs ne jaunas riteris, jūs — vie- 
nuolis! (Aut. past.) 


115 


TAMSA 


Naktį visos kaižs pilkos. 


Gretimos bažnyčios laikrodis išmušė ketvirtą valan- 
dą. 

— O Jėzau! Jau ketvirta valanda! Aš vos bespėsiu 
grįžti namo prieš išauštant. 

— Ką, kietaširde! Taip anksti mane paliekate! 

— Taip reikia. Bet mes netrukus vėl pasimatysime. 

— Mes pasimatysime! Pagalvokite, brangioji grafie- 
ne, kad aš jūsų visai nemačiau. 

— Palikite tą savo grafienę|l Įsikandote kaip mažas 
vaikas. Aš esu donja Marija, ir kai bus šviesu, jūs pa- 
matysite, kad nesu toji, kuria mane laikote. 

— Kurioje pusėje durys? Aš tuojau pašauksiu ką 
nors. 

— Nereikia. Leiskite man pačiai nulipti, Bernardo. Aš 
pažįstu šį kambarį ir mokėsiu rasti skiltuvą. 

— Atsargiai, neužsistokite ant stiklo šukių; vakar jūs 
jų nemaža pridaužėte. 

— Leiskite: aš pati viską padarysiu. 

— Radote? 

— Ak taip, tai mano korsetas. Panele Švenčiausia! 
Kas man daryti? Aš visus raiščius nusipjausčiau su jūsų 
durklu! 

— Reikia paprašyti kitų pas senutę. 

— Nejudėkite, aš pati susitvarkysiu. Adios, guerido 
Bernardo! * 

Durys atsidarė ir tuoj pat vėl užsidarė. Už durų pa- 
sigirdo garsus juokas. Merži suprato, kad jo laimikis 
paspruko. Jis mėgino ją vytis, bet tamsoje užkliuvo už 
baldų, susipainiojo drabužiuose bei užuolaidose ir nie- 
kaip negalėjo rasti durų. Staiga jos atsidarė, ir kažkas 
įėjo su pridengtu žibintu. Merži tuojau čiupo į glėbį jį 
nešančią moterį. 

— Aha, įkliuvote! Dabar aš jau nebepaleisiu jūsų! — 
sušuko jis, švelniai ją bučiuodamas. 


* Sudie, brangusis Bernarai! (Aut. past.) 

— Paleiskite gi mane, ponas de Meržil — tarė šiurkš- 
tus balsas.— Argi galima šitaip lamdyti žmones? 

Jis pažino senutę. 

— Velniai tave griebtų! — sušuko jis. 

Patylomis jis apsirengė, paėmė savo ginklus bei ap- 
siaustą ir išėjo iš šių namų. Jis jautėsi kaip žmogus, ku- 
ris, išgėręs puikaus Malagos vyno, išmeta taurę prieš- 
skorbutinio antpilo, kurio jam įpylė išsiblaškęs tarnas iš 
butelio, prieš daugelį metų užmiršto rūsyje. 

Merži daug ką nutylėjo, kalbėdamasis su broliu apie 
savo nuotykį. Jis papasakojo apie nepaprasto grožio da- 
mą ispanę, kiek jis galėjęs spręsti tamsoje, tačiau nė 
žodžio neprasitarė apie savo spėliojimus dėl jos inkog- 
nito. 


XVI 


PRISIPAŽINIMAS 


AMFITRIONAS 
Ak, jau užteks, Alkmena, liaukimės juokavę. 
Ir pakalbėkime rimtai. 
Moljeras, „Amiitrioras“ 


Praėjo dvi dienos, o iš tariamos ispanės nebuvo jokių 
žinių. Trečią dieną broliai sužinojo, kad ponia de Tiurži 
vakar vakare grįžusi į Paryžių ir dieną tikriausiai ap- 
lankysianti karalienę motiną. Jie tuojau nuvyko į Luvrą 
ir rado ją vienoje galerijoje besišnekučiuojant su kito- 
mis damomis. Pamačiusi Merži, ji neparodė jokio susi- 
jaudinimo. Nė lengviausias raudonis nenudažė jos visada 
išblyškusių skruostų. Jį pastebėjusi, grafienė linktelėjo 
jam galvą, kaip senam pažįstamam, ir po pirmųjų pasi- 
sveikinimo žodžių pasilenkusi tarė į ausį: 

— Tikiuosi, dabar jūsų hugenotiškas atkaklumas tru- 
puti palaužtas? Reikėjo stebuklų, kad jūs atsiverstumėte. 

— Ką tai reiškia? 

— Ką! Ar jūs pats nepatyrėte stebuklingos relikvijų 
calios? 

Merži nepasitikinčiai šyptelėjo. 

— Prisiminus tą gražiąją rankutę, kuri davė man šį 
talismaną, ir meilę, kurią ji man įkvėpė, mano jėgos ir 
miklumas tiesiog padvigubėjo. 

Ji juokdamasi pagrasino jam piršteliu. 

— Jūs darotės įžūlus, ponas kornete! Ar žinote, kam 
jūs tai kalbate? 

Tardama tuos žodžius, ji nusimovė pirštinaitę, norė- 
dama pasitaisyti plaukus, o Merži ėmė atidžiai apžiūrinė- 
ti jos rankutę; nuo rankutės jo žvilgsnis pakilo į gyvas, 
beveik piktas, gražiosios grafienės akis. Išvydusi besiste- 
bintį jaunuolio veidą, ji nejučia nusikvatojo. 

— Iš ko jūs juokiatės? 

— O ko jūs žiūrite į mane tokiu nustebusiu žvilgs- 
niu? 

— Atleiskite man!.. Bet pastarosiomis dienomis aš 
tesusiduriu vien tik su nusistebėjimo vertais dalykais. 

— Iš tikrųjų? Tai turi būti įdomu! Papasakokite mums 
greičiau ką nors iš tų nuostabių dalykų, su kuriais jūs 
nuolatos susiduriate. 

— Negaliu apie tai pasakoti dabar ir šioje vietoje. Be 
to, aš įsiminiau vieną ispanišką posakį, kurį išmokau prieš 
tris dienas. 

— Koks tas posakis? 

— Vienas žodis: Callad. 

— Ką gi tai reiškia? 

— Ką? Jūs nemokate ispanų kalbos? — paklausė jis, 
labai atidžiai ją stebėdamas. 

Bet grafienė atlaikė tiriamą Merži žvilgsnį, neparo- 
dydama, kad supranta jo žodžiuose slypinčią prasmę. Ir 
net priešingai — jaunuolis, pirma įdėmiai įsmeigęs į ją 
akis, netrukus jas nuleido, priverstas pripažinti, kad akys, 
kurioms buvo išdrįsęs mesti iššūkį, nepalyginti galinges- 
nės. 

— Vaikystėje,— atsakė ji visiškai abejingų tonu, — aš 
mokėjau keletą žodžių ispaniškai, bet manau, kad dabar 
jau būsiu juos užmiršusi. Todėl, jei norite, kad aš jus 
suprasčiau, kalbėkite su manimi prancūziškai. Na, ką gi 
reiškia jūsų posakis? 

— Jis pataria laikyti paslaptį, ponia. 

— Dievaži, mūsų jaunieji dvariškiai turėtų įsidėmėti 
šį posakį, ypač jei jie įstengtų pateisinti jį savo elgesiu. 
Bet jūs labai mokytas, ponas de Merži. Kas gi jus iš- 

mokė ispanų kalbos? Einu lažybų, kad kokia nors 
dama?.. 

Merži pažvelgė į ją meiliu ir lipšniu žvilgsniu. 

— Ispaniškai aš moku tik kelis žodžius, — tarė jis pa- 
šnibždomis,— ir juos įrašė į mano širdį meilė. 

— Meilė! — šaipiai pakartojo grafienė. 

Kadangi ji kalbėjo labai garsiai, tai keletas damų, iš- 
girdusios šį žodį, atsigręžė į ją, lyg klausdamos, koks 
čia reikalas. Merži, truputį įžeistas jos šaipymosi ir ne- 
patenkintas tokiu elgesiu, išsitraukė iš kišenės ispaniš- 
kai rašytą laišką, kurį jam buvo įteikusi senutė, ir, pa- 
duodamas jį grafienei, tarė: 

— Neabejoju, kad jūs ne mažiau mokyta negu aš, ir 
lengvai suprasite šitą ispanų kalbą. 

Diana de Tiurži pastvėrė laiškelį, perskaitė ar apsi- 
metė skaitanti ir, leipdama juokais, padavė jį damai, sto- 
vinčiai arčiausiai prie jos. 

— Štai, ponia de Šatovjė, paskaitykite šį meilės laiš- 
kutį, kurį ponas de Merži gavo iš savo mylimosios ir ku- 
Iį jis, kaip sakosi, nori man paaukoti. Juokingiausia tai, 
kad aš pažįstu ranką, kuri parašė šį laiškelį. 

— Aš tuo nė kiek neabejojuų.— tarė Merži truputį 
apmaudingai, bet vis dar patylomis. 

Ponia de Šatovjė perskaitė laiškelį, nusijuokė ir per- 
davė jį kažkokiam kilmingajam, tas — kitam, ir netrukus 
galerijoje neliko žmogaus, kuris nebūtų žinojęs, kaip mei- 
liai Merži atžvilgiu nusiteikusi kažkokia dama įispanė. 

Kai triukšmingas juokas šiek tiek aprimo, grafienė 
šaipiai paklausė Merži, ar moterį, rašiusią tą laiškelį, jis 
laiko esant gražią. 

— Prisiekiu savo garbe, ponia, aš manau, kad ji ne 
mažiau graži už jus. 

— O dangau! Ką jūs čia kalbate? O Jėzau! Turbūt 
matėte ją tik naktį, nes aš ją gerai pažįstu, ir... dieva- 
ži, sveikinu jus su pasisekimu! 

Ji dar labiau ėmė juoktis. 

— Gražuole mano, — atsiliepė ponia de Šatovjė,— sa- 
kykite gi mums, kas toji laimingoji ispanė, užkariavusi 
pono de Merži širdį? 

— Prieš pasakydama jos vardą, prašau jus, ponas de 
Merži, prisipažinkite šių damų akivaizdoje, ar matėte sa- 
vo mylimąją dienos šviesoje? 

Merži iš tikrųjų jautėsi labai nejaukiai, ir jo nerimas 
bei apmaudas gana juokingai atsispindėjo jo veide. Jis 
nieko neatsakė. 

— Atskleisiu paslaptį — tarė grafienė—šį laiškelį 
rašė senjora donja?* Marija Rodrigez. Aš pažįstu jos ra- 
šyseną taip, kaio savo tėvo. 

— Marija Rodrigez! — sušuko visos damos kvatoda- 
mos. 

Marija  Rodrigez, penkiasdešimties su viršum metų 
žmogvsta, anksčiau buvo duenja *?* Madride. Nežinau, ko- 
kiu būdu ji atvyko į Prancūziją ir už kokius nuopelnus 
Margarita de Valua pasiėmė ją į rūmus. Galbūt ji laikė 
pas save šią baidyklę dėl to, kad, palyginus jas abi, dar 
labiau išryškėtų jos žavumas — panašiai kaip dailininkai 
toje pačioje drobėje tapydavo kokią nors savo meto gra- 
žuolę ir jos nykštuko karikatūrą. Kai Rodrigez pasiro- 
dydavo Luvre, ji juokindavo visas dvaro damas savo pa- 
sipūtusia išvaizda ir senamadžiais drabužiais. 

Merži suvirpėjo. Jis buvo matęs duenją ir prisiminė 
su pasibaisėjimu, kad kaukėtoji dama pasivadino donja 
Marija. Jo atmintyje viskas surizgo. Jis visiškai sumišo, 
o aplinkui visi dar labiau ėmė juoktis. 

— Ji labai kukli dama,— prašneko grafienė de Tiur- 
ži, — ir geriau pasirinkti jūs negalėjote. Marija Rodrigez 
iš tikrųjų dar visai puikiai atrodo, kai įsistato savo dirb- 
tinius dantis ir užsideda juodą peruką. Be to, jai tik- 
riausiai ne daugiau kaip šešiasdešimt metų. 

— Jinai turbūt jį apkerėjo! — sušuko Šatovjė. 

— Pasirodo, jūs senienų mėgėjas? — teiravosi kita 
dama. 

— Kaip gaila! — dūsaudama pusbalsiu pridūrė viena 
karalienės freilina.— Kaip gaila, kad vyrų tokie juokingi 
įgeidžiai! 

Merži gynėsi kaip įmanydamas. Ironiški korplimentai 
pasipylė iš visų pusių, ir jis atrodė gana kvailai... Bet 
staiga galerijos gale pasirodė karalius, ir juokai bei pa- 
šaipos beregint nutilo. Visi pasiskubino pasitraukti i ša- 
lį ir užimti savo vietas; po klegesio įsiviešpatavo tyla. 

Karalius žengė paskui Admirolą, su kuriuo buvo il- 
gei kalbėjęsis savo kabinete. Jis familiariai rėmėsi ran- 
ka į Kolinji petį. Žila Admirolo barzda ir juodi drabužiai 
griežtai skyrėsi nuo jaunuoliškos Karolio išvaizdos ir jo 
blizgančių siuvinėtų drabužių. Žiūrint į juodu, galima bū- 

tų buvę pasakyti, kad jaunasis karalius su retai valdo- 
vams tesutinkamu įžvalgumu pasirinko savo favoritu pa- 
tį doriausią ir išmintingiausią valdinį. 

Kai jie ėjo per galeriją ir visų žvilgsniai buvo įsmeig- 
ti į juodu, Merži išgirdo, kaip gratienė sušnabždėjo ty- 
lutėliai jam į ausį: 

— Nepykite! Štai, imkite! Atplėškite tik išėjęs į gat- 
vę. 

Tuo pačiu metu kažkas įkrito į jo rankoje laikytą 
skrybėlę. Tai buvo popierius su antspaudu, į kurį buvo 
įvyniotas kažkoks kietas daiktelis. Jis įsikišo jį į kišenę, 
o po ketvirčio valandos, vos tik išėjęs iš Luvro, skubiai 
atplėšė ir rado jame mažą raktą ir tokį raštelį: 


„Šiuo raktu atrakinami mano sodo varteliai. Iki pasi- 
matymo šįvakar, dešimtą valandą. Aš jus myliu. Nebesi- 
slėpsiu nuo jūsų po kauke, ir jūs pagaliau pamatysite 
donją Mariją ir 

DIANĄ." 


Karalius palydėjo Admirolą ligi galerijos galo. 

— Likite sveikas, tėve,— tarė jis, spausdamas jam 
Iankas.— Jūs žinote, kad aš jus myliu, o aš žinau, kad 
jūs man atsidavęs kūnu ir siela, su kepenimis ir plaučiais. 

Šiuos žodžius jis palydėjo smarkiu juoku. Paskui, su- 
grįžęs į savo kabinetą, sustojo prie kapitono Žoržo. 

— Rytoj, po mišių, — tarė jis — ateisite pas mane į 
kabinetą — turiu su jumis pasikalbėti. 

Jis atsigręžė ir kažkaip neramiai pažvelgė į duris, pro 
kurias ką tik buvo išėjęs Kolinji paskui paliko galeriją 
ir užsidarė su maršalu de Recu ** 


XVII 


PRIVATI AUDIENCIJA 


MAKBETAS 


Atrodo, esate apdovanotas 
Begaline kantrybe, jei sutinka! 
Užmiršti nuoskaudas? 


Šekspyras 


Paskirtą valandą kapitonas Žoržas nuvyko į Luvrą. Kai 
tik jis pasisakė, kas esąs, durininkas, pakėlęs išsiuvinėtą 
užuolaidą, įvedė jį į karaliaus kabinetą. Monarchas, sė- 
dėjęs prie mažo staliuko, pasirengęs rašyti, ranka parodė 
jam ženklą palaukti, tarsi būtų bijojęs kalbėdamas pa- 
mesti kilusių minčių giją. Kapitonas liko bestovįs pa- 
garbia poza per šešis žingsnius nuo stalo. Jis spėjo 
apžvelgti kambarį ir smulkiai apžiūrėti aplinką. 

Kambarys buvo apstatytas labai kukliai. Sienas te- 
puošė netvarkingai sukabinti medžioklės įrankiai. Gana 
geras paveikslas, vaizduojąs Panelę Švenčiausiąją, pa- 
puoštas didele buksmedžio šaka, kabojo tarp ilgos ar- 
kebuzos ir medžioklinio rago. Ant stalo, už kurio rašė 
monarchas, buvo popieriai ir knygos. Ant grindų netvar- 
kingai gulėjo numestas rožančius ir nedidelė maldaknygė 
drauge su tinklais ir skambalėliais sakalams gaudyti. Čia 
pat ant priegalvio snaudė didelis kurtas. 

Staiga karalius įsiutęs sviedė plunksną ant grindų ir 
bjauriai nusikeikė. Nuleidęs galvą, jis keletą kartų ne- 
lygiais žingsniais perbėgo per kabinetą; paskui staiga 
sustojo prieš kapitoną ir metė į jį suglumusį žvilgsnį, tar- 
si būtų tik dabaI jį pastebėjęs. 

— Ak, tai jūs! — sušuko jis atsitraukdamas per žings- 
nį. 

Kapitonas nusilenkė ligi žemės. 

— Labai džiaugiuosi jus matydamas. Aš turėjau su 
jumis pasikalbėti... bet... 

Jis stabtelėjo. 


Žoržas stovėjo, laukdamas sakinio pabaigos, pravira 
burna, ištiesęs kaklą, atstatęs į priekį kairiąją koja, žo- 
džiu tariant, tokia poza, kokią, mano nuomone, dai- 

lininkas galėtų suteikti figūrai, išreiškiančiai dėmesį. Bet 
karalius vėl nuleido galvą ant krūtinės ir, atrodė, min- 
timis Luvo už tūkstančio Ijė nuo to, ką buvo norėjęs pa- 
sakyti. 

Tyla truko keletą minučių. Karalius atsisėdo ir per- 
braukė ranka kaktą, kaip paprastai daro pavargęs Žžmo- 
gus. 

— Velniai griebtų tą rimą! — sušuko jis treptelėjęs 
koja ir sužvanginęs pentinuotais batais. 

Kurtas staiga pabudo ir, pamanęs, kad treptelėdamas 
koja karalius šaukia jį, atsistojo, priėjo prie fotelio, pa- 
dėjo abi letenas jam ant kelių ir pakėlęs savo ilgą siau- 
rą snukį, kuris iškilo gerokai aukščiau už Karolio galvą, 
pravėrė plačius nasrus ir visai nesivaržydamas nusižio- 
vavo — matote, kaip sunku išmokyti šunį dvaro manie- 
rų! 

Karalius pavarė šunį, ir šis atsidusęs vėl atsigulė. 
Žvilgsniu tartum atsitiktinai susitikęs su kapitono akimis, 
Karolis prašneko: 

— Atleiskite man, Žoržai, tas...“ rimas mane verčia 
lieti kruviną prakaitą. 

— Gal aš trukdau jūsų didenybei? — tarė kapitonas, 
žemai nusilenkdamas. 

— Nė kiek, nė kiek! — atsakė karalius. Jis atsistojo 
ir draugiškai uždėjo ranką kapitonui ant peties. Karolis 
šypsojosi, bet tik lūpomis — jo išsiblaškiusiose akyse 
šypsenos nebuvo matyti. 

— Ar dar tebejaučiate nuovargį po užvakarykščios 
medžioklės? — paklausė jis, matyt, nežinodamas, kaip 
prieiti prie reikalo.— Elnias ilgai nenorėjo pasiduoti. 

— Valdove, aš būčiau nevertas vadovauti jūsų dide- 
nybės lengvosios kavalerijos eskadronui, jei toks pasi- 
jodinėjimas kaip užvakar būtų mane nuvarginęs. Pasku- 
tiniųjų karų metu ponas de Gizas, nuolat matydamas ma- 
ne balne, pavadino mane albanu. 

— Iš tiesų, man pasakojo, kad tu geras raitelis. Bet 
sakyk, ar gerai šaudai iš arkebuzos? 

— Valdove, valdau ją neblogai; tačiau, žinoma, nepa- 
sižymiu jūsų didenybės meistriškumu. Juo apdovanojami 
ne visi. 

* Čia paliekama skaitytojui pačiam įterpti epitetą. Karolis IX daž- 


nai vartodavo iš tikrųjų labai stiprius, tačiau nelabai mandagius keiks- 
mus. (Aut. past.) 

— Štai, matai tą ilgą arkebuzą? Užtaisyk ją dvylika 
stambių šratų. Tebūsiu aš prakeiktas, jei per šešiasdešimt 
žingsnių bent vienas šratelis nepataikys į krūtinę pago- 
niui, kurį tu išsirinksi taikiniu. 

— Šešiasdešimt žingsnių — gana didelis atstumas, bet 
aš nebūčiau linkęs atstatyti savo krūtinę išbandyti to- 
kiam šauliui, kaip jūsų didenybė. 

— Šis ginklas ir per du šimtus žingsnių gali suvaryti 
kulką žmogui į kūną, žinoma, jei tik kulka atitinkamo ka- 
libro. 

Karalius padavė kapitonui arkebuzą. 

— Ji turbūt taip pat puikiai šaudo, kaip ir gražiai 
apdailinta,— tarė Žoržas, atidžiai apžiūrėjęs arkebuzą ir 
pamėginęs gaiduką. 

— Kaip matau, tu šaunus vyras, nusimanai apie gin- 
klus. Prisitaikyk, noriu matyti, ar moki ją vartoti. 

Kapitonas įvykdė įsakymą. 

— Puikus daiktas — arkebuza! — tęsė Karolis, lėtai 
kalbėdamas.— Per šimtą žingsnių vienu, štai šitokiu pirš- 
to judesiu galima sėkmingai atsikratyti priešu, ir nei 
grandijai, nei šarvai neatsilaikys prieš gerą kulką! 

Karolis IX, kaip aš jau minėjau, ar iš įpročio, užsili- 
kusio nuo vaikystės, ar dėl įgimto drovumo beveik nie- 
kad nežiūrėdavo į savo pašnekovą. 

Tačiau šį kartą jis įdėmiai pažvelgė į kapitoną labai 
keistu žvilgsniu. Žoržas nejučiom nuleido akis, ir beveik 
tučtuojau tą pat padarė karalius. Valandėlę abu tylėjo. 
Žoržas pirmas nutraukė tylą. 

— Kad ir kaip vikriai mokėtum naudotis šaunamuo- 
ju ginklu, špaga ir ietis vis dėlto daug tikresnis dalykas. .. 

— Taip, bet arkebuza. ..— Karolis keistai nusišypsojo 
ir tuojau pat tęsė: — Sako, Žoržai, Admirolas tave skau- 
džiai įžeidęs? 

— Jūsų didenybe... 

— Aš tai žinau, esu tuo įsitikinęs. Bet man būtų la- 
bai malonu... Aš norėčiau, kad pats man papasakotum, 
kaip ten buvo. 

— Tai tiesa, jūsų didenybe, aš turėjau su juo pokalbį 
vienu nelemtu reikalu, kuris man labai rūpėjo... 

— Dėl tavo brolio dvikovos. Po perkūnų! Gražus vy- 
rukas ir moka kaip reikiant persmeigti savo priešą — aš 
jį gerbiu. Komenžas buvo tuščias dabita ir gavo tik tai, 

ko nusipelnė. Po šimts plynių! Bet kokiu būdu, po vel- 
nių, tas senas žilabarzdis užsimanė tave iškoneveikti! 

— Manau, kad nelemtas tikėjimo skirtumas ir mano 
atsivertimas, kurį laikiau jau esant užmirštą. .. 

— Užmirštą? 

— Jūsų didenybė davėte pavyzdį, kaip reikia užmirš- 
ti religinius nesutarimus, o taip retai pasitaikąs ir toks 
bešališkas jūsų teisingumas. .. 

— Žinok, drauguži, kad Admirolas nieko neužmiršta. 

— Aš tai pastebėjau, jūsų didenybe.— Ir Žoržo veidas 
apsiniaukė. 

— Sakyk man, Žoržai, ką tu ketini daryti? 

— Aš, jūsų didenybe? 

— Taip. Kalbėk atvirai! 

— Jūsų didenybe, aš esu pernelyg nežymus kilmin- 
gasis, o Admirolas pernelyg senas, kad galėčiau jį iš- 
šaukti į dvikovą. Be to,— tarė jis nusilenkdamas, man- 
dagia dvariškio fraze tarsi stengdamasis atitaisyti įspūdį, 
kurį, jo nuomone, turėjo sukelti karaliui jo drąsumas,— 
jei aš ir galėčiau tai padaryti, tai bijočiau tokiu pasiel- 
gimu netekti jūsų didenybės palankumo. 

Niekai! — sušuko karalius ir padėjo dešiniąją ran- 
ką Žoržui ant peties. 

— Laimei,— tęsė kapitonas,— mano garbė nėra Ad- 
mirolo rankose, ir jei kas nors iš man lygių išdrįstų su- 
abejoti mano garbe, aš maldaučiau jūsų didenybę leisti 
man... 

— Tad tu Admirolui nekeršysi? .. Tuo tarpu tasai... 
darosi baisiai įžūlus! 

Žoržas išplėtė nustebusias akis. 

— Vis dėlto, — tesė karalius, — jis tave įžeidė! — Taip, 
velniai rautų! Sako, jis tave smarkiai įžeidė... Kilmin- 
gasis nėra liokajus; yra dalykų, kurių negalima atleisti 
net valdovui. 

— Kaipgi aš galėčiau jam atkeršyti? Juk jis laikytų 
per žemu dalvku kautis su manimi. 

— Galbūt. Bet...— Karalius vėl paėmė arkebuzą ir 
ėmė taikyti. 

— Supranti? 

Kapitonas atšoko atatupstas. Karaliaus judesys buvo 
pakankamai aiškus, o šėtoniška jo veido išraiška gana 
iškalbinga. 

— Kaip! Valdove, jūs man patartumėte?.. 

Karalius smarkiai trinktelėjo arkebuzos buože į grin- 
dis ir sušuko, žvelgdamas į kapitoną įsiutusiomis akimis: 

— Patarti tau! Velniai tave griebtų! Aš tau nieko ne- 
patariu! 

Kapitonas nebežinojo, ką atsakyti — jis pasielgė taip, 
kaip dauguma pasielgtų jo vietoje: nusilenkė ir nuleido 
akis. 

Karolis tuojau pat vėl prabilo, bet jau švelnesniu to- 
nu: 

— Tai nereiškia, kad jei, keršydamas už savo garbę, 
šautum į jį iš arkebuzos. .. man tai būtų vis tiek. Prisie- 
kiu Popiežiaus kelnėmis! Kilmingajam nėra nieko bran- 
gesnio už garbę, ir nėra tokio dalyko, kurio jis negalėtų 
padaryti, jei reikia atkeršyti už įžeidimą. O be to, tie 

atijonai — išpuikę ir įžūlūs, kaip budelio tarnai. Aš ge- 
rai žinau, tie niekšai mielai nusuktų man sprandą ir užim- 
tų mano vietą... Kai matau Admirolą, mane kartais ima 
noras išrauti jam iš barzdos visus plaukus. 

Į tą paprastai nešnekaus žmogaus žodžių srovę kapi- 
tonas neatsakė nė žodžio. 

— Na, tegriebia tave nelabasis, ką gi tu ketini dary- 
ti? Klausyk, tavim dėtas, aš jį patykočiau, kai jis eis iš 
savo... pamokslo, ir iš kurio nors lango paleisčiau jam 
gerą šūvį į pilvą. Po perkūnų! Mano pusbrolis de CGizas 
būtų tau dėkingas, ir tu daug padarytum taikai karalys- 
tėje užtikrinti. Ar žinai, kad tas bambizas jaučiasi Pran- 
cūzijoje karaliumi labiau negu aš? Galų gale man visa 
tai įkyrėjo... Aš tau atvirai sakau, ką galvoju: reikia 
pamokyti tą... kad jis daugiau nesikėsintų į kilmingojo 
garbę. Kėsintis į garbę, kėsintis į gyvybę — už vieną at- 
mokama kitu. 

— Kilmingojo garbė žmogžudyste ne atitaisoma, o 
dar labiau suteršiama. 

Šis atsakymas karaliui buvo tarsi perkūno trenksmas. 
Jis sustingo, ištiesęs rankas į kapitoną, tebelaikydamas 
jose arkebuzą, kurią tarsi siūlė jam kaip keršto įrankį. 
Jo lūpos buvo išbalusios, burna pravira, ir galima buvo 
pamanyti, kad jo klaikus žvilgsnis, įsmeigtas Žoržui į 
akis, stengėsi jį pakerėti. 

Pagaliau arkebuza išslydo karaliui iš virpančių rankų 
ir nukrito ant grindų. Kapitonas tučtuojau prišoko jos pa- 
kelti, o karalius susmuko į fotelį, niūriai nuleidęs galvą. 

Jo lūpos ir antakiai virpėjo — buvo matyti, kad jo šir- 
dies gilumoje vyko kova. 

— Kapitone...— tarė jis po ilgos tylos — kur stovi 
tavo lengvosios kavalerijos eskadronas? 

— Mo mieste, valdove. 

— Po kelių dienų tu nuvyksi ir pats atvesi jį į Pary- 
žių. Po... kelių dienų gausi įsakymą. Lik sveikas! 

Jo balsas skambėjo šiurkščiai ir piktai. Kapitonas že- 
mai nusilenkė, ir Karolis, ranka parodęs duris, davė su- 
prasti, kad audiencija baigta. 

Kapitonas pagal paprotį traukėsi atbulas, vis linkčio- 
damas. Karalius staiga gyvai pašoko ir sugriebė jį už 
rankos. 

— Bent jau laikyk liežuvį už dantų! Supratai? 

Žoržas dar kartą nusilenkė, pridėjęs ranką prie šir- 
dies. Išėjęs iš kambario, jis išgirdo, kaip karalius piktai 
šūktelėjo kurtą ir pliaukštelėjo botagu, tarsi pasiruošęs 
pyktį išlieti ant nekalto gyvulio. 

Grįžęs namo, Žoržas parašė tokio turinio laiškelį, kurį 
liepė įteikti Admirolui: 

„Kažkas, nejaučiąs jums meilės, bet mylįs garbę, pa- 
taria jums saugotis hercogo de Gizo ir galbūt net dar ga- 
lingesnio asmens. Jūsų gyvybė pavojuje.“ 

is laiškas nepadarė jokio įspūdžio bebaimiui Kolinji. 
Yra žinoma, kad netrukus po to, 1572 metų rugpjūčio 
22 d., jis buvo sužeistas šūviu iš arkebuzos. Piktadarys 
vadinosi Morvelis. Po to jis buvo pramintas karaliaus žu- 
diku. 


XVIII 


KATECHUMENAS 


Smagu klausytis svetimos kalbos, 
Kai jos mus moko meilios moters lūpos. 


Baironas, „Don Žuanas“, II giesmė 


Kai du įsimylėjėliai stengiasi išlaikyti paslaptį, kar- 
tais praeina daugiau kaip savaitė, iki žmonės sužino apie 
jų meilę. Šiam laikui praslinkus, atsargumas susilpnėja, 
apdairumo priemonės pradeda atrodyti juokingos. Mes- 

tas akių žvilgsnis lengvai pastebimas, dar lengviau išsi- 
aiškinamas — ir viskas iškyla viešumon. 

Todėl grafienės de Tiurži ir jaunojo Merži ryšiai grei- 
tai liovėsi buvę paslaptim Kotrynos dvarui. 

Daugybė akivaizdžių įrodymų būtų atvėrę akis net ak- 
liesiems. Pavyzdžiui, ponia de Tiurži paprastai nešioda- 
vo lelijinius kaspinus, ir Bernaro špagos rankena, lieme- 
nės apačia bei batai buvo papuošti lelijinių kaspinų 
rozetėmis. Grafienė gana viešai buvo pareiškusi, kad ne- 
kenčianti barzdos, bet jai patinką dailiai aukštyn užries- 
ti ūsai. Nuo to laiko Merži smakras visada būdavo kuo 
Iūpestingiausiai nuskustas, o papaikusiai užraityti, po- 
mada ištepti ir švininėmis šukomis suglostyti ūsai sudarė 
tarsi jauną mėnulį, kurio galai kyšojo aukščiau nosies. 
Pagaliau pradėta kalbėti esą kažkoks kilmingasis, anksti 
rytą išėjęs iš namų ir žengdamas Asi gatve, matęs, kaip 
atsidarę grafienės sodo varteliai ir pro juos išėjęs Žmo- 
gus; nors tas buvęs rūpestingai įsisupęs iki pat akių į 
apsiaustą, jis lengvai pažinęs poną de Merži. 

Bet dar labiau visus įtikino ir labiausiai stebino toji 
aplinkybė, kad tas jaunasis hugenotas, negailestingai ty- 
čiojęsis iš visų katalikų Bažnyčios apeigų, dabar uoliai 
lankė bažnyčias, nepraleisdamas nė vienos procesijos, ir 
net mirkė pirštus į šventintą vandenį, nors prieš keletą 
dienų jis būtų tai laikęs baisiausia šventvagyste. Kuž- 
domis buvo kalbama, kad Diana išgelbėjusi viena sielą 
Viešpačiui Dievui, o jauni reformatai pareikšdavo. kad 
jie galbūt rimtai pagalvotų pereiti į katalikų tikėjimą, 
jei vietoj kapucinų ir pranciškonų jiems atversti kas nors 
siųstų tokias jaunas ir gražias pamokslininkes, kaip po- 
nia de Tiurži. 

Tačiau iki Bernaro atsivertimo dar buvo toli. Tiesa, 
jis lydėdavo grafienę į bažnyčią, bet čia atsistojęs šalia 
jos per visas mišias, dideliam davatkų pasipiktinimui, ne- 
siliaudavo jai kažką šnibždėjęs į ausį. Tad jis ne tik ne- 
klausydavo pamaldų, bet net trukdė tikintiesiems dera- 
mai susikaupti. Yra žinoma, kad anais laikais procesijos 
būdavo tokie pat įdomūs pasilinksminimai, kaip kaukių 
baliai. Pagaliau Merži be jokio sąžinės priekaišto panar- 
dindavo pirštus šventintame vandenv, nes tai jam duo- 
davo teisę visų akivaizdoje paspausti dailią rankuteę, ku- 
Ti visada suvirpėdavo jam prisilietus. Pagaliau, jei jis ir 
išlaikė savo tikėjimą, jam tekdavo atlaikyti aršius puo- 

limus, o Diana taip sėkmingai pateikdavo savo argumen- 
tus prieš jį dar ir dėl to, kad teologiniams disputams pra- 
dėti paprastai pasirinkdavo tokius momentus, kada Mer- 
ži būdavo sunkiausia su ja nesutikti. 

— Brangusis Bernarai,— kalbėjo jinai jam vieną va- 
karą, atrėmusi galvą į mylimojo petį ir apvijusi jo kak- 
lą ilgomis juodomis savo kasomis,— brangusis Bernarai, 
tu šiandien klausei su manim pamokslo. Na ir ką gi? Ne- 
jaugi tiek gražių žodžių nė kiek nepaveikė tavo širdies? 
Nejaugi tu visada liksi toks nejautrus? 

— Puiku! Brangioji mano, argi tu nori, kad sniauk- 
rojąs kapucino balsas padarytų tai, ko negalėjo padaryti 
kuriuos tu taip svariai paremi mylinčiu žvilgsniu, bran- 
gioji Diana? 

— Nedorėli! Aš tave pasmaugsiu! — Ir lengvai truk- 
telėjusi kasą ji prisitraukė jį dar arčiau savęs. 

— Žinai, ką aš dariau per pamokslą?.. Skaičiavau, 
kiek tavo plaukuose perlų. Žiūrėk, kaip tu juos išbarstei 
po visą kambarį. 

— Taip aš ir maniau! Tu nesiklausei pamokslo: amži- 
nai ta pati istorija! Na ką gi! — tarė ji truputį nuliūdu- 
si — aš aiškiai Matau, kad tu manęs nemyli taip, kaip 
aš tave myliu. Jei mylėtum, jau seniai būtum atsivertęs. 

— Ak, mieloji Diana, kam tie amžini ginčai? Palikime 
juos Sorbonos daktarams ir mūsų pastoriams, o mudu 
leiskime linksmiau savo laiką. 

— Palik mane... Kokia aš būčiau laiminga, jei galė- 
čiau tave išgelbėti. Žinai, Bernardo, aš sutikčiau du kar- 
tu ilgiau išbūti skaistykloje, kad tik išgelbėčiau tave. 

Jis šypsodamasis priglaudė ją prie savęs, bet Diana 
atstūmė jį su neapsakomo liūdesio išraiška. 

— O tu, Bernarai, nepadarytum to dėl manęs. Tavęs 
nejaudina pavojus, kuris gresia mano sielai, kai aš tau 
šitaip atsiduodu. ..— Ir iš jos gražių akių pabiro ašaros. 

— Drauguže mano, argi tu nežinai, kad meilė patei- 
sina daugelį dalykų ir. .? 

— Taip, aš tai gerai žinau. Bet jei galėčiau išgelbėti 
tavo sielą, man būtų atleistos visos Mano nuodėmės — 
it tos, kurias mes drauge papildėme, ir tos, kurias mes 
dar galime padaryti... viskas būtų atleista. Ką aš sakau! 
Mūsų nuodėmės taptų mūsų išganymo priemonė! 

Taip kalbėdama, grafienė glaudė jį prie savęs iš visų 
jėgų, ir tas ugningas entuziazmas, kuris bekalbant ją bu- 
vo apėmęs, jos padėtyje buvo toks juokingas, kad Merži 
vos ne vos susivaldė nesusijuokęs iš tokio keisto būdo 
skelbti sielos išganymą. 

— Palikite mane kol kas dar katechumenu“*, Diana. 
Kai pasensime. .. kai būsime per seni mylėtis. .. 

— Tu skaudini man širdį, nedorėli; kam toji velniška 
šypsena tavo lūpose? Tu manai, kad aš norėsiu dabar 
jas pabučiuoti? 

— Štai, matai, aš jau nebesišypsau. 

— Na, gerai, nusiramink. Pasakyk man, guerido Ber- 
nardo, ar perskaitei knygą, kurią aš tau daviau? 

— Taip, vakar baigiau. 

— Na ir kaip ji tau patiko? Tai bent samprotavimai! 
Didžiausi klaidatikiai yra priversti užčiaupti burnas. 

— Tavo knyga, Diana,— melo ir įžūlybių rinkinys. 
Kvailesnės už ją papistų spauda iki šiol nebuvo išleidu- 
si. Kertu lažybų, kad nesi jos skaičiusi, nors ir taip įsi- 
tikinusi kalbi apie ją! 

— Ne, aš jos dar neskaičiau— atsakė grafienė, šiek 
tiek nukaitusi.— Bet esu tikra, kad ji kupina sveiko pro- 
to ir tiesos. Geriausias įrodymas — tai, kad ją taip įnir- 
tingai stengiasi suniekinti hugenotai. 

— Nori, kad laikui praleisti paėmęs Šventąjį Raštą 
aš tau įrodyčiau?.. 

— Ak, tik nedaryk to, Bernarai! Pasigailėk manęs, 
Viešpatie! Aš neskaitau Šventojo Rašto, kaip eretikai. Aš 
nenoriu, kad mano tikėjimas susilpnėtų. Be to, tu veltui 
sugaištum laiką. Jūs, hugenotai, visada esate apsišarva- 
vę žiniomis, kurios sukelia neviltį. Ginčydamiesi jūs ba- 
dote mums jomis akis, ir vargšai katalikai, neskaitę kaip 
jūs nei Aristotelio, nei Biblijos, nežino, ką atsakyti. 

— Tai dėl to, kad jūs, katalikai, norite tikėti bet ku- 
ria kaina, nesistengdami apsvarstyti, ar tai protinga, ar 
ne. Mes bent susipažįstame su savo tikėjimu, prieš ji 
gindami, ir ypač prieš jį skelbdami. 

— Ak, kaip aš norėčiau turėti šventojo tėvo Žirono, 
vienuolio pranciškono iškalbą! 


* Katechumenas — besirucšiąs tapti kataliku. 

— Jis — kvailys ir pagyrų maišas. Bet kad ir kaip jis 
rėkavo, prieš šešerius metus, viešame posėdyje, mūsų 
pastorius Udaras jį surietė į ožio ragą. 

— Melas, eretikų skleidžiamas melas! 

— Kaip? Argi tu nežinai, kad ginčo metu stambūs 
prakaito lašai varvėjo nuo šventojo tėvo kaktos ant Jo- 
no Auksaburnio *?, kurį jis laikė rankoj? Vienas išdaigi- 
ninkas ta proga parašė tokias eilutes. .. 

— Nenoriu jų klausytis! Nenuodyk man ausų savo 
erezijomis! Bernarai, mano brangusis Bernarai, maldauju 
tave, nesiklausyk tų visų šėtono sėbrų, kurie apgaudinė- 
ja tave ir veda į pragarą! Maldauju tave, gelbėk savo 
sielą, grįžk į mūsų šventąjį tikėjimą! 

Tačiau, nors ir atkakliai prašiusi, meilužio lūpose ji 
išskaitė nepasitikinčią šypseną. 

— Jei myli mane,— sušuko ji,— išsižadėk dėl manęs, 
dėl meilės man, savo pražūtingų įsitikinimų! 

— Brangioji Diana, dėl tavęs man lengviau išsižadė- 
ti gyvybės negu to, ką mano protas man parodo esant 
tiesą. Kaipgi tu nori, kad meilė priverstų mane netikėti 
tuo, kad dukart du — keturi? 

— Žiauruoli!.. 

Merži turėjo išmėgintą priemonę baigti tokiems gin- 
čams ir ja pasinaudojo. 

Kai jau išaušo ir Merži teko atsiskirti, grafienė nu- 
vargusiu švelniu balsu tarė: 

— Ak, brangusis Bernardo, aš dėl tavęs pražudysiu 
savo sielą ir aiškiai matau, kad negalėsiu pasiguosti iš- 
gelbėjusi tave! 

— Na, liaukis, mano angele! Tėvas Žironas mums 
suteiks puikiausią nuodėmių atleidimą in articulo mor- 
tis *. 


* Mirties valandą. (Lot.) 

PRANCIŠKON AS 


Vienuolis savo celėj 
Nevertas nė kiaušinio, 
Vos koją lauk iškėlė — 
Visi jo kainą žino. 


Kitą dieną po Margaritos sutuoktuvių su Navaros ka- 
ralium kapitonas Žoržas karaliaus įsakymu paliko Pary- 
žių ir išvyko į Mo vadovauti savo lengvosios kavaleri- 
jos eskadronui. Brolis atsisveikino su juo gana linksmai 
ir, tikėdamasis pasimatyti dar nesibaigus šventėms, mi<- 
lai sutiko keletą dienų pasilikti vienas jo bute. Ponia 
de Tiurži buvo tiek užėmusi jo dėmesį, kad keletas vie- 
natvės akimirkų jo nė kiek nebaugino. Naktimis jo nie- 
kada nebūdavo namie, o dieną jis miegodavo. 

Penktadienį, 1572 metų rugpjūčio 22 d., Admirolas 
buvo sunkiai sužeistas šūviu iš arkebuzos. Žudikas va- 
dinosi Morvelis. Kadangi sklido gandai, kad ši niekšiš- 
ka žmogžudystė esanti hercogo de Gizo rankų darbas, 
šis didikas kitą dieną išvyko iš Paryžiaus, tarsi norėda- 
mas išvengti reformatų skundų ir grasinimų. Karalius iš 
pradžių, atrodė, norėjo patraukti jį labai griežton atsa- 
komybėn, tačiau nepasipriešino jo grįžimui, kuris netru- 
kus buvo pažymėtas baisiomis rugpjūčio 24 dienos sker- 
dynėmis. 

Vieną dieną po gatves pasklido gana daug jaunų kil- 
mingųjų protestantų, jojančių gerais arkliais; aplankę Ad- 
mirolą, jie ketino rasti hercogą de Gizą arba jo draugus 
ir susitikę pradėti su jais kivirčą. Tačiau pradžioje vis- 
kas vyko taikiai. Žmonės, išsigandę jų daugybės, arba 
galbūt laukdami kitos progos, jiems jojant pro šalį tylė- 
jo, ir atrodė, nekreipė per daug dėmesio į šūkalojimus: 

— Mirtis Admirolo žudikams! Šalin Gizo sėbrus! 


Vienos gatvės pasisukime su protestantų būriu staiga 
susidūrė keliolika jaunų kilmingųjų katalikų, tarp jų ke- 
letas de Gizo rūmų artimųjų. Laukta aršaus susirėmimo, 
bet viskas baigėsi ramiai. Gal iš atsargumo, o gal ne- 
veikdami pagal tikslius nurodymus, katalikai neatsakė į 
užgaulius protestantų šūkavimus, o kažkoks dailios iš- 

vaizdos jaunas vyras, ėjęs jų priešakyje, prisiartino prie 
Merži ir mandagiai nusilepkęs draugiškai, kaip bičiulis, 
tarė jam: 

— Laba diena, ponas de Merži. Jūs, be abejo, matė- 
te poną de Šatijoną? Kaip jis jaučiasi? Ar žudikas su- 
imtas? 

Abu būriai sustojo. Merži pažino baroną de Vodrej, 
atsakė į pasveikinimą ir į klausimus. Užsimezgė keletas 
pokalbių, bet kadangi jie truko neilgai, priešininkai iš- 
siskirstė be ginčų. Katalikai užleido vidurį gatvės, ir vie- 
ni bei kiti pasuko savo keliu. Baronas de Vodrej dar su- 
laikė Merži keletą minučių, todėl šis šiek tiek atsiliko 
nuo draugų. Atsisveikindamas ir apžiūrėdamas Merži bal- 
ną, Vodrej tarė: 

— Žiūrėkite! Jei neapsirinku, jūsų striukauodegio pa- 
varža atsileido. Atkreipkite dėmesį. 

Merži nulipo nuo arklio ir priveržė balną. Vos spė- 
jęs vėl ant jo užšokti, jis išgirdo, kad kažkas iš užpaka- 
lio atšuoliuoja sparčia risčia. Atsigręžęs pamatė jauną 
vyrą; raitelio veidas jam buvo nepažįstamas, bet Merži 
suprato, kad jis buvo iš ką tik sutikto būrio. 

— Dievaži! — tarė tas, prijojęs arčiau — aš būčiau 
laimingas, jei galėčiau vienas prieš vieną susitikti ką 
nors iš tų, kurie ką tik šaukė: Salin Gizo sėbrus! 

— Jums neteks toli ieškoti — atsakė Merži— Kuo 
galiu būti naudingas? 

— Nejaugi jūs būtumėt iš tų niekšų būrio? 

Merži tučtuojau išsitraukė špagą ir jos plokščiąja pu- 
se smogė tam Gizo šalininkui į veidą. Šis bematant čiu- 
po iš balno makšties pistoletą ir šovė į Merži, įrėmęs 
ginklą. Laimei, teplykstelėjo tik uždegtuvas. Dianos mei- 
lužis atsakė smarkiu špagos smūgiu priešui per galvą, ir 
šis nuvirto nuo arklio paplūdęs kraujuose. Iki šiol abe- 
jingai šią sceną stebėję žmonės, dabar stojo sužeistojo 
pusėn. Į jaunąjį hugenotą pasipylė akmenų kruša ir laz- 
dų smūgiai. Kadangi priešintis tokiai daugybei nebuvo 
jokios prasmės, jis nutarė paspausti arklį ir pasprukti. 
Bet arklys, per daug staigiai pasisukdamas ties gatvės 
kampu, suklupo ir nubloškė raitelį. Nors Merži nesusi- 
žeidė, tačiau nebesuspėjo užšokti ant arklio, ir beregint 
jį apspito įsiutusi minia. Atsirėmęs į sieną, jis kurį lai- 
ką atmušinėjo tuos, kuriuos galėjo pasiekti savo špaga. 
Bet kažkas smarkiai sušėręs lazda sulaužė jo ginklą. Par- 


133 


blokštą ant žemės hugenotą minia būtų sudraskiusi į ga- 
balėlius, jei kažkoks pranciškonas vienuolis, prasiveržęs 
pro jį apgulusius žmones, nebūtų jo užstojęs savo kūnu. 

— Ką jūs darote, mano vaikai! — sušuko vienuolis.— 
Paleiskite šį žmogų — jis nekaltas! 

— Jis — hugenotas! — klykė šimtai įsiutusių balsų. 

— Na ir kas! Duokite jam laiko padaryti atgailą. Dar 
ne vėlu. 

Rankos, laikiusios Merži, tuoj jį paleido. Jis atsisto- 
jo, pakėlė savo nulaužtą špagą ir pasiryžo brangiai ati- 
duoti gyvybę, jei tektų atremti naują puolimą. 

— Leiskite tam žmogui gyventi. —tęsė vienuolis, — 
turėkite truputį kantrybės. Netrukus visi hugenotai eis 
klausyti mišių! 

— Kantrybės, kantrybės! — irzliai pakartojo keletas 
balsų. 

— Mums jau seniai kalbama apie kantrybę, o tuo 
tarpu kiekvieną sekmadienį protestantų bažnyčiose gie- 
damos giesmės piktina visus dorus krikščionis. 

— Na ką gi? Argi jūs nežinote patarlės, — linksmai 
tesė vienuolis: — Pelėda ūkia, nenurimsta, iki pagaliau 
užkimsta? Tegu jie sau dar truputį parėkauja; netrukus 
per Švenčiausiosios rugpjūčio Dievo Motinos malonę jūs 
išgirsite, kaip jie užgiedos mišias lotyniškai. O dėl šio 
jauno bambizo — palikite jį man, aš iš jo padarysiu gerą 
kataliką. Eikite ir nekantraudami suvalgyti kepsnį nesu- 
deginkite jo. 

Minia išsiskirstė murmėdama, bet Merži jau nebeuž- 
gauliojo. Net grąžino jam arklį. 

— Štai pirmą sykį gyvenime,— tarė jis — man malo- 
nu matyti jūsų ordino rūbą, tėve. Tikėkite mano dėkin- 
gumnu ir teikitės priimti šią piniginę. 

— Jei duodate ją beturčiams, mano sūnau, aš ją pa- 
imsiu. Žinokite, kad aš jumis domiuosi. Pažįstu jūsų bro- 
lį ir linkiu jums gero. Atsiverskite šiandien pat. Eime su 
manimi, ir jūsų reikalas bus bematant sutvarkytas. 

— Esu jums labai dėkingas, tėve, tačiau neturiu jo- 
kio noro keisti tikėjimo. Bet iš kur jūs mane pažįstate? 
Kuo jūs vardu? 

— Mane vadina broliu Liubenu... ir... šelmi, aš jus 
gana dažnai matau slankiojant ties vienu namu... Citi 
Dabar sakykite man, ponas de Merži, ar jūs tikite, kad 
vienuolis gali padaryti gerą darbą? 

— Aš visur skelbsiu jūsų didžiadvasiškumą, tėve Liu- 
benai. 

— Vadinas, jūs nenorite išsižadėti pamokslų dėl mišiųė 

— Ne, dar kartą — ne; o į bažnyčią aš eisiu tik pa- 
siklausyti jūsų pamokslų. 

— Jūs, matyt, žmogus su skoniu. 

— Ir, be to, didelis jūsų gerbėjas. 

— Dievaži, man labai gaila, kad norite likti savo pa- 
klydime. Aš jus įspėjau, padariau, ką galėjau. Kas bus, 
tas bus, o aš nusiplaunu rankas. Sudie, sūnau. 

— Sudie, tėve. 

Merži užšoko ant arklio ir grįžo namo; jis jautėsi ga- 
na prislėgtas, bet buvo labai patenkintas, kad taip pigiai 
išsipainiojo iš tokios nemalonios istorijos. 


XX 
LENGVOJI KAVALERIJA 


DŽEFIRAS 


Tasai iš mūs, 
Kur tėvo, brolio, draugo pagailės, 
Tebus prakeiktas. 


Otvėjus, „Išgelbėtoji Venecija“ *š 


Rugpjūčio 24 dienos vakarą lengvosios kavalerijos es- 
kadronas įjojo į Paryžių pro Sent Antuano vartus. Apdul- 
kėję raitelių batai ir drabužiai rodė, kad jie ką tik yra 
atlikę ilgą žygį. Paskutiniai besileidžiančios saulės spin- 
duliai apšvietė įdegusius kareivių veidus. Juose buvo ga- 
lima išskaityti neaiškų nerimą, kuris apima žmogų, artė- 
jant kokiam nors dar nežinomam ir nelaimę lemiančiam 
įvykiui. 

Būrys žingine prisiartino prie didelės dykvietės, ply- 
tinčios prie senovinių Turnel rūmų. Ten kapitonas įsakė 
sustoti; paskui jis pasiuntė dvylika žmonių, vadovauja- 
mų korneto, išžvalgyti vietovės ir pats išstatė įvairiose 
dykvietės vietose prie gatvių pradžios sargybas, kurioms 
įsakė užsidegti dagtis, tarsi priešo belaukiant. Ėmęsis tų 

nepaprastų atsargumo priemonių, jis grįžo ir atsistojo 
prieš eskadroną. 

— Seržante! — sušuko jis šiurkščiau ir įsakmiau negu 
paprastai. 

Prie viršininko pagarbiai prisiartino senas raitininkas, 
dėvįs skrybėlę, papuoštą auksiniu galonu, ir su išsiuvinė- 
tu perpetiniu raiščiu. 

— Ar visi mūsų raitininkai aprūpinti dagtimis? 

— Taip, kapitone. 

— Parakinės pilnos? Kulkų pakanka? 

— Taip, kapitone. 

— (Gerai. 

Jis paleido savo kumelę žingine, apžiūrinėdamas būrį. 
Seržantas sekė paskui jį per arklio nuotolį. Jis pastebė- 
jo, kad kapitonas blogai nusiteikęs ir nedrįso jo kalbinti. 
Pagaliau įsidrąsino. 

— Kapitone, ar galima leisti kareiviams pašerti ark- 
lius? Juk jūs žinote, kad jie nuo pat ryto nieko neėdė. 

— Ne. 

— Saujelę avižų? Tai bus bematant padaryta. 

— Nė vienas arklys neturi būti išžabotas. 

— Na, o jei jiems šiąnakt teks pasidarbuoti... kaip 
visi šneka. .. galbūt... 

Karininkas nekantriai mostelėjo ranką. 

— Grįžkite į savo vietą, — atsakė jis trumpai ir nujo- 
jo toliau. 

Seržantas sugrįžo pas kareivius. 

— Na, kaip, seržante, ar tai tiesa? Ką mes veiksime? 
Kas atsitiko? Ką pasakė kapitonas? 

Seni kareiviai, kurių nuopelnai ir bendra tarnyba lei- 
do tą familiarumą su vyresniuoju, iš karto apibėrė jį dau- 
gybe klausimų. 

— Pamatysime, ko dar nematėme! — ištarė seržantas 
tonu, leidžiančiu spręsti, kad jis žino daugiau negu sako. 

— Kaip? Kaip? 

— Negalima nė valandėlei išžaboti arklių... nes kas 
žinot Kiekvienu momentu mes galime būti reikalingi. 

— Argi teks kautis? — paklausė trimitininkas.— O su 
kuo, pasakyk, susimildamas? 

— Su kuo? — pakartojo klausimą seržantas, norėdamas 
per tą laiką pagalvoti — Po galais! Koks čia klausimas! 
Su kuo gi, tavo nuomone, kautis, jei ne su karaliaus 
priešais? 

— Taip tai taip, bet kas gi tie karaliaus priešai? — 
nesiliovė klausinėjes atkaklus trimitininkas. 

— Karaliaus priešai? Jie nežino, kas yra karaliaus 
priešai? — Ir seržantas su gailesčiu gūžtelėjo pečiais. 

— Karaliaus priešai — ispanai, bet argi jie galėjo atei- 
ti čionai taip nepastebėti en catimini“*,— įsiterpė vienas 
raitininkas. 

— Niekai! — atsiliepė kitas.— Aš žinau daug karaliaus 
priešų, ir jie visai ne ispanai! 

— Bertranas teisus,— patvirtino seržantas,— ir aš Ži- 
nau, ką jis turi galvoje. 

— Na tai ką gi, pagaliau? 

— Hugenotus,— atsakė Bertranas.— Šitam įspėti nerei- 
kia būti burtininku. Visi žino, kad hugenotai savo reli- 
giją atsinešė iš Vokietijos, o aš esu tvirtai įsitikinęs, kad 
vokiečiai — mūsų priešai, nes ne sykį esu šaudęs į juos 
iš pistoleto, ypač prie Sen Kenteno, kur jie kovėsi kaip 
velniai. 

— Visa tai labai puiku, — tarė burtininkas,— bet juk 
su jais sudaryta taika, ir ta proga, atsimenu, buvo sukel- 
ta daug triukšmo. 

— Kad jie nėra mūsų priešai, — atsiliepė jaunas raiti- 
ninkas, apsirengęs geriau už kitus, — įrodo tai, jog būsi- 
majame kare, kurį mes rengiamės vesti Flandrijoje, leng- 
vajai kavalerijai vadovaus grafas de Larošfuko. O kas gi 
nežino, kad Larošfuko — protestantas? Velniai mane grieb- 
tų, jei jis nėra kalvinistas nuo galvos ligi kojų. Jo pen- 
tinai d Ia"* Kondė, o skrybėlė — d Ia hugenoto. 

— Teapsėda jį maras! — sušuko seržantas.— Tu, Mer- 
lenai, nežinai; tavęs dar nebuvo su mumis: juk Larošiu- 
fuko vadovavo tam puolimui iš pasalų, kai mes visi vos 
nežuvome prie La Robrė, Poitu provincijoje. Jis — klas- 
tingiausias iš klastingųjų! 

— Ir jis yra pasakęs, — pridūrė Bertranas,— kad rei- 
terių kuopa yra vertesnė už lengvosios kavalerijos es- 
kadroną. Tai yra taip tikra, kaip kad štai šis arklys — 
keršas. Man pasakojo karalienės pažas. 

Pasigirdo klausytojų pasipiktinimo šūksniai, bet jie 
veikiai nuščiuvo. Viską nustelbė smalsumas sužinoti, prieš 
ką nukreipti kariniai pasirengimai ir tos nepaprastos at- 
sargumo priemonės, kurių buvo imtasi. 


* slapčiomis (graik.) 
** panašiai kaip (pranc.) 

— Ar tiesa, seržante,— paklausė trimitininkas, — kad 
vakar mėginta nužudyti karalių? 

— Einu lažybų, kad tai tie... eretikai. 

— „Sent Andrė Krua“ viešbučio šeimininkas, pas ku- 
Iį vakar pusryčiavome,— tarė Bertranas, — mums pasako- 
jo, kad jie norį panaikinti katalikų bažnyčios įsakymus. 

— Tada mes kiekvieną dieną galėsime valgyti mėsą, — 
labai filosofiškai pastebėjo Merlenas.— Gabalas kiaulie- 
nos vietoj pupų dubenėlio! Dėl to nėra ko nusiminti. 

— Taip. Bet jei hugenotai paims valdžią, tai jie visų 
pirma sutrupins it stiklinius indus visus lengvosios kava- 
lerijos būrius, o juos išsklaidę į jų vietą pastatys savo 
šunis — vokiečių reiterius. 

— Jei taip, tai aš jiems mielai parodyčiau, kur pipi- 
rai auga. Po perkūnais! Vien tik dėl to aš pasiliksiu ge- 
ru kataliku. Sakyk, Bertranai, juk tu tarnavai pas pro- 
testantus, ar tiesa, kad Admirolas savo raitininkams te- 
moka po aštuonis sū? 

— Nė skatiko daugiau. Argi galima ko nors tikėtis iš 
to seno šykštuolio! Dėl to aš ir pabėgau nuo jo po pir- 
mojo žygio. 

— Kapitonas šiandien kažkodėl labai blogai nusitei- 
kęs,— įsiterpė trimitininkas.— Jis paprastai toks geras 
esti, noriai šnekasi su kareiviais, o šiandien kad nors bur- 
ną būtų pravėręs per visą kelią. 

— Tai dėl naujienų jis toks susikrimtęs,— atsakė ser- 
žantas. 

— Kokių naujienų? 

— Matyt, dėl to, ką ketina daryti hugenotai. 

— Vėl prasidės pilietinis karas, — tarė Bertranas. 

— Tuo geriau mums,— paguodė Merlenas, kuris vi- 
sada matydavo tik gerąją dalykų pusę,— vėl galima bus 
mušti, kaimus deginti, hugenotus vanoti. 

— Matyt, jie vėl panoro atnaujinti savo senąją Am- 
buazo bylą *?— tarė seržantas, — dėl to mus ir iššaukė. 
Mes greitai padarysime tvarką. 

Tą akimirką sugrįžo kornetas su savo būriu. Jis pri- 
siartino prie kapitono ir ėmė jam kažką tyliai pasakoti, 
o jį lydėję kareiviai susimaišė su savo draugais. 

— Prisiekiu savo barzda! — tarė vienas iš tų, kurie 
buvo išjoję žvalgybon,— nesuprasi, kas šiandien dedasi 
Paryžiuje. Kad bent katę gatvėje pamatytum! Bet užtat 

Bastilijoje pilna kariuomenės: mačiau, kieme kyšojo 
šveicarų ietys kaip rugių varpos lauke! Štai! 

— Jų buvo ne daugiau kaip penki šimtai. 

— Vienas dalykas yra tikras, — tęsė pirmasis: — huge- 
notai mėgino nužudyti karalių, ir hercogas de Gizas sa- 
vo rankomis per susirėmimą sužeidė Admirolą. 

— Taip jam ir reikia, galvažudžiui! — sušuko seržan- 
tas. 

— Aš pats girdėjau, — tęsė raitininkas,— kaip tie švei- 
Carai savo velnišku žargonu šneka, kad Prancūzijoje per 
ilgai esą pakenčiami eretikai. 

— Tai tiesa. Jau kuris laikas jie pernelyg ėmė nosį 
Iiesti. — tarė Merlenas. 

— Galima pamanyti, kad tai jie mus sumušė ties Žar- 
naku ir Monkonturu, taip jie pučiasi ir šerius stato. 

— Jie norėtų, — pridūrė trimitininkas,— suėsti kepsnį, 
o Mums palikti kaulus. 

— Jau seniai laikas, kad dori katalikai jiems gerai 
kailį išvanotų. 

— O dėl manęs, — tarė seržantas,— jei karalius man 
pasakytų: „Iškapok man tuos niekšus!“, tai tegu mane 
jis pažemina kareiviu, jei jam tektų tai kartoti du kar- 
tus! 

— Bel Rozai, papasakok mums, ką darė mūsų korne- 
tas? — paklausė Merlenas. 

— Jis kalbėjosi su kažkokiu šveicarų karininku, ta- 
čiau aš negalėjau išgirsti, apie ką. Turbūt apie kažką 
įdomaus, nes jis kas minutę šūkčiojo: ,,Ak, Dieve mano! 
Ak, Dieve mano!" 

— Žiūrėk, štai į mus atšuoliuoja raiteliai; tikriausiai 
neša kokį nors įsakymą. 

— Man atrodo, jų tik du. 

Kapitonas ir kornetas išjojo jų pasitikti. 

Prie lengvosios kavalerijos eskadrono skubiai artėjo 
du raiteliai. Vienas jų, prašmatniai apsirengęs, plunks- 
nomis papuošta skrybėle ir žaliu perpetiniu raiščiu, jojo 
ant karo žirgo. Jo bendrakeleivis buvo drūtas, žemas, 
kresnas žmogutis, apsivilkęs juodais drabužiais. Rankoje 
jis laikė didelį medinį kryžių. 

— Tikriausiai teks kautis, — tarė seržantas.— Štai mums 
siunčiamas kapelionas sužeistųjų išpažinties klausyti. 

— Nelabai malonu kautis nepavalgius,— tyliai sumur- 
mėjo Merlenas. 

Abu raiteliai ėmė stabdyti arklius ir prijoję prie ka- 
pitono išsyk sustojo. 

— Žemai lenkiuosi ponui de Merži,— tarė žmogus su 
žaliu perpetiniu raiščiu. — Ar jis pažįsta savo nuolankų 
tarną, Tomą de Morvelį? 

Kapitonas dar nebuvo girdėjęs apie naują  Morvelio 
nusikaltimą; žinojo jį tik kaip narsiojo de Muji žudiką. 
Jis atsakė labai šaltai: 

— Aš nepažįstu jokio pono de Morvelio. Manau, kad 
jūs atvykstate mums pagaliau paaiškinti, ko mes čia sto- 
vime. 

— Pone, reikia gelbėti mūsų gerąjį karalių ir mūsų 
šventąjį tikėjimą nuo jiems gresiančio pavojaus. 

— Koks gi tasai pavojus? — paklausė Žoržas niekina- 
mai. 

— Hugenotai sudarė sąmokslą prieš jo didenybę. Bet 
jų nusikalstamos užmačios, ačiū Dievui, buvo laiku at- 
skleistos, todėl visi dorieji krikščionys šiąnakt turi su- 
sivienyti ir dar miegančius hugenotus išnaikinti. 

— Kaip galingasis Gedeonas išnaikino madianitus *?— 
pridūrė juodai apsirengęs žmogus. 

— Ką aš girdžiu? — sušuko Merži, sudrebėjes iš siau- 
bo. 

— Miestiečiai apsiginklavę, — tęsė Morvelis— mieste 
stovi prancūzų gvardija ir trys tūkstančiai šveicarų. Mes 
turime apie šešiasdešimt tūkstančių vyrų; vienuoliktą va- 
landą bus duotas ženklas, na ir prasidės. .. 

— Niekingas galvažudy! Kokį šlykštų melą tu mums 
čia paistai? Karalius neįsakinėja žudynių... daugių dau- 
giausia — jis jas tik apmoka. 

Bet pasakęs tuos žodžius Žoržas prisiminė savo keis- 
tą pokalbį su karaliumi prieš keletą dienų. 

— Nesikarščiuokite, ponas kapitone. Jei visos mano 
pastangos nebūtų nukreiptos tarnauti karaliui, aš atsa- 
kyčiau į jūsų įžeidimą. Klausykite: aš atvykau jo dideny- 
bės vardu reikalauti, kad jūs su savo būriu vyktumėte 
paskui mane. Mums pavesta Sent Antuano gatvė ir gre- 
timi kvartalai. Aš jums atnešiau smulkų sąrašą: šiuos 
asmenis mes turime pasiųsti į aną pasaulį. Vienuolis tė- 
vas Malbušas pasakys jūsų kariams pamokslą ir išdalys 
jiems baltus kryžius, kokius turės visi katalikai, kad tam- 
soje kas apsirikęs nepalaikytų kataliko eretiku. 


140 


— Ir jūs manote, kad aš sutiksiu žudyti miegančius 
žmones! 

— Ar jūs — katalikas ir ar pripažįstate Karolį IX sa- 
vo karaliumi? Ar pažįstate maršalo de Reco parašą? Juk 
jūs privalote jo klausyti? 

Čia jis išsitraukė iš už diržo raštą ir padavė jį kapi- 
tonui. 

Merži pasišaukė vieną raitelį ir šviečiant šiaudiniam 
deglui, įžiebtam nuo arkebuzos dagties, perskaitė įsaky- 
mą, kuriuo karalius pavedė kapitonui de Merži suteikti 
ginkluotą pagalbą miestiečių gvardijai ir klausyti pono 
de Morvelio vykdant užduotį, kurią jam paaiškins mi- 
nėtasis Morvelis. Prie šio įsakymo buvo pridėtas asmenų 
sąrašas tokia antrašte: Sąrašas eretikų, kurie turi būti nu- 
žudyti Sent Antuano kvartale. Šviečiant kareivio ranko- 
je degančiam žibintui, visi kavaleristai pastebėjo, kaip 
didžiai sujaudino jų vadą tas įsakymas, kurio jis dar ne- 
žinojo. 

— Mano raiteliai niekada nesutiks tapti žudikais — 
tarė Žoržas, sviesdamas raštą Morveliui į veidą. 

— Kalbama ne apie žudymą,— šaltai pastebėjo kuni- 
gas, — kalbama apie eretikus ir teisingą atpildą jiems. 

— Ei, vyrai! — sušuko Morvelis, pakeldamas balsą ir 
kreipdamasis į kareivius, — hugenotai nori nužudyti kara- 
lių ir išnaikinti katalikus; reikia užbėgti jiems už akių: 
šiąnakt mes juos visus dar miegančius išžudysime... ir 
karalius leidžia jums plėšti jų namus! 

Laukinio džiaugsmo šauksmai pasklido iš visų gretų: 

— Tegyvuoja karalius! Mirtis hugenotams! 

— Nutilti! — griausmingu balsu sušuko kapitonas.— 
Aš vienas teturiu teisę įsakinėti šiems kareiviams. Drau- 
gai! Tai, ką kalba tas niekšas, negali būti tiesa. O jei 
net karalius ir būtų davęs tokį įsakymą, mano raiteliai 
niekada nesutiks žudyti beginklių Žmonių. 

Kareiviai tylėjo. 

— Tegyvuoja karalius! Mirtis hugenotams! — vienu 
balsu sušuko Morvelis ir jo palydovas. Ir kareiviai, mi- 
nutę patylėję, pakartojo paskui juos: „Tegyvuoja kara- 
lius! Mirtis hugenotams!" 

— Na tai kaip, kapitone, ar klausysite? — tarė Mor- 
velis. 

— Aš nebe kapitonas! — sušuko Žoržas. Ir jis nuplė- 
šė ant krūtinės kabantį skydelį ir raištį — savo laipsnio 
ženklus. 

— Čiupkite tą išdaviką! — sušuko Morvelis, išsitrauk- 
damas špagą.— Užmuškite tą maištininką, kuris neklauso 
karaliaus įsakymų! 

Tačiau nė vienas kareivis nedrįso pakelti rankos prieš 
savo viršininką... Žoržas išmušė špagą Morveliui iš ran- 
kų, bet užuot pervėręs jį savo špaga jis tik taip smarkiai 
smogė rankena jam per veidą, kad šis nupuolė nuo ark- 
lio. 

— Likite sveiki, bailiai! — riktelėjo jis savo būriui— 
Tariausi turįs savo žinioje kareivius, o pasirodo, jie buvo 
tik paprasti galvažudžiai. 

Paskui, atsigręžęs į kornetą, pasakė: 

— Alfonsai, jei nori tapti kapitonu, štai puiki pro- 
ga. Stok vadovauti šiems galvažudžiams. 

Taręs tuos žodžius, jis paspaudė arklį pentinais ir nu- 
šuoliavo miesto link. Kornetas buvo besekąs paskui jį, 
bet veikiai sulėtino žingsnį, paleido arklį žingine, paga- 
liau sustojo, pasuko atgal ir grįžo į savo eskadroną, be 
abejo, pagalvojęs, kad, nors kapitono patarimas buvo 
duotas pykčio momentu, vis dėlto juo galima pasinau- 
doti. 

Morvelis, dar ne visai atsikvošėjęs nuo gauto smūgio, 
keikdamasis vėl užsėdo ant arklio; o vienuolis iškėlęs 
kryžių ragino kareivius nesigailėti nė vieno hugenoto ir 
paskandinti ereziją kraujo upėse. 

Kareivius dar valandėlę sulaikė kapitono priekaištai, 
bet, daugiau jo nebevaržomi ir turėdami prieš akis pui- 
kią progą pasiplėšti, jie sumosavo kardais ir prisiekė vyk- 
dyti viską, ką tik Morvelis įsakytų. 


XXI 


PASKUTINĖ PASTANGA 


PRANAŠAUTOJAS 
Tau reikia kovo idų ?! saugotis! 
Šekspyras, „Julius Cezaris“ 


Tą patį vakarą, įprastą valandą, Merži išėjo iš namų ir 
rūpestingai susisukęs dengiamos spalvos apsiaustu, už- 
sismaukęs ant akių skrybėlę, su prideramu apdairumu 
pasuko grafienės namų link. Spėjęs žengti vos keletą 
žingsnių, jis susitiko chirurgą Ambruazą Parė, kuris, kai 
Merži gulėjo sužeistas, buvo suteikęs jam pagalbą. Parė, 
be abejo, ėjo iš Šatijono rūmų, ir Merži, pasisakęs kas 
esąs, pasiteiravo apie Admirolo sveikatą. 

— Jis jaučiasi geriau, — tarė chirurgas.— Žaizda gyja 
gražiai, ir ligonis yra tvirtas. Dievui padedant, jis pa- 
sveiks. Tikiuosi, kad vaistai, kuriuos jam šįvakar prira- 
šiau, veiks gerai ir jis ramiai praleis naktį. 

Kažkoks žmogelis, eidamas pro šalį, išgirdo, kad jie 
kalba apie Admirolą. Nutolęs tiek, kad galėjo būti įžū- 
lus, nebijodamas susilaukti bausmės, sušuko: 

— Netrukus jis pašokinės kartuvėse, tas jūsų velnias 
admirolas! — Ir nudūmė kiek kojos neša. 

— Niekingas šuo! — tarė Merži— Man skaudu, kad 
mūsų didžiajam Admirolui tenka gyventi mieste, kur tiek 
daug prieš jį nusistačiusių žmonių. 

— Laimei, jo rūmai gerai saugomi, — atsakė chirur- 
gas.— Kai iš jų išėjau, laiptuose buvo pilna kareivių, ir 
jie jau ruošė savo šautuvų dagtis. Ak, ponas de Merži, 
šio Miesto gyventojai mūsų nemėgsta... Bet jau vėlu, ir 
aš turiu grįžti į Luvrą. 

Jie išsiskyrė palinkėję vienas kitam labo vakaro, ir 
Merži nuėjo savo keliu, paskendęs šviesiose mintyse, ku- 
rios padėjo jam greit užmiršti ir Admirolą, ir katalikų 
neapykantą. 

Tačiau jis negalėjo nepastebėti, kad sutemus visados 
tuščiose Paryžiaus gatvėse vyksta kažkoks neįprastas ju- 
dėjimas. Čia jis sutikdavo nešėjus, tempiančius ant nu- 
garos keistos formos nešulius, kurie tamsoje kažkodėl 
panėšėjo į iečių ryšulius, čia vėl būrelį kareivių, kurie 

ėjo tylėdami su šautuvais ant pečių ir smilkstančiomis 
dagtimis; kitur vėl staiga atsiverdavo langai, akimirką 
juose šmėkštelėdavo kažkokios figūros su žibintais ir tuo- 
jau vėl pranykdavo. 

— Ei, žmogau! —sušuko jis vienam nešėjui — kur 
tempi tuos ginklus taip vėlai naktį? 

— Į Luvrą, pone, šios nakties pasilinksminimui. 

— Drauge,— užklausė Merži kažkokį seržantą, einan- 
tį patrulio priešaky,— kur jūs šitaip apsiginklavę einate? 

— Į Luvrą, jūsų kilnybe, šios nakties pasilinksmini- 
mui. 

— Ei, paže, ar tu netarnauji karaliaus rūmuose? Kur- 
gi jūs su savo draugais vedate tuos tarsi į karą pabal- 
notus arklius? 

— Į Luvrą, jūsų kilnybe, šios nakties pasilinksminimui. 

— Šios nakties pasilinksminimui! — pakartojo sau 
Merži.— Atrodo, visi, išskyrus mane, žino kažkokią pas- 
laptį. Galų gale man tai mažai terūpi. Karalius gali link- 
smintis ir be manęs, aš visai nesidomiu jo pramogomis. 

Šiek tiek toliau jis pastebėjo prastai apsirengusį žmo- 
gų, kuris sustodavo ties kai kuriais namais ir kreida pa- 
ženklindavo kryžium duris. 

— Ar gerbiamasis esi kariuomenės butų skirstytojas, 
kad šitaip ženklini namus? 

Nepažįstamasis išnyko nieko neatsakęs. 

Ant kampo, jam besukant į gatvę, kurioje gyveno 
grafienė, jis vos nesusidūrė su žmogumi, kuris, kaip ir 
jis, buvo įsisupęs į platų apsiaustą ir ėjo pro tą patį gat- 
vės kampą, tik priešinga kryptimi. Nors buvo tamsu ir 
abu vyriškiai stengėsi pasislėpti, jie tuojau vienas kitą 
pažino. 

— A! Labas vakaras, ponas de Bevili.— tarė Merži, 
tiesdamas jam ranką. 

Prieš paduodamas dešinę, Bevilis padarė kažkokį keis- 
tą judesį po apsiaustu: iš dešinės rankos perdėjo į kai- 
Tiąją kažkokį sunkų daiktą. Apsiaustas pracsiskleidė. 

— Sveikas, narsusis kary, damų numylėtini! — sušuko 
Bevilis.— Galiu kirsti lažybų, kad mano kilnusis draugas 
vyksta į laimingą pasimatymą. 

— O jūs, pone?.. Matyt, gražuolių vyrai jūsų atžvil- 
giu nelabai draugiškai nusiteikę: nes, jei neapsirinku — 
jūs apsivilkęs grandijais, o tai, ką jūs laikote ten po ap- 
siaustu, baisiai panašu į pistoletus. 

— Reikia būti atsargiam, ponas Bernarai, labai atsar- 
giam,— tarė Bevilis. 

Sakydamas tuos žodžius, jis rūpestingai pasitaisė ap- 
siaustą, stengdamasis paslėpti ginklus, kuriuos po juo ne- 
šėsi. 

— Aš labai apgailestauju, kad šįvakar negaliu pasiū- 
lyti jums savo paslaugų bei špagos ir eiti sargybą gatvė- 
je prie jūsų mylimosios durų. Šiandien to negaliu pada- 
ryti, tačiau bet kuriuo kitu atveju teikitės manimi pasi- 
kliauti. 

— Šįvakar jūs negalite eiti su manim, ponas de Mer- 
Zi. — Tuos žodžius jis palydėjo keista šypsena. 

— Na, geros kloties! Sudie. 

— Aš linkiu jums taip pat geros kloties! — Šiuos at- 
sisveikinimo žodžius jis ištarė ypač pabrėždamas. 

Jie išsiskyrė. Kai Merži jau buvo beeinąs savo keliu, 
staiga išgirdo, kad Bevilis jį šaukia. Atsisukęs pamatė, 
kad tas grįžta prie jo. 

— Jūsų brolis Paryžiuje? 

— Ne, bet aš jo laukiu diena po dienos. Beje, saky- 
kit, ar jūs dalyvaujate šios nakties pasilinksminime? 

— Pasilinksminime? 

— Taip. Visur kalbama, kad šįvakar karaliaus rūmuose 
būsiąs kažkoks didelis pasilinksminimas. 

Bevilis kažką tyliai sumurmėjo pro dantis. 

— Dar kartą sudie,— tarė Merži— Aš šiek tiek sku- 
bu ir... Jūs suprantate, ką aš noriu pasakyti? 

— Klausykit, klausykit! Dar vienas žodis. Aš negaliu 
atsiskirti, nedavęs jums tikrai draugiško patarimo. 

— Kokio patarimo? 

— Neikite šįvakar pas ją. Tikėkite manim, rytoj jūs 
man už tai dėkosite. 

— Tai toks jūsų patarimas? Bet aš jūsų nesuprantu. 
Pas kokią ją? 

— Et, mes vienas kitą suprantame. Bet, jei esate iš- 
mintingas, persikelkite šįvakar pat į kitą Senos krantą. 

— Ar už tų žodžių slypi koks nors pokštas? 

— O ne. Aš dar niekados nesu taip rimtai kalbėjęs. 
Sakau jums: persikelkite per Seną. Jei velnias jums la- 
bai neduoda ramybės, nueikite prie jakobinų vienuolyno 
Sen Žako gatvėje. Netoli nuo šventųjų tėvų vartų jūs 
pamatysite didelį medinį kryžių, prikaltą prie gana skur- 
džios išvaizdos namelio. Iškaba gana keista, bet tai ne- 

svarbu! Pasibelsite ir rasite labai malonią senutę, kuri iš 
pagarbos man jus labai gerai priims... Perkelkite savo 
nepasotinamą aistrą į kitą Senos krantą. Motulė Briular 
turi mielas ir mandagias dukterėčias. .. Suprantate mane? 

— Jūs esate labai geras. Žemai lenkiuosi. 

— Ne, paklausykite mano patarimo. Kilmingojo gar- 
bės žodis! Tai išeis jums į naudą. 

— Nuolankiai dėkoju. Jūsų pasiūlymu pasinaudosiu 
kitą kartą. Šiandien manęs laukia. ..— Ir Merži žengė pir- 
myn. 

ias Persikelkite per Seną, mano mielas, tai paskutinis 
mano žodis. Jei jums atsitiks kokia nelaimė dėl to, kad 
nenorėjote klausyti mano patarimo, aš nusiplaunu rankas. 

Merži nustebino neįprastai rimtas Bevilio tonas. Bevi- 
lis jau buvo atsigrįžęs. Šįsyk ji sulaikė Merži. 

— Po velnių! Ką jūs norite pasakyti? Paaiškinkite 
man, ponas de Bevili, ir nebekalbėkite mįslėmis. 

— Mano mielas, aš galbūt neturėčiau jums taip aiš- 
kiai pasakyti, bet persikelkite per upę iki vidurnakčio ir 
likite sveikas. 

— Bet... 

Bevilis buvo jau toli. Merži valandėlę ėjo paskui jį, 
bet netrukus susigėdęs, kad veltui gaišta laiką, kurį ga- 
lima buvo geriau sunaudoti, grįžo atgal ir priėjo prie 
sodelio, kur turėjo įeiti. Jam teko kurį laiką pasivaikšti- 
nėti ten ir atgal, laukiant, kol nutolo keli praeiviai. Jis 
bijojo, kad jiems nepasirodytų keista, matant jį tokiu 
laiku įeinant pro sodo vartelius. Naktis buvo graži, švel- 
nus vėjelis gaivino įkaitusią žemę, mėnuo čia pasirody- 
davo, čia vėl pasislėpdavo už lengvų balkšvų debesėlių. 
Tokia naktis buvo sukurta meilei. 

Per valandėlę gatvė ištuštėjo: jis tuoj atvėrė varte- 
lius ir tyliai juos uždarė. Jo širdis smarkiai plakė, bet 
jis tegalvojo apie džiaugsmus, kurie jo laukė pas Dianą, 
o niūrios Mintys, kurias sukėlė keisti Bevilio žodžiai, da- 
bar jau buvo toli. 

Jis pirštų galais priėjo prie namų. Pro pravirą langą 
už raudonos užuolaidos degė lempa — tai buvo sutartas 
ženklas. 

Akies mirksniu jis atsidūrė savo meilužės oratuare. 


Ji buvo pusiau atsigulusi ant labai žemos, tamsiai 
mėlynu šilku apmuštos sofos. Palaidi ilgi juodi plaukai 
buvo išsisklaidę po visą priegalvį, ant kurio ilsėjosi jos 

galva. Akys buvo užmerktos, ir atrodė, kad ji tyčia sten- 
giasi jų neatmerkti. Kambarį apšvietė tik viena sidabrinė 
lempa, pakabinta prie lubų. Visa jos šviesa krito ant 
išbalusio Dianos de Tiurži veido ir jos ugningų lūpų. Ji 
nemiegojo, bet žiūrint į ją galėjai pamanyti, kad ją kan- 
kina sunkus slogutis. Vos tik sugirgždėjo kambaryje Mer- 
ži batai, ji pakėlė galvą, pravėrė akis ir burną, sudrebėjo 
Ir vos vos susilaikė nesurikusi iš išgąsčio. 

L -— Aš išgąsdinau tave, mano angele? — paklausė Mer- 
Zi, klaupdamasis prieš ją ir glausdamasis prie priegalvio, 
ant kurio nusviro gražiosios grafienės galva. 

— Pagaliau! Ačiū Dievui! 

— Aš priverčiau tave laukti? Juk dar toli iki vidur- 
nakčio. 

— Ak! Palikite mane, Bernarai... Ar niekas nematė, 
kaip jūs įėjote? 

— Niekas... Bet kas tau, brangioji? Kodėl šios ža- 
vingos lūpytės vengia manųjų? 

— Ak, Bernarai, jei tu žinotum... Nekankink ma- 
nęs, maldauju. .. Aš baisiai kenčiu, man nepaprastai skau- 
da galvą, ji dega kaip ugny. 

— Vargšelė! 

— Sėsk greta... ir, dėl Dievo meilės, nieko šiandien 
neprašyk... Aš labai sergu.— Ji įsikniaubė veidu į prie- 
galvius ir skaudžiai sudejavo. Paskui staiga pasikėlė, pa- 
sirėmė alkūnė, papurtė tankias garbanas, dengiančias jai 
visą veidą, ir paėmusi Merži ranką priglaudė ją prie smil- 
kinio. Jis pajuto, kaip smarkiai plaka jos arterija. 

— Tavo ranka šalta: man taip lengviau, — tarė ji. 

— Mano geroji Diana, kaip aš norėčiau, kad galvą 
skaudėtų man! — tarė jis, bučiuodamas jos įkaitusią kak- 
tą. 

— O taip... o aš norėčiau... Paliesk savo pirštų ga- 
lais mano vokus, bus lengviau... Man atrodo, jei galė- 
čiau verkti, mažiau kentėčiau, bet aš negaliu verkti. 

Stojo ilga tyla, kurią drumstė tik nelygus ir sunkus 
grafienės kvėpavimas. Merži, klupodamas prie sofos, švel- 
niai glostė ir retkarčiais bučiavo užmerktus savo gra- 
žiosios Dianos akių vokus. Kairiąją ranką jis padėjo ant 
priegalvio, ir mylimosios pirštai, sunerti su jo pirštais, 
kartkartėmis konvulsiškai juos spusteldavo. Švelnus ir 
karštas Dianos alsavimas aistringai kuteno Merži lūpas. 

— Brangioji drauge,— tarė jis pagaliau — man atro- 
do, tave kankina kažkas daugiau negu galvos skausmas. 
Gal tave ištiko koks sielvartas?.. Kodėl nenori man pa- 
sakyti? Argi tu nežinai, kad, mylėdami vienas kitą, pri- 
valome dalytis skausmais lygiai kaip ir džiaugsmais? 

Grafienė palingavo galvą neatmerkdama akių. Jos lū- 
pos sujudėjo, bet neištarė jokio aiškaus garso; paskui, 
tarsi netekusi jėgų nuo tos pastangos, ji vėl nuleido gal- 
vą Merži ant peties. Tą akimirką laikrodis išmušė pusę 
dvylikos. Diana sudrebėjo ir visa virpėdama pasikėlė 
guolyje. 

— Iš tikrųjų, jūs gąsdinate mane, mieloji drauge! 

— Nieko... dar nieko,— tarė ji dusliu balsu.— Šito 
laikrodžio dūžiai baisūs! Su kiekvienu dūžiu man galvą 
persmeigia tarsi karšta geležis. 

Merži nerado geresnio vaisto ir geresnio atsakymo, 
kaip pabučiuoti į jį palenktą kaktą. Staiga ji ištiesė ran- 
kas ir, padėjusi jas ant mylimojo pečių, vis pusiau tebe- 
gulėdama, pažvelgė į jį liepsnojančiomis akimis, kurios, 
atrodė, buvo pasirengusios jį perverti. 

— Bernarai,— tarė Diana,— kada tu atsiversi į kata- 
likybę? 

— Mano brangusis angele, nekalbėkime apie tai šian- 
dien, tu nuo to dar labiau susirgsi. 

— Aš sergu nuo tavo atkaklumo... bet tau tai nerū- 
pi! O juk laikas nelaukia, ir aš, net gulėdama mirties pa- 
tale, iki paskutinio atodūsio bandyčiau tave įtikinti... 

Merži norėjo užčiaupti jai lūpas pabučiavimu. Tai ga- 
na geras argumentas, ir juo galima atsakyti į visus klau- 
simus, kuriuos tik meilužis gali išgirsti iš savo meilužės. 
Bet Diana, kuri paprastai sutikdavo jo lūpas pusiaukelė- 
je, šį kartą smarkiai ir beveik pasipiktinusi atstūmė jį. 

— Klausykite, ponas de Merži, aš kasdien verkiu kru- 
vinomis ašaromis galvodama apie jus ir jūsų paklydimą. 
Jūs žinote, kaip aš jus myliu! Pagalvokite pats, kokias 
kančias turiu patirti pagalvojusi, kad tas, kuris man bran- 
gesnis už gyvybę, gali kiekvieną akimirką žūti su kūnu 
ir siela! 

— Diana, jūs žinote, kad mes susitarėme nebekalbėti 
šiais klausimais. 

— Bet tai būtinai reikalinga, nelaimingasis! Kas žino, 
ar tau beliko nors valanda atgailai? 

Nepaprastas jos balso tonas ir keisti žodžiai nejučiom 
priminė Merži keistą patarimą, kurį jam ką tik buvo da- 
vęs Bevilis. Jis pradėjo jaudintis, tačiau susivaldė ir tą 
karštą norą jį atversti išaiškino jos dievobaimingumu. 

— Ką norite pasakyti, mieloji drauge? Nejaugi jūs 
manote, kad lubos grius vien tik dėl to, kad užmuštų hu- 
genotą, kaip praėjusią naktį griuvo jūsų lovos baldaki- 
mas? Laimei, tada tatai baigėsi tik tuo, kad mudu para- 
gavome truputį dulkių... 

— Jūsų užsispyrimas mane stumia į neviltį! .. Klausy- 
kite, aš sapnavau, kad jūsų priešai ketina jus nužudyti. .. 
aš mačiau, kaip jūs mirėte paplūdęs kraujuose ir drasko- 
mas jų rankų, o aš nespėjau nė kunigo atvesti. 

— Mano priešai O aš nežinojau, kad turiu priešų. 

— Beproti! Argi visi tie, kurie nekenčia jūsų erezi- 
jos, nėra jūsų priešai? Argi jie ne visa Prancūzija? Taip, 
visi prancūzai privalo būti jūsų priešai, kol jūs būsite 
Dievo ir Bažnyčios priešas. 

— Palikime tas kalbas, mano valdove. O dėl sapnų 
kreipkitės į senąją Kamilę, ji išaiškins, aš čia nieko ne- 
išmanau. Pakalbėkime apie ką nors kita. Jūs šiandien, 
rodos, buvote rūmuose; ten turbūt ir gavote tą migreną, 
kuri jus taip kankina, o mane siutina... 

— Taip... aš grįžau iš rūmų, Bernarai... Aš mačiausi 
su karaliene ir išėjau iš jos... tvirtai pasiryžusi pasku- 
tinį kartą pamėginti pakeisti jūsų nuomonę... Tai reika- 
linga, būtinai reikalinga padaryti! .. 

— Aš manau,— pertraukė ją Bernaras — aš manau, 
mano brangioji, kad, jei jūs, nors ir sirgdama, turite jė- 
gų taip karštai pamokslininkauti, mes galėtume, jei jūs su- 
tiktumėte, dar maloniau praleisti laiką. 

Šią pašaipą ji sutiko niekinamu ir piktu žvilgsniu. 

— Pražuvėli! — tarė ji tyliai, tarsi kalbėdama pati su 
savim.— Kodėl aš tokia silpna prieš jį? 

Paskui tesė jau garsiau: 

— Aš aiškiai matau, kad jūs manęs nemylite ir aš jums 
ne brangesnė už arklį. Mano kančios jums visai nerūpi — 
kad tik teikčiau jums malonumų! Tik dėl jūsų, vien tik 
dėl jūsų aš sutikau kęsti sąžinės priekaištus, o juk, paly- 
ginti su jais, visos kančios, kokias tik gali išgalvoti žmo- 
nių įniršis, yra niekis. Vienas jūsų žodis galėtų man grą- 
žinti sielos ramybę, bet to žodžio, aš žinau, jūs nieka- 

dos neištarsite! Jūs nesutiktumėte dėl manęs paaukoti nė 
vieno savo prietaro. 

— Brangioji Diana, kokią kankynę man reikia ištver- 
ti! Būkite teisinga ir teneapakina jūsų tas jūsiškis religi- 
nis uolumas. Atsakykite man: ar rasite labiau atsidavusį 
vergą, kaip aš, visur, kur tik reikia parodyti rankų ar 
proto galią? Bet, norite, dar kartą pakartosiu: aš pasiryžęs 
numirti už jus, bet neprisiversiu tikėti kai kuriais daly- 
kais. 

Ji gūžčiojo pečiais klausydamasi ir žiūrėjo į jį beveik 
su neapykanta. 

— Aš negalėčiau,— kalbėjo jis toliau — dėl jūsų iš 
šateno virsti blondinu. Aš negalėčiau, norėdamas jums 
patikti, pakeisti savo kūno dalių formos. Mano tikėjimas — 
mano kūno dalis, mieloji drauge, ir atplėšti ją nuo kūno 
galima tik kartu su gyvybe. Tegu bet kas pamokslinin- 
kauja nors dvidešimt metų, manes vis tiek neprivers ti- 
kėti, kad gabalėlis prėskos duonos. .. 

— Nutilk! — pertraukė jį grafienė valdingu tonu.— 
Nepiktžodžiauk! Aš išmėginau visus būdus, nė vienas 
nepavyko. Užsikrėtę erezijos nuodais, jūs visi tampate 
kietagalviais, užmerkiate akis ir užsikemšate ausis prieš 
tiesą, nes bijote matyti ir girdėti. Na štai, ir atėjo lai- 
kas, kai jūs jau nieko nebematysite ir nebegirdėsite. .. 
Tebuvo viena priemonė pašalinti tą piktžaizdę nuo Baž- 
nyčios kūno, ir toji priemonė bus panaudota. 

„Ji žengė keletą žingsnių per kambarį ir susijaudinusi 
tesė: 

— Nepraeis nė valanda, ir erezijos slibinui bus nu- 
kirstos septynios jo galvos. Kardai jau išgaląsti, ir tikin- 
tieji yra pasirengę. Bedieviai bus nušluoti nuo žemės pa- 
viršiaus! 

Paskui, rodydama pirštu į laikrodį, stovintį kam- 
bario kampe, pridūrė: 

— Štai, žiūrėk, tau dar lieka ketvirtis valandos atgai- 
lai atlikti. Kai ši rodyklė atslinks iki čia, tavo likimas 
bus išspręstas. 

Jai dar nebaigus kalbėti, pasigirdo kažkoks duslus 
užesys, panašus į tą, kuris kyla miniai subruzdus aplink 
didelį gaisrą. Iš pradžių tas neaiškus ūžesys sparčiai stip- 
rėjo, ir praslinkus kelioms minutėms jau galima buvo iš- 
skirti tolumoje varpų gausmą ir šūvių papliūpas. 

— Kokias baisybes čia man skelbiate? — sušuko Mer- 

Ži. 
Grafienė pribėgo prie lango ir plačiai jį atvėrė. 
Tada dar aiškiau pasigirdo triukšmas, nebesulaikomas 

stiklų ir užuolaidų. Jame, rodos, galima buvo išskirti siel- 
vartingą riksmą ir džiūgavimo klyksmus. Rausvi dūmai 
kilo į dangų, kiek tik akis užmatė, visose miesto dalyse. 
Galima buvo pamanyti, kad tai milžiniškas gaisras, jei 
kambario tuoj nebūtų pripildęs smalos kvapas, kuris te- 
galėjo kilti nuo tūkstančių įžiebtų deglų. Tą pačią aki- 
mirką gatvėje nuaidėjo šūviai ir apšvietė kaimyninio na- 
mo langus. 

— Žudynės prasidėjo! — sušuko grafienė ir siaubo 
apimta susiėmė rankomis galvą. 

— Kokios žudynės? Ką jūs norite pasakyti? 

— Šiąnakt bus išžudyti visi hugenotai; taip įsakė ka- 
ralius. Apsiginklavo visi katalikai, ir nė vienas eretikas 
neturi likti gyvas. Bažnyčia ir Prancūzija bus išgelbėtos, 
bet tu žūsi, jei neišsižadėsi savo paklydimo. 

Merži pajuto, kaip visą jo kūną išpila šaltas prakai- 
tas. Paklaikusiomis akimis jis žvelgė į Dianą de Tiurži, 
kurios veide keistai atsispindėjo vienu metu ir nerimas- 
tis, ir džiugesys. Šiurpus triukšmas, aidįs jo ausyse ir 
sklindąs po visą miestą, patvirtino baisią naujieną, kurią 
jis ką tik sužinojo. Keletą akimirkų grafienė stovėjo ty- 
lėdama, įsmeigusi į jį akis. Tik į langą nukreiptu pirštu ji 
tartum norėjo pažadinti Merži fantaziją, kad toji nupieš- 
tų jam kruvinas scenas, kurias galima buvo įsivaizduoti 
girdint tuos žŽmogėdriškus šauksmus ir matant tas klai- 
kias šviesas. Pamažu jos veido išraiška sušvelnėjo, lau- 
kinis džiaugsmas išnyko, liko tik neapsakoma baimė. Pa- 
galiau ji puolė ant kelių ir sušuko maldaujamu balsu: 

— Bernarai, maldauju tave, gelbėk savo gyvybę, at- 
siversk į katalikybę! Gelbėk savo gyvybę, gelbėk maną- 
ją, nes ji priklauso nuo tavosios! 

Merži metė į ją nuožmų žvilgsnį. Diana ėmė šliaužti 
paskui jį per kambarį keliais ištiesusi rankas. Neatsakęs 
nė žodžio, jis šoko į oratuaro gilumą ir čiupo savo špa- 
gą, kurią buvo pasidėjęs ant kėdės. 

— Nelaimingasis! Ką gi tu ketini daryti? — sušuko 
grafienė, pribėgusi prie jo. 

— Gintis! Aš nesiduosiu papjaunamas kaip avinas. 

— Beproti, tūkstantis špagų neišgelbėtų dabar tavęs! 

Visas miestas ėmėsi ginklo. Karaliaus gvardija, šveica- 
rai, Miestiečiai ir liaudis — visi dalyvauja skerdynėse, ir 
nebėra nė vieno hugenoto, kuriam šią minutę nebūtų 
įremta dešimt durklų į krūtinę. Liko tik viena priemo- 
nė išsigelbėti nuo mirties — tapk kataliku. 

Merži buvo drąsus, bet, pagalvojus apie pavojus, ku- 
riuos, atrodė, žadėjo ši naktis, valandėlę į jo širdį smilk- 
telėjo niekinga baimė, ir kaip žaibas šmėkštelėjo mintis 
išsigelbėti išsižadant savo tikėjimo. 

— Aš atsakau už tavo gyvybę, jei tu tapsi katali- 
ku,— tarė Diana, maldaujamai sunerdama rankas. 

„Išsižadėjęs savo tikėjimo, — pagalvojo Merži,— aš ne- 
kęsiu pats savęs visą gyvenimą.“ 

Ta mintis sugrąžino jam drąsą, ir jis susigėdo dėl va- 
landėlę trukusios silpnybės. Užsismaukęs skrybėlę, susi- 
segęs kardasaitį ir apvyniojęs apsiaustą apie kairiąją 
ranką vietoj skydo, jis ryžtingai žengė durų link. 

— Kur tu eini, nelaimingasis? 

— Į gatvę. Nenoriu, kad jums tektų apgailestauti ma- 
tant, kaip aš būsiu paskerstas jūsų namuose. 

Jo balse suskambo tokia panieka, kad grafienė pa- 
sijuto sugniuždyta. Ji užstojo jam kelią. Bernaras ją 
šiurkščiai atstūmė, bet ji įsikibo į jo liemenės skverną ir 
vilkosi keliais paskui jį. 

— Palikite mane! — suriko jis.— O gal jūs pati nori- 
te atiduoti mane žudikams! Hugenoto meilužė gali iš- 
pirkti savo nuodėmes, paaukodama savo Dievui myli- 
mojo kraują. 

— Sustok, Bernarai, maldauju tave! Aš trokštu tik 
tavo išgelbėjimo. Gyvenk dėl manęs, brangusis angele! 
Gelbėkis mūsų meilės vardan!.. Sutik ištarti vieną -vie- 
nintelį žodį — ir aš tau prisiekiu — tu išsigelbėsi! 

— Kaip? Aš turėčiau priimti žmogžudžių ir plėšikų 
tikėjimą! Šventieji Evangelijos kankiniai, aš tuoj susi- 
jungsiu su jumis! 

Ir jis taip smarkiai išsiveržė iš grafienės rankų, kad 
ji skaudžiai parkrito ant grindų. Jis buvo beatidarąs du- 
ris, bet Diana, staiga vikriai pašokusi it jauna tigrė, puo- 
lė prie jo ir suspaudė jį savo glėbyje stipriau negu tvir- 
tas vyras. 

— Bernarai! — sušuko ji nebesivaldydama, su ašaro- 
mis akyse, — tokį aš tave myliu dar labiau negu jei tu 
taptum kataliku! 

Ir nutempusi jį prie sofos krito drauge su juo, api- 
berdama jį bučiniais ir apliedama ašaromis. 

— Pasilik čia, mano vienintele meile; pasilik su ma- 
nim, mano drąsusis Bernarai,— kalbėjo Diana, spaus- 
dama jį prie savęs, apvydama jį savo kūnu, kaip gyvatė 
apsirango aplink savo grobį — Čionai, mano glėbyje, jie 
neateis tavęs ieškoti; ir jiems pirma teks nužudyti ma- 
ne, norint pasiekti tavo krūtinę. Atleisk man, mano mei- 
le, aš negalėjau tavęs iš anksto įspėti apie tau gresiantį 
pavojų. Buvau supančiota baisios priesaikos. Bet aš ta- 
ve išgelbėsiu arba žūsiu drauge su tavim! 

Šią akimirką kažkas smarkiai pasibeldė į duris iš gat- 
vės. 

Grafienė suspigo, o Merži, išsivadavęs iš jos glėbio ir 
pasitaises apsiaustą, apvyniotą apie kairiąją ranką, paju- 
to savyje tiek jėgos ir ryžto, kad būtų nesvyruodamas 
puolęs šimtą žudikų, jei jie būtų pasirodę. 

Beveik visuose Paryžiaus namuose prie įeinamųjų 
durų būdavo įtaisyti maži keturkampiai langeliai su la- 
bai tankiais geležiniais pinučiais. Pažvelgę pro juos, na- 
mo gyventojai galėdavo iš anksto patikrinti, ar nepavo- 
jinga atidaryti duris. 

Dažnai net sunkios ąžuolinės durys, apkaltos didelė- 
mis vinimis ir sutvirtintos geležiniais apkaustais, dar at- 
rodydavo per menkos atsargiems žmonėms, kurie tesu- 
tikdavo pasiduoti tiktai po apgulos pagal visas taisyk- 
les. Todėl iš abiejų durų pusių būdavo įtaisomos siau- 
ros šaudomosios angos, pro kurias galima buvo nepas- 
tebimai iki valios šaudyti į apgulėjus. 

Senas ištikimas grafienės kamerdineris, per tokius pi- 
nučius atidžiai apžiūrėjęs atėjusį žmogų ir atitinkamai jį 
išklausinėjęs, pranešė savo šeimininkei, kad kapitonas 
Žoržas de Merži primygtinai prašosi įleidžiamas. Baimė 
praėjo, ir durys buvo atidarytos. 


XXII 
RUGPJŪČIO 24-OJI 


„Leiskite kraują! Leiskite kraują!“ 
Maršalo de Tavano žodžiai 92 


Palikęs savo eskadroną, kapitonas Žoržas parskubėjo 
namo, tikėdamasis ten rasti brolį; bet šio jau buvo spėta 
išeiti, pasakius tarnams, kad jis išvykstąs visai nakčiai. 
Iš to Žoržas lengvai atspėjo, kad brolis pas grafienę, ir 
nuskubėjo jo ten ieškoti. Bet skerdynės jau buvo prasi- 
dėjusios. Maišatis, žudikų minios ir „per gatves ištiestos 
grandinės sulaikydavo jį kiekviename žingsnyje. Jam 
teko eiti pro Luvrą, kur fanatizmas reiškėsi kuo įnirtin- 
giausiai. Šiame kvartale gyveno daug protestantų. Šiuo 
metu jį buvo užplūdę miestiečiai katalikai ir gvardijos 
kareiviai su ugnimi ir kalaviju rankose. Čia, pasak vie- 
no tų laikų rašytojo stipraus posakio, * kraujas tekėjo iš 
visų pusių, ieškodamas upės, ir nebuvo galima pereiti gat- 
vę nerizikuojant kiekvieną akimirką būti pritrenktam ko- 
kio nors lavono, sviedžiamo pro langą. 

Tiesiog pragariškai apdairūs žudikai pasirūpino, kad 
dauguma valčių, kurios paprastai stovėdavo prie Luvro, 
buvo nuplukdytos į kitą upės krantą. Taigi daugeliui bėg- 
lių, kurie atsidūrę Senos pakrantėje tikėjosi laivais per- 
sikelti per upę ir išvengti priešų smūgių, beliko pasi- 
rinkti upės bangas arba juos persekiojančių kareivių ale- 
bardas. Tuo tarpu, pasakojama, kažkas matęs, kaip vie- 
name rūmų lange stovėjęs Karolis IX ir apsiginklavęs il- 
ga arkebuza tarsi medžioklėje šaudęs vargšus praei- 
vius. ** 


Kapitonas, žengdamas per lavonus, visas apsitaškęs 
krauju, skverbėsi pirmyn, kas žingsnis rizikuodamas tap- 
ti kokio nors apsirikusio žudiko auka. Jis pastebėjo, kad 
visi kareiviai ir miestiečiai turi baltus raiščius ant rankos 
ir baltus kryžius ant skrybėlių. Žoržas lengvai būtų galė- 
jęs užsidėti tuos sutartinius ženklus, bet žmogžudžiai jam 


* D'Obinjė, „Visuotinė istorija“. (Aut. past.) 
“* DObinjė, „Visuotinė istorija.“ (Aut. past.) 

kėlė tokį pasibaisėjimą, kad jis šlykštėjosi ir tais jų ženk- 
lais, kuriais jie naudojosi, norėdami atskirti savuosius. 

Ant upės kranto, prie Šatlė“*, jis išgirdo, kad jį kaž- 
kas šaukia vardu. Atsigręžęs pamatė žmogų, apsiginkla- 
vusį ligi dantų; tačiau jis, atrodo, nebuvo paleidęs į dar- 
bą savo ginklų, nors ir turėjo baltą kryžių prie skrybė- 
lės; kaip niekur nieko, jis vartė rankoj kažkokį popie- 
rėlį. Tai buvo Bevilis. Jis ramiausiai žvelgė į lavonus ir 
į gyvus žmones, svaidomus į Seną nuo Menjė tilto. 

— Žoržai, ką tu čia veiki, po šimts velnių? Kas gi — 
stebuklas ar Dievo malonė — suteikė tau tiek pagirtino 
uolumo, nes, atrodo, vyksti hugenotų medžioti? 

— O tu pats ką čia veiki tarp tų niekšų? 

— Aš? Po perkūnų, aš žiūriu. Tai bent reginys. O ži- 
nai, kokį aš pokštą iškrėčiau? Tu juk pažįsti senąjį Mi- 
šelį Kornaboną, palūkininką hugenotą, kuris mane taip 
plėšdavo? .. 

— Tu jį nužudei, nelaimingasis! 

— Aš? Fu! Aš nesikišu į tikėjimo reikalus. Aš ne tik 
jo nenužudžiau, bet dargi paslėpiau savo rūsy, o jis man 
pakvitavo gavęs visą skolą. Taigi aš padariau gerą dar- 
bą ir gavau už jį atlyginimą. Tiesa, tam, kad jis leng- 
viau pasirašytų kvitą, aš du kartu buvau įrėmęs jam į 
smilkinį pistoletą, bet velniai mane rautų, jei aš būčiau 
iššovęs. .. Štai, žiūrėk, už tilto sijos užsikabino - moteris, 
jos sijonas užkliuvo. Nukris!.. Ne, nenukris! Po velnių! 
Įdomu, verta pasižiūrėti iš arčiau! 

Žoržas jį paliko ir sudavęs sau į kaktą pagalvojo: 

— Štai vienas iš padoriausių kilmingųjų, kuriuos aš 
šiandien sutinku šiame mieste! 

Jis pasuko į Sen Žoso gatvę, tuščią ir neapšviestą. 
Matyt, čia negyveno nė vienas reformatas. Tačiau ir čia 
aiškiai girdėjosi triukšmas iš kaimyninių gatvių. Staiga 
baltas namų sienas apšvietė raudona deglų šviesa. Pasi- 
girdo spiegiamas riksmas, ir Žoržas pamatė kažkokią pu- 
siau nuogą moterį, palaidais plaukais, su kūdikiu ant 
rankų. Ji bėgo nežmonišku greičiu. Ją vijosi du vyrai, 
vienas kitą ragindami laukiniais riksmais, kaip medžio- 
tojai, persekiojantys plėšrų žvėrį. Moteris jau buvo be- 
įbėganti į pasitaikiusį atvirą prieangį, bet staiga vienas 
persekiotojas šovė į ją iš arkebuzos. Kulka pataikė į nu- 
garą, ir moteris parkrito aukštielninka. Tačiau bematant 
atsikėlė, žengtelėjo į Žoržą ir vėl pargriuvo ant kelių; 

paskui jau paskutinėmis pastangomis ji ištiesė vaiką į 
kapitoną, tarsi patikėdama kūdikį jo kilniaširdiškumui. Ir 
neištarusi nė žodžio ji mirė. 

— Pastipo dar viena eretikų kalė! — sušuko žmogus, 
šovęs iš arkebuzos.— Aš nenurimsiu, kol neišguldysiu jų 
bent tuzino. 

— Niekšas! — sušuko kapitonas ir iš arti šovė į jį iš 
pistoleto. 

Piktadario galva atsimušė į priešingą sieną. Jis baisiai 
išsprogino akis ir, visu kūnu slysdamas ant kulnų tarsi 
blogai atremta lenta, parkrito ant žemės negyvas. 

— Kaip! Nušauti kataliką! — sušuko užmuštojo drau- 
gas, vienoje rankoje laikęs deglą, 0 antroje — kruviną 
špagą.— Kas gi jūs toks? Prisiekiu šventosiomis mišio- 
mis! Juk jūs iš karaliaus lengvosios kavalerijos. Šimts 
pypkių, ponas karininke, jūs apsirikote! 

Kapitonas išsitraukė iš už diržo savo antrą pistoletą 
ir užtaisė jį. Žudikas puikiai suprato, ką reiškia tas ju- 
desys ir: gaiduko spraktelėjimas. Jis metė deglą ir gal- 
votrūkčiais pasileido bėgti. Žoržas nesiteikė šauti į jį. 
Jis pasilenkė, apčiupinėjo ant žemės gulinčią moterį ir 
įsitikino, kad ji jau nebegyva. Kulka ją pervėrė kiaurai. 
Kūdikis rėkė ir verkė, rankomis apsikabinęs motinos kak- 
lą; jis buvo aptaškytas krauju, bet kažkaip stebuklingai 
nesužeistas. Kapitonas vargais negalais atplėšė vaiką nuo 
motinos, kurios jis iš visų jėgų laikėsi įsikibęs, paskui 
susuko jį savo apsiaustu. Ką tik įvykęs susitikimas pamo- 
kė Žoržą atsargumo: jis pakėlė užmuštojo skrybėlę, nu- 
ėmė nuo jos baltą kryželį ir prisisegė sau. Niekieno ne- 
besustabdytas jis pasiekė grafienės namus. 

Broliai puolė vienas kitam į glėbį ir kurį laiką sto- 
vėjo apsikabinę, negalėdami žodžio ištarti. Pagaliau ka- 
pitonas keliais žodžiais papasakojo, kas dedasi mieste. 
Bernaras keikė karalių, Gizų gaują ir kunigus; jis norėjo 
išeiti ir pamėginti prisijungti prie savo tikėjimo brolių, 
jei šie kur nors bandytų priešintis. Grafienė verkė ir mal- 
davo jį neiti, o kūdikis rėkė ir reikalavo motinos. 

Daug laiko sugaišus šūkavimams, aimanoms ir aša- 
roms, pagaliau reikėjo apsispręsti. Dėl kūdikio — tai gra- 
fienės kamerdineris apsiėmė suieškoti moterį, kuri juo 
pasirūpintų. Merži šią minutę bėgti negalėjo. Be to, kur 
bėgti? Kas žino, ar žudynės nėra apėmusios visos Pran- 
cūzijos? Gausūs gvardijos būriai buvo užėmę tiltus, per 

kuriuos reformatai būtų galėję persikelti į Sen Žermeno 
priemiestį, o iš ten lengviau pasprukti iš miesto ir pa- 
siekti pietines provincijas, nuo seno prijaučiančias hu- 
genotams. Antra vertus, atrodė nenaudinga ir net ne- 
protinga maldauti karaliaus pasigailėjimo tokiu metu, 
kai jis, skerdynių įaistrintas, tegalvojo apie dar didesnį 
aukų skaičių. 

Kadangi grafienė garsėjo kaip labai pamaldi moteriš- 
kė, jos namai neturėjo būti žudikų rimtai apieškomi, o 
Diana manė, kad savo tarnais ji galinti pasikliauti. Taigi 
Merži niekur nebūtų galėjęs rasti prieglobsčio, kur jam 
būtų grėsęs mažesnis pavojus. Nutarta, kad jis pasiliks 
čia pasislėpęs ir lauks tolesnių įvykių. 

Dieną žudynės ne tik nesiliovė, bet, atrodė, dar su- 
stiprėjo ir tarsi įsiteisino. Nebuvo nė vieno kataliko, ku- 
ris, bijodamas, kad jo kas nepalaikytų eretikų, nebūtų 
prisisegęs balto kryželio, nebūtų apsiginklavęs ir įdavi- 
nėjes dar likusių gyvų protestantų. Tuo tarpu karalius, 
užsidaręs savo rūmuose, nieko nepriiminėjo, išskyrus žu- 
dikų vadus. Prastuomenė, susiviliojusi grobiu, prisijungė 
prie miestiečių gvardijos ir kareivių, o pamokslininkai 
bažnyčiose ragino tikinčiuosius būti dar žiauresnius. 

— Sutraiškykime vienu sykiu, — kalbėjo jie,— visas 
hidros galvas ir visiems laikams padarykime galą pilieti- 
niams karams. 

Norėdami įrodyti kraujo ir stebuklų ištroškusiai liau- 
džiai, kad dangus pritaria šioms baisybėms ir nori ją pa- 
drąsinti akivaizdžiu stebuklu, jie šaukė: 

— Eikite į Nekaltųjų kūdikėlių kapines, pasižiūrėki- 
te, kaip puikiai ten vėl pražydo erškėtrožė, kuri tarsi 
pajaunėjo ir sustiprėjo, palaistyta eretikų krauju! 

Gausios ginkluotų žudikų procesijos labai iškilmingai 
traukė pagarbinti šventosios erškėtrožės ir grįžo iš ka- 
pinių, kupinos naujo užsidegimo ieškoti ir žudyti tuos, 
kuriuos dangus taip akivaizdžiai pasmerkė. Visų lūpose 
buvo vienas Kotrynos posakis; žudikai kartojo jį skers- 
dami vaikus ir moteris: Che pietd Ilor ser crudele, che 
crudeliū Ilor ser pietoso: šiandien žmoniška — būti žiau- 
riam, žiauru — būti žmoniškam. 

Keistas dalykas! Tarp visų šių protestantų maža bu- 
vo tokių, kurie nebūtų kariavę ir dalyvavę aršiuose mū- 
šiuose, kur jie dažnai sėkmingai mėgino priešų persva- 
rą skaičiumi atsverti savo narsumu; o tuo tarpu šių sker- 

dynių metu tik du iš jų tepasipriešino savo žudikams, ir 
iš šių dviejų tik vienas buvo dalyvavęs kare. Galbūt 
įpratę kovoti būryje, pagal taisykles, jie neteko tos as- 
meninės energijos, kuri galėjo paraginti kiekvieną pro- 
testantą gintis savo namuose kaip tvirtovėje. Galima bu- 
vo matyti, kaip seni kariai, tartum atnašaujamos aukos 
pakišdavo savo gerkles niekšams, kurie dar vakar būtų 
drebėję prieš juos. Savo nuolankumą likimui jie laikė 
drąsa ir rinkosi kankinių garbę, o ne karinę šlovę. 

Kai pirmasis kraujo troškulys buvo numalšintas, gai- 
lestingesnieji iš žudikų ėmė siūlyti savo aukoms pirktis 
gyvybę, išsižadant tikėjimo. Šiuo pasiūlymu tepasinau- 
dojo labai nedaug kalvinistų, sutikę išsipirkti nuo mir- 
ties ir net nuo kankinimų galbūt atleistinu melu. Net 
matydami ties galvomis iškeltus kalavijus, moterys ir vai- 
kai kartojo savo tikėjimo išpažinimą ir mirė be mažiau- 
sios dejonės. 

Dviem dienom praslinkus, karalius buvo bemėginąs 
sustabdyti skerdynes; bet kartą davus valią minios aist- 
roms nebeįmanoma buvo ją sutūrėti. Ne tik durklai ne- 
siliovė smogę, bet ir pats karalius, apkaltintas bedievišku 
gailesčiu, buvo priverstas atšaukti savo malonės žodžius 
ir net viršyti savo piktybę, kuri pagaliau ir buvo vienas 
iš pagrindinių jo charakterio bruožų. 

Pirmąsias dienas po švento Baltramiejaus nakties Ber- 
narą jo slaptavietėje pastoviai lankė brolis, kiekvieną 
kartą pranešdamas vis naujų smulkmenų apie siaubingus 
reginius, kuriuos jam pačiam teko matyti. 

— Ak! Kada aš galėsiu palikti tą žudikų ir nusikaltė- 
lių šalį? — sušukdavo Žoržas.— Aš mieliau sutikčiau gy- 
venti su laukiniais žvėrimis negu su prancūzais. 

— Vyk su manim į La Rošelę,— sakydavo Bernaras.— 
Tikiuosi, kad tie žŽmogžudžiai dar jos neužėmė. Numirsi- 
me drauge, ir tu išpirksi savo atsimetimą gindamas tą 
paskutinę mūsų tikėjimo tvirtovę. 

— O kas bus su manim? — klausė Diana. 

-— Geriau persikelkime į Vokietiją ar į Angliją. — at- 
sakydavo Žoržas.— Tenai bent niekas mūsų nežudys, ir 
mes nebūsime verčiami kitus žudyti. 

Šie planai liko neįgyvendinti. Žoržas buvo pasodintas 
į kalėjimą už tai, kad nepaklausė karaliaus įsakymo, o 
grafienė, baimindamasi, kad kas nerastų jos meilužio, gal- 
vojo tik, kaip išsiųsti jį iš Paryžiaus. 


XXIII 


DU VIENUOLIAI 


Jam užmovė kapišoną, 
Padarė vienuoliu. 
Liaudies daina 


Netoli nuo Orleano, pakeliui į Božansi, vienoje Luaros 
pakrantės smuklėje prie stalo sėdėjo jaunas vienuolis ru- 
dais drabužiais, su dideliu kapišonu, užsmauktu ant akių. 
Jo akys pamaldžiai žvelgė į brevijorių, nors skaityti jis 
buvo pasirinkęs truputį per tamsų kampelį. 

Prie juostos jam kabojo rožančius, kurio karoliai bu- 
vo didesni už balandžio kiaušinį, o gausus įvairių šven- 
tųjų medalikėlių rinkinys, prikabintas prie tos pačios 
virvės, žvangėjo vos tik pajudėjus. Kai jis pakeldavo 
galvą ir pažvelgdavo į durų pusę, galima buvo pastebėti 
dailų veidą su užriestais „turkų lanko“ pavidalo ūsais, 
tokiais šauniais, kad jų būtų galėjęs pavydėti bet kuris 
armijos kapitonas. Jo rankos buvo labai baltos, nagai 
ilgi ir rūpestingai nukarpyti, ir neatrodė, kad jaunasis 
brolis, pagal savo ordino įstatus, būtų kada nors jose 
laikęs kastuvą ar grėblį. 

Drūta papūtžandė valstietė, šios smuklės šeimininkė, 
atliekanti joje padavėjos bei virėjos pareigas, priėjo 
prie jaunojo vienuolio ir gana nevikriai tūptelėjusi tarė: 

— Na, ką gi, tėveli! Ar nieko neužsisakysite pietų? 
Juk jau po vidudienio, žinote? 

— Ar dar ilgai teks laukti laivo iš Božansi? 

— Kas čia žino! Vanduo nuseko, negi paplauksi kaip 
nori. O be to, dar ne laikas. Jumis dėta, aš čionai pa- 
pietaučiau. 

— Gerai, papietausiu, bet ar nėra pas jus kito kam- 
bario, kur galėčiau pavalgyti? Čia kažkaip nemaloniai 
kvepia. 

— Jūs, matyt, turite labai jautrią uoslę, tėve. Aš tai 
ničnieko neužuodžiu. 

— Ar čia kur nors netoli šio viešbučio svilinamos 
kiaulės, ar ką? 

— Kiaulės? Ak, tai bent juokinga! Kiaulės? Taip, be- 
veik; tai iš tikrųjų kiaulės, nes, kaip sakoma, kol gyvi 

buvo, šilkais puošėsi; bet šitos kiaulės nevalgomos. Tai, 
tėveli, atsiprašant, hugenotai deginami prie upės, už ko- 
kio šimto žingsnių nuo čia, jų kvapą jūs ir užuodžiate. 

— Hugenotai! 

— Taip, hugenotai. O ar jums ne vis viena? Dėl to 
neverta prarasti apetitą. Aš mielai pakeisčiau jums kam- 
barį, bet teturiu tą vieną; todėl jums teks juo pasiten- 
kinti. Niekai! Hugenotai ne taip jau prastai kvepia. Ga- 
lų gale, jei žmonės jų nedegintų, tai jie gal dar labiau 
dvoktų. Šįryt ant smėlio jų buvo tokia aukšta krūva, ši- 
tokia didelė krūva... va, kaip šis židinys. 

— Ir jūs einate žiūrėti tų lavonų? 

— Ak, tai jūs klausiate dėl to, kad jie nuogi? Bet 
juk lavonai, tėve, nesiskaito. Jie man nepadarė didesnio 
įspūdžio, kaip kad būčiau mačius krūvą negyvų varlių. 
Atrodo, vakar Orleane smarkiai padirbėta: baisus daik- 
tas, kiek Luara mums atnešė tų eretiškų žuvų; o kadan- 
gi vanduo upėje nusekęs, tai jų randame kasdien ant 
smėlio visai sausų. Dar vakar malūnininko vaikis nuėjo 
pažiūrėti savo tinklo, ar ten nėra lynų: staiga mato ja- 
me negyvą moterį — pilvas mikliai alebarda perdurtas. 
Ar patikėsite,— įeita štai pro čia, o išeita tarp pečių. Jam, 
žinoma, būtų buvę daug maloniau sugauti gražų karpį... 
Bet kas gi jums, tėveli?.. Bene žadate alpti? Gal išger- 
tumėt taurelę Božansi vyno, kol sulauksite pietų? Tai jus 
iš karto atgaivintų. 

— Dėkoju jums. 

— Na, tai ko norite pietums? 

— Kas pasitaikys. .. man vis tiek. 

— Kas jums? Jūs ir vėl blogai nusiteikęs? Mano in- 
daujoje, Matote, pilna visokių gėrybių. 

— Na, iškepkite viščiuką ir netrukdykite man skaityti 
brevijorių. 

— Viščiuką! Šventasai tėve! Viščiuką? Ak, tai bent 
gražu! Matyt, į jūsų dantis voratinkliai neįsimesdavo pas- 
ninko metu. Turbūt turite Popiežiaus dispensą penktadie- 
niais valgyti viščiukus? 

— Ak, koks aš išsiblaškęs!.. Taip, žinoma, juk šian- 
dien penktadienis... Pasninką pasninkauk. Iškepkite man 
kiaušinienės. Labai jums dėkingas, kad laiku mane įspė- 
jote, apsaugodama nuo sunkios nuodėmės. 

— Na štai kokie jie! — tarė smuklininkė tyliai — Jei 
tų ponų neįspėtum, jie per pasninką rytų viščiukus, o 

vargšės moteriškės sriuboje radusios lašinių gabalėlį to- 
kį triukšmą pakels, kad tik laikykis. 

Tai pasakiusi, ji ėmė ruošti kiaušinienę, o vienuolis 
vėl ibedė nosį į brevijorių. 

— Ave Maria, mano sesuo! — tarė įeidamas į smuk- 
lę kitas vienuolis kaip tik tuo momentu, kai tetulė Mar- 
garita, laikydama rankoje keptuvę, ruošėsi apversti sto- 
rą kiaušinienę. 

Atvykėlis buvo gražus raudonveidis senis, su žila 
barzda, aukštas, tvirtas ir apkūnus. Bet kas itin krito į 
akį — tai didžiulis trauklapis, slėpęs vieną akį ir dengęs 
pusę skruosto. Prancūziškai jis kalbėjo laisvai, bet jo 
tarsenoje girdėjosi šioks toks svetimtautiškas akcentas. 

Jam įėjus, jaunasis vienuolis užsismaukė kapišoną dar 
žemiau ant akių, kad jo nebūtų galima pažinti. Bet te- 
tulę Margaritą dar labiau nustebino tai, kad naujai įėjęs 
vienuolis, kuris nuo karščio buvo atsivertęs kapišoną, vos 
tik pamatęs savo tikėjimo brolį, pasiskubino tuojau jį 
nuleisti. 

— Dievaži, tėve,— tarė smuklininkė,— ateinate kaip 
tik pietums. Jums neteks ilgai laukti ir rasite sau tinka- 
mą draugiją. 

Paskui, kreipdamasi į jaunąjį vienuolį, pridūrė: 

— Ar ne tiesa, jaunasis tėveli, kad jums bus labai 
malonu papietauti su dvasišku tėvu? Jį primasino mano 
kiaušinienės kvapas. Na, žinoma, aš juk sviesto negailiu! 

Jaunasis vienuolis nedrąsiai burbtelėjo: 

— Nenorėčiau varžyti pono. 

Senasis vienuolis, savo ruožtu žemai nulenkęs galvą, 
tarė: 

— Aš —— neturtingas vienuolis iš Elzaso... Blogai kal- 
bu prancūziškai... ir bijau, kad mano draugija nebus la- 
bai maloni mano tikėjimo broliui. 

— Na, — tarė tetulė Margarita,— kas čia per ceremo- 
nijos? Vienuoliai, be to, dar to paties ordino vienuoliai, 
privalo valgyti prie vieno stalo ir gulėti vienoje lovoje. 

Ir paėmusi suolelį pastatė jį prie stalo, kaip tik prie- 
šais jaunąjį vienuolį. Senasis atsisėdo šonu, matyt, smar- 
kiai sumišęs. Atrodė, jame kovojo apetitas papietauti ir 
lyg tam tikras nenoras susidurti akis į akį su savo ordino 
broliu. 

Šeimininkė padavė kiaušinienę. 

— Na, tėveliai, pasiskubinkite su savo Benedicite“, o 
paskui pasakysite, ar gardi mano kiaušinienė. 

Išgirdę žodį Benediciie, abu vienuoliai dar labiau su- 
glumo. Jaunesnysis tarė vyresniajam: 

— Maldą kalbėti turite jūs; jūs vyresnis už mane, ir 
ši garbė priklauso jums. 

— Ne, visai ne! Jūs čionai atėjote anksčiau už mane, 
jūs ir kalbėkite. 

— Ne, prašau labai! 

— Aš dar kartą sakau, kad nekalbėsiu. 

— Bet melstis reikia. 

— Pamatysite,— tarė tetulė Margarita, — kol jie susi- 
tars, kiaušinienė atauš. Na, ar kas yra matęs, kad pran- 
ciškonai darytų tokias ceremonijas? Tegu vyresnysis su- 
kalba Benedicite, o jaunesnysis — paskui maldą po pietų. 

— Aš moku Benedicite tik savo kalba, — tarė senasis 
vienuolis. 

Jaunesnysis, atrodo, nustebo ir vogčiomis dirstelėjo į 
savo draugą. Tuo tarpu šis, labai pamaldžiai sudėjęs ran- 
kas, pradėjo po savo kapišonu burbėti kažkokius niekam 
nesuprantamus žodžius. Paskui atsisėdo į savo vietą ir 
vienu akies mirksniu, netaręs nė žodžio, prarijo tris ket- 
virčius kiaušinienės ir ištuštino priešais jį pastatytą bu- 
telį. Jo draugas, įbedęs nosį į lėkštę, tyliai valgė. Baigęs 
kiaušinienę, jis pasikėlė, sudėjo rankas ir paskubomis sų- 
burbėjo keletą lotyniškų žodžių, kurių paskutiniai buvo: 
Et beata viscera virginis Mariae. ** Tik juos ir išgirdo te- 
tulė Margarita. 

— Atleiskite už pasakymą, tėveli, bet jūs čia sukal- 
bėjote labai keistą maldelę! Man rodos, mūsų klebono 
malda po pietų visai kitokia. 

— Tai mūsų vienuolyno malda, — atsakė jaunasis pran- 
ciškonas. 

— Ar laivas greitai atplauks? — paklausė antrasis vie- 
nuolis. 

— Truputį kantrybės, dar teks palūkėti! — atsakė te- 
tulė Margarita. 

Sprendžiant iš galvos judesio, šie žodžiai, atrodo, su- 
erzino jaunąjį brolį. Tačiau jis nedrįso pareikšti jokios 
pastabos ir pasiėmęs brevijorių ėmė dar įdėmiau skaityti. 


* Malda prieš valgant. 
** Ir palaimintos Mergelės Marijos įsčios. (Iot.) 

Elzasietis savo ruožtu atgręžęs draugui nugarą vari- 
nėjo smilium ir nykščiu rožančiaus karoliukus, vapėjo lū- 
pomis, tačiau neištarė nė mažiausio garso. 

— Savo amžiuje dar nebuvau mačiusi tokių keistų ir 
nešnekių vienuolių, kaip tiedu,— pagalvojo tetulė Mar- 
garita, sėsdama prie ratelio, ir pradėjo verpti. 

Kokį ketvirtį valandos tylą tedrumstė ratelio burzgi- 
mas. Staiga į smuklę įgriuvo keturi ginkluoti, labai įtar- 
tinos išvaizdos vyrai. Pamatę vienuolius, jie lengvai pri- 
silietė prie savo skrybėlių krašto, ir vienas iš jų, kreip- 
damasis į Margaritą stačiai ,„mano mieloji Margo“, visų 
pirma paprašė vyno ir skubiai pietų, nes, — paaiškino 
jis — „Man gerklė samanom apaugo, taip seniai nieko 
burnoj neturėjau". 

— Vyno! vyno! — sumurmėjo tetulė Margarita.— Leng- 
va pasakyti, ponas Bua Dofenai. Bet kas apmokės są- 
skaitą? Jūs? Juk žinote, kad Žeromas Kreditas seniai 
mirė; be to, jūs man jau skolingas už vyną, pietus ir va- 
karienes daugiau kaip šešis ekiu. Tatai taip pat tiesa, 
kaip tai, kad aš — dora moteriškė! 

— Teisinga ir viena, ir kita — atsakė  juokdamasis 
Bua Dofenas.— Vadinas, aš jums skolingas du ekiu, tetu- 
le Margo, ir nė skatiko daugiau. (Jis pavartojo riebesnį 
posakį.) 

— O Jėzau Marija! Ar galima taip kalbėti? .. 

— Na, na, nelaidyk gerklės, sene! Tiek to, tebūnie 
šeši ekiu. Aš tau sumokėsiu, mieloji Margo, ir už tai, ką 
mes čia dabar išgersim ir suvalgysim — už viską atsily- 
ginsių, nes mano kišenė šiandien skamba, nors mes men- 
kai teuždirbame iš savo amato. Nežinau, ką tie niekšai 
daro su savo pinigais! 

— Turbūt ryja juos, kaip vokiečiai, — įsiterpė vie- 
nas iš jo draugų. 

— Kad juos maras! — sušuko Bua Dofenas,— reikia 
atidžiau apžiūrėti. Geros pistolės eretiko pilve — neblo- 
gas įdaras, kurio nereikia mėtyti šunims. 

— Tai bent klykė šįryt toji pastoriaus duktė! — tarė 
trečiasis. 

— O storulis pastorius! — pridūrė paskutinis.— Aš lei- 
pau juokais! Jis buvo toks drūtas, kad niekaip negalėjo 
panirti į vandenį. 

— Vadinas, jūs šįryt smarkiai padirbėjote?— paklau- 
sė Margarita, sugrįžusi iš rūsio, nešina vynu. 

— Nieko sau, — atsakė Bua Dofenas.— Mes sumetėm į 
vandenį ar į ugnį iš viso kokį tuziną vyrų, moterų ir ma- 
žų vaikų. Bet, Margo, bėda ta, kad visi jie pliki kaip til- 
vikai. Visas tas grobis, išskyrus moteriškę, kuri turėjo 
keletą blizgučių, nė surūdijusio skatiko nebuvo vertas. 
Taip, tėve,— tęsė jis, kreipdamasis į jaunesnįjį vienuolį — 
šįryt mes iš tiesų nusipelnėme nuodėmių atleidimą, išžu- 
dę jūsų priešus, tuos šunis eretikus. 

Vienuolis akimirką žvilgtelėjo į jį ir vėl ėmė melstis, 
bet buvo matyti, kaip brevijorius dreba jo kairiojoje ran- 
koje, o dešiniąją jis sugniaužė kaip žmogus, apimtas vos 
tvardomo susijaudinimo. 

— Beje, dėl nuodėmių atleidimo,— tarė Bua Dofenas, 
atsigręždamas į savo draugus, — žinote, aš labai norėčiau 
šiandien gauti dispensą ir pavalgyti mėsiškai! Tetulės 
Margo kieme matau viščiukų, kurie mane baisiai veda į 
pagundą. 

— Po velnių! — sušuko vienas tų niekadėjų,— suval- 
gykim juos, juk dėl to mes nepražudysime savo sielų. 
Rytoj nueisime išpažinties, štai ir viskas. 

— Klausykite, kūmai, — tarė kitas,— man atėjo į gal- 
vą puiki mintis. Paprašykime šiuos storulius ilgaskver- 
nius, kad jie mums duotų dispensą valgyti su mėsa. 

— Tarsi jie galėtų tai padaryti! — atsakė jo draugas. 

— Prisiekiu Švenčiausiosios Panelės įsčiomis! — sušu- 
ko Bua Dofenas.— Aš žinau geresnį būdą už tavąjį, tuoj 
pasakysiu jums į ausį. 

Visi keturi nenaudėliai bematant suglaudė galvas, ir 
Bua Dofenas patylomis paaiškino jiems savo planą, kurį 
jo sėbrai sutiko smarkiai kvatodami. Tik vienas tų gal- 
važudžių šiek tiek suabejojo. 

— Negerą dalyką sumanei, Bua Dofenai. Jis gali at- 
nešti nelaimę, aš tame sumanyme nedalyvausiu. 

— Nutilk, Gijemenai. Didelė čia nuodėmė duoti kam 
noIs pauostyti durklo ašmenų! 

— Taip, bet vienuoliui!.. 

Jie kalbėjosi pašnibždomis, ir vienuoliai, atrodė, sten- 
gėsi įspėti jų kėslus iš atskirų jų pokalbio žodžių. 

— Niekai! Nėra jokio skirtumo, — atrėžė Bua Dofenas 
kiek garsiau.— Be to, reikalas taip sutvarkytas, kad nu- 
sidės jis, 0 ne aš. 

— Taip, taip! Bua Dofenas teisus! — sušuko kiti du. 

Bua Dofenas tuoj pakilo ir išėjo iš salės. Netrukus pa- 
sigirdo vištų kudakinimas, ir plėšikas beregint grįžo su 
papjautu nemažu viščioku kiekvienoje rankoje. 

— Ak, prakeiktasis! — suriko tetulė Margarita.— Pjau- 
ti mano viščiukus! Be to, dar penktadienį! Ką gi tu su 
jais ketini daryti, plėšike? 

— Tyliau, tetule Margoton, neerzinkite manes; juk 
žinote, kad aš pikčiumna. Paruoškite iešmus, o visa kita 
palikite man. 

Paskui jis priėjo prie senojo vienuolio ir tarė: 

— Štai, dvasiškasis tėveli, ar matote šiuos du žvėris? 
Na, tai aš norėčiau, kad teiktumėtės juos pakrikštyti. 

Vienuolis atšoko nustebęs, antrasis užvertė brevijo- 
rių, o tetulė Margarita ėmė plūsti Bua Dofeną. 

— Kad aš juos pakrikštyčiau? — nusistebėjo vienuo- 
lis. 

— Taip, dvasiškas tėveli. Aš būsiu krikštatėvis, o štai 
čia esanti Margo — krikštamotė. Ir štai kaip aš norėčiau 
pavadinti savo krikštavaikius: vieną — Karpiu, o štai šį — 
Ešeriu. Vardai žavingi! 

— Krikštyti paukščius?! — sušuko juokdamasis vienuo- 
lis. 

— Na, taip, po šimts velnių, tėve! Na, greičiau prie 
darbo! 

— Ak, tu, nevidone! — sušuko Margarita.— Ir tu ma- 
nai, kad aš leisiu išdarinėti tokius pokštus mano namuose? 
Gal tu manai pakliuvęs pas žydus ar į raganų puotą, 
kad užsimanei krikštyti gyvulius? 

— Užčiaupkit gerklę tai rėksnei,— paliepė Bua Dofe- 
nas savo draugams,— o jūs, tėveli, gal išskaitytumėte, koks 
meistras padirbo šią geležtę? 

Tai sakydamas, jis pakišo senajam vienuoliui po pat 
nosim apnuogintą durklą. Jaunasis vienuolis pašoko nuo 
suolo, bet tučtuojau, tarsi apsigalvojęs laikytis atsargiai, 
vėl atsisėdo, nusprendęs apsišarvuoti kantrybe. 

— Kaipgi, mano sūnau, jūs norite, kad aš pakrikšty- 
čiau tuos paukščius? 

— Po perkūnų, visai paprastai: kaip jūs krikštijate 
mus visus, moterų vaikus. Pašlakstykite jų galvas vande- 
niu ir ištarkite: Babtizo te Carpam et Percham *— tik pa- 
sakykit tai savo žargonu. Na, Pti Žanai, duok mums tą 


* Krikštiju tave Karpio ir Ešerio vardu (Iot.) 


165 


stiklinę vandens, o jūs visi nusiimkite skrybėles ir lai- 
kykitės rimtai. Viešpatie, palaimink mus! 

Visų nusistebėjimui, senasis pranciškonas pamirkė ran- 
ką vandenyje, apšlakstė juo viščiokų galvas ir labai grei- 
tai ir neaiškiai sumurmėjo kažką panašaus į maldą. Bai- 
gė žodžiais: Babtizo te Carpam et Percham. Paskui atsi- 
sėdo į savo vietą ir vėl kuo ramiausiai ėmė kalbėti ro- 
žančių, lyg būtų atlikęs paprasčiausią dalyką. 

Tetulė Margarita apstulbusi neteko žado. Bua Dofe- 
nas triumfavo. 

— Na, Margo,— tarė jis, mesdamas jai abu viščio- 
kus,— paruošk mums tą karpį ir tą ešerį; tai puikus pas- 
ninko valgis! 

Bet Margarita, nepaisant ką tik atlikto krikšto, neno- 
rėjo jų pripažinti krikščionims tinkamu valgiu. Tik tada, 
kai plėšikai prigrasino susitvarkysią su ja savaip, ji ry- 
žosi pasmeigti ant iešmo tas tariamas žuvis. 

Tuo tarpu Bua Dofenas ir jo draugai gėrė išsijuosę, 
kėlė tostus ir neapsakomai triukšmavo. 

— Klausykite! — sušuko Bua Dofenas, smarkiai trenk- 
damas kumščiu į stalą, kad visi nutiltų — aš siūlau iš- 
gerti į mūsų Švenčiausiojo Tėvo — Popiežiaus sveikatą ir 
už visų hugenotų mirtį! Mūsų ilgaskverniai ir tetulė Mar- 
go turi išgerti su mumis. 

Visi trys jo draugai šį pasiūlymą sutiko garsiai šū- 
kaudami. Bua Dofenas pakilo svirduliuodamas, nes jau 
buvo gerokai įkaušęs, ir iš butelio, kurį laikė rankoj, pri- 
pylė stiklą jaunajam vienuoliui. 

— Na, mielasis tėveli, — tarė jis, — į jo sveikatos šven- 
tenybę! .. Apsirikau! Į jo Šventenybės ** sveikatą — ir už 
mirtį... 

— Aš niekados negeriu tarp vieno ir kito valgymo, — 
šaltai atsakė jaunasis vyras. 


— Ak! Po perkūnų! Išgerkite, arba terauna mane vel- 
niai, jei jūs nepaaiškinsite, kodėl nenorite gerti! 

Tai pasakęs, jis pastatė butelį ant stalo ir paėmęs stik- 
lą prikišo jį prie lūpų jaunajam vienuoliui, kuris, atrodė, 
labai ramiai buvo įsikniaubęs į savo brevijorių. Keli vy- 
no lašai nukrito ant knygos. Vienuolis tuojau pašoko, čiu- 
po stiklinę, bet, užuot išgėręs, pliūptelėjo vyną Bua Do- 
tenui į veidą. Visi ėmė juoktis. Vienuolis, atsilošęs į sie- 
ną ir sudėjęs rankas ant krūtinės, įsmeigė akis į žudiką. 

— Žinote, tėveliuk, tas pokštas man visai nepatinka! 
Prisiekiu Viešpačiu Dievu, jei ne jūsų luomas, aš jus pa- 
prasčių paprasčiausiai pamokyčiau, kaip elgtis su žmo- 
nėmis! 

Tai sakydamas, jis ištiesė ranką jaunajam vienuoliui į 
veidą ir pirštų galais palietė jo ūsus. 

Vienuolis kaiste nukaito. Viena ranka jis čiupo įžūlų 
plėšiką už apykaklės, antrąja paėmė butelį ir taip smar- 
kiai drožė juo Bua Dofenui į galvą, kad šis be sąmonės 
parkrito ant grindų, pasruvęs krauju ir vynu. 

— Puikiai, mielasis! — sušuko senasis vienuolis, — kaip 
sutanius, jūs gan« smarkus. 

— Bua Dofenas užmuštas! — sušuko trys likę galva- 
žudžiai, matydami, kad jų draugas nebejuda.— Ak, niek- 
še! Mes tau tuoj įkrėsim! 

Jie griebėsi špagų, bet jaunasis vienuolis nuostabiai 
vikriai pasiraitojo ilgas savo sutanos rankoves, pačiupo 
Bua Dofeno špagą ir atsistojo tvirtai pasiryžęs gintis. Tuo 
pačiu metu senasis vienuolis iš po savo sutanos išsitrau- 
kė durklą, kurio ašmenys buvo ne trumpesni kaip aštuo- 
niolika colių, ir atsistojo šalia jo ne mažiau karingai nu- 
siteikęs. 

— Ak šunsnukiai! — sušuko jis.— Mes jus pamokysi- 
me, kaip reikia elgtis, ir parodysime jums, ko jūs iš tik- 
rųjų verti! 

Vienu akies mirksniu trys niekšai, kas sužeistas, kas 
nuginkluotas, buvo priversti iššokti pro langą. 

— O Jėzau Marija! — sušuko tetulė Margarita.— Kaip 
puikiai judu mokate kautis, tėveliai šventi! Jūs tikrai da- 
Iote garbę šventajai Bažnyčiai. Tačiau štai guli lavonas, 
o tai gali pakenkti geram viešbučio vardui. 

— O, nieko panašaus! Jis dar gyvas! — tarė senasis 
vienuolis.— Štai jis pradeda krutėti, bet aš jam tuoj su- 
teiksiu paskutinį patepima. 

Ir jis priėjo prie sužeistojo, pakėlė jį už plaukų ir, vri- 
dėjęs aštrų durklą prie kaklo, būtų nuėmęs jam galvą, 
jei jo nebūtų sulaikę tetulė Margarita ir jo draugas. 

— Viešpatie mieliausias! Ką jūs darote! — šaukė Mar- 
garita.— Užmušti žmogų! Ir dar žmogų, kuris laikomas 
geru kataliku, nors, tiesą sakant, jis visai į tokį nepa- 
našus! 

— Aš manau,— tarė jaunasis vienuolis savo ordino 
broliui, — kad skubūs reikalai jus šaukia, kaip ir mane, į 
Božansi. Laivas jau atplaukė. Paskubėkime! 

— Taip, taip, einu. 

Jis nušluostė durklą ir įsikišo jį vėl po sutana. Pas- 
kui abu narsūs vienuoliai, apsimokėję sąskaitas, drauge 
patraukė Luaros link, palikę Bua Dofeną Margaritos glo- 
bai. 

Nieko nelaukdama, ji apieškojo sužeistojo kišenes, at- 
siėmė skolą, paskui iškrapštė jam iš veido stiklo šukes, 
kuriomis jis visas buvo išmargintas, ir apraišiojo Žaiz- 
das pagal visas taisykles, kuriomis panašiais atvejais nau- 
dojasi visos mMoterėlės. 

— Jei neapsirinku, aš jus kažkur esu matęs? — krei- 
pėsi jaunasis vyras į senąjį pranciškoną. 

— Velniai mane rautų, jūsų veidas man pažįstamas! 
Bet... 

— Kai mačiau jus pirmą sykį, man rodos, jūs nedėvė- 
jote šių rūbų. 

— Ojūs pats? 

— Jūs esate kapitonas. .. 

— Ditrichas Hornšteinas, nuolankus jūsų tarnas. O 
jūs — tas jaunas kilmingasis, su kuriuo aš pietavau neto- 
li Etampo. 

— Tas pats. 

— Jūsų pavardė — Merži? 

— Taip, bet dabar aš vadinuosi kitaip. Esu brolis 
Ambruazas. 

— O aš — brolis Antuanas iš Elzaso. 

— Puiku. O kur jūs vykstate? 

— Jei pasiseks, į La Rošele. 

— Ir aš taip Dat. 

— Labai džiaugiuosi jus sutikęs... Bet, po velnių! 
Jūs mane pastatėte į baisiai keblią padėtį su savo Bene- 
dicite. Aš juk nemoku jos nė vieno žodžio. O jus aš iš 
pradžių ne juokais palaikiau vienuoliu. 

— Ir aš jus taip pat. 

— Iš kur pabėgote? 

— Iš Paryžiaus. O jūs? 

— Iš Orleano. Man teko slapstytis visą savaitę. Varg- 
šai reiteriai... mano kornetas... visi liko Luaroje. 

— O Mila? 

— Ji priėmė katalikų tikėjimą. 

— Beje, kaip mano žirgas, kapitone? 

— Ak, jūsų žirgas? Niekšą trimitininką, kuris jį iš 
jūsų pagrobė, aš pravariau pro rikiuotę... Bet kadangi 
nežinojau, kur gyvenate, negalėjau jums jo grąžinti... 
Laikiau jį pas save, laukdamas garbės su jumis susitik- 
ti. Dabar juo tikriausiai jodinėja koks niekšingas papistas. 

— Cit! Netarkit to žodžio taip garsiai! Na, kapitone, 
mūsų vienas likimas, ir todėl mes padėkime vienas ant- 
ram, kaip mes ką tik padarėme. 

— Mielu noru! Ir kol Ditricho Hormnšteino gyslose bus 
nors lašas kraujo, jis pasiruošęs kautis greta jūsų. 

Jie džiaugsmingai paspaudė vienas kitam rankas. 

— Beje! Sakykite, kokią velniavą jie man pripliauš- 
kė su tomis vištomis ir tais Carpam, Percham? Reikia 
pripažinti, kad tie papistai labai kvaila veislė! 

— Tyliau... dar kartą: štai ir laivas. 

Taip šnekučiuodamiesi jiedu priėjo prie laivo, įsėdo 
į ji ir iki Božansi atplaukė be ypatingų nuotykių, nebent 
paminėtina tik tai, kad plaukdami Luara matė daugybę 
savo tikėjimo brolių lavonų, plūduriuojančių upėje. 

Vienas valtininkas tarstelėjo, kad daugelis iš jų plau- 
kia aukštielninki. 

— Jie šaukiasi dangaus keršto,— tylutėliai tarė Merži 
reiterių kapitonui. 

Ditrichas nieko neatsakė, tik spustelėjo draugo ranką. 


XXIV 


LA ROŠELĖS APGULA 


Kas viską kęsti ir dar viltis gali? 
Muras, „Fadžų šeima“ ** 


La Rošelė, kurios beveik visi gyventojai išpažino re- 
tormatų tikėjimą, tuo metu buvo tarsi pietinių Prancū- 
zijos provincijų sostinė ir tvirčiausia protestantų parti- 
jos tvirtovė. Plačiai išsivysčius prekybai su Anglija ir Is- 
panija, šis miestas įsigijo didelių turtų, ir jame iškerojo 
ta laisvės dvasia, kurią sukūria ir palaiko materialinė ge- 
rovė. Miestiečiai, daugiausia žvejai arba jūreiviai, dažnai 

korsarai, iš ankstyvos jaunystės įpratę į nuotykingo gy- 
venimo pavojus, pasižymėjo didele energija, atstojusia 
jiems drausmę ir karinį prityrimą. Todėl, išgirdę apie 
rugpjūčio 24 dienos žudynes, rošeliečiai nenuleido be- 
jėgiškai rankų, kaip tai padarė daugumas protestantų, 
praradusių menkiausią viltį laimėti kovą už savo tikė- 
jimo laisvę, bet užsidegė kovingu ir grėsmingu narsumu, 
kurį kartais sukelia neviltis. Jie visi pasiryžo verčiau 
iškesti didžiausius vargus, negu atidaryti vartus priešui, 
kuris ką tik taip siaubingai pademonstravo savo klastą 
ir žiaurumą. Moterys, vaikai ir seniai vienas per kitą 
dirbo, taisydami senuosius įtvirtinimus ir statydami nau- 
jus, o pastoriai tą įkarštį palaikė fanatiškais pamokslais. 
Buvo kaupiamos maisto atsargos ir ginklai, parengiamos 
valtys ir laivai, žodžiu, negaištant nė valandėlės buvo 
organizuojamos ir ruošiamos visos priemonės, kurių tik 
galėjo imtis miestas. Daugelis nuo skerdynių išsigelbėju- 
sių kilmingųjų prisijungė prie rošeliečių ir savo pasako- 
jimais apie šv. Baltramiejaus naktiese piktadarybes įkvėp- 
davo drąsą net bailiausiems. Žmonėms, išsigelbėjusiems 
nuo neišvengiamos mirties, karas ir su juo susiję pavo- 
jai buvo tarsi lengvas vėjelis jūreiviams, ką tik išsigel- 
bėjusiems nuo audros. Merži ir jo kelionės draugas at- 
sidūrė tarp pabėgėlių, papildžiusių La Rošelės gynė- 
jų eiles. 

Paryžiaus karaliaus dvaras, sunerimęs dėl šių pasiren- 
gimų, gailėjosi, kad neužbėgo jiems už akių. Maršalas 
de Bironas?! atvyko prie La Rošelės siūlydamas taikos 
derybas. Karalius turėjo tam tikrą pagrindą tikėtis, kad 
Birono kandidatūra patiks rošeliečiams, nes šis maršalas 
ne tik nedalyvavo šv. Baltramiejaus nakties skerdynėse, 
bet dargi išgelbėjo gyvybę daugeliui įžymių protestantų 
ir net nukreipė jo žinioje esančio Arsenalo patrankas 
prieš žudikus, žygiavusius su karališkomis vėliavomis. Jis 
teprašė, kad gyventojai jį įsileistų į miestą ir pripažintų 
karaliaus vietininku, žadėdamas gerbti privilegijas bei 
laisves ir leisti jiems laisvai išpažinti savo tikėjimą. Bet 
ar kas begalėjo tikėti Karolio IX pažadais, kada buvo 
išžudyta apie šešiasdešimt tūkstančių protestantų. Be to, 
vykstant pačioms deryboms, žudynės tebesitęsė Bordo 
mieste, Birono kareiviai plėšė La Rošelės apylinkes, o 
karaliaus laivynas sulaikinėjo prekybinius laivus ir blo- 
kavo uostą. 

Rošeliečiai nesutiko įsileisti Birono ir atsakė negalį 
vesti derybų su karaliumi, kol jis tebesąs Gizų įtakoje. 
Arba jie laikė Gizus vieninteliais visų nelaimių, kurias 
patiria kalvinizmas, kaltininkais, arba norėjo šiuo pra- 
simanymu, nuo to laiko dažnai kartojamu, nuraminti są- 
žinę tiems, kurie manė, kad ištikimybė karaliui turi būti 
vertinama aukščiau už tikėjimo interesus. Vadinas, nebe- 
buvo jokios galimybės susitarti. Karalius rado kitą taI- 
pininką ir pasiuntė La Nu. La Nu, pramintas Geležinė 
Ranka dėl dirbtinės rankos, kuria jis pakeitė mūšyje pra- 
rastą ranką, buvo uolus kalvinistas, paskutiniajame pi- 
lietiniame kare įrodęs didelį narsumą ir karinius gabu- 
mus. 

Admirolas, su kuriuo jis susibičiuliavo, nebuvo turėjęs 
sumanesnio ir labiau atsidavusio padėjėjo. Per šv. Baltra- 
miejaus naktį La Nu buvo Nyderlanduose — vadovavo 
nedrausmingiems flamandų būriams, sukilusiems prieš 
ispanų valdžią. Laimė nuo jo nusigręžė, ir jis buvo pri- 
verstas pasiduoti hercogui Albai, kuris su juo gana gerai 
pasielgė. Vėliau, kai pralieto kraujo upės sukėlė sąži- 
nės priekaištus, Karolis IX vėl pasikvietė La Nu pas 
save ir visiškai netikėtai priėmė jį labai maloniai. Šis 
monarchas, niekur neturįs saiko jausmo, apibėrė malo- 
nėmis vieną protestantą, nors buvo jų išžudęs šimtą tūks- 
tančių. Kažkokia lemtis, atrodė, globojo La Nu. Dar tre- 
čiojo pilietinio karo metu jis buvo patekęs į nelaisvę — 
iš pradžių prie Žarnako, paskui prie Monkonturo, ir kiek- 
vieną kartą jį be išpirkos paleisdavo karaliaus brolis“, 
nors kai kurie vadai primygtinai reikalaudavo paaukoti 
žmogų, pernelyg pavojingą, kad galima būtų išleisti jį 
iš rankų, ir pernelyg dorą, kad jį galima būtų papirkti. 
Karolis manė, kad La Nu prisimins jo gailestingumą, ir 
pavedė jam prikalbinti rošeliečius paklusti. La Nu suti- 
ko, bet su sąlyga, kad karalius nereikalaus iš jo nieko 
tokio, kas būtų nesuderinama su jo garbe. Jis išvyko, 
lydimas italų kunigo, kuris turėjo jį prižiūrėti. 

Iš pradžių jis pasijuto įžeistas, matydamas, kad juo 
nepasitikima. Gynėjai neįsileido jo į La Rošelę, bet pa- 
skyrė pasimatymo vieta mažą kaimelį miesto apylinkėje. 
Jis susitiko su La Rošelės atstovais Tadone. Jam jie visi 
buvo pažįstami, kaip esti pažįstami seni ginklo draugai; 


* Hercogas Anžujietis, vėliau Henrikas III. (Aut. past.) 

bet jį pamatę nė vienas neištiesė jam draugiškos rankos, 
nė vienas nenorėjo jo pažinti. Pasisakęs kas esąs, jis iš- 
dėstė karaliaus pasiūlymus. Jo kalbos esmė buvo tokia: 

„Tikėkite karaliaus pažadais, pilietinis karas yra di- 
džiausia blogybė.“ 

La Rošelės meras atsakė karčiai nusišypsojęs: 

— Mes matome žmogų, panašų į La Nu, bet La Nu 
niekada nebūtų pasiūlęs, kad jo broliai pasiduotų žmog- 
žudžiams. La Nu mylėjo velionį Admirolą ir greičiau bū- 
tų ryžęsis atkeršyti už jį, negu vedęs derybas su jo žu- 
dikais. Ne, jūs ne La Nu! 

Nelaimingasis pasiuntinys, kurį tie priekaištai įžeidė 
ligi pat sielos gelmių, priminė savo nuopelnus kalvinis- 
tų tikėjimui, parodė suluošintą ranką ir įtikinėjo esąs 
atsidavęs tikėjimui. Pamažu rošeliečių nepasitikėjimas 
išnyko; jie atvėrė miesto vartus, parodė La Nu savo iš- 
teklius ir net įkalbinėjo stoti jų priešaky. Pasiūlymas 
seną karį labai viliojo. Priesaika Karoliui buvo duota to- 
kia sąlyga, kurią galima buvo aiškinti pagal savo sąžinę. 
La Nu tikėjosi, kad stojęs vadovauti rošeliečiams turės 
daugiau galimybių sukelti jų taikingas nuotaikas; jis ma- 
nė, kad jam pavyks tuo pačiu metu suderinti karaliui 
duotą ištikimybės priesaiką ir atsidavimą tikėjimui. Jis 
klydo. 

Karaliaus armija apgulė La Rošelę. La Nu vadovavo 
visiems išpuoliams, išžudė daugybę katalikų; paskui, su- 
grįžęs į miestą, įkalbinėdavo gyventojus sudaryti taiką. Ir 
ką gi jis pasiekė? Katalikai šaukė, kad jis netesėjęs žo- 
džio, kurį davė karaliui; protestantai kaltino jį, kad jis 
juos išduodąs. 

Atsidūręs tokioje padėtyje, La Nu, nepaprastai pasi- 
šlykštėjęs gyvenimu, ieškojo mirties, dvidešimt kartų per 
dieną statydamas į pavojų savo gyvybe. 


XXV 
LA NU 


FENESTAS 
Žmogus šis nesišnirpščia koja! 


DObinjė, „Baronas Fenestas“ 


Apgultieji tik ką įvykdė sėkmingą išpuolį prieš ka- 
talikų armijos priešakinius įtvirtinimus. Jie užpylė ke- 
liolika metrų apkasų, nugriovė gabionus ** ir nukovė kokį 
šimtą kareivių. Būrys po šios pergalės grįžo į miestą pro 
Tadono vartus. Priekyje žygiavo kapitonas Ditrichas su 
šaulių kuopa. Kareiviai buvo įkaitusiais veidais, uždusę 
ir ištroškę; tai aiškiai rodė, kad mūšyje jie nesigailėjo 
jėgų. Paskui juos žengė didelis būrys miestiečių, tarp 
kurių buvo keletas moterų, matyt, dalyvavusių išpuolyje. 
Po jų ėjo kokios keturios dešimtys belaisvių, kurių dau- 
gelis buvo sužeisti. Jie žengė tarp dviejų gretų karei- 
vių, kurie su dideliu vargu gynė juos nuo pakelėje su- 
sirinkusios minios įniršio. Kokios dvi dešimtys raitelių 
sudarė ariergardą. La Nu, kurio adjutantu šiuo metu bu- 
vo Merži, jojo paskutinis. Jo šarvai buvo įlenkti kulkos, 
o arklys sužeistas dviejose vietose. Kairiojoje rankoje 
jis tebelaikė iššaudytą pistoletą, o protezu, kuris vietoj 
rankos kyšojo iš dešiniosios rankovės, trūkčiojo pavadį. 

— Leiskite eiti belaisviams, draugai! — tolydžio šau- 
kė jis.— Būkite žmoniški, gerieji rošeliečiai! Jie sužeisti 
ir nebegali gintis, jie jau nebe priešai. 

Bet įtūžusi minia jam atsakinėjo laukiniais klyksmais: 
„Į kartuves papistus! Į kartuves! Tegyvuoja La Nu!" 

Merži ir raiteliai keliais ietkočių smūgiais privertė 
minią daugiau reaguoti į savo vado kilniaširdiškus pa- 
mokymus. Pagaliau belaisviai buvo nuvesti į miesto ka- 
lėjimą ir uždaryti jame, pastačius prie jų stiprią sargy- 
bą. Čia jiems jau nebebuvo baisus liaudies įniršis. Bū- 
rys išsiskirstė, ir La Nu, lydimas kelių kilmingųjų, nulipo 
nuo arklio prie miesto rotušės, iš kurios tuo metu išėjo 
meras, o su juo keletas miestiečių ir senyvas pastorius, 
pavarde Laplasas. 

— Na, narsusis La Nu,— tarė meras, tiesdamas ran- 
ką,— jūs ką tik įrodėte tiems žudikams, kad pasaulyje 
dar liko kitų narsuolių po to, kai žuvo Admirolas. 

— Viskas susiklostė gana sėkmingai, pone,— kukliai 
atsakė La Nu.— Mūsų tekrito penketas žmonių ir maža 
kas tesužeistas. 

— Kadangi jūs vadovavote išpuoliui, ponas de La 
Nu,— tesė meras, — mes jau iš anksto buvome tikri dėl 
pasisekimo. 

— O! Ką būtų padaręs La Nu be Dievo pagalbos:— 
šiurkščiai sušuko senasis pastorius.— Visagalis Dievas 
šiandien kovojo mūsų pusėje; jis išklausė mūsų maldų. 

— Viešpats suteikia ir atima pergales savo nuožiū- 
ra,— tarė La Nu ramiu balsu. — ir tik jam reikia dėkoti 
už laimėjimus kare. 

Paskui, kreipdamasis į merą, paklausė: 

— Na kaip, pone, ar taryba apsvarstė naujuosius jo 
didenybės pasiūlymus? 

— Taip — atsakė meras, — ką tik pasiuntėme trimiti- 
ninką atgal pas karaliaus brolį, prašydami daugiau ne- 
besivarginti ir nebesiuntinėti mums naujų reikalavimų. 
Nuo šiol mes atsakinėsime tik arkebuzų šūviais. 

— Jūs turėjote liepti pakarti trimitininką,— įsiterpė 
pastorius, — nes argi nėra parašyta: „Iš tavo tarpo atsi- 
rūdo keli pikti niekšai, įsigeidę sugundyti savo miesto gy- 
ventojus... Bet tu nubausi juos mirtimi: tavo ranka pir- 
moji kris ant jų, o paskui visos tautos ranka.“ 

La Nu atsiduso ir pakėlė akis į dangų nieko neatsa- 
kydamas. 

— Ką! Pasiduoti! — tęsė meras.— Pasiduoti, kai mūsų 
sienos dar tebestovi, kai priešas net nedrįsta jų iš arti 
pulti, o mes jį kiekvieną dieną puolame jo tranšėjose! 
Tikėkite manim, ponas de La Nu, jei La Rošelėje nebūtų 
kareivių, vienų moterų užtektų atmušti Paryžiaus žudikus. 

— Pone, stipresniajam reikia atsargiai kalbėti apie 
savo priešą, o silpnesniajam. .. 

— O kas jums sakė, kad mes — silpnesnieji?— per- 
traukė jį Laplasas.— Argi Viešpats nekovoja už mus? Ir 
Gedeonas su trimis šimtais izraelitų ar nebuvo stipresnis 
už visą Madianitų armiją? 

— Jūs, ponas mere, geriau negu bet kas žinote, kiek 
nedaug mes teturime maisto atsargų. Parako labai ma- 

ža, ir aš buvau priverstas uždrausti arkebuzininkams šau- 
dyti iš toli. 

— Mongomeris*ė mums atsiųs jo iš Anglijos, — tarė 
meras. 

— Ugnis iš dangaus kris ant papistų galvų, — tarė 
pastorius. 

— Duona kasdien brangsta, ponas mere. 

— Diena po dienos laukiame pasirodant anglų lai- 
vyno, ir tada mieste vėl bus visa ko pilna. 

— Jei reikės, Viešpats pasiųs mums manos *? iš dan- 
gaus! — karštai sušuko Laplasas. 

— Dėl pagalbos, apie kurią jūs kalbate,— atsakė La 
Nu,— užtenka, kad keletą dienų pūstų pietų vėjas, ir lai- 
vai negalės įplaukti į mūsų uostą. Be to, juos gali kas ir 
sulaikyti. 

— Vėjas pūs iš šiaurės! Aš tatai tau pranašauju, 
žmogau mažo tikėjimo! — sušuko pastorius.— Su savo de- 
šiniąja Ianka tu kartu praradai ir drąsą. 

La Nu, matyt, nusprendė jam neatsakinėti. Jis tęsė 
kreipdamasis tik į merą: 

— Netekti vieno žmogaus mums reiškia daugiau ne- 
gu priešui netekti dešimties. Aš bijau, kad jei katalikai 
sustiprins apgulą, mes būsime priversti priimti sunkes- 
nes sąlygas negu tos, kurias jūs dabar taip niekinamai 
atmetate. Jei, kaip aš tikiuosi, karalius sutiks pasitenkin- 
ti tik tuo, kad šis miestas pripažins jo valdžią, nereika- 
laudamas aukų, kurių mes negalime duoti, aš manau, 
kad mūsų pareiga — atkelti jam vartus; juk galų gale jis — 
mūsų viešpats. 

— Mes teturime vieną Viešpatį — Kristų! Ir tik bedie- 
vis gali vadinti viešpačiu tą žiaurųjį Achabą, geriantį 
pranašų kraują!.. 

Pastorius vis labiau niršo, matydamas šaltakraujiškai 
ramų La Nu. 

— Aš, — tarė meras,— puikiai prisimenu, kad ponas 
Admirolas, paskutinį kartą pravažiuodamas pro mūsų 
miestą, pasakė: „Karalius davė man žodį, kad su visais 
jo valdiniais, tiek su protestantais, tiek ir su katalikais, 
būsią vienodai elgiamasi." Šešiems mėnesiams praslinkus, 
tas pats karalius, kuris buvo davęs jam žodį, įsakė jį 
nužudyti. Jei mes atkelsime vartus, mes išgyvensime šv. 
Baltramiejaus naktį kaip ir Paryžius. 

— Karalių apgavo Gizai. Jis gailisi savo pasielgimo 
ir norėtų išpirkti pralietą kraują. Jei savo užsispyrusiu 
nenoru tartis jūs įerzinsite katalikus, visos karalystės jė- 
gos bus nukreiptos prieš jus, ir tada bus sunaikintas pas- 
kutinis protestantų tikėjimo prieglobstis. Taikos! Taikos! 
Tikėkite manimi, ponas mere. 

— Baily! — sušuko pastorius.— Tu trokšti taikos, nes 
drebi dėl savo gyvybės. 

— Ak, ponas Laplasai! ..— tildė jį meras. 

— Trumpai kalbant, — šaltai tęsė La Nu,— mano pas- 
kutinis žodis toks: jei karalius sutinka neįvesti į La Ro- 
šelę įgulos ir palikti mums tikėjimo laisvę, reikia ati- 
duoti jam miesto raktus ir užtikrinti, kad esame paklus- 
nūs jam. 

— Tu — išdavikas! — suriko Laplasas, — ir tave papir- 
ko tironai. 

— Viešpatie maloningas! Ką jūs kalbate, ponas Lap- 
lasai?— pakartojo meras. 

La Nu paniekinančiai šyptelėjo: 

— Matote, ponas mere, kokiu keistu laiku gyvena- 
me: kariai kalba apie taiką, o dvasininkai skelbia karą... 
Mano brangus pone,— tęsė jis pagaliau kreipdamasis į 
Laplasą,— berods metas pietauti, ir jūsų žmona tikriausiai 
laukia jūsų namie. 

Šie žodžiai galutinai įsiutino pastorių. Nebesurasda- 
mas naujų įžeidžiamų žodžių, jis griebėsi priemonės, ku- 
Ii atpalaiduoja nuo protingo atsakymo, sušerdamas se- 
najam karvedžiui į veidą. 

— Didis Dieve! Ką jūs darote! — sušuko meras.— Su- 
duoti į veidą ponui de La Nu, geriausiam La Rošelės pi- 
liečiui ir narsiausiam jos kariui! 

Čia buvęs Merži jau ketino pamokyti Laplasą taip, 
kad šis tą pamoką ilgai atsimintų, bet La Nu jį sulaikė. 

Kai jo žilą barzdą palietė to seno bepročio ranka, 
trumpą akimirką, greitą kaip mintis, jo akyse blykstelė- 
jo apmaudo ir pykčio kibirkštis. Tačiau beregint karve- 
džio veidas vėl atgavo pirmykščią abejingą išraišką; ga- 
lima buvo pamanyti, kad pastorius sudavė marmurinei 
romėnų senatoriaus statulai, arba kad La Nu veidą pa- 
lietė koks nors atsitiktinai paleistas daiktas. 

— Parveskite tą senį namo pas žmoną, — tarė jis vie- 
nam miestiečiui, kuris jau tempė senąjį pastorių.— Pa- 
sakykit jai, kad jinai jį slaugytų; jis šiandien tikriausiai 

negaluoja.— Ponas mere, prašau jus surinkti man iš mies- 
to gyventojų pusantro šimto savanorių, nes aš norėčiau 
rytoj, vos tik prašvis, užklupti priešą tuo metu, kai ka- 
reiviai, praleidę naktį apkasuose, dar tebėra visai sustirę 
nuo šalčio, kaip kad užklumpami lokiai atlydžiui užėjus. 
Aš esu pastebėjęs, kad žmonės, miegoję pastogėje, iš 
ryto visada lengvai įveikia tuos, kurie praleido naktį po 
plynu dangumi. 

— Ponas de Merži, jei jūs nelabai skubate pietų, gal 
su manim apeitumėte drauge Evangelijos bastioną '!? 
Norėčiau pažiūrėti, kiek pasistūmėjo priešo darbai. 

Jis nusilenkė merui ir atsirėmęs į jaunuolio petį nu- 
tolo bastiono link. 

Jie įėjo į vidų kaip tik tuo metu, kai patrankos šū- 
viu ką tik buvo mirtinai sužeisti du žmonės. Akmenys 
aptiško krauju, ir vienas iš tų nelaimingųjų balsu šauk- 
damas meldė draugus jį pribaigti. La Nu parymęs ant py- 
limo kurį laiką tylėdamas stebėjo apgulėjų darbą, pas- 
kui atsisukęs į Merži tarė: 

— Baisus dalykas — karas, bet pilietinis karas... Šis 
sviedinys buvo įdėtas į prancūzišką patranką; prancūzas 
ją nutaikė ir iššovė, jos sviedinys paguldė du prancūzus. 
Ir tai dar nieko — užmušti iš pusės mylios nuotolio, bet, 
ponas Merži, kaip baisu, kai tenka smeigti špagą į kūną 
žmogui, kuris maldauja jo pasigailėti gimtąja jūsų kal- 
ba!.. O tuo tarpu šįryt mums teko šitaip elgtis. 

— Ak, pone, jei jūs būtumėte matęs rugpjūčio 24 die- 
nos skerdynes, jei jums būtu tekę keltis per Seną, kai 
ji buvo paraudusi nuo kraujo ir nešė daugiau lavonų 
negu lyčių per ledonešį, jūs vargu ar besigailėtumėte 
žmonių, su kuriais mes kaunamės. Man kiekvienas pa- 
pistas — žmogžudys... 

— Nešmeižkite savo krašto! Kariuomenėje, kuri apgu- 
lusi mūsų miestą, tokių pabaisų labai nedaug. Jos karei- 
viai — prancūzų valstiečiai, metę arklą, kad užsidirbtų 
pinigų tarnaudami karaliaus armijoje. O didikai ir kari- 
ninkai kaunasi dėl to, kad prisiekė ištikimybę karaliui. 
Galbūt jie ir teisūs, o mes... mes — maištininkai. 

— Maištininkai! Mūsų reikalas teisus; mes kovojame 
dėl savo tikėjimo ir dėl savo gyvybės. 

— Kaip matau, jūsų nekankina sąžinė; jūs laimingas, 
ponas de Merži. 

Ir senasis karys sunkiai atsiduso. 

— Po perkūnų! — tarė kareivis, ką tik iššovęs iš aI- 
kebuzos,— tas velnias turbūt užkerėtas, ar ką? Jau trečia 
diena į jį taikau ir niekaip negaliu pataikyti. 

— Į ką?— paklausė Merži. 

— Antai, ten,— matote tą frantą, pasidabinusį balta 
liemene su raudonu raiščiu ir raudona plunksna? Kas 
dieną jis čia vaikštinėja mūsų panosėje, tarsi norėdamas 
pasišaipyti iš mūsų. Tai vienas iš karaliaus apsukrių špa- 
gistų, atvykes su karaliaus broliu. 

— Atstumas didelis,— tarė Merži;— nesvarbu, duoki- 
te man arkebuzą. 

Kažkoks kareivis padavė jam į rankas savo ginklą. 
Merži atrėmė vamzdžio galą į pylimą ir labai atsidėjęs 
nutaikė. 

— O jeigu jis yra kuris nors iš jūsų draugų?— pra- 
tarė La Nu.— Kodėl jūs įsigeidėte pabandyti arkebuzi- 
ninko amato šitokiu būdu? 

Merži jau buvo benuleidžiąs gaiduką, tačiau sulaikė 
pirštą. 

— Aš neturiu jokių draugų tarp katalikų, išskyrus 
vieną... O jo, aš esu tikras, nėra mūsų apgulėjų eilėse. 

— O jeigu jisai — jūsų brolis, kuris lydėdamas kara- 
liaus brolį... 

Pokštelėjo šūvis, bet Merži ranka sudrebėjo, ir buvo 
matyti, kaip kulka sukėlė dulkes gana toli nuo vaikšti- 
nėjančiojo. Merži netikėjo, kad jo brolis galėtų būti ka- 
talikų armijoje, tačiau labai džiaugėsi pamatęs, kad ne- 
pataikė. Žmogus, į kurį ką tik buvo iššauta, lėtai tebe- 

krūvų, kurios kilo iš visų pusių aplink miestą. 


XXVI 


IŠPUOLIS 


HAMLETAS 
Ji mirus, lažinuosi, mirus! 
Šekspyras 


Visą naktį be perstojo lijęs smulkus šaltas lietus pa- 
galiau liovėsi tuo metu, kai iš rytų pusės balzganuojan- 
čiame danguje ėmė brėkšti diena. Šviesa sunkiai skver- 
bėsi pro gulantį ant žemės tirštą rūką, kurį vėjas nešiojo 
šen ir ten, sklaidė atverdamas jame tarsi dideles proper- 
šas, bet atsiskyrę pilkšvi kuokštai tuoj vėl glaudėsi vie- 
nas prie kito, kaip susilieja laivo perkirstos bangos, pri- 
pildydamos savo ką tik išvarytą vagą. Apylinkė, sken- 
dinti šitame tirštame rūke, iš kurio kyšojo keletas medžių 
viršūnių, buvo tarsi užlieta didžiulio potvynio. 

Mieste blyški rytmečio šviesa, susimaišiusi su deglų 
liepsna, apšvietė gana gausų kareivių ir savanorių būrį, 
kuris susitelkė gatvėje, vedančioje į Evangelijos bastio- 
ną. Jie taukšeno kojomis grindinį ir judėjo vietoje, kaip 
žmonės, sužvarbę nuo drėgno ir skvarbaus šalčio, kuris 
esti žiemą saulei tekant. Jie plūdo ir keikė tą, kuris pri- 
vertė juos tokį ankstyvą rytą imtis ginklų; tačiau ne- 
paisant burnojimo jų žodžiuose buvo justi gera nuotaika 
ir viltis, ikvepianti kareivius, kai jiems vadovauja visų 
gerbiamas vadas. Jie kalbėjosi pusiau juokais, pusiau 
piktai: 

— Toji prakeikta Geležinė Ranka, tasai Bemiegis Ža- 
nas net papusryčiauti negali, nepažadinęs rytą tų nevi- 
donų vaikų skerdikų! 

— Tegu jį kipšas! Velnias, ne žmogus! Su juo nie- 
kados negali būti tikras, kad kaip reikiant išsimiegosi! 

— Prisiekiu velionies Admirolo barzda! Jei tuojau ne- 
išgirsiu pokšint šūvių, užmigsiu, tarsi tebegulėčiau savo 
lovoj. 

— O! Valio! Štai ir degtinė, ji mums atgaivins širdį 
if apsaugos nuo slogos šiame velniškame rūke. 

Kol kareiviams buvo dalijama degtinė, karininkai su- 
sibūrė aplink La Nu, stovintį po kažkokios krautuvėlės 

pastoge, ir atidžiai klausėsi plano, pagal kurį jis ketino 
pulti apgulėjus. 

Sutratėjo būgnai; kiekvienas užėmė savo vietą, atėjo 
pastorius, palaimino kareivius, ragindamas juos šauniai 
atlikti savo pareigą, žadėdamas amžiną gyvenimą, jei 
jiems nebetektų grįžti į miestą ir gauti iš savo bendra- 
piliečių pelnytų dovanų ir padėkos. 

Pamokslas buvo trumpas, bet La Nu jis pasirodė per 
ilgas. Dabar vadas buvo nebe tas žmogus, kuris vakar 
gailėjosi kiekvieno prancūzų kraujo lašo, pralieto šiame 
kare. Dabar jis buvo tik karys ir, atrodo, skubėjo kuo 
greičiausiai vėl pamatyti skerdynių reginį. Vos tik pas- 
toriui baigus pamokslą ir kareiviams atsakius Amen, La 
Nu tvirtu ir šiurkščiu balsu sušuko: 

— Draugai! Pastorius ką tik jums visiškai teisingai 
kalbėjo. Atsiduokite Viešpaties Dievo ir Švenčiausiosios 
Stipriai Smogiančios Mergelės malonei. Aš nudėsiu kiek- 
vieną, kuris iššaus neįrėmęs savo šautuvo vamzdžio į pa- 
pisto pilvą, jei tik pats liksiu gyvas. 

— Pone,— patylomis tarė Merži,— šitie žodžiai visai 
nepanašūs į tuos, kuriuos kalbėjote vakar. 

— Ar mokate lotyniškai?— šiurkščiai paklausė La Nu. 

— Taip, pone. 

— Na, tai prisiminkite tą puikų posakį: Age, guod 
agis *. 

Jis davė ženklą; iššovė patranka, ir visas būrys sku- 
biai išžygiavo už miesto; tuo pačiu metu pro įvairius 
miesto vartus išėjo nedideli kareivių būreliai, kurie tu- 
rTėjo užaliarmuoti daugelį priešo pozicijų vietų, kad kata- 
likai pamanytų esą užpulti iš visų pusių ir nedrįstų siųsti 
pastiprinimų į pagrindinio puolimo vietą, baimindamiesi 
palikti be apgynimo bet kurį įtvirtinimą, iš visur gresiant 
pavojui. 

Evangelijos bastionas, prieš kurį buvo nukreiptos ka- 
talikų armijos inžinierių pastangos, labiausiai kentėjo nuo 
penkių patrankų baterijos, pastatytos ant nedidelės kal- 
velės, kurios viršūnėje riogsojo sugriautas pastatas, prieš 
apgulą buvęs malūnas. Iš miesto pusės ši punktą saugojo 
griovys ir iš žemės sukastas pylimas, o priešais griovį 
buvo pastatyta arkebuzininkų sargyba. Bet, kaip ir buvo 
numatęs protestantų vadas, jie beveik negalėjo pasinau- 


* Ką darai — daryk. (Lot.) 


180 


doti arkebuzomis, ilgai išbuvusiomis drėgname ore, o puo- 
lėjai, viskuo gerai apsirūpinę ir pasirengę puolimui, bu- 
vo gerokai pranašesni prieš žmones, užkluptus netikėtai, 
pavargusius nuo nemigos, permirkusius nuo lietaus ir su- 
styrusius nuo šalčio. 

Pirmieji sargybiniai buvo išskersti. Keletas šūvių, pa- 
leistų kažkokiu stebuklu, pažadino baterijos sargybą tik 
tam, kad ši pamatytų, kaip priešas, jau užėmęs pylimą, 
kopia į malūno kalvelę. Kai kurie mėgino priešintis, bet 
jų sugrubusios nuo šalčio rankos nenulaikė ginklų; be- 
veik visos jų arkebuzos užsikirto, o puolėjų nė vienas 
šūvis nenuėjo veltui. Pergalė jau buvo tikra, ir protes- 
tantai, užėmę bateriją, ėmė žiauriai klykauti: 

— Jokio pasigailėjimo! Atsiminkite rugpjūčio 24-ąją! 

Apie penkiasdešimt kareivių su savo vadu buvo įsitai- 
sę malūno bokšte; vadas, naktine kepuraite ir apatinėmis 
kelnėmis, vienoje rankoje laikydamas pagalvį, kitoje — 
špagą, pravėrė duris ir išėjo paklausti, iš kur toks triukš- 
mas. Visai negalvodamas apie priešo išpuolį, jis manė, 
kad triukšmas kilo susikivirčijus jo paties kareiviams. 
Jis įsitikino žiauriai apsirikęs: alebardos smūgis pargriovė 
jį ant žemės, ir jis paplūdo kraujuose. Kareiviai spėjo 
užbarikaduoti bokšto duris ir kurį laiką gana sėkmingai 
gynėsi, atsišaudydami pro langus. Bet prie pat pastato 
buvo didelis kūgis šiaudų ir šieno, taip pat šakų, paruoš- 
tų gabionams pinti. Protestantai visa tai padegė, ir ug- 
nis bematant apėmė bokštą, pakildama ligi pat jo vir- 
šaus. Netrukus iš ten pasigirdo gailūs šauksmai. Stogą 
apėmė liepsna, ir jis grėsė užgriūti nelaiminguosius. Du- 
rys degė, o barikados, kurias jie patys buvo sukrovę, 
kliudė jiems pro jas išsiveržti. Bandydami šokti pro lan- 
gus, jie patekdavo į ugnį arba ant priešo iečių smaiga- 
lių. Akims atsivėrė štai koks šiurpus reginys. Vienas 
vėliavininkas, visas apsišarvavęs, pabandė kaip ir kiti 
šokti pro siaurą langą. Pagal anais laikais paplitusią ma- 
dą, jo šarvai apačioje baigėsi tam tikru geležiniu sijo- 
nu“*, dengiančiu šlaunis bei pilvą ir platėjančiu kaip pil- 


* Panašius šarvus galima matyti Artilerijos muziejuje. Puikus Ru- 
benso eskizas, vaizduojantis turnyrą, paaiškina, kaip su tokiu geležiniu 
sijonu vis dėlto galima buvo joti. Balnai turėdavo nedidelę kėdutę, 
kurią apgobdavo sijonas, ir raitelis sėdėdavo taip aukštai, kad jo ke- 
liai būdavo beveik lygiai su arklio galva. Dėl žmogaus, gyvo sudegu- 
so savo šarvuose, žiūrėk d'Obinjė „Visuotinę istoriją“. (Aut. past.) 

tuvas, kad būtų galima laisvai vaikščioti. Langas nebuvo 
tiek platus, kad pro jį būtų pralindusi ši šarvų dalis. 
Persigandęs vėliavininkas šoko taip smarkiai, kad didžio- 
ji jo kūno dalis atsidūrė lauke, bet pakliuvęs tarsi į gniauž- 
tuvus jis nebegalėjo pajudėti. Tuo tarpu jį pradėjo siek- 
ti liepsna, kaitindama šarvus ir iš lėto spirgindama juose 
jį patį, kaip žaizdre arba garsiajame variniame jautyje, 
kurį išrado Falaris'2. Nelaimingasis kraupiai klykė ir vel- 
tui skeryčiojo rankomis, tarsi šaukdamasis pagalbos. 
Tarp puolėjų valandėlę įsiviešpatavo tyla, paskui visi 
drauge, tarsi susitarę, sugriaudė karo šūkį, stengdamiesi 
apkurtinti save ir negirdėti degančio žmogaus aimanų. 
Jis išnyko liepsnų ir dūmų sūkury, o ant bokšto griuvė- 
sių nukrito iki raudonumo įkaitęs ir rūkstąs šalmas. 

Kautynių įkarštyje siaubo ar sielvarto jausmai trun- 
ka neilgai: kareivio sąmonėje pernelyg stipriai reiškiasi 
savisaugos instinktas, neleidžiantis jam ilgai sielotis dėl 
kitų nelaimių. Kol viena rošeliečių dalis persekiojo bėg- 
lius, kiti ėmė gadinti patrankas, laužyti jų ratus ir svai- 
dyti į griovį baterijos gabionus ir jos gynėjų lavonus. 

Merži, vienas iš pirmųjų perlipęs griovį ir užkopęs 
ant apkasų, valandėlę atsikvėpė ir vienoje patrankoje 
durtuvo smaigaliu išbraižė Dianos vardą, paskui šoko pa- 
dėti kitiems ardyti priešo gynybinių įrengimų. 

Tuo metu vienas kareivis jau buvo paėmęs už galvos 
katalikų karininką, nerodžiusį jokių gyvybės žymių, ki- 
tas laikė jį už kojų, ir abu ritmingai įsupę ketino sviesti 
papistą į griovį. Staiga tariamasis negyvėlis atmerkė akis 
ir pažinęs Merži sušuko: 

— Pone de Merži, pasigailėkite! Aš jūsų belaisvis, 
gelbėkite mane! Argi jūs nepažįstate savo draugo Be- 
vilio? 

Nelaimingojo veidas buvo pasruvęs krauju, ir Merži 
vos beatpažino, kad šis mirštantysis — tas pats jaunasis 
dvariškis, kurį jis kadaise paliko linksmą ir kupiną gy- 
vybės. Jis liepė atsargiai ištiesti jį ant žolės, pats aprišo 
žaizdą ir, paguldęs sužeistąjį skersai arklio, įsakė iš lėto 
nugabenti jį į miestą. 

Atsisveikindamas su juo ir padėdamas išvesti arklį 
iš baterijos ribų, Merži rūko properšoje pastebėjo dide- 
lį raitelių būrį jojant risčia tarp miesto ir malūno. Ma- 
tyt, tai buvo katalikų armijos būrys, norėjęs atkirsti jiems 
pasitraukimą. Merži tuojau nubėgo įspėti La Nu: 

— Jei tik jūs teiksitės patikėti man keturiasdešimt 
šaulių, — tarė jis, — aš pasislėpsiu už tvoros, einančios iš- 
ilgai to kelio, kuriuo jie prajos, ir jei aš nepriversiu jų 
pasukti kuo greičiausiai atgal, galėsite mane pakarti. 

— Puiku, mano vaike! Tu kada nors tapsi geru kar- 
vedžiu. Ei jūs, eikite su šiuo karininku ir vykdykite viską, 
ką jis jums įsakys. 

Per vieną akimirką Merži išdėstė savo šaulius palei 
tvorą; liepė jiems priklaupti ant vieno kelio, laikyti pa- 
rengtus ginklus ir, svarbiausia, be jo įsakymo nešauti. 

Priešo raiteliai sparčiai artėjo; jau aiškiai buvo gir- 
dėti, kaip purvinu keliu risčia bėga jų arkliai. 

— Jų vadas, — tyliai tarė Merži,— tas pats frantas su 
raudona plunksna, į kurį mes vakar nepataikėme. Ne- 
pIramaukime pro šalį šiandien. 

Arkebuzininkas, stovėjęs jo dešinėje, linktelėjo galvą, 
tarsi norėdamas pasakyti, kad apsiima tai atlikti. Kai 
raiteliai jau buvo ne toliau, kaip per dvidešimtį žingsnių, 
ir jų vadas atsigręžęs į savo būrį, matyt, norėjo duoti 
kažkokią komandą, Merži staiga pašokęs sušuko: 

— Ugnis! 

Vadas su raudona plunksna pasuko galvą, ir Merži 
pažino savo brolį. Jis ištiesė ranką į šalia jo nusitai- 
kiusio šaulio arkebuzą, norėdamas pakreipti ją į šalį: šū- 
vis padrioskėjo, jam dar nespėjus jos paliesti. Raiteliai, 
užklupti tokios netikėtos papliūpos, išsisklaidė po lauką; 
kapitonas Žoržas krito, pakirstas dviejų kulkų. 


XXVII 
LIGONINĖ 


VIENUOLIS 
Kodėl pi jūs toks užsispyręs? 
PJERAS 
Kodėl gi jūs toks įkyrus, kad vargšui 
Neleidžiate ramiai numirt? — 
Kam lyg krankliai jūs klykaujat ties juo? 
Otvėjus, „Išgelbėtoji Venecija“ 


Senas vienuolynas, kurį sekvestravo La Rošelės mies- 
to taryba, apgulos metu buvo paverstas ligonine sužeis- 
tiesiems. Ant akmeninių koplyčios grindų, išnešus suolus, 
altorius ir visas puošmenas, buvo paklota šiaudų ir šie- 
no: čia buvo gabenami paprasti kareiviai. Valgomoji sa- 
lė buvo skirta karininkams ir kilmingiesiems. Tai buvo 
gana didelė patalpa, išmušta senu ąžuolu. Platūs skliau- 
tuoti langai įleisdavo pakankamai šviesos chirurginėms 
operacijoms, atliekamoms be atvangos. 

Čia ant sukruvinto čiužinio gulėjo kapitonas Žoržas. 
Čiužinys buvo raudonas nuo jo ir daugelio kitų nelaimin- 
gųjų kraujo, kuris įsisunkė jiems anksčiau patekus į šią 
skausmų vietą. Pagalvį Žoržui atstojo šiaudų gniūžtė. 
Nuo jo ką tik buvo nuimti šarvai, suplėšyta liemenė ir 
marškiniai. Jis buvo nuogas ligi juosmens, bet ant deši- 
niosios rankos dar tebekabojo laipsnio raištis ir plieninė 
pirštinė. Kareivis stengėsi sustabdyti tekantį iš žaizdų 
kraują; viena žaizda buvo viduriuose, žemiau šarvų, ki- 
ta, lengvesnė — kairiojoje rankoje aukščiau alkūnės. Ber- 
naras Merži buvo taip skausmo prislėgtas, kad nepajėgė 
jam kuo nors padėti. Jis tai verkė, klūpodamas prieš bro- 
lį, tai blaškėsi ant grindų, beviltiškai šaukdamas ir visą 
laiką kaltindamas save, kad nužudė švelniausią brolį ir 
geriausią draugą. O kapitonas buvo ramus ir stengėsi 
malšinti tuos jausmo siautulius. 

Per du žingsnius nuo jo, ant kito čiužinio, gulėjo varg- 
šas Bevilis tokioje pat pasigailėtinoje būklėje. Jo veide 
nebuvo matyti tos ramios rezignacijos, kuri atsispindėjo 
kapitono veide. Kartkartėmis jis dusliai sudejuodavo ir 

nukreipdavo akis į kaimyną, tarsi prašydamas nors dale- 
lės jo drąsos ir tvirtumo. 

Į salę įėjo kokių keturių dešimčių metų žmogus, iš- 
džiūvęs, liesas, plikas, labai raukšlėto veido. Jis priėjo 
prie kapitono Žoržo, rankoje laikydamas žalią maišelį, 
kurio žvangėjimas smarkiai gąsdino vargšus ligonius. Tai 
buvo Brizaras, gana gabus anų laikų chirurgas, garsiojo 
Ambruazo Parė mokinys ir draugas. Jis ėjo ką tik atli- 
kęs kažkokią operaciją, nes jo rankovės buvo paraitotos 
ligi alkūnių ir jis dar tebejuosėjo didelę sukruvintą pri- 
juostę. 

— Ko jūs iš manęs norite ir kas jūs toks?— paklausė 
ji Žoržas. 

— Aš — chirurgas, jūsų kilnybe, ir jei nesate girdė- 
jęs Brizaro vardo, tai jūs dar nežinote daugelio dalykų. 
Na, apsišarvuokite avelės narsumu, kaip kažkas yra pa- 
sakęs. Apie arkebuzų žaizdas, dėkui Dievui, nusimanau 
neblogai ir norėčiau turėti tiek tūkstančių livrų, kiek esu 
išėmęs kulkų iš žmonių, kurie šiandien tokie pat sveiki 
kaip aš. 

— Tik, daktare, sakykite man tiesą! .. Juk žaizda mir- 
tina, kiek aš suprantu, ar ne? 

Chirurgas iš pradžių apžiūrėjo kairiąją ranką ir tarė: 
„Niekai!“ Paskui ėmė zonduoti antrąją žaizdą, nuo ku- 
rios skausmo baisiai persikreipė sužeistojo veidas. Deši- 
niąja ranka jis dar gana smarkiai atstūmė chirurgo ranką. 

— Po velnių! Nelįskite giliau, šundaktari! — sušuko 
jis.— Iš jūsų veido aiškiai matau, kad su manim baigta. 

— Matote, pone, aš manau, kad kulka iš pradžių už- 
kliudė apatinės pilvo dalies raumenis ir kildama aukštyn 
įstrigo nugarkaulyje, kurį mes graikiškai vadiname ra- 
chis. Taip spėju iš to, kad jūs nebevaldote kojų, ir jos 
jau atšalusios. Šis patognomoninis požymis retai teapgau- 
na, ir tokiu atveju... 

— Šūvis iš arti, ir kulka nugarkaulyje! Po šimts pyp- 
kių! Daktare, juk tatai jau daugiau negu gana pasiųsti 
vargšą žmogelį ad patres“. Na, nebekankinkite manęs ir 
leiskite ramiai numirti. 

— Ne, jis nemirs! Jis nemirs! — suriko Bernaras Mer- 
ži, paklaikusiomis akimis žvelgdamas į chirurgą ir stip- 
riai nutvėręs jį už rankos. 


* Pas protėvius (Iot.) 

— Taip, jis dar gyvens valandą, gal dvi, — šaltai at- 
sakė chirurgas Brizaras,— nes jis tvirtas vyras. 

Merži vėl puolė ant kelių, sugriebė brolio ranką ir 
ašarų srautu aplaistė plieninę pirštinę, kuria ji buvo ap- 
mauta. 

— Dvi valandas?— atsiliepė Žoržas.— Tuo geriau: aš 
bijojau, kad teks kankintis ilgiau. 

— Ne, negali būti! — sušuko Merži raudodamas.— 
Žoržai, tu nemirsi! Brolis negali mirti nuo brolio rankos. 

— Na, liaukis, nusiramink ir nepurtyk manęs. Kiek- 
vienas tavo judesys man dvigubai atsiliepia. Man da- 
bar beveik nebeskauda, kad tik taip ir toliau būtų... 
Taip sakė Zani, krisdamas nuo varpinės. 

Merži atsisėdo šalia čiužinio, nuleidęs galvą ant ke- 
lių ir užsidengęs veidą rankomis. Jis nejudėjo ir tarsi 
snūduriavo, tik protarpiais kaip drugiui krečiant visą jo 
kūną nupurtydavo mėšlungiškas šiurpulys, ir iš krūtinės 
sunkiai išsiverždavo dejonė, visai nepanaši į žmogaus 
balsą. 

Gydytojas uždėjo keletą tvarsčių tik kraujui sustab- 
dyti ir labai šaltakraujiškai nusišluostė zondą. 

— Aš jums patarčiau pasirengti, — tarė jis— Jei pa- 
geidaujate pastoriaus, jų čia netrūksta. Jei jums geriau 
patinka kunigas, rasime ir tokį. Aš ką tik mačiau vie- 
nuolį, kurį mūsiškiai paėmė į nelaisvę. Štai ten jis klau- 
so to mirštančio papistų karininko išpažinties. 

— Duokite man gerti, — paprašė kapitonas. 

— Saugok Dieve! Jūs mirsite valandą anksčiau. 

— Valanda gyvenimo neverta stiklo gero vyno. Na, 
likite sveikas, daktare. Štai šalia manęs gulįs žmogus 
nekantriai laukia jūsų. 

— Tai ką gi jums atsiųsti: pastorių ar vienuolį? 

— Nei vieno, nei kito! 

— Kaip gi? 

— Palikite mane ramybėje. 

Chirurgas gūžtelėjo pečiais ir priėjo prie Bevilio. 

— Prisiekiu savo barzda! — sušuko jis.— Tai bent žaiz- 
delė! Tie velniai savanoriai muša be gailesčio. 

— Aš pasveiksiu, ar ne tiesa?— paklausė sužeistasis 
silpnu balsu. 


— Atsikvėpkite,— paliepė ponas Brizaras. 

Pasigirdo kažkoks silpnas švilpesys; jį sukėlė oras, be- 
siveržiąs iš Bevilio krūtinės vienu metu pro žaizdą ir pro 
burną — kraujas tryško iš žaizdos raudona puta. 

Gydytojas švilptelėjo, tarsi pamėgdžiodamas tą keistą 
garsą, paskui paskubomis uždėjo kompresą, pasiėmė sa- 
vo maišelį ir buvo beišeinąs netaręs nė žodžio. Bet Be- 
vilis liepsnojančiomis kaip du žibintai akimis sekė kiek- 
vieną jo judesį. 

— Tai kaip, daktare?— paklausė jis virpančiu balsu. 

— Ruoškitės į kelionę, — šaltai atsakė chirurgas ir 
išėjo. 

— Aiman! Mirti tokiam jaunam! — sušuko vargšas 
Bevilis, nuleisdamas galvą ant šiaudų gniūžtės, atstoju- 
sios pagalvį. 

Kapitonas Žoržas vis prašė gerti, tačiau niekas neno- 
rėjo jam paduoti vandens stiklo, nes bijojo pagreitinti 
jo mirtį. Keistas humaniškumas, tik prailginantis kentė- 
jimus! Tuo metu aplankyti sužeistųjų į salę įėjo La Nu ir 
kapitonas Ditrichas, taip pat keletas kitų karininkų. Jie 
visi sustojo prie Žoržo guolio, ir La Nu, atsirėmęs į špa- 
gos rankeną, žiūrėjo čia į vieną, čia į kitą brolį, o jo 
akys buvo kupinos didelio susijaudinimo, kurį jis išgy- 
veno matydamas tą liūdną reginį. 

Žoržo dėmesį patraukė gertuvė, kabanti vokiečių ka- 
pitonui prie šono. 

— Kapitone,— tarė jis — jūs — senas kareivis!.. 

— Taip, aš senas kareivis. Nuo parako dūmų barzda 
pražyla greičiau negu nuo metų. Aš vadinuosi kapitonas 
Ditrichas Hornšteinas. 

— Sakykit, ką jūs darytumėt, jei būtumėt sužeistas 
kaip aš? 

Kapitonas Ditrichas pažvelgė į jo žaizdas kaip žmo- 
gus, pripratęs jas matyti ir spręsti, ar jos sunkios. 

— Aš susitvarkyčiau su savo sąžine,— atsakė jis,— ir 
paprašyčiau stiklą gero Reino vyno, jei kur nors arti bū- 
tų galima jo gauti. 

— Na štai, o aš jų prašau nors truputį to netikusio 
La Rošelės vyno, bet tie kvailiai nenori man jo duoti. 

Ditrichas atkabino labai įspūdingo dydžio gertuvę ir 
jau buvo bepaduodąs sužeistajam. 

— Ką jūs darote, kapitone! — sušuko kažkoks karei- 
vis.— Daktaras sakė, kad jis tuoj numirs, jei ko nors 
išgeTrs. 

— Na tai kas? Prieš mirtį jis turės nors malonumą! 
Šekit, mielasis! Labai gaila, kad negaliu jums pasiūlyti 
geresnio vyno. 

— Jūs — šaunus vyras, kapitone Ditrichai— tarė Žor- 
žas atsigėręs. Paskui, paduodamas gertuvę savo kaimy- 
nui, pasakė: 

— O tu, vargše Bevili, nori pasekti mano pavyzdžiu? 

Bet Bevilis nieko neatsakydamas papurtė galvą. 

— Ak! Ak! — sušuko Žoržas.— Dar viena kankynė! 
Nejaugi jie neleis man ramiai numirti? 

Jis pamatė prie jo artėjantį pastorių su Biblija po pa- 
žastimi. 

— Mano sūnau,— prašneko pastorius — kai jūs da- 
bar... 

— Gana, gana! Aš žinau, ką jūs man pasakysite, bet 
tai tuščios pastangos. Aš — katalikas. 

— Katalikas! — sušuko Bevilis.— Vadinas, tu nebe 
ateistas? 

— Bet kitados, — tęsė pastorius, — jūs buvote išauklė- 
tas reformatų tikėjime; ir šią iškilmingą ir baisią valandą, 
kai netrukus turėsite stoti prieš aukščiausiąjį visų mūsų 
veiksmų ir sąžinės teisėją. .. 

— Aš — katalikas. Prisiekiu velnio ragais! Palikite 
mane ramybėje! 

— Bet... 

— Kapitone Ditrichai, ar nepasigailėsite manęs! Jūs 
jau padarėte man vieną paslaugą, prašau jus dar vienos 
paslaugos. Padarykite, kad aš galėčiau numirti be pamo- 
kymų ir jeremijadų "3. 

— Pasitraukite,— pasakė kapitonas pastoriui.— juk 
matote, kad jis nenusiteikęs jūsų klausyti. 

La Nu pamojo vienuoliui, ir šis bematant priėjo. 

— Štai jūsų tikėjimo kunigas,—tarė jis kapitonui 
Žoržui, — mes nenorime varžyti sąžinės laisvės. 

— Vienuolis ar pastorius — man vis tiek, tegul jie 
nešdinasi po velnių! — atsakė sužeistasis. 

Vienuolis ir pastorius stovėjo iš abiejų guolio pusių 
ir, atrodė, buvo pasiryžę varžytis dėl mirštančiojo. 

— Šis kilmingasis — katalikas, — tarė vienuolis. 

— Bet jis gimė protestantu,— atsikirto pastorius, — jis 
priklauso man. 

— Bet jis atsivertė į katalikybę. 

— Bet mirti jis nori savo tėvų tikėjime. 

— Atlikite išpažintį, mano sūnau. 

— Kalbėkite „Tikiu į Dievą Tėvą“, mano sūnau. 

— Jūs mirsite kaip geras katalikas, ar ne tiesa?.. 

— Pašalinkite tą antikristo pasiuntinį! — sušuko pas- 
torius, jausdamas, kad dauguma aplinkinių palaiko jo 

usę. 
P Kažkoks kareivis, uolus hugenotas, tuojau pat nutvė- 
rė vienuolį už virvės, kuria šis buvo susijuosęs, ir nu- 
stūmė jį į šalį šaukdamas: 

— Lauk iš čia, nuskustagalvi! Pakarti tave! La Ro- 
šelėje jau seniai nebegiedamos mišios! 

— Liaukitės! — tarė La Nu.— Jei šis kilmingasis nori 
atlikti išpažintį, aš duodu žodį, kad niekas jam nesu- 
kliudys tai padaryti. 

— Labai dėkui, ponas La Nu...—tarė mirštantysis 
silpnu balsu. 

— Jūs visi girdėjote, — pertraukė jį vienuolis, — jis no- 
Ii atlikti išpažintį. 

— Ne, po šimts velnių! 

— Jis grįžta į savo protėvių tikėjimą! — sušuko pas- 
torius. 

— Ne, po perkūnų! Atstokite nuo manęs abu. Ką, 
ar aš jau numiriau, kad varnai pešasi dėl mano lavono? 
Aš nenoriu nei jūsų Mišių, nei jūsų psalmių. 

— Jis piktžodžiauja! — sykiu sušuko abu priešiškų 
kultų tarnai. 

— Bet reikia kuo nors tikėti — tarė kapitonas Ditri- 
chas šaltakraujiškai ramiai. 

— Aš tikiu, kad jūs — puikus žmogus ir išvaduosite 
mane nuo šitų harpijų... Taip, išeikite ir leiskite man 
numirti kaip šuniui. 

— Tai ir mirk kaip šuo! —tarė pastorius ir pasipik- 
tinęs pasitraukė. Vienuolis persižegnojo ir priėjo prie 
Bevilio guolio. 

La Nu ir Merži sulaikė pastorių. 

— Pamėginkite dar vieną, paskutinį kartą, — tarė Mer- 
Ži.— Pasigailėkite jo, pasigailėkite manęs! 

— Pone, — tarė La Nu mirštančiajam,— tikėkite senu 
kareiviu: Dievui pasišventusio Žmogaus pamokymai gali 
palengvinti paskutiniąsias mirštančiojo valandas. Neklau- 
sykite nusikalstamos tuštybės balso ir nepražudykite sa- 
vo sielos be reikalo narsaudamas. 

— Pone, — atsakė kapitonas,— aš ne nuo šiandien pra- 
dėjau galvoti apie mirtį. Man nereikia niekieno pamoky- 
mų jai pasirengti. Aš niekados nemėgau tuščiai didžiuo- 
tis, o šią valandą mažiau negu bet kada. Po velnių, kam 
man jų pliauškalai? 

Pastorius gūžtelėjo pečiais. La Nu atsiduso, ir abu 
nuleidę galvas pamažu pasitraukė. 

— Drauge,— tarė Ditrichas, — jūs turbūt velniškai ken- 
čiate, jei šitaip kalbate. 

— Taip, kapitone, aš velniškai kenčiu! 

— Tuomet, tikiuosi, Viešpats Dievas neįsižeis dėl jū- 
sų kalbų, kurios baisiai panašios į piktžodžiavimą. Bet 
kai kūnas kulkų pervertas, po perkūnų, turbūt leistina 
paguodai šiek tiek nusikeikti. 

Žoržas šyptelėjo ir vėl pasiėmė butelį. 

— Į jūsų sveikatą, kapitone! Jūs — geriausia slaugė 
sužeistam kareiviui. 

Tai sakydamas, jis ištiesė Ditrichui ranką. 

Kapitonas spustelėjo ją; buvo matyti, kad jis jau- 
dinasi. 

— Teufel! *-— murmtelėjo jis patylomis.— Tačiau jei 
mano brolis Henigas būtų katalikas ir jei aš jam būčiau 
suvaręs kulką į pilvą!.. Vadinas, štai kaip išsipildė Mii- 
la pranašystė! 

— Žoržai, drauguži — pratarė Bevilis graudžiu bal- 
su,— pasakyk man vieną dalyką. Mudu netrukus mirsi- 
me; tai baisi valanda! .. Ar tu ir dabar tebegalvoji taip 
pat, kaip galvojai tada, kai atvertei mane į ateizmą? 

— Žinoma! Nenusimink! Dar keletas akimirkų, ir 
baigsis mudviejų kančios. 

— Bet tas vienuolis man kalba apie amžiną ugnį... 
apie velnius... aš nežinau... bet man atrodo, kad visa 
tai menkai tepaguodžia. 

— Sapaliojimai! 

— O jei tai tiesa? 

— Kapitone, aš jums palieku savo šarvus ir špagą; 
mielai padovanočiau jums ką nors geresnio už tą puikų 
vyną, kuriuo jūs mane taip dosniai pavaišinote. 

— Žoržai, drauguži, — vėl pradėjo Bevilis— juk būtų 
baisu, jei visa tai, ką jis pasakoja, — tiesa... amžinybė! 

— Bailys! 


* Velnias! (vok.) 

— Taip, bailys. .. tai lengva pasakyti; bet leistina bū- 
ti bailiu, kai gresia amžinos kančios! 

— Na, tai atlik išpažintį! 

— Prašau, pasakyk man, ar tu esi tikras, kad jokio 
pragaro nėra? 

— Niekai! 

— Ne, atsakyk: ar tu esi tikras? Duok man žodį, kad 
pragaro nėra. 

— Aš niekuo nesu tikras. Jei yra velnias, tai mes 
netrukus pamatysim, ar jis iš tikrųjų juodas. 

— Kaip? Tu tuo nesi tikras? 

— Atlik išpažintį, sakau tau! 

— Bet tu juoksies iš manęs. 

Kapitonas negalėjo susilaikyti nenusišypsojęs; paskui 
jau rimtai tarė: 

— Tavim dėtas, aš atlikčiau išpažintį; tai visada tik- 
Iesnis dalykas; ir žmogus, išpažinęs savo nuodėmes, ga- 
vęs patepimą, yra pasiruošęs bet kokiems netikėtumams. 

— Na, gerai, aš darysiu taip, kaip tu. Tu pirmas at- 
lik išpažintį. 

— Ne. 

— Dievaži... Sakyk, ką nori, bet aš mirsiu kaip do- 
ras katalikas. Ei, tėve, išklausykite mano Contfiteor ir pa- 
šnibždėkite man, nes aš šiek tiek primiršau. 

Kol jis atlikinėjo išpažintį, kapitonas Žoržas dar nu- 
gėrė gurkšnį vyno, paskui padėjo galvą ant skurdaus 
savo priegalvio ir užmerkė akis. Jis taip ramiai išgu- 
lėjo apie ketvirtį valandos. Paskui sukando lūpas, krūp- 
telėjo ir sunkiai sudejavo iš skausmo. 

Merži, manydamas, kad jis miršta, garsiai sušuko ir 
pakėlė jo galvą. 

Kapitonas tuoj atmerkė akis. 

— Vėl?— tarė jis, švelniai atstumdamas brolį. — Pra- 
šau tave, Bernarai, nusiramink. 

— Žoržai! Žoržai! Ir tu miršti nuo mano rankos! 

— Ką gi padarysi? Aš ne pirmas prancūzas, žuvęs 
nuo brolio rankos, ir manau, ne paskutinis. Aš galiu 
kaltinti vien tik save... Kai karaliaus brolis, paleidęs 
mane iš kalėjimo pasiėmė su savimi, aš buvau sau pri- 
siekęs nebeimti ginklo į rankas... Bet kai sužinojau, kad 
tas vargšas Bevilis buvo užpultas... kai išgirdau arke- 
buzų papliūpą, panorau iš arčiau pasižiūrėti, kas ten de- 
dasi. 

Jis užmerkė akis, bet tuoj pat jas vėl atmerkė ir pa- 
sakė Merži: 

— Ponia de Tiurži mane prašė tau pasakyti, kad ji 
tave tebemyli. 

Jis švelniai nusišypsojo. 

Tai buvo jo paskutiniai žodžiai. Jis mirė po ketviI- 
čio valandos, atrodo, be didelių kančių. Po kelių minu- 
čių ant vienuolio rankų mirė ir Bevilis. Vienuolis vėliau 
įtikinėjo, kad ore jis aiškiai girdėjęs, kaip džiaugsmin- 
gai giedoję angelai, priimdami šio atgailą atlikusio nusi- 
dėjėlio vėlę, tuo tarpu po žeme džiūgaudami staugę vel- 
niai, nešdamiesi kapitono Žoržo vėlę. 

Visose Prancūzijos istorijose pasakojama, kaip La Nu 
paliko La Rošelę, pasišlykštėjęs pilietiniu karu ir kan- 
kinamas sąžinės, kuri jam prikaišiojusi, kad jis kovojąs 
prieš savo karalių; jose pasakojama, kaip katalikų ar- 
mija buvo priversta nuimti apgulą ir kaip buvo pasirašy- 
ta ketvirtoji taika, po kurios netrukus mirė Kaiolis IX. 

Ar Merži susilaukė paguodos? Ar Diana susirado kitą 
mylimąjį? Palieku tai spręsti skaitytojui, kuris galės už- 
baigti romaną pagal savo skonį. 

! anekdotas — čia: atskiras smulkus istorinis faktas. 

Ž Aspazija (V a. pr. Kr.) —viena įžymiausių senovės Graiki- 
jos moterų, Periklio žmona, pasižymėjusi nepaprastu protu ir visa- 
pusišku išsimokslinimu. Jos namuose rinkdavosi politiniai veikėjai, moks- 
lininkai, filosofai; Periklis — senovės Graikijos karo vadas, valstybės 
veikėjas, politikas ir oratorius. 

3 Tukididas (V a. pr. Kr.) — žinomas graikų istorikas. 

* Mezrė (1610—1683) — prancūzų istorikas, „Prancūzijos istorijos“ 
autorius. 

S Monliukas, Brantomas, D'Obinjė, Tavanas, La Nu — XVI-XVII a. 
prancūzų politiniai ir kariniai veikėjai, palikę memuarų ir istorinių 
veikalų, kuriuose galima rasti daug medžiagos apie to meto buitį, 
ypač karaliaus dvaro gyvenimą. 

6 Etualis — Mėmoires de Pierre de VEstoile (1546—1611) ou Jour- 
nal des rėgnes de Henri III et de Henri IV — paryžiečio, trečiojo luo- 
mo atstovo, atsiminimai; juose pasakojama apie to meto įvykius, ne 
per daug tesirūpinant istorinių faktų tikrumu. Šie atsiminimai vertingi 
tuo, kad čia vaizduojama Paryžiaus buitis ir papročiai. 

" Turimas galvoje Henrikas III. 

8 Machmetas Ali (1769— 1849) — turkų paša, Egipto vicekaralius. 

9 mameliukai — turkų-egiptiečių policija, tuo metu viešpatavusi 
Egipte. 

10 Žana d Albrė — Navaros karalienė, Henriko IV motina. 

!! hercogas Alba (1507—1582) — ispanų karvedys ir valstybės vei- 
kėjas. 1567 metais buvo paskirtas vietininku Nyderlanduose. Pasižy- 
mėjo fanatišku žiaurumu. 

12 Gasparas de Šatijonas — Admirolas de Kolinji (1519—1572); Ša- 
tijonas — de Kolinji giminės valdos. 

Iš Apokalipsės žvėris — Romos (kaip stabmeldystės tvirtovės) sim- 
bolis ankstyvosios krikščionybės kūrinyje „Jono apreiškimas“ (arba 

Apokalipsė), kuriame pranašaujamas būsimasis antikristo atėjimas į že- 
mę, Paskutinis teismas, pasaulio pabaiga. 

4 kornetas (arch.) — vėliavininkas kavalerijos daliny (nuo cor- 
nette — vėliava); jaunesnysis karininko laipsnis kavalerijoje; kava- 
lerijos eskadrono vadas. 

I5 „Sūnūs palaidūnai“ (Enfants perdus) — to meto pėstininkų da- 
lyse šauliai, žvalgai, pasižymėję nepaprasta drąsa ir narsumu, kartais 
būdavo renkami iš nusikaltėlių. Jie vykdydavo pavojingiausias užduotis. 

I6 Mūšis prie Drė, 1562 m., kuriame Fransua de Gizas sumušė 
protestantus. 

1" Mūšis prie Arnė Ie Diuko, 1570 m., kuriame admirolas Kolinji 
sumušė katalikus. 

Iš pirmasis karas — turimas galvoje pirmas pilietinis karas tarp 
protestantų ir katalikų (1562— 1563). 

I9 pirmasis princo Kondė žygis — kalbama apie princo Kondė žygį 
pirmojo pilietinio karo metu, kai jo kariuomenė apgulė Orleaną, kuria- 
me laikėsi katalikai, vadovaujami Fransua de Gizo, Miestas pasidavė 
po to, kai de Gizas buvo nužudytas; tuo nužudymu buvo kaltinamas 
Admirolas de Kolinji. 

2 mūsų religija — t.y. protestantai, kurie vieninteliu tikrai krikš- 
čionišku tikėjimu laikė Kalvino mokymą. 

2! Žilis — „Žilis prasčiokėlis“, mugės vaidinimų personažas. 

22 didysis prevo — armijos pareigūnas, kurio pareiga buvo teisti 
kareivius ir karininkus, padariusius nusikaltimą, taip pat žiūrėti nuo- 
sprendžio įvykdymą. 

2 Ponas de la Nu — Fransua de Ia Nu, pramintas Geležinė Ranka 
(1531—1591) — talentingas hugenotų karvedys, jo laikais didžiai apsi- 
švietęs Žmogus, humanistas. Jis palaikė savo kariuomenėje griežtą 
drausmę ir kovojo prieš bet kokį smurtą nugalėtųjų atžvilgiu. 

24 Monmoransi (Anri) (1534—1614) — Prancūzijos maršalas, Lan- 
gedoko gubernatorius; žiauriai persekiojo hugenotus. 

2 hercogas Anžujietis — titulas, kurį turėjo karaliaus brolis; čia — 
būsimasis karalius Henrikas III. 

26 Machaonas, Podaliras — Homero poemoje „Iliada“ du gydyto- 
jai, Eskulapo sūnūs, buvę graikų kariuomenėje per Trojos apgulą. 

27 demuazelė — mergina, panelė. Iki XVIII a. reiškė kilmingą mer- 
giną arba ištekėjusią moterį iš smulkiosios diduomenės. Čia užeiginin- 
kas taip vadina čigonę, norėdamas ją pašiepti. 

28 Karlūzas — šv. Bruno ordino vienuolis. Šio ordino vienuoliai 
gyveno atsiskyrę ir duodavo įžadus tylėti. 

29 Messirę Petrus de tinibus (lot.) (Pjeras Segjė, 1504—1580, Pary- 
žiaus parlamento pirmininkas) — Petras — laimės kūdikis. 

3 Eutelių arkivyskupas — arkivyskupas de Gizas gavo šią pra- 
vardę, Kadangi labai mėgo išgerti. 

31 Kirkė (Circėja) — burtininkė, saulės duktė, kuri, pasak Odisėjos, 
gyveno Ejo saloje, savo grožiu ir dainomis prisiviiodavo svetimšalius 
ir juos paversdavo gyvuliais. 

32 oratuaras — pranc. maldykla, maldai skirta namo vieta. 

33 buduaras — moterų svetainė su gražiais baldais. 

34 Žodėlis Etjenas (1532—1573) — vienas iš Plejados poetų, kelių 
komedijų ir vienos tragedijos autorius. 

35 karaliaus šveicarų batalionas — karaliaus ir rūmų apsauga pa- 
prastai būdavo pavedama samdytiems kareiviams — šveicarams. 

3 Prie Žarnako 1569 m. katalikai sumušė protestantus, kuriems va- 
dovavo princas Kondė. 

3" Savo kūrinį Rablė spausdino įvairiais pavadinimais; šis yra vie- 
nas iš jų. Alkofribas — Rablė pseudonimas. 

38 Achabas (X—IX a. pr. m. e) — pasak Biblijos, vienas nuo- 
dėmingiausių Izraelio karalių, perėjęs į stabmeldybę ir žiauriai perse- 
kiojęs judaizmo pasekėjus. 

39 Vyrui uždėti ragus — nusikalsti neištikimybe. 

*9 Gran Žanas, Pti Žanas, Anglas — garsių fechtuotojų profesionalų 
pravardės. 

*1 Zenevos Biblija — Kalvino išversta į prancūzų kalbą ir Ženevoje 
išleista, t.y. protestantiška Biblija. Katalikai tepripažįsta lotyniškąją 
Bibliją. 

*2 Buvo nunuodytas Gizų ar Kotrynos Mediči įsakymu. 

* Pasibaigus trečiajam pilietiniam karui, katalikai Ruane ir Tuluzo- 
je surengė hugenotų skerdynes. 

* Madrido rūmai — Kotrynos Mediči rūmai netoli Paryžiaus. 

* Merimė čia ir toliau parodijuoja XIX a. istorinių romanų au- 
torius. 

* Bearnietė — turima galvoje Žana d'Albrė, Henriko IV motina. 
Bearnas — Navaros provincija. 

* andalūziškas paprotys reikalavo, kad drauge su dvikovininkais 
ir sekundantai kautųsi tarp savęs. 

* Neslio bokštas — vienas iš keturių bokštų, kuriuos pastatydino 
Pilypas Augustas (1165—1223) Paryžiui ginti užpuolimo atveju. Čia 
stovėjo įgula. 

*9 Ambruazas Parė (1517—1590) — karaliaus rūmų chirurgas, moks- 
linės chirurgijos įkūrėjas. 

0 magiškoji simpatija, t.y. susijusi su juodąja magija; taip vidur- 
amžiais buvo vadinami burtai. Jie tariamai buvę aukščiau gamtos jėgų 
ir būdavo atliekami velniui padedant. 

S! Anas —taip prietaringi žmonės kartais vadina velnią, nenorė- 
dami ištarti jo vardo. 

52 Pasak padavimo, šventasis Laurynas gyvenęs III a. Romoje; už 
priklausymą krikščionybei jis buvęs pasmerktas baisiai mirčiai: sudegė 
ant lėtos ugnies. 

9 Užuomina į Samsoną, pasak Biblijos, judėjų teisėją (karalių), 
garsų savo nepaprasta fizine jėga, slypėjusia jo plaukuose. Jo meilužė 
Dalila išdavė jį priešams, jam miegančiam nukirpusi plaukus. 

4 senjora (isp.) — ponia, gali eiti kreipiniu; donja (isp.) — ponia, 
vartojama tik prieš vardą. 

95 duenja (isp.) — vyresnio amžiaus moteris, lydinti merginą ar jau- 
ną moterį ir prižiūrinti jos elgesį. 

96 Maršalas de Recas (1522—1602) — Kotrynos Mediči favoritas, 
gavęs maršalo laipsnį 1573 m. (Merimė vadina jį „maršalu“ pirm laiko.) 

57 Jonas Auksaburnis (347—407 m.) — vienas iš krikščioniškųjų 
religinių rašytojų, kuris buvęs nepaprastai gražiakalbis pamokslininkas; 
čia turimas galvoje jo pamokslų rinkinys. 

98 Tomas Otvėjus— anglų dramaturgas (1652—1685). „„Išgelbėtoji 
Venecija“ — jo žinomiausia tragedija. 

59 Seržantas turi galvoje 1560 m. sąmokslą prieš Kotryną Mediči 
ir Gizus, kuriam vadovavo Kondė. Sąmokslas nepavyko, ir sąmoksli- 
ninkai buvo žiauriai nubausti. 

60 Užuomina į Biblijos pasakojimą apie Gedeoną — biblinį didvyrį, 
penktąjį senovės žydų teisėją, arabų klajoklių tautelės — madianitų nu- 
galėtoją. 

6! idos (lot. Idus) — senovės romėnų kalendoriuje — kovo, gegužės, 
liepos, spalio mėnesių 15-0ji diena ir kitų mėnesių 13-0ji diena; šios 
dienos buvo skirtos iškilmėms Jupiterio garbei. 

62 Maršalas de Tavanas (1509—1573) — aktyviai dalyvavęs 1572 m. 
rugpjūčio 24 dienos hugenotų skerdynėse. Apie jį buvo pasakojama, 
kad tą naktį jis lakstęs gatvėmis su špaga rankose, šaukdamas: ,„,Nu- 
leiskite kraują: gydytojai sako, kad nuleisti kraują rugpjūčio mėnesį 
esą taip pat sveika, kaip ir gegužės mėnesį!" 

63 d Obinjė, Agripa (1552—1630) — Henriko IV bendražygis, huge- 
notas, poetas ir satyrikas. „Visuotinės istorijos“, satyrinio romano ,„Ba- 
ronas Fenestas“ ir kt. autorius. 


64 Šailė — čia Ie Gran Šatlė, tvirtovė dešiniajame Senos krante, 
sugriauta 1802 m. 


65 Jo Šventenybė — Popiežiaus titulas. 


66 Muras (1779—1852) — įžymus anglų poetas. „Fadžų šeima“ — epis- 
toliarinė satyra. 

6' Maršalas de Bironas (1524—1592) — tuo metu artilerijos virši- 
ninkas, vėliau vienas iš Henriko IV šalininkų; maršalo laipsnį jis gavo 
tik 1577 m. 

6ė gabionas — gynybinis įtvirtinimas iš žemės ir virbų, panašus į 
dirbtinę kalvelę. Cilindrinės be dugno pintinės pripilamos žemių, ir to- 
kiu būdu skubiai įrengiamas pylimas. 

62 Mongomeris (nužudytas 1574 m.) — gvardijos kapitonas, turnyro 
metu mirtinai sužeidęs Prancūzijos karalių Henriką II, Karolio IX tėvą. 
Bėgo į Angliją. Perėjo pas hugenotus ir tapo vienu iš jų vadų. Fo 
šv. Baltramiejaus nakties vadovavo Anglijos laivynui, išsirengusiam 
į pagalbą Irošeliečiams. 

“0 Užuomina į Biblijos pasakojimą, kaip dykumoje klaidžiojusiems 
ir nuo bado nusilpusiems žydams Dievas siuntęs maisto — „manos“, kuri 
kritusi iš dangaus; mana — nuo hebr. „man hū“ — kas tai? 

"! Protestantai savo įtvirtinimus vadindavo iš Šventojo Rašto pa- 
imtais žodžiais. 

72 Falaris — Agrigento tironas (VI a. pr. Kr.) pagarsėjęs savo 
žiaurumu. Jo išrastame variniame jautyje ant lėtos ugnies buvo degina- 
mi nuteistieji. 

"3 jeremijada — graudus jausmų išliejimas; taip buvo pavadinta 
sielvartinga biblinio pranašo Jeremijo rauda dėl sugriautos Jeruzalės. 

